
PROLOG 


Pe 1 iunie 2004, un om de afaceri maghiar cu o capacitate 
de argumentare peste nivelul obişnuit primi un apel pe 
telefonul fix din birou. Discuţia putea fi încadrată în 
domeniul analizei de piață. Nimeni nu se aştepta să se 
discute ceva semnificativ sau decisiv. Însă analistul care 
sunase în ziua aceea avea o viziune clară asupra lucrurilor — 
cu excepția situației din Irak —, vorbea întruna despre te 
miri ce, iar la un moment dat îl pomeni pe profesorul Hans 
Rekke. 

— Am auzit că Rekke se interesează de moartea lui Claire 
Lidman. 

Atât. Şi a fost destul ca omul de afaceri maghiar să simtă 
că lumea întreagă îşi schimbă culorile. 

lar povestea începuse, bineînțeles, cu multă vreme 
înainte. 


Unu 


Hans Rekke avea pe atunci doar 12 ani. 

Ningea mai tare ca oricând atunci când cineva a sunat la 
uşa vilei lor din Viena. Înăuntru a păşit doctorul Brandt, 
profesorul de matematică al lui Hans, cu o căciulă de blană 
mult prea mare pentru el. Lângă el era un băiat de vârsta lui 
Rekke, cu păr ondulat şi ochi negri, cu o privire intensă. 
Doctorul Brandt i l-a prezentat pe băiat drept Gabor, iar 
Hans îi întinse mâna. 

Însă mâna i-a rămas suspendată în aer. 


Băiatul a trecut pe lângă el, uşor, elegant şi agil ca o 
felină. Hans nu înțelegea prea bine ce se întâmplă, dar 
detecta la el un aer amenințător. Avea o privire cu sclipiri 
verzi şi fiecare mişcare trăda precauţie, stare de alertă. S-au 
aşezat amândoi la biroul mare de lângă biblioteca pe care 
trona bustul lui Beethoven. De-abia atunci lucrurile au 
început să se clarifice. 

Gabor era pesemne vreun mare talent şi ideea era să intre 
în competiție şi să-şi măsoare priceperea. Doctorul Brandt a 
împărțit sarcinile - despre demonstraţia lui Cantor privind 
infinitul matematic - şi atunci au simțit o încordare intensă. 
Gabor tremura de nerăbdare şi a început imediat să lucreze. 
Hans a rămas însă nemişcat, ca paralizat, fixând cu privirea 
umerii şi muşchii băiatului. 

— De ce nu scrii? întrebă doctorul Brandt. 

— O să scriu. 

Dar rămăsese căzut pe gânduri, captivat de o enigmă care 
îl atrăgea mai mult decât matematica. Uimit, urmărea cum 
băiatul calcula cu viteză fulgerătoare, aproape ca un 
maestru, şi se gândea: să-l las pe el să câştige. Ce contează? 
Cu toate astea, ceva din el voia să riposteze şi încet-încet s-a 
pus şi el pe treabă. Apoi a constatat că se descurcase destul 
de bine, nu excelent, doar binişor, însă când a ridicat 
privirea, în ochii lui Gabor strălucea triumful. 

— Sunt impresionat, băieți. Ce ziceți de o pauză de 20 de 
minute ca să vă cunoaşteţi mai bine? le-a propus doctorul 
Brandt vădit mulțumit, iar Hans şi Gabor s-au îmbrăcat şi 
au ieşit în curte, unde zăpada scrâşnea sub paşii lor. 

Ningea cu fulgi mari şi era frig, iar Hans a sesizat dintr- 
odată un şuierat vag, un sol înalt în patru timpi care se 
auzea la fiecare a treia sau a patra expiraţie. Era un fel de 
vulnerabilitate, care contrasta cu strălucirea explozivă din 
atitudinea băiatului. 

— La ce te antrenezi? 


Gabor părea să se gândească. 

— Autoapărare. 

Era prea vag pentru Hans. 

— Cum adică? 

— Pot să-ţi arăt. 

Gabor s-a încordat şi şuieratul vag al vocii lui a coborât 
cu un semiton, la fa diez, distrăgându-i atenția lui Hans. 
Asta-l chinuia pe-atunci: când se schimba o amprentă 
sonoră, analiza compulsiv sunetele din jur. De-asta n-a fost 
în gardă când Gabor l-a înhățat hotărât. 

Parcă ar fi fost prins într-o cursă. S-a răsucit violent şi s- 
a lovit de pământ, iar pentru câteva secunde n-a văzut 
nimic. Apoi a intuit privirea lui Gabor undeva deasupra, 
felul în care îl măsura satisfăcut, ca un animal de pradă 
care primise ce voia. 

După aceea, dus a fost, iar Rekke a rămas cu o durere 
persistentă în ceafă şi numai după a treia sau a patra 
încercare a reuşit să se ridice în picioare şi să meargă, 
poticnindu-se, până în casă. A rămas mult timp pe jos, 
lângă cadă, cu părul lipicios şi ud, încercând să-şi oprească 
sângerarea. Trecuseră 15-20 de minute când şi-a adunat 
forțele ca să se întoarcă în bibliotecă. 

Doctorul Brandt era la birou, exprimându-şi, cu gesturi 
ample şi o privire profund dezamăgită, regretul că Gabor 
fugise acasă. De aceea nici nu observase că Rekke era rănit 
şi palid, cum de altfel nu observase nici mama lui. Îşi 
dedicase toată seara căutării unor bijuterii care dispăruseră 
brusc. 


Doi 


Polițista Micaela Vargas din Husby se mutase la 
profesorul Hans Rekke, pe Grevgatan, într-un cartier mai 


elegant din Stockholm, fapt ce provocase multă agitație în 
anturajul ei şi îi făcuse pe toți să înceapă să bârfească. 
Acum însă voia să plece de acolo. 

Rekke era deprimat şi imposibil, de-abia ieşea din 
dormitor. De îndată ce-şi mai aduna puterile, Micaela avea 
de gând să meargă să-şi împacheteze lucrurile. Dar înainte 
de toate îşi dorea să finalizeze cazul la care începuseră să 
lucreze împreună. Era vorba de o femeie declarată decedată, 
dar care se pare că fusese văzută într-o fotografie de vacanță 
recentă, făcută în Veneţia. Deşi era destul de sceptică, 
povestea avea ceva care i se părea incitant. 

Şi de aceea luase maşina până la secţia de poliție de pe 
Bergsgatan, ca să stea de vorbă cu inspectorul Kaj Lindroos, 
care investigase cazul cu 14 ani în urmă. Kaj Lindroos se 
lăsa aşteptat, lucru care de altfel nu o mira, pentru că 
păruse cam îndărătnic şi supărat la telefon. Micaela stătea 
acum cam fără chef la recepţie, privind spre stradă, pe unde 
trecea o camionetă cu studenți gălăgioşi. Era 5 iunie 2004, o 
zi de vară însorită, şi tocmai se pregătea să plece când auzi 
o voce din spate: 

— Să fie colega mea, detectiv particular? 

Se întoarse şi dădu mâna cu el. Era mai tânăr decât îşi 
închipuise, probabil sub 50 de ani, cu ochi mari căprui şi 
păr blond pieptănat pe spate, dar arăta şi cam neîngrijit. O 
privea de parcă era 2:55 noaptea, iar Micaela îşi strânse pe 
ea geaca de blugi. 

— Sunt recunoscătoare că mă primeşti. 

— Claire Lidman e moartă, zise Kaj Lindroos. 

— Posibil. Dar tot cred că e ceva interesant aici. Promit să 
nu te plictisesc, insistă ea ducând mâna la buzunarul 
interior. 

Inspectorul Lindroos îi cerceta în continuare corpul. 

— Poți să mă plictiseşti cât vrei. Dar eu tot nu cred. 


Micaela îşi dori să aibă la îndemână ceva ce să-i îndese pe 
gât. 

— Poate ai putea să te uiţi la poza asta înainte să te 
hotărăşti, răspunse ea urmându-l în lift. 

e 

Kaj Lindroos urma să se uite la poză, bineînțeles. Era de- 
a dreptul ridicol că se simţea deranjat să aibă de-a face cu o 
polițistă atât de tânără, şi imigrantă pe deasupra. Pe de altă 
parte, nu era aşa de uşor să-şi înfrunte prejudecățile, mai 
ales când era vorba de ancheta în cazul Lidman. Era marea 
pată a carierei sale şi fără îndoială că povestea avea ceva 
ciudat. O femeie frumoasă, cu o bună pregătire profesională, 
care negociase cu oameni importanţi din lumea afacerilor, 
dispăruse fără urmă acum 14 ani - ca să apară după câteva 
luni moartă, carbonizată într-un accident rutier în sudul 
Spaniei. Evident că se gândise de mii de ori la asta. Dar de 
fapt... La naiba, era o poveste veche, iar acum era vineri 
după-amiază. Trebuia să ajungă repede acasă, să se îmbete 
şi poate să se dea un pic şi la fata asta. Merita măcar să 
încerce. 

— Deci lucrezi cu delincvența juvenilă, începu el. 

— Încerc să mai fac şi altceva în timpul liber. 

— E ceva la modă? 

— Foarte la modă. 

— Îmi închipui. Îmi place geaca ta de blugi, remarcă el. 

Dar voia să spună mai degrabă pieptul, şi o cercetă din 
nou din cap până în picioare. Ar putea avea picioare mai 
lungi şi n-ar strica să zâmbească mai mult. Dar ar fi fost 
păcat să se plângă. 

Intrară în biroul lui, unde el făcu un pic de ordine pe 
masă, ca să facă loc. Dinspre fereastra deschisă se auzeau 
strigătele tinerilor din camionetă, iar el vru să spună ceva 
disprețuitor la adresa lor, dar se abținu, să nu pară bătrân. 

— Petrecere, remarcă el. Mai că ai vrea să participi. 


— Mai că da. 

— Şi tu strigai aşa când ai terminat şcoala? 

— Din tot sufletul. 

— N-a fost foarte demult, nu-i aşa? întrebă el şi regretă 
imediat. 

Era din nou aceeaşi iritare, acelaşi mod inconştient de a 
spune că era prea tânără şi lipsită de experiență ca să emită 
teorii stranii despre învierea din morți a lui Claire. Dar nu 
mai putea da înapoi. 

— Ai vrut să spui ceva cu asta sau...? îl repezi ea. 

— Nu, nu! Dar pe vremea mea, pălăriile alea albe erau 
considerate reacționare. Brusc, toată lumea poartă aşa ceva. 

— Aha! făcu ea fără interes. 

— Se pare că nu mai e la modă să fii rebel. 

— Nu mai e? 

— Îţi place Ulf Lundell? 

— Cine? 

Ale naibii dame de suburbie, nu ştiu nimic despre Suedia, 
îşi zise el. 

— Dar ce voiai să-mi spui? Nu mai bine terminăm cu 
asta? continuă el pe un ton din care nu reuşi să elimine 
iritarea. 

Micaela încuviință şi scoase din buzunarul interior o folie 
de plastic cu o fotografie. 

Inspectorului i se făcu teamă o clipă. Nu putea înțelege de 
ce. Dar nu, se calmă el, era imposibil. Exista un certificat de 
deces şi o probă ADN, iar pe deasupra văzuse cadavrul cu 
ochii lui. Nu, era clar, Claire Lidman n-avea cum să mai 
hoinărească prin lume cu paltoanele ei roşii, elegante. 


Trei 


Hans Rekke cânta la pianul cu coadă adagioul din 
Pathetique. S-a oprit după numai câteva minute. Piesa nu îi 
mai vorbea, dar probabil că nu din vina lui Beethoven. 
Nimic nu îi mai vorbea. 

Se ridică în picioare şi se întrebă în ce parte s-o ia. La 
dreapta sau la stânga? În momentul acela, viaţa lui consta 
în astfel de decizii. Să se culce sau să mai stea? Afară urla 
alarma unei maşini, iar ceasul de perete ticăia, tic şi tac, ca 
să arate câte secunde se risipeau fără niciun sens. 

Pe unde umbla Micaela? N-o văzuse de o săptămână. 
Poate se mutase din nou acasă, dar cine ar putea s-o acuze? 
În ce-l priveşte, sigur fusese o companie deplorabilă. Dar era 
totuşi dureros. Se hotări să meargă în bucătărie, să-şi ia un 
pahar de vin. Lucrurile stăteau atât de prost, încât până şi 
atât i se părea un semn de inițiativă. Dar nu făcu nici asta. 
Porni spre baie şi deschise dulapul cu medicamente. 
Închide-l, îşi spuse. Pleacă de-aici! Dar mâinile lui aveau o 
viață proprie şi luă pastilele noi primite de la Freddie, 
blestematul lui de doctor. 

Se numeau OxyContin şi abia dacă dădeau dependență, 
aşa scria în descriere. Şarlatanie, îşi spuse, şi se lăsă pe 
scaunul de toaletă, lăsând amintirile să-l împresoare; nu 
amintiri bune, evident, ci şi mai multă harababură 
anxioasă, ca ecoul acelor zile de demult petrecute în Viena, 
când zăpada cădea fără încetare. Nu puteau să dispară pur 
şi simplu din mintea lui? Se ridică de pe toaletă şi îi atrase 
atenția ceva. Se auzise ceva? Da, cu siguranță. Paşi în casa 
scărilor, paşi familiari. 

Tocurile fiicei lui, Julia, loveau pardoseala în ritmul 
cunoscut, sau poate... ascultă mai atent... poate nu chiar la 
fel. Paşii se răriră, îşi pierdură vioiciunea şi bravada 
tinerească. Îşi aduse aminte că Julia părea destul de tristă 


în ultima vreme. Dar vechile amintiri erau ca un văl peste 
gândurile lui. Nu îşi amintea s-o fi auzit spunându-i ceva. 

Îşi aranjă rapid părul şi se îndreptă spre uşă, care oricum 
era descuiată. Julia intră, iar el o studie, tot cu gândurile 
aiurea. Purta nişte blugi decupaţi la genunchi, o geacă de 
piele, luată de la secondhand, şi o pereche de pantofi negri 
cu tocuri ridicol de înalte. Pe deasupra, exagerase cu 
machiajul. Îşi strânse geaca pe lângă ea, de parcă îi era 
foarte frig. 

— Bună, draga mea. Ninge afară? o întrebă, cu privirea 
spre umărul ei, de parcă descoperise acolo fulgi de zăpadă. 

— Asta a fost o glumă? 

— Da, răspunse el încurcat. Desigur. 

Îşi deschise braţele ca s-o îmbrăţişeze, însă ea trecu pe 
lângă el. 

— E vară, tată. 

— Bineînţeles. 

— Sau ninge altundeva în gândurile tale? continuă ea, 
lovind drept la ţintă. 

Acum trebuia să se întoarcă în prezent. Fiica lui era aici 
şi o privi mai atent. Era clar că slăbise şi lui nu-i plăcea. 
Acel supliciu al corpului îşi avea rădăcinile în familie. Mama 
lui îl considera virtute, desigur, un semn de clasă şi 
eleganță. Însă el ştia că acea virtute masca de fapt o spaimă, 
un abuz mortal, ceva ce nu putea însemna decât o lipsă, o 
absenţă. 

— Draga mea, hai să mâncăm ceva. 

— Găteşti tu sau cum? 

Avea tonul tăios, iar braţele firave erau încordate. 

— Bineînţeles, răspunse el, îndreptându-se către 
bucătărie şi deschizând frigiderul. Stângăcia mea te amuză 
de obicei. Altfel, sigur a pregătit ceva doamna Hansson. Uite 
aici! 

Se uită la un bol de pe raftul din mijloc. 


— Rizoto, desigur. 

Mirosi bolul. 

— Cu vin alb, sos de legume şi parmezan. Şi uite aici! 
exclamă el şi se lumină la față. Ciuperci la cuptor şi racola, 
vom avea un mic festin. 

— Nu, nu, trebuie să plec. 

— Dar de-abia ai venit! Le încălzesc la microunde. Pot să 
te invit şi la un pahar de vin - doar ai împlinit 19 ani, nu? 

Zâmbi larg şi se prefăcu mai încurcat decât era, dar fata 
nu reacţionă. 

— Am venit doar ca să-ți spun ceva, începu Julia, iar el 
rămase în picioare, cu bolul în mână şi cu presimțirea că 
urma să audă ceva îngrijorător. 

Dar poate nu era decât impresia de iarnă care tot revenea, 
deşi făcea tot ce putea pentru a părea un tată calm şi sigur 
pe el - nu unul care tocmai înghițise nişte droguri. 


Patru 


Nu trebuia să vin, îşi spuse Micaela. Nu trebuia să mă las 
prinsă în povestea asta. 

Dar ştia, desigur, când se întâmplase. Era în jur de 20:30, 
pe 10 mai, când Samuel Lidman, soțul femeii dispărute, 
venise la ei, pe Grevgatan, şi aruncase fotografia de vacanță 
pe măsuța de cafea. Fusese un moment stânjenitor. Samuel 
Lidman respira greoi şi avea fruntea şi pieptul transpirate. 
Purta un costum maroniu, cizme de cowboy proaspăt 
lustruite şi, cu toate că era o figură impunătoare de la gât în 
jos, ca sculptat în piatră, se înroşise foarte tare la față şi 
avea privirea abătută. Era greu să nu-ţi fie milă de el. 

— Trebuie să vă uitaţi atent, spusese el. Mai am şi alte 
poze la mine. Uitaţi-vă la ureche, la nas, la buze; e absolut 
uluitor. 


Nu era puțin lucru ce voia el să dovedească. Soţia lui era 
moartă de 13 ani şi jumătate, adică nu absentă şi dispărută, 
ci moartă şi identificată cu radiografii dentare, apoi 
îngropată în cimitirul catolic din Solna. Era, cum se 
exprimase Rekke, un proiect destul de ambițios să o 
readucă la viață. lar Samuel încerca să facă asta arătându- 
le o femeie frumoasă într-un pardesiu roşu, care apăruse 
întâmplător într-o fotografie făcută în Veneţia. 

— Priviţi, priviți! insista el. 

— Sigur, hai să ne uităm, răspundea Rekke. 

Micaela ştia că avea să respingă dovada în cel mai 
cruțător mod cu putinţă. Era, la urma urmei, un gentleman 
căruia nu-i plăcea să facă rău, iar Samuel arăta de parcă 
era în joc viața lui. 

Fără îndoială că bărbatul suferise mult. Era îndrăgostit 
de Claire până în vârful urechilor şi proaspăt căsătorit 
atunci când ea îl părăsise fără niciun avertisment şi fără 
niciun cuvânt de rămas-bun. Asta fusese demult, în toamna 
lui 1990, însă de atunci rana se tot redeschisese şi era cât 
se poate de adevărat că existau elemente care nu se 
potriveau. Claire era foarte frumoasă şi avea un talent uriaş, 
care o ajutase să aibă o carieră fulgerătoare. Conducea 
echipa de analiză a uneia dintre cele mai mari bănci ale 
Suediei, Nordbanken, şi era direct subordonată directorului 
William Fors. La acea vreme - la începutul crizei financiare — 
se ocupa de împrumuturi şi asigura credite pentru oameni 
de afaceri indecişi şi companii şubrede. Lucra sub presiune, 
dar Samuel susținea că-i plăcea. Era o luptătoare şi o 
jucătoare, iar ei erau un cuplu fericit, îi asigurase el. 
Perechea ideală, cum spunea. 

Dar într-o bună zi, Claire ieşise să-i trimită o scrisoare 
surorii ei din Londra şi nu se mai întorsese. Dispăruse pur 
şi simplu fără urmă şi, încă de-a doua zi, poliția demarase o 
operațiune intensă de căutare. Fuseseră nişte săptămâni 


îngrozitoare, le povestise Samuel. Cu toate astea, îi era dor 
de acele zile, pentru că atunci încă îşi avea trecutul. Timpul 
petrecut cu Claire era încă frumos şi nepătat. Dar şi acesta 
urma să-i fie luat. Când operaţiunea era în toi, apăruse un 
semn din partea ei, nu o scrisoare lungă precum cea scrisă 
surorii ei, ci doar o vedere, cu o pictură a lui Cezanne din 
Gardanne, pe care scria că îl părăsise şi că nu mai era în 
stare să continue. 

Era mai dureros decât să ştie că murise, mărturisise el, şi 
la scurt timp plecase într-o călătorie. Un fel de pelerinaj, 
câteva săptămâni nu fusese de găsit. Când sunase din 
Bombay, aflase de moartea lui Claire în explozia unei 
cisterne în San Sebastian. Se pare că la momentul acela, ar 
fi avut timp să vină s-o vadă şi să ajungă la înmormântarea 
de la biserica din Solna. 

Dar nu dorea. 

„Nu mai există pentru mine”, zisese el. Şi pe deasupra, 
cadavrul era mult prea ars ca să dorească să o vadă. Lăsase 
totul în urmă şi se întorsese la călătoriile lui. 

„A fost greşeala vieții mele”, le spusese Samuel. „Aşa, au 
putut să mă păcălească”. 

Îţi venea greu să-i urmăreşti logica. Deşi cadavrul fusese 
identificat de sora şi mama defunctei, precum şi de 
inspectorul Kaj, Samuel începuse să creadă tot mai obsesiv 
că soţia lui era încă în viață. Evident că asta avea de-a face 
cu faptul că nu îşi putuse lua rămas-bun, dar şi cu ideea că 
soţia lui trebuie să fi primit ajutor ca să părăsească Suedia. 
Altfel ar fi fost normal să lase nişte indicii în urmă, nu să se 
evapore aşa, pur şi simplu. Însă această ipoteză părea la fel 
de nebunească. Micaela îşi amintea cum Samuel îşi tot 
sucea corpul musculos şi transpira tot mai tare în timp ce 
Rekke studia fotografia. Nici nu era mare lucru de văzut, era 
departe de a fi o dovadă a reînvierii. Totuşi Rekke o trăsese 


spre el cu o expresie gravă şi o privise îndelung, din politețe, 
credea Micaela. 

Se uitase nu doar la acea poză, ci şi la nişte fotografii 
vechi cu Claire pe care le adusese Samuel. 

— Fascinant, zisese el. 

— Îţi dai seama, nu? Este ea? 

— Nu ştiu. Nu e foarte clară imaginea, nu? Nu îndrăznesc 
să fac vreo afirmaţie definitivă, pot doar să spun că această 
femeie şi Claire au aceeaşi strălucire. Where I go, life goes, 
aşa mi-a spus cândva un violonist infatuat. Dar mă întreb... 
stai un pic... 

Nu mai spusese nimic, lăsându-l pe Samuel Lidman să 
peroreze mai departe în legătură cu toate asemănările pe 
care le găsea între Claire şi femeia din fotografie. Rekke nu 
auzea. Se cufundase într-una din stările lui tipice de transă. 

— E puțin agitată, nu-i aşa? întrebase el în cele din urmă. 
Pare să se uite după cineva, nu? 

— Mda, poate. 

Samuel Lidman îl privea încordat. 

— Dar înainte de toate... 

— Da? 

— Mersul ei are ceva special. Zboară înainte, însă cumva 
asimetric. Claire avea cumva probleme cu genunchiul drept? 

Samuel Lidman era uluit. 

— Da, absolut. De ce întrebi? Şi-a distrus o articulație a 
genunchiului la schi. 

— Pentru că mersul acestei femei are un element de 
compensare. Piciorul şi şoldul drept, vedeţi acolo... se 
înclină uşor, ca să preia din greutate. Poate fi la fel de bine 
ceva ocazional, un dezechilibru de moment. Însă în acelaşi 
timp nu se vede niciun semnal defensiv, nicio senzație că a 
intervenit ceva sau că a apărut o durere. 

— Ce vreţi să spuneţi? 


— Că modul compensatoriu în care îşi răsuceşte corpul e 
ceva antrenat la perfecție şi poate de aceea nici nu se 
observă nimic pe față. Poate e nevoie să mărim imaginea ca 
să vedem şi, desigur, poate să fie consecința unei fracturi 
mai vechi la gambă sau coapsă. Însă astfel de leziuni 
încetează să ne mai tulbure după un timp mai lung. 
Bănuiala mea e că ar fi mai degrabă ceva la menisc, care nu 
s-a vindecat niciodată complet. 

Samuel Lidman sărise de pe scaun şi începuse să se 
plimbe prin bucătărie, tot mai agitat cu fiecare secundă. 

Reuşise să creeze o atmosferă tensionată, ca şi cum 
urmăreau o pistă, iar Micaela se străduise jumătate de oră 
să-l facă să revină cu picioarele pe pământ. De aceea 
trecuse o vreme până să-şi dea seama că Rekke tăcuse şi se 
retrăsese. Avea nevoie să rămână singur, zisese el, şi a doua 
zi începuse să-şi pună la îndoială propria concluzie. 

Era tipic pentru el. Creierul lui lua notă rapid de o serie 
de detalii pe care le dispunea apoi într-o nouă imagine, o 
nouă observaţie. Însă după aceea petrecea mai mult timp 
să-şi pună la îndoială concluzia decât îi luase să ajungă la 
ea, iar de data aceasta îi era de-a dreptul ruşine. Îi sucise 
mințile unui om nefericit. „Sunt un idiot”, spunea el, şi 
poate ăsta era începutul crizei, al prăbuşirii lui în întuneric. 

Dar nu conta cât de ruşine îi era. Samuel Lidman se 
comporta deja ca un nebun şi nici nu-i păsa că Rekke are 
îndoieli. O ţinuse tot aşa, iar până la urmă Micaela îi 
promisese că avea să investigheze, de aceea venise 
milogindu-se cu poza la inspectorul Kaj Lindroos. Dar tot de 
aceea nu era destul de convinsă, şi acum, când punea 
fotografia pe biroul dezordonat al lui Lindroos, părea o 
dovadă jalnică şi neconcludentă. 

— Deci asta este, a zis el ridicând-o să o privească. 


Dar nu era în stare să se uite prea atent. Îşi întoarse 
privirea spre fereastră, de parcă spera să-i audă din nou pe 
tineri. 

— Ar fi cazul să te uiţi mai atent. 

E] se scărpină în cap. 

— N-ai chef să mergem apoi la o bere? Poate undeva pe 
malul apei? Aş putea să-ți povestesc una-alta. 

Se uită la ea cu atenție şi îşi desfăcu nervos un nasture 
de la cămaşă, de parcă ar fi început să se dezbrace pentru 
întâlnire. 

— Ah, nu, îmi pare rău. Trebuie să ajung acasă, replică 
ea. 

O cuprinse o senzație de dezgust. 

— Eşti sigură? E vineri, soarele străluceşte şi toate alea. 

— Mă întâlnesc cu mama, i-o reteză Micaela. 

— Ah, da? Bine, bine, răspunse el arătând prin limbajul 
corpului că acum era şi mai puțin interesat să dedice timp 
şi energie acestei poze ridicole. 

Micaela se întrebă dacă n-ar trebui să mai spună ceva ca 
să mai îndulcească refuzul, ceva de genul „poate altă dată”, 
dar n-ar fi făcut decât să dovedească superficialitate şi 
slăbiciune. Se hotări să se concentreze pe fotografie. 

— Uită-te aici. În special urechea şi nasul sunt aproape 
identice, spuse ea. 

— Ah, da? pufni el şi îşi încheie cămaşa la loc. Dar 
Samuel Lidman a găsit poza la vecinul lui. 

Se răzbuna, era clar, iar ea intră în defensivă. 

— Un prieten al lui Samuel Lidman a găsit-o la vecinul 
lui, îl corectă ea. 

— Şi nu e ciudat? continuă el şi da, bineînțeles că aşa 
era. 

S-ar fi simțit mai bine dacă fotografia ar fi fost găsită în 
urma unei anchete sistematice şi nu ar fi apărut aşa, tam- 
nisam, într-un album de concediu din cercul de cunoscuți. 


Dar asta era situația şi din fericire avea să plece în curând 
şi să uite de toate astea. 

— Are vreo importanță cum a fost găsită fotografia? Ori e 
ea, ori nu e. 

— Da, da, sigur, spuse Lindroos şi ridică din nou 
fotografia. 

Atunci Micaela închise ochii şi se gândi cât de mult şi-ar 
dori să fie ca femeia din fotografie. Ar fi vrut să se strecoare 
şi ea uşor şi să zâmbească de parcă ar avea tot dreptul. 


Cinci 


Rekke îşi notase în minte tot ce observase la fiica lui: 
paloarea, uşoara pierdere în greutate, dar mai era ceva, ca 
un fel de bucurie sfidătoare în privire. 

Căuta să descopere mai multe indicii, cuprins brusc de o 
stare febrilă, de parcă îngrijorarea pentru fiica sa l-ar fi 
trezit din nou la viață, dar la început nu văzu nimic, în afară 
de semnele pierderii din greutate. Apoi observă o urmă roşie 
la încheietura mâinii drepte, ca o amprentă ce tindea să 
dispară după o apăsare violentă. 

Să fi fost ceva la care consimţise: un joc, un gest din 
dragoste? Sau o atacase cineva? Nu, nu, se gândi el. Părea 
totuşi să se simtă bine. Însă creierul lui continua să evoce 
scenarii oribile. Era semn al crizei prin care trecea, sigur nu 
exista niciun pericol. Trebuia doar să o facă să mănânce mai 
bine. 

— Spune-ţi durerile, draga mea. Ce s-a întâmplat? 

— M-am despărțit de Christian, răspunse ea şi atunci el 
se gândi că într-un fel sau altul este o veste bună. 

Nu-l putea suferi pe Christian. Era genul de băiat 
preocupat de sine, cu o părere prea bună despre el şi care 


debita o grămadă de prostii despre lucruri pe care nu le 
pricepea. 

— Of! Îmi pare rău să aud. 

— Nu-ţi pare deloc rău. Nu ţi-a plăcut niciodată. 

— Ei, era un puşti OK, spuse el întrebându-se dacă asta 
credea sau măcar trebuia să creadă. 

Doar nu-i uşor să fii tânăr. Le ia ceva timp băieților de 
genul ăsta să-şi dea seama că nu sunt mai grozavi decât 
ceilalți. Nescit occasum. Este de neînvins. Viaţa încă nu şi-a 
lăsat urmele. Pe de altă parte, nu despre asta era vorba. 
Acum îi era clar că-i luase altcineva locul. 

— Spui atâtea prostii, tată! 

— Poate. Dar ai cunoscut cumva pe altcineva? 

— De unde ştii? 

Văd urmele de pe încheietura ta, îşi spuse el. O mână 
nouă, mai puternică, care te prinde şi efectul asupra ta e 
mai mare acum. 

— Doar ghicesc, comoara mea. Cine e fericitul? 

Se uită la el cu un ochi critic, dar şi enervată. Voia să nu- 
i pese de părerea tatălui ei, deşi de fapt îi păsa, ceea ce lui îi 
dădea oarece speranţe. Încă era un copil, o fată care nu ştia 
în ce măsură să se rupă de ai ei şi să-şi câştige libertatea. 
Se aplecă să o îmbrățişeze, dar ea se retrase, iar mişcarea o 
făcu să pară şi mai firavă. 

— Nu-l cunoşti. 

— Nu, desigur. Dar cum e? Ce îţi place la el? 

— N-ai înţelege. 

Se întrebă dacă Julia chiar credea că n-ar înțelege. 

Avea o mie de lipsuri şi tocmai luase opiacee ca un junkie. 
Dar avea o enormă înțelegere a forțelor de atracţie, a celor 
bune şi a celor distructive deopotrivă, şi acum, dacă aşa 
stăteau lucrurile - şi luând în considerare reacţia «ei, 
presupunea că aşa e —, că întâlnise o persoană care nu 
corespundea aşteptărilor familiei sau era la polul opus, 


chiar nu îl şoca defel. Şi el îşi dorise să evadeze şi se lăsase 
purtat de tot felul de tonuri seducătoare şi cântece de 
sirenă. Ar fi înțeles, şi credea că e şi ea conştientă. 

— Bine, bine, bombăni. Dar poate poți să îmi spui ceva 
despre el. Cu ce se ocupă? Studiază? 

— E aşa de-al naibii de important ce face? 

— E destul de important. Dar cel mai mult mă interesează 
dacă e drăguţ cu tine. 

— Nu e drăguţ la modul ăla enervant de plictisitor, de 
Djursholm. 

— Aha, nu? făcu el, rănit de replică. Dar să ai grijă de 
tine. Să nu ţi se întâmple ceva. Nu lăsa pe nimeni să te... 

Aruncă o privire rapidă spre încheietura ei. 

— Să te rănească, nici măcar un pic. 

— De ce m-ar răni cineva? 

— Sigur că nu, de ce să te rănească? 

În gând îşi spuse: Dar dacă îţi face cineva rău, atunci intră 
pe mâna mea. Nici n-ai idee, iubire, nici n-ai idee. 

Iar în acel moment îşi aminti din nou acea iarnă de la 
Viena, când zăpada cădea fără încetare. 


Şase 


Era o fotografie cu Piața San Marco din Veneţia. Dar 
Bazilica San Marco era trunchiată de la mijloc şi în prim- 
plan nu era cineva anume, cu excepția unui grup de 
japonezi trecuţi de vârsta mijlocie, care nu păreau să 
observe camera. Personajele principale erau mai degrabă 
porumbeii, omniprezenţi, păsările fiind şi motivul principal 
pentru care fusese făcută poza. Fotograful Erik Lundberg 
voia să arate că Veneţia era înțesată de turişti şi de 
porumbei şi că „ar putea foarte bine să se prăbuşească în 
mare”. 


Dar fără să observe el, o femeie în pardesiu roşu intrase 
în colțul din dreapta al imaginii, contracarând intenţia de a 
arăta ceva urât şi distrus. Femeia părea să aibă vreo 40-45 
de ani, era brunetă şi radioasă, şi nu numai datorită 
pardesiului roşu. Ceva în paşii şi strălucirea ei atrăgea 
privirile şi, chiar dacă tocmai întorcea capul ca să privească 
în spate, trăsăturile feței se distingeau destul de bine. 

— Normal că Samuel şi-ar dori să fie Claire. Şi eu aş vrea 
aşa o nevastă, comentă Kaj Lindroos. 

Micaela îşi cobori deranjată privirea spre mâini. 

— Există asemănări semnificative, iar vârsta ar trebui să 
coincidă. Am nişte poze mai vechi aici, poţi să faci 
comparatia. 

Kaj Lindroos făcu un gest de refuz. Totuşi, i se păru că e 
ceva destul de serios ca să scoată o pereche de ochelari din 
buzunarul interior — de ce nu şi-i pusese de la bun început? 

— După felul în care îşi întoarce corpul şi după cum îşi 
pune jos piciorul, putem bănui că această femeie are 
probleme cu meniscul, continuă Micaela. 

Lindroos se uită la ea, nesigur dacă glumea sau vorbea 
serios. 

— Poftim? 

— Dacă te uiţi aici... începu ea aplecându-se şi arătând 
spre şoldul şi piciorul stâng al femeii. 

Îşi dădu însă seama imediat cât de puţin convinsă era şi 
nu se mai sinchisi să termine propoziția, poate pentru că 
propria nesiguranță o făcuse să se gândească la fratele ei, 
Lucas. 

Îi tot venea în minte Lucas de la o vreme şi uneori, ca 
acum, i se făcea brusc teamă. Îşi amintea cum îl văzuse 
apăsând un pistol pe gâtul unui tânăr, în pădure, la 
Järvafältet. Rămăsese atât de şocată, că începuse să-şi vadă 
toată viața într-o nouă perspectivă şi de atunci îşi ajuta 
colegii din Divizia Narcotice cu informaţii despre el. Ştia şi 


că Lucas aflase. În aer plutea o senzație neplăcută. O uimea 
totuşi intensitatea groazei. 

Parcă ar fi fost transportată departe de încăperea în care 
se afla. De aceea nu observă cum Kaj Lindroos îngheață ca 
şi cum ar fi văzut o stafie. Mai degrabă îl credea iritat că nu 
dăduse curs invitaţiei la bere. Când îşi ridică privirea, îl 
văzu cum pune mâna pe telefon, încurcat. 

— S-a întâmplat ceva? întrebă ea. 

— Ce... nu, nu, trebuie numai să mă ocup şi de munca 
mea reală. 

Începu să scrie ceva pe mobil, dându-i de înţeles că vrea 
să tacă şi să-l lase să se concentreze. 

— Dar cum am spus, Samuel se înşală, ca de obicei. Şi pe 
deasupra... 

— Da? 

Duse fotografia mai aproape de ochi, iar pe buze îi apăru 
un zâmbet amar, deşi cam fățarnic. 

— Ce are femeia în mână? 

— O carte, răspunse ea. 

— Scrie ceva acolo, nu-i aşa? 

— „Love”, credem noi. Pare să existe şi un rând deasupra, 
dar e ascuns. 

— Deci un fel de roman de dragoste? 

— Posibil, judecând după culoare. Dar nu e o carte prea 
comună. Nu am reuşit s-o găsesc. 

Kaj Lindroos zâmbi uşor, ca şi cum descoperise ceva ce îl 
eliberase de o povară. 

— Claire Lidman n-ar fi citit niciodată un roman de 
dragoste. 

— Nu? 

— Nu, niciodată. Avea mereu o agendă la ea şi nu s-ar fi 
adâncit niciodată în ceva inventat sau sentimental. 

— Nu e tocmai ce am auzit eu. 

— Clar că nu, pufni el. 


— De ce? 

— Pentru că ne-a luat mult timp să o înțelegem. Dar 
femeia asta nu-şi pierdea timpul cu romane şi prostii. Era 
mereu cu doi paşi înaintea celorlalți şi de aceea putea face 
presiuni asupra unor oameni din finanțe ca Axel Larsson. 
Cocea tot timpul câte un plan. 

— Poate că s-a schimbat. 

— Este moartă, spuse el privind din nou mobilul şi 
părând să recitească atent ce tocmai scrisese. 

— Cu toate astea, stai aici cu mine. 

Se uită la ea cu un aer ofensat. 

— Ei bine, ca orice idiot, sunt ambițios. Nu închid nicio 
uşă. 

— Deşi ai văzut cadavrul. 

— Cadavrul era carbonizat, ştii bine, iar eu nu sunt atât 
de prost să nu văd că există tot felul de ciudățenii. Dar asta 
nu înseamnă că-s dispus să cred orice. 

Micaela se întinse după fotografie, dar Lindroos o opri cu 
o mişcare ce o lăsă în expectativă. 

— Am auzit că ai colaborat cu un profesor care a fost dat 
afară de la Stanford. 

— Stanford ar fi preferat să rămână la ei. 

— Atunci cine i-a făcut vânt de acolo? 

CIA. îşi zise ea. 

— Este complicat. Dar are un simț fantastic al detaliului. 

— Destul de bun, am auzit, recunoscu Lindroos, şi vâri 
cât se poate de ostentativ fotografia în sertarul de sus al 
biroului. 

— Aş vrea înapoi fotografia, mulțumesc. 

— O păstrez eu. 

— Nu se poate. 

— Păstrăm toate prostiile pe care le tot aduce Samuel 
Lidman. Într-o bună zi, o să-l facem să înceteze. Le 
nelinişteşte pe rude şi... 


Nu apucă să-şi termine fraza. Se auzi o bătaie în uşă şi 
intră un domn mai în vârstă, cu un început de chelie şi 
pulover pe gât, cu ochi mici şi critici. Părea stresat şi necăjit 
şi se scuză că din păcate trebuie să-i întrerupă. Micaela ar fi 
trebuit să insiste să-şi ia înapoi fotografia, dar obosise şi, la 
drept vorbind, crezuse oare vreodată povestea asta? Nu 
cumva se implicase mai ales pentru că visase să lucreze din 
nou cu Rekke? Dar asta era în mai, când el încă avea acel 
simt năucitor al detaliului. 

De la o vreme, nu mai vedea bine nici picioarele de la 
scaun sau pragurile care-i stăteau în cale când se ridică şi 
se târa, din când în când, până la baie. O epuiza şi o trăgea 
şi pe ea în depresia lui. Trebuie să iau distanță, îşi spuse 
Micaela, salutându-i din cap pe Lindroos şi pe bărbatul cu 
pulover pe gât. leşi din încăpere hotărâtă să o uite pe Claire 
Lidman şi să se ocupe în schimb de viaţa ei. 


Şapte 


Julia plecă, lăsându-l să se întrebe oare cum erau brațele 
acelea care o aşteptau. 

Rekke îşi alungă neliniştea. Avea nevoie să se culce. De la 
o vreme, nu mai era în stare de nimic. Zăcea pe pat sau 
stătea ghemuit şi nici măcar în casa scărilor nu mai ieşea. 
Dar acum măcar se aşezase la pian. Să cânte? Nu, clapele 
doar râdeau de el. 

— Cartaphilus, murmură el. 

Cartaphilus. Era cuvântul care declanşase totul. 

Dăduse peste el întâmplător, când vorbea Micaela la 
telefon, acum vreo săptămână, despre femeia dispărută şi 
declarată moartă în Spania. Cazul nu-l interesa în mod 
deosebit. I se părea că povestea musteşte de iluzii deşarte şi 
halucinații şi îi era ruşine de propria analiză pe jumătate 


psihotică a fotografiei de vacanță. Dar chiar când era pe 
picior de plecare, Micaela pomenise cuvântul. 

Se dovedise că femeia, Claire, negociase cu Cartaphilus 
chiar înainte de-a dispărea fără urmă, iar faptul în sine era 
îngrijorător. 

Cartaphilus era o companie ungară de investiții, aliată în 
trecut cu KGB şi crima organizată din Uniunea Sovietică. 
Dar nu asta îl stupefiase. Cuvântul îl transportase înapoi în 
zilele înzăpezite din Viena. Îl făcuse să iasă din casă şi să 
umble fără oprire ore în şir. 

Când se întorsese, Micaela era plecată şi nici n-o mai 
văzuse de atunci, iar acum ar trebui să o sune neapărat, să- 
i spună ce ştia. Dar nu mai era în stare să sape în povestea 
asta. Of, Doamne... De ce nu-i dădea pace trecutul? 

Copilăria lui fusese o înşiruire tristă de zile care semănau 
una cu alta. Dimineţile şi le petrecea întotdeauna acasă cu 
maică-sa, cântându-şi la pian gamele, arpegiile şi studiile. 
De-abia după-amiaza soseau ceilalți profesori, ca doctorul 
Brandt, şi din când în când alți elevi care se dovediseră 
capabili - cum fusese Gabor, cu răsuflarea lui şuierată în fa 
diez, cu lovitura aceea care-l aruncase la pământ. Rekke 
încă îşi aducea aminte de sângele de pe degete, petele de pe 
pernă, din dimineața următoare. 

Îşi amintea cum se ridicase din pat cu senzaţia că lumea 
se scălda într-o lumină nouă, mai stridentă şi că toate 
mişcările din jurul lui deveneau mai amenințătoare şi mai 
brutale. Cumva părea să se afle în două locuri în acelaşi 
timp: în prezent, dar şi în episodul zilei precedente, când 
fusese atacat în zăpadă. 

Revedea în minte iar şi iar lovitura lui Gabor. O vreme, 
crezuse că era doar modul în care creierul lui îl chinuia sau 
îl punea în gardă, în caz că ar fi fost atacat din nou, în orice 
moment. Dar înţelese treptat că amintirile mai serveau unui 
scop, aşa că se dusese la bibliotecă chiar în ziua următoare. 


— Vreau toate cărțile pe care le aveți despre arte marțiale, 
ceruse el. 

Apoi se aşezase într-un colț din fundul sălii de lectură, 
înconjurat de teancuri de bibliografie, răsfoind febril 
paginile. 

O găsise în ziua aceea, la ora 17:15. Lovitura se numea 
osotagari şi era una dintre cele 40 de mişcări originale din 
judo, create de Jigoro Kano. Era descrisă în mai multe cărți. 
Rekke o putea urmări în ilustraţii pas cu pas, pricepând cu 
încă şi mai multă claritate cum fusese pus la pământ. Era 
capabil să îngheţe într-o imagine fiecare secundă a atacului, 
iar apoi aceasta îi persista în minte; atât cât se putea cu 
trecerea timpului. Poți rămâne cu orele doar într-o secundă. 
Dar ce căuta el nu era doar să înțeleagă cum se desfăşurase 
acțiunea. Voia să-şi însuşească o strategie de apărare, un 
mod de a para lovitura şi rămăsese multă vreme ca în 
transă. Până la urmă i se arătase, ca o revelație. 

Înţelese că ar fi trebuit să-şi mişte înapoi piciorul stâng, 
să-şi ia avânt şi să întoarcă lovitura. Soluţia lui avea o 
frumusețe imediată, o simetrie ca de dans şi zăbovi un 
moment mai lung, gândind-o teoretic. Se lupta în gând. 

Apoi s-a ridicat cu altă ţinută, iar pe drum spre casă şi-a 
însuşit mişcarea. Începuse să-şi dezvolte un nou fel de a 
merge şi folosea fiecare moment liber exersând la el în 
cameră, nu doar acea lovitură. Îşi imagina alte atacuri şi 
lovituri şi îi era tot mai clară esenţa acelei filosofii pe care 
era pe cale să o cucerească: e posibil să învingi pe cineva mai 
puternic decât tine. 

Era nevoie doar să urmezi mişcarea care se îndrepta spre 
tine până la punctul ei inevitabil de ruptură şi atunci, în 
clipa aceea, să-ți găseşti punctul de sprijin şi să ripostezi. 
Fortitudo hostium amicus est. Puterea duşmanului tău îţi 
poate fi aliat. O ţinea aşa ore în şir, până când nu mai 


suporta. Trebuia să-şi scoată asta din cap, aşa că o 
întrebase pe mama lui: 

— Gabor ăla n-ar putea să mai vină pe-aici? 

— Doctorul Brandt a spus că nu pare să vă placă prea 
mult unul de altul, răspunsese ea cu un aer trist. 

— Dar mă stimulează, insistase el, iar aceste cuvinte erau 
magice. 

Dacă era ceva ce îl stimula, mama lui era de acord. Într-o 
după-amiază, când ningea din nou, sau cel puțin ningea în 
mintea lui, reapăruse şi Gabor. În ziua aceea pisica lui, 
Ahasverus, se tot fâțâia pe la picioarele lor. Se ţinea scai de 
ei şi sărea pe masă când lucrau la matematică, de parcă ar 
fi presimţit ceva. leşiră apoi în grădină, la fel ca ultima oară, 
iar Rekke se strădui să pară la fel de pierdut ca atunci; voia 
să lovească din poziție inferioară, întrebă pe un ton aproape 
umil: 

— Îmi poţi arăta din nou lovitura aia? 

Gabor rămase fără replică. Parcă n-ar fi înțeles cum de 
Rekke putea să fie atât de prost. Dar îşi reveni pe dată şi 
zâmbi disprețuitor, iar şuieratul uşor al respirației sale 
cobori din nou cu o jumătate de ton, la fa diez. Apoi se 
năpusti spre el, dar nu cu aceeaşi lovitură, iar în primele 
secunde, Hans fusese convins că avea să fie umilit exact ca 
data trecută. Dar de data asta sinapsele i se conectau mai 
rapid şi făcu un pas în spate, concentrându-se să 
urmărească mişcările lui Gabor. 

Le vedea ca sub un reflector şi, detectând o clipă de 
instabilitate, făcu un pas în față şi-l prinse pe Gabor în aşa 
fel încât nimeriră în aceeaşi poziție ca data trecută. Pe urmă 
se aplecă în spate şi probabil că adversarul lui considera că 
e din nou în avantaj. Dar era exact acea iluzie pe care voia 
s-o creeze Rekke. 

Folosi forța lui Gabor ca pârghie şi, cu o putere uimitoare, 
îl aruncă la pământ, uluit de propria-i lipsă de sentimente. 


Fără să fi plănuit, îl trase în sus şi repetă lovitura, iar când 
Gabor dădu cu capul de pământ, simţi ceva ca un aflux în 
piept. Apoi se întâmplă ceva. Rekke nu avea să uite 
niciodată. 

Văzu fața lui Gabor şi trase aer în piept. De pe chip îi 
pierise complet încrederea de sine suverană, fiind înlocuită 
de descumpănire. Înţelese instinctiv că avea să plătească 
pentru ce văzuse. Gabor nu era un băiat care să poată 
suporta umilința. Era o persoană care trebuia întotdeauna 
să se răzbune şi să câştige. Dar, pe-atunci, Rekke nici nu-şi 
imagina cât de necruţător putea să fie când îşi lua revanşa. 

Rămăsese în zăpadă, urmărind spatele lui Gabor cum 
dispare la orizont ca promisiunea unei amenințări, în timp 
ce doctorul Brandt se năpustea afară, dând din mâini. 


Opt 


Micaela se îndrepta spre Rådhusparken, adâncită în 
gânduri. De ce păstrase Lindroos fotografia dacă respingea 
ipoteza cu totul? Nu înțelegea. Dar poate nu era nimic 
ciudat, toată povestea era oricum sucită. O lăsă baltă. 

Era în concediu, nu tocmai de bunăvoie, dar tot avea o 
groază de lucruri de care să se ocupe. De fapt, îşi dorise să 
fie liberă în iulie, pentru o perioadă mai lungă. Dar i se 
spusese că era nevoie de ea atunci, aşa că îşi luase două 
săptămâni acum, la început de iunie, iar restul avea să-l ia 
în septembrie. Lucra cu delincvența juvenilă în cartierele de 
pe lângă Jârvafâltet, ceea ce nu era tocmai ce visase când 
luase bacalaureatul şi se urcase şi ea într-o camionetă, 
țipând din toți rărunchii. Dar avea avantajul că putea studia 
îndeaproape cum ajungeau drogurile în diferitele părți ale 
oraşului şi era încă un motiv pentru care începuse să-şi 
vadă fratele cu alți ochi. 


Acum primea şi ea informaţii din care reieşea rolul lui 
central în traficul de droguri din zonă. Însă era greu de 
dovedit şi, la drept vorbind, devenise puţin obsedată, ceea ce 
probabil că nu era chiar normal. Se dusese vorba, avea 
parte de ironii şi amenințări voalate, iar câteodată, aşa cum 
i se întâmplase cu Lindroos mai devreme, o cuprindea o 
senzație neplăcută. Pe lângă ea trecu un autobuz alb şi 
chiar atunci îi sună mobilul. Era Vanessa, prietena ei cea 
mai bună, sau oricum prietena ei în cele mai multe privințe. 

— Bună! o salută Vanessa. Cum eşti? 

— Se putea mai bine. Mă gândesc să-mi cumpăr pantofi 
noi. 

— Dar nu adidaşi albi. 

Micaela îşi cobori privirea spre pantofi: în general, purta 
doar adidaşi albi. Dar într-o bună zi avea să-i schimbe. 

— Mai bine mor, răspunse ea. 

— Desigur. 

— Tu ce faci? 

— l-am vopsit părul unui moş care nu prea mai avea păr 
decât în urechi. Dar acum mă gândesc să fug de-aici şi să 
agăț pe cineva. Simt că sunt pe cale să explodez. 

— Ar fi păcat. 

— Nu-i aşa? Apropo, te caută Lucas. 

Micaela se înfurie pe dată. 

— Şi de ce nu m-a sunat? 

— Spune că te-a sunat de o sută de ori. 

De trei ori, se gândi ea, maximum. Dar n-avusese chef să 
răspundă şi o enerva că Vanessa făcea pe intermediarul. 
Era exact ca toate celelalte cretine, atrasă şi întrucâtva 
fermecată de el. 

— Ce vrea? 

— A fost foarte drăguţ. 

— Sigur. 

— Se spune că încerci să-l bagi la zdup. 


— Este un infractor. 

— Nu e chiar singurul. 

Dar e speța cea mai rea, se gândi Micaela. 

— Ceea ce nu prea schimbă situația, zise ea. 

— Cine strigă acolo? 

— Absolvenţii de liceu. Mergem la o bere? 

— les cu Malika. Are ceva de-a face cu Jojje? 

Într-o oarecare măsură, avea de-a face şi cu Jojje. Dar nu 
voia să discute cu Vanessa despre asta şi căută să spună 
altceva, orice. Mai departe pe trotuar, un bărbat adus de 
spate aprindea o ţigară. În lumină, părea palid şi vlăguit. 

— Ai auzit că se gândesc să interzică fumatul în baruri? 
întrebă Vanessa. 

— Ce vrei să spui? 

— Norvegienii au interzis deja. 

— E ceva religios? 

— Nu-i aşa că ar fi chiar frumos? 

— Crezi că Lucas i-o fi băgat în sperieți pe Jojje şi pe 
mama lui? 

Aşa credea, dar, pe de altă parte, nu avea dovezi, doar o 
bănuială care devenise tot mai puternică în ultimele luni. 

— Cred că eşti nedreaptă cu el. Nu-ţi vrea decât binele. 

Micaela închise ochii, căutând iarăşi noi subiecte de 
conversație. 

— Am de gând să mă mut, spuse ea. 

Vanessa rămase tăcută, probabil şocată. 

— Ce...? Glumeşti? De ce? 

— Aşa simt că trebuie. 

— S-a întâmplat ceva? 

Se gândi să-i descrie situația din Grevgatan mai 
îndeaproape, să-i spună că Rekke se cufundase din nou în 
tenebrele lui şi că era imposibil să scoţi de la el un singur 
cuvânt rezonabil. 

— Nu tocmai, răspunse ea. 


— Dar nu vă merge bine, sau ce? 

Auzi ceva ce nu-i plăcu în vocea Vanessei, nu tocmai 
bucurie, mai degrabă un triumf reținut, un ţi-am-zis-eu. 

— Nu-i mare lucru, răspunse ea defensiv. Doar că mi-e 
din nou dor de linişte şi pace. 

— Înţeleg, draga mea, înțeleg. Vrei să ne vedem? Pot 
anula întâlnirea cu Malika. O să mă ocup de tine. 

De ce avea, dintr-odată, vocea atât de blândă? 

— Nu-i atât de grav. 

— E clar că nu. Dar la drept vorbind, poate că e bine că 
ţi-ai dat seama acum, ce ştiu eu... înainte să fii rănită. 

— De ce să fiu rănită? 

— Poate că ideea nu a fost ca relaţia să funcționeze. Nu te 
simți cu adevărat acasă acolo, continuă Vanessa, şi era 
adevărat, se simțea departe de Rekke în multe privințe. 

Cu toate astea, se enervase şi regreta că pomenise de 
mutat. Nu era nimic hotărât, doar un gând care nu-i dădea 
pace în ultima vreme. 

— Ce ştii tu despre unde mă simt eu acasă? 

— Doamne, calmează-te un pic! Vreau să spun doar... că 
mi-a fost dor de tine, răspunse Vanessa. 

Şi poate că şi Micaelei îi fusese dor de Vanessa şi de 
conversațiile lor zilnice. Dar nu la fel de mult, realiză ea, 
cum îi era dor de Rekke, aşa cum era el în zilele alea de 
primăvară, când lumea parcă ar fi fost străvezie pentru el. 

— lartă-mă, spuse ea. 

— E-n regulă. 

— Dacă dai de Lucas, zi-i că-l sun. 

— O să închizi acum? 

— Salut-o pe Malika, spuse ea, şi chiar închise, cu o 
bruscheţe inutilă. 

Însă se simţea deodată singură şi se hotărî să meargă la 
mama ei, în Husby, cum îi spusese lui Lindroos. 


Maică-sa era cu siguranță în favoarea mutării în 
Ostermalm, deşi, bineînțeles, doar pentru că mutarea îi 
dădea senzația unui plus de rafinament. 

e 

Kaj Lindroos ar fi trebuit să-şi încheie ziua de vineri cu o 
întâlnire cu comisarul Lars Hellner. Dar îi scrisese un mesaj 
să vină mai devreme, ca să scape mai repede de fata asta 
latino, iar acum regreta. Nu pentru că-i părea rău că plecase 
fata. N-avea decât să se ducă în cartier la maică-sa şi să nu 
se mai întoarcă. 

Dar voia să fie singur cu gândurile lui, chiar dacă acestea 
erau numai paranoia şi prostii, pentru că n-avea cum să fie 
Claire în fotografie. Era ca şi cum tatăl lui defunct ar fi fost 
văzut la o petrecere în Mallorca. Doamne, ce dor îi era de-o 
beţie! 

— Pari încordat azi, remarcă Hellner. 

— Sunt doar puţin obosit, răspunse el şi se întrebă dacă 
n-ar trebui să scoată pur şi simplu fotografia, să i-o arate lui 
Hellner şi să se liniştească o dată pentru totdeauna. 

Dar n-avea niciun chef să îi mai amestece şi pe alţii, şi în 
niciun caz pe Hellner, care preluase sarcina după el şi îl 
excludea. De fapt, trebuia să facă fotografia bucăţi-bucăţele, 
să uite totul şi să-l asculte pe Hellner spunându-i care va fi 
următoarea lui investigație. Dar nu se putea concentra. 
Imaginile întipărite din memorie îl invadau; îşi aducea 
aminte cum auzise prima dată de accidentul din San 
Sebastian. Era seara târziu, în urmă cu 13 ani şi jumătate, 
şi el era încă la birou. Un polițist spaniol, comisario Antonio 
Rivera, sunase şi raportase nişte lucruri care nu păreau să 
se potrivească unele cu altele. O autocisternă se răsturnase 
peste un parapet sau o pantă în munţi şi căzuse pe o 
porțiune de drum unde se aflau oameni care se întorceau de 
la concertul unui cor. 


Izbucnise un incendiu şi muriseră 16 oameni, iar mulți 
dintre ei nici nu mai putuseră fi identificați. Dar mai era 
vorba şi despre altceva. Însă comisario Rivera voia de fapt să 
le spună despre o femeie cu cetățenie dublă, britanică şi 
suedeză, care se cazase cu două zile în urmă în oraş, la 
Grand Hotel. Femeia îşi lăsase paşaportul la hotel, ieşise să 
facă o plimbare mai lungă şi nu se mai întorsese. 

— Numele ei este Claire Lidman, spusese comisario 
Rivera, şi credem că este una dintre victime. 

Lindroos îşi amintea de reacția sa la această veste. Era 
profund dezamăgit. Nu fiindcă era posibil ca femeia să fi 
murit - la urma urmelor, n-o cunoscuse personal —, ci 
pentru că investigația îşi pierduse greutatea. Dacă murise, 
fusese un simplu accident. Nimeni, niciun geniu al răului 
nu putea să pună la cale o catastrofă de asemenea proporții 
şi în acelaşi timp să se asigure că se afla şi ea la locul 
potrivit. 

Erau prea mulţi factori şi parametri arbitrari, iar el 
ajunsese mult prea târziu în Spania, pentru că n-avea 
niciun zbor până a doua zi. Când el şi colegul lui, Roffe 
Sandell, ajunseseră la San Sebastian, sora şi mama lui 
Claire erau deja acolo. Stăteau şi fumau în fața morgii, 
arătând ca vai de ele, i se părea lui, departe de imaginea 
generală pe care şi-o făcuse despre Claire. Dar despre ea 
ştia că parcursese drumul spre o altă clasă socială, aşa 
încât le salutase politicos şi curtenitor, uimit de cât de 
calme erau, sau poate chiar mulțumite - de parcă ar fi ştiut 
dintotdeauna că aşa avea să se sfârşească. 

Îi trecuse prin cap că sigur o invidiaseră, că nu-i 
încurajaseră defel succesele. 

— Îngrozitor să ne întâlnim în asemenea împrejurări, le 
spusese el. 

— Mulţumesc, răspunsese Linda, sora lui Claire. Claire a 
fost cea mai bună dintre noi, este cumplit. 


Sau ceva de genul ăsta, ceva impecabil şi mişcător, dar 
care nu suna pe deplin onest, şi îşi aminti cum se străduise 
să nu-i arunce priviri deplasate. 

Linda avea ceva provocator, i se părea lui, ceva aproape 
vulgar, care nu era atenuat de fusta mulată. Era o femeie 
masivă, cu ochi minusculi, forme ample şi o piele care ai fi 
zis că aparținea cuiva care fumase şi se distrase toată viața, 
de la 13 ani. Îşi aminti cum îi deschisese uşa şi intrase în 
morgă chiar în spatele ei, auzindu-şi scârțâitul pantofilor. 
Bretelele sutienului se vedeau pe sub bluza neagră şi 
încercase să ghicească mărimea cupelor, poate nu cea mai 
nobilă ocupație la acel moment. Dar natura umană este 
cum este, iar moartea acționează ca un afrodiziac. Simţise 
mirosul de la distanță. Era mai rău decât îşi închipuise: 
gros, dulce, sufocant. Nu arsese numai piele, ci şi grăsime, 
muşchi, sânge, iar deasupra, petrol şi cauciuc. Era 
insuportabil; se întorsese şi fusese cât pe ce să vomite, 
simțind o clipă de înstrăinare. 

N-are cum să fie Claire acolo, îşi spusese el, e de 
neconceput. Dar considerase că reacția lui era firească. 
Nimeni nu se aşteaptă să vadă un om distrus în aşa 
măsură, cu siguranță nu o femeie ca ea, şi nu pricepea de ce 
mama şi sora lui Claire erau atât de calme. Cât despre el, 
era pe punctul să clacheze. Era o privelişte îngrozitoare: în 
fața lui stătea întinsă o creatură roşie, carbonizată, urât 
mirositoare, plină de răni, pe alocuri înnegrită. Era imposibil 
să faci față. Cum puteau ceilalți să stea acolo şi să privească 
netulburați? Era de neînțeles. Apoi realizase că mama şi 
sora ei o văzuseră deja. Erau pregătite pentru şoc şi poate 
doar se închiseseră în ele însele. 

Împreună cu comisario Rivera cercetă cadavrul, de la 
picioarele arse până la capul rămas fără păr şi fără 
trăsături. Toate semnalmentele pe care le ştia fuseseră 
confirmate, strungăreață şi vechea fractură la menisc. 


— Ea este, spusese mama ei. 

„Ea este”, şi de ce s-ar îndoi el, ţinând cont de 
strungăreaţă şi toate celelalte? 

Totuşi, trăia cu impresia că e ceva care nu se potriveşte. 
Bănuiala nu era însă destul de solidă ca să fie luată în 
serios sau să-l facă să ia măsuri. Dar era acolo, poate şi 
datorită comisarului Rivera. 

Acesta părea un tip prea elegant ca să-şi petreacă timpul 
prin morgă. Vorbea o engleză perfectă, stătea în Madrid şi 
etala o atitudine de militar de rang înalt, dar îi lipsea cu 
totul respectul pentru doctori şi oameni cultivați, pe care 
Kaj îl deprinsese în copilărie. Îi dădea ordine medicului 
legist fără să se codească, lua mereu inițiativa, se asigura să 
fie luate toate probele de laborator relevante, iar rezultatele 
probelor veniseră şi ele uimitor de rapid. 

Amprentele erau arse, însă radiografia dentară confirma 
identitatea victimei. Nu părea să existe loc de îndoială, 
însă... Îl sâcâia ceva şi, ca şi în cazul fotografiei din sertarul 
biroului, voia să se întoarcă asupra detaliului, dar, în 
acelaşi timp, să se şi distanţeze de el. Să-şi amintească şi să 
uite deopotrivă. 

— Ai auzit ceva din ce-am spus? 

Lindroos îşi întrerupse şirul gândurilor. Ochii căprui ai lui 
Hellner, care păreau mereu sceptici şi sfidători, aruncau 
priviri tăioase. 

— Desigur, răspunse el. Sunt doar un pic... 

— Cum, Kaj? 

— Nu mă concentrez, continuă el, din nou tentat să-i 
arate fotografia şi să-şi mărturisească temerile, dar îl 
asaltară şi alte amintiri, şi acum i se păru de-a dreptul 
imposibil. 

— Are legătură cu fata care a fost aici? întrebă Hellner. 

— Poate. 

— În ce fel? 


— Spunea tot felul de prostii despre Claire Lidman, 
răspunse el şi regretă imediat. 

Hellner reacționă vizibil când auzi numele, devenind iritat 
şi suspicios. 

— Ce-a spus? 

— Lucrurile obişnuite, ştii tu — că ar fi în viaţă şi ar umbla 
pe undeva în paltoane scumpe. 

— Şi de data asta ce-a fost? 

— Nu-mi amintesc exact. Bătea câmpii, adăugă el, însă 
nu-i plăcu nici lui tonul pe care vorbise. 

Se auzea că nonşalanța era jucată, aşa că Hellner îl privi 
şi mai atent. 

— Deci nu îmi poţi spune nimic mai concret? 

— Nu, nu prea. 

— Mi s-a părut cunoscută fata. E polițistă? 

— Într-un fel, răspunse el sperând să scape fără să-i 
spună numele. 

Simţea în sinea lui că nu voia cu niciun preț să mai sape 
şi alții din nou în povestea asta, aşa că încercă să schimbe 
subiectul şi să pălăvrăgească despre toate prostiile care-i 
treceau prin cap. Habar n-avea că Lars Hellner îl citise din 
prima clipă şi cu siguranţă îl interesa mai mult tânăra decât 
orice ar fi avut el de spus. 


Nouă 


Rekke se ridică de la pian cu presimţirea că urma să se 
întâmple ceva teribil. Dar erau numai vechile amintiri care-i 
jucau feste. De la o vreme, în viața lui nu se mai întâmpla 
nimic în afară de vizitele ocazionale ale doamnei Hansson, 
care-l întreba din când în când dacă avea grijă de el, ceea ce 
nu era cazul. 


Era o epavă, şi cu ce se ocupa el de fapt? Se plimba 
gândindu-se la pisica lui de demult, pe care o botezase cam 
stupid, Ahasverus. În copilărie îl fascina subiectul, poate şi 
din simplul motiv că existau destul de multe materiale pe 
tema asta în biblioteca părinţilor lui. Goethe scrisese despre 
Ahasverus, ca şi Schlegel Hamerling, dar şi H.C. Andersen, 
Fröding sau Pär Lagerkvist. 

În descrieri, mai ales la Lagerkvist, Ahasverus era adesea 
o persoană prietenoasă, absolut obişnuită, cu o viață 
liniştită cu familia sa, dar care stătea într-un loc cam 
nepotrivit. Pe stradă se târau condamnații la moarte, 
nefericiții care îşi purtau crucile spre Golgota, iar într-o 
bună zi, unul dintre ei a vrut să se odihnească pe scările 
casei lui. Ahasverus i-ar fi dat permisiunea, nu era chiar 
fără inimă. Însă nu voia să aibă probleme cu autoritățile şi 
de aceea l-a alungat, atrăgându-şi blestemul: să rătăcească 
veşnic, ca un suflet neîmpăcat. Ceva din poveste îi atrăsese 
atunci atenția lui Rekke. Soarta lui Ahasverus era descrisă 
nu numai ca un blestem, ci şi ca un dar sumbru. 

Se spunea că, după ce îl alungase pe lisus din Nazaret, 
Ahasverus nu mai putuse să se bucure şi să fie mişcat ca 
noi, ceilalți. Peste tot ce privea cădea cenuşă. Dar nici nu 
putea fi orbit. Vedea neant unde alții vedeau măreție, 
viclenie unde alții se ploconeau sau se lăudau. Când, dintr- 
un capriciu, îi pusese acest nume pisicii, ea dobândise un 
fel de maiestate sumbră. lubea pisica damnată şi se legase 
de ea. De aceea s-a îngrijorat imediat ce dispăruse, nu mult 
după vizita lui Gabor Morovia. 

Nu era de găsit nicăieri prin casă şi afară nu era vreme să 
se plimbe pisicile, pentru că erau sub O grade. Ningea, se 
anunța viscol, iar Rekke umbla prin cartier strigând: 
„Sverus, Sverus”. Dar nu o găsise. Întorcându-se acasă 
seara târziu, adâncit în gânduri, auzi ceva din tufişuri, iar 
speranța renăscu câteva clipe. 


Se încordă şi zări mai departe, spre cutia poştală, ceva ce 
semăna cu căciula de blană a doctorului Brandt, pe care o 
purta întotdeauna în vârful capului şi era firesc să fi fost 
luată de vântul puternic. Dar, brusc, ce vedea el luă foc; 
blana trosnea şi mirosea a benzină. Dintr-odată, căciula 
scoase un urlet îngrozitor, iar Rekke se repezi să stingă focul 
cu haina, arzându-se pe piept şi la umăr. 

Văzu în ochii pisicii că încă trăia, pârlită şi fără piele, ca 
şi cum nu-şi pierdea doar viața, şi nu ştia nici măcar ce se 
întâmplase cu cadavrul. 

Poate că el fugise pur şi simplu şi o lăsase pe doamna 
Hansson să o îngroape. Dar era sigur că în noaptea aceea 
lansase un arsenal întreg de înjurături dramatice, iar apoi 
continuase zi de zi cu exercițiile de arte marțiale, de parcă l- 
ar fi putut salva de la colaps. 

În altă ordine de idei... era doar o pisică şi se întâmplase 
cu mult timp în urmă. Prostii, bombăni el îndreptându-se 
spre birou să caute informaţii despre Gabor Morovia şi 
Cartaphilus. În timp ce se uita la rezultatele căutării, îşi 
dădea seama cât de puţine ştia, ceea ce se datora în parte 
faptului că Morovia eliminase aproape toate informaţiile 
personale de pe internet, dar era şi vina lui, pentru că nu se 
străduise să cerceteze cu aceeaşi energie ca de obicei. Oricât 
de întinsă era umbra amenințătoare a lui Morovia în viața 
lui, el fugise de acest subiect, ceea ce fusese desigur greşit. 
Nosce hostem. Trebuie să-ți cunoşti duşmanii. Dar Magnus, 
intrigantul de frate-său, sigur ştia totul şi fusese de față 
când Nordbanken îl înlăturase pe Axel Larsson, iar 
Cartaphilus pândea cu siguranţă în culise. Era oare în stare 
să vorbească cu el? Cu greu! Fiecare convorbire cu Magnus 
îi lăsa impresia că oamenii sunt nişte indici bursieri, care 
cresc sau scad în funcție de statutul social şi gradul de 
utilitate. Şi totuşi... Poate că o discuţie cu bufonul ar mai 
limpezi situația. 


Rekke clătină nervos din cap, luă telefonul şi avu grijă să 
lase impresia că este fix la fel de nenorocit şi drogat cum se 
simțea, lucru care, îşi spunea el, poate i-ar fi dat ghes lui 
Magnus. Fără succese speciale pe arena politicii 
internaționale, acesta se putea oricând bucura de depresiile 
fratelui său. 

Slăbiciunea altora e o consolare pentru orice mic 
Machiavelli. 


Zece 


Micaela cobori din metrou la Husby şi se îndreptă spre 
locuința mamei sale din Trondheimsgatan. Era destul de 
multă lume afară: vânzătorii din piață care căscau, un grup 
de elevi care trecea cu fanioane galbene în mână, doi 
adolescenţi preocupaţi să imite vocal nişte bubuituri, o fată 
cu părul violet, îmbrăcată cu un hanorac, care o salută. 

— Salut, copoiule! 

Viaţa îşi urma cursul obişnuit. În dreapta, într-o curte, o 
gaşcă de puşti jucau fotbal ca de obicei. Cu toate astea, 
simțea că este ceva diferit, dar nu putea spune exact ce 
anume. Avea parte de mai multe priviri suspicioase şi de 
mai puține zâmbete. Din depărtare, venea spre ea Hugo 
Perez, cu căciulă pe cap în toiul verii. 

Hugo Perez era doar cu doi ani mai mare, un macho 
arogant care zâmbea prosteşte tot timpul, de parcă lumea 
întreagă nu era decât o mare glumă. Acum vedea de la 
distanță că se lovea cu pumnii în piept. Ce aiureli mai erau 
de data asta? 

— Bună, Hugo! Cum stă treaba? 

Însă el nu-i răspunse. 

— Faini pantalonii! 


Hugo ignoră şi asta, trecând pe lângă ea cu nonşalanţă 
calculată. 

— Deşi ai putea să-i tragi un pic în sus, continuă ea, şi 
era perfect adevărat. 

Pantalonii, o pereche de blugi decoloraţi, se lăsaseră în 
jos pe fese şi ce prostie mai era şi asta, cu căciulă pe 
căldura asta? 

— Paiaţă! murmură ea. 

Dar asta nu schimbă nimic. Răceala lui Hugo o rodea şi 
dintr-odată se simți ca o străină în propriul cartier. Poate 
avea de-a face cu faptul că locuise o vreme în Ostermalm? 
Dar nu, era convinsă că nu avea nicio legătură cu Rekke şi 
Grevgatan. 

Era vorba despre Lucas şi avea o logică. Dacă imaginea ei 
despre Lucas era pe cale să se schimbe, se schimba şi 
Husby în aceeaşi măsură. În copilărie, el era fratele mai 
mare şi puternic care o apăra de tot ce era rău. Dar acum, 
de când primea zilnic informaţii cu privire la deprinderile lui 
de infractor, devenise mai degrabă o amenințare. 

Era foarte limpede că Husby nu mai putea fi la fel în 
condiţiile astea şi nu era deloc ciudat că băieții ca Hugo o 
priveau ca pe o trădătoare. Scormonea în locuri care ar fi 
trebuit să rămână neatinse, dar nu putea să n-o facă. 
Trebuia să ştie. 

— Micaela! 

Ajunsese pe Trondheimsgatan şi se uită dezorientată în 
jur. Cea care o striga era mama ei. Dar oricât se uita în 
curte, nu o vedea. 

— Unde eşti? 

— Aquí, estúpida! 

Maică-sa era în spatele balansoarului şi al căsuței de 
joacă, bătând covoare. Purta pantaloni hippy cadrilați, un 
tricou larg de bumbac cu o inimă roşie pe piept şi avea părul 
desfăcut şi proaspăt vopsit şi sandale cu tocuri. 


— Vas a în a una fiesta? 

— Ce, nu! făcu mama ei trăgând de hainele de pe ea uşor 
teatral. Sunt nişte vechituri. Dar dacă ai şti cât cântăresc 
covoarele astea... adăugă ea lovind cu putere unul. 

— N-ai putea să le aspiri? 

— Am vrut să le bat să le iasă dracii, că aşa merită, 
răspunse ea gâfâind, dar deveni serioasă când îşi aminti de 
ceva. 

O scrută pe Micaela din cap până în picioare, vădit 
nemulțumită. O prinse de geaca de blugi şi trase de ea, îi 
dădu părul pe spate şi o ţintui cu privirea, oarecum 
dezamăgită. 

— Am auzit că profesorul tău vrea să te muti. 

— Nu, chiar nu vrea. 

— Nu? Tocmai am vorbit cu Dolores. 

Dolores era mama Vanessei. 

— Ea spune că trebuie să pleci de-acolo. Micaela, nu pot 
pricepe de ce laşi totul baltă atât de repede, e lucrul cel mai 
bun care ţi s-a întâmplat de când... 

Maică-sa nu părea să găsească alt lucru bun care să i se 
fi întâmplat, iar Micaela se gândi dacă să-i spună pentru a 
suta oară că era colocatara, nu iubita lui Rekke. Dar n-avea 
chef. O enerva la culme că vestea se răspândise aşa rapid, 
de fapt nu numai că se răspândise, ci se şi alterase pe 
parcurs. 

— Încă nu e nimic hotărât. Dar m-am săturat de el. E 
deprimat şi ia prea multe pastile. 

— Abuzul de droguri e frecvent în cele mai bune familii, 
remarcă maică-sa şi nu încăpea îndoială la ce familie făcea 
aluzie. 

Simon, celălalt frate al ei, era aproape permanent drogat 
de la 14 ani. 

— Iei totul prea uşor, protestă Micaela. 


— Uşor, eu? După toate prin câte-am trecut? Vorbeşti 
serios? Trebuie să stai lângă el să-l ajuţi şi, pentru numele 
lui Dumnezeu, de ce nu te aranjezi şi tu puțin? Pune-ţi o 
rochie, arată-ți formele, nu-ți mai ține părul pe față şi nu te 
mai ascunde. De ce nu încerci o pereche de pantofi cu toc? 
Pantofii ăia sport te fac să arăţi scundă şi îndesată. 

— Mamă, nu sunt în stare. 

— O femeie trebuie... 

— Nu spuneai că eşti feministă un pic mai devreme? 

— Sunt socialistă, draga mea, socialistă şi cred că trebuie 
să ne ajutăm unii pe alții — şi vai, un bărbat ca el... Un om 
de lume. Trebuie să ţii în preajmă o asemenea persoană şi 
apropo, ar fi bine să ne faci cunoştinţă înainte să fie prea 
târziu. Cred că m-ar îndrăgi, m-a interesat mereu 
psihologia. Ştii doar că l-am cunoscut cândva pe Erich 
Fromm, nu? 

— Aproape că l-ai cunoscut, mai bine spus. 

— Da, da, poate. Însă l-am citit. Am de spus foarte multe 
lucruri captivante. 

— Sigur că da. 

Simţi nevoia să plece de-acolo. Fusese o idee proastă să 
vină. 

— Pleci? 

— Am o groază de lucruri de făcut. 

— Mult prea multe, dacă e să-i dăm crezare lui Fucas. 

Micaela clipi enervată spre ea. 

— Ce vrei să spui? 

— Nimic, absolut nimic. Îţi spun numai ce zice Lucas. 
Vrea să spună că îţi faci singură probleme. 

— Poate că vreau să am probleme. 

— Ah, vai, acum vorbeşti ca taică-tu. 

— Ar fi aşa de periculos? 

— Lucas nu-ți vrea decât binele. Dacă ai şti ce frumos s-a 
purtat în ultima vreme! Natali are o influență incredibil de 


bună asupra lui şi nu m-ar mira dacă ar fi pe cale să aibă 
copii şi să mă facă bunică, oricât ar fi de greu de crezut, 
adăugă ea făcând un gest cochet cu părul. 

— Termină! 

— Cum să termin? Cred eşti nedreaptă cu el. Trebuie să 
spun şi asta. S-a dus vorba că îţi bagi nasul şi că pui o 
sumedenie de întrebări incomode. 

Micaela îşi ridică privirea spre balconul de la mansardă, 
de unde tatăl ei căzuse în urmă cu 16 ani. 

— Simt că nu mai eşti de partea mea. 

Maică-sa puse bătătorul pe uscătorul de rufe şi se 
îndreptă spre ea cu brațele larg deschise. 

— Draga mea, iubire! Cum poți spune aşa ceva? Ce ţi-a 
venit? Doar sunt întotdeauna de partea ta. Numai că nu 
vreau să ajungi să ți se întâmple ceva. Lucas şi cu mine 
suntem îngrijoraţi pentru tine. 

— Îngrijoraţi pentru voi înşivă mai degrabă, bombăni ea şi 
se trase din îmbrățişare. 

Îşi spuse că nu se mai simţea acasă nici aici, nici la 
Rekke. 


Unsprezece 


Şeful de cabinet Magnus Rekke se afla în garderoba lui 
din Ulrikagatan şi împacheta un costum negru într-o husă 
de la Huntsman & Sons, în timp ce îşi proba smochingul şi 
îşi înnoda papionul. Urma să meargă în satul Arromanches 
din Normandia pentru comemorarea a 60 de ani de la 
Debarcare, dar asta în sine nu era prea interesant. 

Cel de Al Doilea Război Mondial nu numai că era istorie, 
se vorbea de el până la exasperare. Ştia foarte bine fiecare 
atac. În rest, ceremonia era ca un Ajun de Crăciun. Venea 
toată lumea: Bush, Blair, Chirac, Schröder şi amicul secret 


al lui Schröder, Putin, până şi regina Angliei, la care se 
adăugau toate eminențele lor cenuşii. Nu avea de gând să 
piardă o secundă. 

La naiba, ce-l mai strângea smochingul! Nu demult, la 
decernarea Polarpriset, îi venise perfect. Doar nu s-a 
îngrăşat de-atunci! N-avea cum. Sau poate... Ar fi cazul 
desigur să termine cu berea asta blestemată şi să treacă din 
nou pe vin, orice, doar să nu fie treaz. Îi sună mobilul. Dar 
unde naiba era? Răscoli printre tricouri şi cămăşi şi îl găsi 
până la urmă în buzunarul pantalonilor de la costumul gri 
pe care tocmai îl probase. Dar atunci telefonul tăcu şi era 
foarte bine, deşi oh, Doamne... era Hans. A înviat din morți, 
s-a ridicat din împărăția umbrelor? Magnus sună înapoi. 

— Ce faci, mai trăieşti? 

— Morituri te salutant, răspunse Hans. 

— Am afară maşina care să mă ducă la Arlanda, aşa că zi 
pe scurt, continuă el satisfăcut să lase impresia de om 
ocupat, când lumina familiei, micul geniu al mamei, nu 
făcea decât să zacă apatic în Grevgatan, în pâcla lui de 
drogat. 

— Atunci sun altă dată, răspunse Hans pe un ton 
defensiv. 

Magnus nu simți decât dispreț. Ai început să faci 
plecăciuni şi în fața mea? 

— Dar pot să îţi ofer cinci minute, dacă eşti cuminte. 

— Drăguţ din partea ta, continuă Hans, fără nicio urmă 
de sarcasm. Ai auzit ceva de noul prieten al Juliei? 

Deci este o chestiune de familie, îşi zise Magnus. 

— Numai că nu vine din familiile nobiliare obişnuite. Dar 
n-am informaţii şi cred că nici Lovisa nu ştie. 

— Am înțeles, răspunse Hans, încă umil sau poate de-a 
dreptul îngrijorat, dar apoi schimbă macazul. Tocmai mi-am 
amintit cum l-ai zdrobit, împreună cu Ministerul de Finanțe, 
pe Axel Larsson la începutul anilor 1990. 


— Deci te interesează brutalitatea mea memorabilă. 

— Mai degrabă mă interesează ce ţi-a dat puterea s-o faci. 

— Axel Larsson merita să fie zdrobit. 

— Aha, sigur că da, răspunse Hans pe un ton muşcător, 
care-l enervă. 

Doar n-o să înceapă Hans să-l apere pe Axel Larsson! 

— Îți aminteşti de ce se ţinea în anii 1980? Cumpăra ca 
un Cresus imobiliare, artă şi acţiuni la companii de 
armament. Când am preluat Nordbanken în primăvara lui 
1990, s-a aflat că se împrumutase până peste urechi şi ţii 
minte ce se spunea? 

— Nu, ce se spunea? 

— Ai împrumutat un milion, e problema ta. Ai 
împrumutat 100 de milioane, atunci banca stă prost. Ai 
împrumutat miliarde, atunci fundul statului începe să 
fumege. Şi acolo ne aflam noi. Nordbanken dădea pe 
dinafară de credite neperformante, eram obligați să-l oprim 
şi nu mi-e ruşine să spun că parțial mi-a făcut plăcere. Axel 
a venit în sala de consiliu îmbrăcat ca un tafandache, cu 
pomadă în păr şi sacou cu umeri largi stil anii 1980, 
crezând că are control deplin. Dar eram pregătiți şi i-am dat 
un ultimatum: ori îți preluăm imobiliarele şi acțiunile, ori te 
băgăm în faliment personal. A rămas palid şi cu gura 
căscată, a dat din cap că nu, dar până la urmă a semnat. 
Parcă era cu 10 centimetri mai scund când a plecat. 

— Trebuie să te fi bucurat nespus. 

— Un pic, da, cum am zis. Dar întâi de toate am simțit că 
mi-am făcut datoria ca funcționar public. Am dat înapoi ce li 
se luase contribuabililor. 

— Mda, şi cu toate astea, banca tot a intrat în faliment. 

— A renăscut într-o altă formă, ştii foarte bine, şi dacă îți 
faci griji din cauza lui Axel Larsson, poţi să te linişteşti. Se 
pare că iar îşi face veacul la Riche, cu blondele lui, şi 
comandă Dom Perignon. De ce te interesează rahatul ăla? 


— Pentru că averea lui Larsson n-a fost preluată toată de 
stat, nu? Nu ați colaborat cu o companie de investiţii 
ungară? 

Magnus îşi descheie pantalonii de la costum. 

— Ce vrei să spui? 

— Am ajuns să investighez ceva ce ar fi trebuit să-mi spui 
tu acum 14 ani. 

— Cum? Ce? făcu el încurcat. 

— Că v-aţi aliat cu compania lui Gabor Morovia, 
Cartaphilus. 

Magnus simți transpiraţia pe sub cămaşă şi se încruntă 
în oglindă. La naiba! Dar se adună repede şi reuşi să adauge 
o notă binevoitor-ironică în tonul conversațţiei. 

— E vorba de fosta ta pisică? 

— Într-un fel, da. 

— Nu mă pricep foarte bine aici la partea legală. Dar în 
acest caz, nu ar trebui prescrisă infracțiunea „arderea pisicii 
deprimate”? 

— Nu bate câmpii. 

— Sau vrei să spui cu autoritatea ta de expert că o 
persoană care omoară animale în copilărie ocupă Polonia la 
maturitate? 

— Cam aşa ceva. Dar mă interesează mai ales situația 
concretă. Gabor ne ura familia - din păcate, bănuiesc că 
oarecum pe bună dreptate. Cum se face că ați colaborat de 
parcă ați fi fost prieteni la cataramă? 

— Am fost mai curând lupi care s-au bătut pe aceeaşi 
pradă şi, sincer să fiu, nu l-am întâlnit niciodată. De obicei 
stă ascuns. 

— Dar atunci când se arată, cineva o pățeşte. 

— Ah, termină! N-ai spus chiar tu că psihopaţii cu 
adevărat inteligenți se adaptează cel mai bine? Ştiu că, pe 
termen lung, nu rentează să pârjolească totul în cale. Gabor 


e acum un om de afaceri pragmatic şi viclean, nimic altceva, 
adăugă el, conştient că nu era tocmai adevărat. 

— Foarte liniştitor, dragul meu frate. 

— Nu-i aşa? Dar îmi pare rău... Chiar trebuie să plec. 

Aruncă o privire la ceasul de mână, ca pentru a se 
convinge singur. 

— O mai ţii minte pe Claire Lidman? întrebă Hans. 

— Nu, nu cred, minţi el din nou. 

— Bănuiesc că ea a conceput strategia prin care l-aţi pus 
la punct pe Axel Larsson. 

— Chiar, aşa e! se prefăcu el că îşi aminteşte. N-a murit 
într-o explozie în San Sebastian? 

Carbonizată ca pisica ta, gândi el, fără să pronunțe 
cuvintele. 

— Exact, răspunse Hans. Interesantă personalitate, deşi 
eu nu prea am înțeles de partea cui era. 

— De partea noastră, bineînțeles. De partea mea. 

— Desigur. 

— Sau vrei să insinuezi ceva? 

— Nici prin cap nu mi-ar trece! Dar fugi acum, frate drag. 
Îmi pare rău că te-am enervat. 

— Nu m-ai enervat, răspunse Magnus iritat. 

Dar Hans închisese deja telefonul. Magnus rămase în fața 
oglinzii, îmbrăcat cu smochingul, întrebându-se ce l-ar fi 
putut scoate pe Hans din beznă numai ca să pună imediat 
degetul pe punctul lui cel mai vulnerabil. Sigur exista un 
motiv. Doar cele mai cumplite poveşti îi pot trezi pe cei 
morți. 


Doisprezece 


Doamne, cât de lipsită de speranță era situaţia înainte să 
devină de-a dreptul fantastică! îşi zise Julia. 


Cu mama era cel mai rău. O bătuse la cap întruna despre 
Lydia, care fusese admisă la Yale, şi nu era vorba numai 
despre Lydia. Era vorba despre o serie de prietene care 
ajunseseră să facă specializări frumoase sau care pur şi 
simplu erau fantastice, în timp ce ea nu făcea nimic, doar 
citea despre istoria artei şi umbla aiurea, fără niciun fel de 
ambiție. 

Era o adevărată ruşine, din toate punctele de vedere, sau 
poate că nu, nu era deloc aşa. După tatăl ei, totul era exact 
cum trebuia să fie: mai întâi faci studii generale în domeniul 
umanist, apoi începi să te specializezi. 

Şi totuşi... Mama, bunica şi unchiul ei ridicol de la 
Ministerul de Externe erau toți pe capul ei, iar vechile 
întrebări reveneau: o să-i dezamăgească? Nu era mulțumită 
de notele de la facultate şi nici nu avea vreo pasiune anume. 
Parcă era condamnată la mediocritate - şi oare era măcar 
suficient de inteligentă? Avea măcar ceva din perspectiva 
tatălui ei asupra lumii? Poate îi moştenise doar demonii, şi 
atunci nu rămânea decât să-şi spună Felicitări, Julia, ai tras 
lozul cel mare. 

Chipul îi era destul de frumos şi în sine era un avantaj. 
Dar gambele... aoleu! Erau prea groase, iar burta, să nu mai 
zicem. leşea în evidență. Era timpul să termine cu lucruri 
neînsemnate ca micul-dejun, care de altfel o făcea să se 
gândească la Christian. Făcea el altceva decât să mănânce 
şi să vorbească prostii? Poate doar să se uite la porno pe 
internet - şi când i-a făcut ultima oară un compliment? 
Acum o sută de ani. Ar fi trebuit să-l părăsească oricum. 
Dar acum procesul se accelerase. S-au despărțit luni, dar 
practic relația lor murise deja la ora 10 dimineața în marțea 
de dinainte, într-o zi care începuse la fel de prost ca multe 
altele. 

Mergea pe Storgatan, simțindu-se neîmplinită şi singură. 
Pe deasupra, era îngrijorată pentru tatăl ei. Era într-o stare 


deplorabilă şi singurul lucru bun care i se întâmplase în 
ultima vreme, că Micaela Vargas se mutase la el, era pe cale 
să dispară. Micaela nu-i mai putea face față şi era de înțeles, 
desigur. Şi totuşi... n-ar putea să mai aibă un pic de 
răbdare? Nu sunt toți atât de puternici. N-au crescut toți cu 
impresia că trebuie să lupţi, pentru că altfel te prăbuşeşti. 
În rest, era înnorat şi un pic ploios în acea dimineață. Era o 
demonstrație pe Strandvägen, credea că e ceva în legătură 
cu Israelul. O durea capul, avea o senzaţie neplăcută şi în 
stomac. Nimic nu-i dădea de bănuit că avea să se întâmple 
ceva fantastic. Dar când trecea pe lângă restaurantul Eriks 
Bakficka, se auzi un glas chiar din spatele ei: 

— Pardon, îmi pare rău. 

Se întoarse şi văzu un bărbat de vreo 35 de ani, îmbrăcat 
în pantaloni largi gri şi cămaşă albastră. Purta o pereche de 
ochelari Ray Ban ridicaţi pe frunte, era tuns scurt şi 
musculos, cu siguranță cool. Totuşi zâmbetul lui era 
precaut, aproape timid, şi îi zâmbi şi ea. 

— Da? 

— Mă gândeam să cumpăr perdele. 

— Perdele, repetă ea şi simţi că se formase deja o legătură 
între ei. 

Subiectul perdelelor avea ceva destul de comic. Nu i se 
potrivea şi înțeleseră amândoi, ca şi cum tocmai şi-ar fi spus 
o glumă. 

— Mă gândesc să aranjez un pic acasă, continuă el. 

— Dacă te gândeşti la magazinul cu ţesături, e în zonă, pe 
Narvavăgen, dar nu cred că au deschis încă. 

— E clar că nu ştiu, spuse zâmbind din nou. 

Atunci Julia făcu un pas în direcția lui şi se simți imediat 
incomod pentru că era mai înaltă. Nu ura nimic mai mult 
decât să se simtă mai mare. Pe de altă parte, uită repede de 
asta. Îi percepu prezenţa ca pe o lovitură în piept şi deodată 
se simți sigură pe sine. Era ca un dar al privirii lui. 


— Ce ochelari cool! remarcă ea. 

Bărbatul îşi trase ochelarii pe ochi şi îşi luă o expresie 
caraghioasă, ca şi cum şi ar imitat un erou de benzi 
desenate. Julia pufni în râs şi îl privi mai atent. Incredibil, 
numai gestul acela, felul cum întindea mâna, îl făcea pe 
Christian să pară banal şi infantil în comparaţie cu el. 

— Ştii ceva? spuse el şi lăsă aşteptată continuarea, ca şi 
cum brusc ar fi devenit timid. 

— Nu, ce anume? 

— Arăţi incredibil de bine. 

Pentru asta nu era pregătită. Cuvintele veniră ca un şoc 
şi o parte din ea ar fi vrut să-l expedieze, considerându-l un 
parvenit care făcea pe durul, însă bărbatul avea pe chip o 
expresie ezitantă, indecisă, care-o făcea să se simtă în 
siguranță. Poate îl şi cunoştea, avea senzaţia că l-ar mai fi 
văzut sau cel puţin era vorba de cineva care arăta ca el şi 
era om cumsecade. 

— Mulţumesc, răspunse ea şi simți imboldul să-şi mute 
privirea. 

Spera să nu roşească, pentru Dumnezeu. 

— Poate a fost aiurea să zic aşa direct. 

Julia încercă să găsească ceva inteligent de spus. 

— Mi-aş dori să fie şi alții aşa de aiuriți. 

El râse. 

— Atunci îmi va face plăcere... să fiu aiurit în continuare. 

Julia cobori privirea şi se uită la pantofii ei nelustruiți. 

— Pantofii mei au nevoie de puţină încurajare. 

— Cei mai cool din oraş. 

— Deşi ar avea nevoie de un toc. 

— Putem aranja, spuse el de parcă ar fi fost dispus să-i 
cumpere pe loc o pereche nouă. 

Apoi nu-şi prea amintea ce se întâmplase. Nu mai 
mersese la universitate în ziua aceea, în schimb se plimbase 
cu el. Seara o invitase la cină, la Riche, şi atunci îi era deja 


şi mai clar că nu seamănă cu Christian. Nu vorbea numai 
despre el. 

Era cu adevărat interesat de ea şi nu-i păsa câtuşi de 
puţin că nu merge la şcoli celebre. O întreba ce-şi doreşte ea 
şi pentru el n-avea nicio importanță că era o Rekke. Se 
părea că nici nu auzise de această familie. O vedea doar pe 
ea, nu şi ascendenţța ei. lar când se aplecase şi-i spusese 
„artă-mă, trebuie să te întrerup, dar eşti chiar minunată”, 
se trezise în ea un fior cum nu mai simţise de multă vreme. 
Era o urmă de fericire. 

Cu prezenţa lui şi cu felul în care îi acorda toată atenţia, o 
făcuse să-şi dea seama cât de tristă îi fusese viața multă 
vreme, cât de tăcută era în timp ce Christian tot pălăvrăgea, 
de parcă nu i se terminau niciodată cuvintele. De atunci, 
zilele au tot trecut şi adesea i se părea că dansează de-a 
lungul străzilor. Nu că ar fi fost mereu uşor. În continuare 
mânca prea mult, iar coapsele îi erau la fel de grase, însă se 
simţea din nou specială, nu o dezamăgire. 

Până la urmă, cineva mă vede aşa cum sunt, îşi spunea 
ea. 

e 

Micaela se îndepărtase deja destul de mult când auzi în 
spate paşii mamei sale. Spera la un „îmi pare rău, a fost o 
prostie”. Dar ceva în expresia ei o făcu să se întrebe dacă era 
vorba de scuze. 

— Cariño, începu ea. 

— Da, mamă. Ce este? 

— Ai auzit că au crescut chiria? Şi maşina de spălat vase 
trebuie schimbată. Rămâne o pulbere albă peste tot, iar 
monstruozitatea aia de făcut cafea pe care a cumpărat-o 
Lucas... 

Micaela făcu un gest că nu are nevoie să audă mai multe. 
Îşi scoase portofelul, unde găsi două bancnote de 500 de 
coroane, şi îi întinse una. 


— Muchas gracias. Dar nu e uşor, draga mea. Şi nu e 
nevoie să pictez, chiar nu. Dar înseamnă mult pentru mine 
şi am talent. Asta spune toată lumea, însă nu-ţi vine să 
crezi cât costă culorile de care am nevoie. 

Micaela oftă şi îi dădu şi a doua bancnotă. Apoi înjură în 
sinea ei. N-ar putea Lucas să rezolve partea asta? Doar avea 
bani, bani murdari, dobândiți în schimbul viitorului unor 
copii, şi se mai şi lăuda cu ei. Idiotul naibii! Afacerist, aşa îşi 
spunea. Traficant de droguri, aşa ar fi trebuit să-şi spună, 
unul din ăia care bagă pistolul în gura celor care nu se 
înclină în fața lui. 

Deveni şi mai agitată şi nu doar pentru că era sora unui 
infractor ordinar. Era sentimentul că e singura din familie şi 
din cercul de prieteni care voia să ştie nu numai cu ce se 
îndeletnicea Lucas de la o vreme, ci şi cine a fost el de fapt 
în copilăria lor. 

Mama, Vanessa şi Simon, fratele ei mai mic, la fel de 
deplorabil, dar mult mai slab, care trăia din firimiturile 
aruncate de Lucas, şi toți ceilalți din Husby preferau să 
închidă ochii şi să meargă mai departe. Nu înțelegeau treaba 
cu adevărul, dacă întâmplător le perturba viața. Dar în ceea 
ce-o privea pe ea, nu avea de gând să se dea bătută doar 
pentru că lumea se uita pieziş la ea. 

Avea să afle cu ce se ocupa Lucas mai exact şi avea să 
găsească oameni dispuşi să depună mărturie la tribunal. 
Dar era clar... ce viață urma. Război de-a dreptul în familie. 
Poate asta îşi dorea de fapt? Nu era doar o polițistă care ura 
delictele şi suporta chiar şi mai puţin ideea că le comitea 
tocmai fratele ei. 

Voia şi probleme, aşa cum îi spusese maică-sii. Voia să se 
întâmple lucruri şi schimbări, chiar dacă asta avea un preț 
şi probabil de-asta o înfuriase Rekke atât de rău. O provoca 
prin pasivitatea lui. Parcă vedea un cal de curse culcat în 
iarbă, fără nicio intenție de a se urni. Era o risipă 


neruşinată şi totuşi... Cât de diferit putuse să fie! 
Existaseră, până nu demult, momente când nu văzuse cu o 
asemenea claritate stranie. 

Câteodată tot corpul lui deşirat părea să intre brusc în 
alertă - de parcă ar fi fost atacat. Putea să înlemnească într- 
o poziție de apărare ce părea, în mod ciudat, îndelung 
exersată, iar imaginea asta avea ceva care nu se lega cu 
modul în care-l vedea ea. 

Părea că se pregăteşte pentru o luptă corp la corp 
violentă. Dar n-avea cum. Era pianist şi profesor de 
psihologie, un intelectual firav, nu maestru de taekwando. 
Şi totuşi... ticăia ceva în el, ceva care putea să explodeze 
oricând. O să-l întrebe când va fi din nou el însuşi. Cobori în 
stația de metrou şi văzu pe ziduri reclame la noul film din 
seria Harry Potter. O voce de partea cealaltă a scării rulante 
strigă: 

— Nu mai săpa rahaturi despre frati-tu, cățea turnătoare! 

Părea vocea lui Hugo, dar nu era sigură şi nici nu se uită. 
Îi sună mobilul şi îşi îndreptă atenția asupra lui, sperând să 
fie Rekke, într-o formă mai bună. Dar interlocutorul era o 
femeie în vârstă, cam încordată, care se prezentă drept 
Rebecka Wahlin şi pe care Micaela nu ştia de unde s-o ia. 
Apoi îşi aminti că lucrase cu Claire Lidman la Nordbanken 
şi că avusese o convorbire scurtă cu ea înainte, însă atunci 
nu era dispusă să-i spună nimic, ca mulți alți bancheri din 
conducere. Ca şi cum criza economică cruntă încurajase 
comportamente pe care toți voiau să le ascundă. 

— Deranjez? întrebă ea. 

— Nu. 

— E ceva la care m-am gândit şi despre care n-am spus 
tot. 

— Ce anume? 

— Claire cunoscuse un bărbat în ultima perioadă, înainte 
să dispară, şi cred că o speria. 


— Cine era? 

— Prefer să nu spun la telefon. Ai timp să ne vedem? Stau 
în Ostermalm, pe Linnegatan. 

Micaela îşi spuse că, deşi ar fi preferat să scape de 
ancheta Claire Lidman, ar merita să stea de vorbă cu ea, 
oricum n-avea nimic altceva de făcut. Deşi normal ar fi să 
aibă o seară de vineri liberă în prima săptămână de 
concediu a anului. Dar viața era cum era, într-un fel de 
incertitudine. 

Îi zise că o să ajungă în 40 de minute şi se urcă în metrou 
fără să remarce ochii duşmănoşi care o priveau din nou. 


Treisprezece 


Era cât se poate de clar că Magnus îl mințise. Dar Rekke 
nu înțelegea la ce nivel. Era sub influența pastilelor şi la 
drept vorbind nici nu-i păsa în mod deosebit. Fusese numai 
un puseu de curiozitate, nimic altceva, şi dacă era îngrijorat, 
era mai degrabă din cauza Juliei. O sună pe fosta lui soţie, 
Lovisa, care răspunse după două sunete de apel. 

Când îi auzi vocea, îşi dădu seama cât de puţin îi lipsea. 
Cea care îi lipsea era mai degrabă Micaela şi, în timp ce 
Lovisa o ţinea una şi bună cu casa din Djursholm şi o 
pompă termică pe care trebuia s-o schimbe, se întrebă dacă 
n-ar trebui totuşi să se adune. Îi era dor de Micaela, nu? 

— Are grijă doamna Hansson de tine? întrebă Lovisa. 

— Exemplar, răspunse el. Mă întreb numai... Nu ţi se 
pare că Julia este îngrijorător de slabă? 

— Cred că, dimpotrivă, e neobişnuit de frumoasă. E 
preocupată de cum arată, slavă Domnului, are şi un prieten 
nou. 

— Ştii cine este? 


— Nu vrea să ni-l prezinte şi bănuiesc că părinţii lui nu 
sunt tocmai din cercurile noastre. Dar n-aş spune că mă 
îngrijorează. E fată deşteaptă, iar el pare s-o încurajeze. De 
multă vreme nu am mai văzut-o strălucind aşa. 

Citeşti oamenii ca un orb, îşi zise el... Auzi, „preocupată de 
cum arată”! Du-te naibii! 

— Îl sun pe doctorul Richter, spuse el. Poate să stea de 
vorbă cu ea. 

— Tu nu erai la fel la vârsta aia? Te atrăgeau tot felul de 
fete. 

— Ai în minte pe cineva anume? 

— Ida Aminoff aia, de exemplu. 

Venele începuseră să i se umfle vizibil pe mână. 

— A murit. 

— Ştiu că a murit. Dar era cât pe ce să te tragă în 
prăpastie, nu-i aşa? 

O jumătate de lume trecu precum un val pe lângă el. 

— Poate, bombăni el. 

— Întotdeauna ai fost imposibil, Hans. 

— Bine că ai fost tu mereu pe-aproape, să dai exemplul 
perfect. 

— Chiar, cum merge cu menajera cu care te-ai încurcat? 

Îşi duse mâinile la frunte. 

— Nu e nicio menajeră şi nu ne-am încurcat. 

— Îmi pare rău pentru tine. Dar cu ea nu e nevoie să te 
superi pentru niciun nimic îngrijorător. Magnus mi-a oferit 
un portret grăitor. Mai e şi din sud. De-a dreptul indiancă. 

— Mă întreb... începu el, încercând să pară aproape calm. 

— Ce te întrebi? 

— Dacă ai fost mereu atât de plină de dispreț şi tâmpită 
sau ai devenit aşa în ultima vreme, de când nu te mai afli 
sub influența mea proastă? 

Întrerupse convorbirea şi îşi regretă cuvintele, cel puţin o 
clipă. Apoi se enervă şi mai tare şi vru să o sune din nou şi 


să-i spună că Micaela era o persoană mai bună decât ea şi 
toți prietenii ei la un loc. Dar fireşte că ar fi fost doar o 
copilărie şi curând îl cuprinseră alte gânduri. 

Nu doar Ida Aminoff, marea iubire a tinereţii lui sau mai 
mult decât atât, nebunia vieţii lui, i se înfăţişa cu claritate 
prima oară după multă vreme. Mai era şi ce-i spusese şi ce 
nu-i spusese Magnus despre Gabor Morovia. Îl copleşi un 
val enorm de aduceri-aminte şi de reflecţii, de parcă s-ar fi 
rupt un baraj şi, sub imboldul furiei, îi veni o idee. Prima 
idee curajoasă de secole. Era o mică minune, aşa că 
mulțumiri, Lovisa. 

Avea să se întâlnească, nici mai mult, nici mai puţin, cu 
magnatul Axel Larsson şi probabil va bea şi el un pic de 
şampanie. Trebuie să-ți sărbătoreşti crizele şi divorțurile şi 
cine putea fi o companie mai bună decât un bufon sclipitor? 

e 

Micaela cobori din metrou la Karlaplan, gândindu-se la 
vrute şi nevrute, dar mai ales la Lucas. Interpretase greşit 
multe în copilărie: banii pe care pretindea că îi câştigase 
lucrând ca paznic în oraş, băieţii tineri care îl priveau cu 
admirație, dar şi cu teamă, schimburi de focuri de armă şi 
bărbaţi care veneau la el în momentele acelea şi îi şopteau la 
ureche. 

Unele aveau direct legătură cu ea, cum a fost accidentul 
lui Jojje Moreno, colegul ei de clasă. 

Ceilalți îl priveau ca pe un mic loser, însă ea îl îndrăgea. 
Vedea ceva înduioşător în dorința lui disperată de a fi pe 
placul celorlalți şi nu era prost defel. Era bun la mate, ştia 
totul despre balene şi delfini şi, chiar dacă se bâlbâia şi îi 
era greu să privească lumea în ochi, devenea incredibil de 
vorbăreț în compania potrivită şi petrecuseră ceva timp 
împreună, nimic serios. Nu era îndrăgostită sau atrasă de 
el. Dar simțea o apropiere, o voință de a ajuta, şi într-o 
seară de vineri sau sâmbătă, când aveau 16 ani şi băuseră 


destul de mult, Jojje o dusese pe Lofotengatan. Zicea că vrea 
să-i arate ceva. Dar pe Lofotengatan nu era nimic, doar că 
Jojje începuse să se comporte diferit şi o împinsese în zidul 
unei case. 

Când îi ceruse să se calmeze, el începuse să întreacă 
măsura. Ochii i se întunecaseră şi-i rupsese capsele şi 
chiloţii. Micaela îl lovise cu genunchiul şi fugise de acolo, 
apoi, pentru că îi cădeau pantalonii de pe ea, căzuse şi se 
lovise rău. Se întorsese şchiopătând acasă şi de fapt nu era 
mare lucru, iar Jojje strigase după ea: 

— Îmi pare rău, Micaela, am greşit. 

Dar ar fi trebuit să meargă la spital, pentru că durerea de 
şold nu dispăruse şi clar n-ar fi trebuit să-i spună lui Lucas. 
„N-are nimeni voie să-ți facă aşa ceva”, hotărâse el, făcând-o 
să se simtă bine şi în siguranță, ca întotdeauna în anii ăia, 
când avea grijă de ea. Dar, după câteva zile, Jojje apăruse în 
ghips, cu cârje şi cu un pansament pe ochi. Căzuse de pe 
acoperişul garajului din Bergengatan, zicea el, şi la început 
îl crezuse. Toţi îl crezuseră, sau cel puțin se prefăceau. 

Doar ştie toată lumea ce neîndemânatic e, se zicea. 
Ratatul naibii. Şi treptat se petrecuse o schimbare. Niciun 
băiat nu mai venea la ea, nimeni nu mai voia să stea cu ea 
în weekend. Se ţineau la distanță. La scurt timp, Jojje şi 
mama lui se mutaseră din Husby. Îi făcea mai mult rău 
decât era dispusă să admită şi ar fi trebuit desigur să ia 
inițiativa şi să-l caute pe Jojje. Dar se amăgea, ca de atâtea 
ori în acei ani, şi înțelegea doar la un nivel subconștient. 

Fratele ei, spiritul ei protector, substitutul tatălui, scosese 
dracii din Jojje şi îi speriase de moarte familia; în mod sigur 
făcuse lucruri şi mai rele de-atât, din motive şi mai greşite. 
Micaela îşi puse mâna pe şoldul rănit, neştiind dacă 
senzația e reală sau e o durere fantomă. Apoi o luă la 
dreapta pe Linnegatan, încercând să se elibereze de 


aversiunea lăsată de vizita în Husby, dar fără şanse de 
reuşită. 

Întoarse capul având senzaţia că este urmărită şi merse 
mai departe, cu paşi mai grăbiţi, spre locuința Rebeckăi 
Wahlin. 


Paisprezece 


Lui Axel Larsson nu-i venea să creadă. Un Rekke voia să-l 
invite la un pahar. Vedea roşu numai când auzea numele. 
Eşti nebun! îi venea să strige. Mai bine beau cu diavolul în 
persoană! Dar bărbatul, fratele şefului de cabinet, susținea 
că ar putea avea interese comune şi atunci i se trezi totuşi 
curiozitatea. Nu se ştie niciodată, chiar şi frații pot deveni 
duşmani. Iar el se îndrepta spre hotelul Diplomat. 

Oricum avea să ia cina acolo la ora 19 cu directorul 
financiar de la Carnegie, aşa că putea să bea ceva şi cu 
idiotul ăsta de Rekke. De altfel, nu părea omul puţin 
turmentat? 'Totuna. l-ar plăcea să se îmbete şi el un pic. 
Tocmai cumpărase un pachet de acțiuni Nokia, care nu 
puteau decât să crească. Afacerile erau seva vieții lui, ca 
odinioară, şi se uită lacom la magazinele de pe Strandvägen 
şi la tinerele care treceau pe stradă. 

Nu merit şi eu o aventură, un pic de nebunie? se întrebă. 
Ba da, categoric. Apoi intră în hotel. Portarul îl întâmpină cu 
o reverență şi îi arătă o masă la fereastră, unde stătea un 
domn înalt şi slab, cu cămaşă neagră şi o expresie de uliu. 

— Domnul Rekke, bănuiesc, spuse Axel Larsson. 

— Exact, da. Ce onoare! răspunse bărbatul întinzând 
mâna. 

— Nici să nu vă gândiţi, răspunse el generos, aşezându-se 
şi privindu-l mai bine. 


Era impozant şi deşirat, cu degete remarcabil de lungi şi 
trăsături distinse, destul de ascuţite. Arăta obosit, de parcă 
nu mai dormise de o săptămână. Avea ochi sticloşi şi nu-şi 
prea dăduse silința să se aranjeze pentru întâlnire. Era 
ciufulit şi probabil nici nu îşi încheiase bine nasturii de 
cămaşă. De ce, pentru Dumnezeu, trebuia să se întâlnească 
el cu această figură eşuată? La naiba! Putea să considere că 
e un act de caritate. 

— Hans, nu-i aşa? 

— Da, exact. 

Bărbatul îşi trecu mâna prin părul zbârilit, clipind de 
parcă tocmai s-ar fi trezit. 

— Vă simțiți bine? întrebă Axel, deja plictisit. 

— Nu foarte rău. Doar nu ies la băut în fiecare zi cu o 
instituţie financiară, o legendă într-un fel. Lăsaţi-mă să vă 
ofer ceva deosebit. 

Linguşeală,  linguşeală, îşi spuse Axel căutând prin 
restaurant femei pe gustul lui: blonde, mai degrabă, şi 
tinere, eventual în căutare de averi, care nu ezitau în fața 
unui bogătan de vârsta lui. 

— Ce ziceți de două pahare de Roederer Cristal, 86? 
întrebă bărbatul. 

— Sună bine. 

— E evident că tocmai ați încheiat o mare afacere. 

Axel Larsson se uită mirat la el. 

— De ce credeţi asta? 

— Văd în pupile şi în ţinută, în modul dumneavoastră 
rapace şi hormonal de a vedea lumea. Pe deasupra, bateți 
darabana în trei timpi. Cam ca un cal de curse care vrea să 
ajungă la următorul obiectiv şi să triumfe. Ce ați cumpărat? 

— E confidenţial. 

— Aha, serios. Dar n-ar fi mai bine dacă noi, cei mai 
puţin vizionari, intervenim şi stabilim cursul pentru voi? 

— Amatorii trebuie să se țină deoparte. 


— Da, categoric, deşi unii dintre noi, amatorii, suntem 
destul de deştepţi să ştim că nu ştim nimic. 

— Viitorul e incert, vreți să spuneți. 

— Nu numai incert, ci necunoscut. Dar desigur, mă plec 
în fața cunoştinţelor. 

— E cel mai bine. Dar e clar că sunteți un cunoscător al 
şampaniei. 

— Deloc, răspunse Rekke. Doar mă prefac şi, de fapt, cel 
mai tare îmi doresc să-mi liniştesc nervii. Dar să trecem la 
subiect. 

— Avem interese comune, ați spus? 

— Exact, vrem amândoi să punem mâna pe compania de 
investiții ungară Cartaphilus, nu-i aşa? 

Axel Larsson tresări, iar prin fața ochilor îi trecu un şir de 
amintiri neplăcute. 

— Nu e o companie pe care s-o ataci oricum. 

— De ce nu? întrebă individul zâmbind atât de nevinovat, 
că îți venea să-i tragi una în figură. 

— Vă vor zdrobi. 

— Nu vreți să se întâmple asta, într-adevăr. Apropo, l-aţi 
cunoscut pe Gabor Morovia? 

Axel privi nervos spre stradă şi bombăni ceva drept 
răspuns. 

— Poftim? 

— Eram în pragul falimentului pe vremea aia. 

— Ce vreţi să spuneți? 

— Că Gabor Morovia cu greu şi-ar fi făcut timp să se 
întâlnească cu unul ca mine. 

— E aşa de înfumurat? 

— Întrebaţi-l pe fratele dumneavoastră. Doar el şi Gabor 
sunt prieteni la cataramă. 

A venit şampania, iar individul, Hans, ciocni cu el şi 
deodată nu mai păru nici naiv, nici linguşitor. Mai curând 
avea o privire care vedea direct prin el. 


— Mă îndoiesc. Tatăl nostru, Harald - şi sigur ştiţi - a 
condus o companie navală. Aş putea profita de ocazie să 
spun câteva cuvinte amabile despre el. Dar mi-e teamă că 
nu ar respecta întru totul adevărul. Tata era dur şi lipsit de 
scrupule, iar în anii 1960 a reuşit, cu mită şi acorduri 
neconcurențiale, să doboare un concurent cu numele de 
Morovia Shipping. Proprietarul Sandor Morovia a intrat în 
insolvenţă, exact ca dumneavoastră, şi în acelaşi timp i s-au 
întâmplat şi alte nenorociri. Soţia l-a părăsit, a rămas singur 
cu fiul lui, Gabor, şi a fost obligat să se întoarcă în Ungaria 
comunistă pe care o ura; numai din milă a primit un post la 
ambasada țării sale la Viena. Noi, cei din familie, am ignorat 
fericiți multă vreme această poveste. Dar până la urmă am 
înțeles, rapid şi într-un fel brutal. Gabor ne ura din toată 
inima. 

— Fratele dumneavoastră nu ezită să facă pact cu 
diavolul dacă îi serveşte interesele. 

Bărbatul zâmbi acum aproape trist. 

— Aici ați punctat. Dar dragul de Magnus e şi o ființă 
complexă, are pe undeva o inimă, o loialitate care se întinde 
mai departe decât prima victorie de după colț, iar el şi Gabor 
nu s-ar încumeta să construiască o relație de durată. Cel 
puţin aşa sper. Apropo, ce ştiţi despre el? 

— Despre Morovia? 

Bărbatul aprobă din cap. 

— Că nu e bine să-i fii duşman. 

— Adevărat. Dar eu îi sunt deja, din păcate. L-am întâlnit 
odată, după un concert pe care l-am susținut în Berlin. 

— Sunteţi muzician? 

— Am fost pianist cândva, iar Gabor a venit în cabina 
mea şi s-a purtat de-a dreptul şarmant. Atunci îşi susținuse 
teza de doctorat în matematică la Cambridge, la Trinity 
College, desigur la o vârstă precoce, şi ținea prelegeri despre 
metode de evaluare a instrumentelor financiare derivate la 


London School of Economics. Era un fel de copil-minune, 
precum ştiţi, şi surprinzător de amabil. 

— Serios? 

— Din păcate, nu i-am răspuns la fel de elegant, iar, când 
mi-a dat cartea de vizită, s-a întâmplat s-o rup în bucăţi cu 
destul de multă grijă. Aşa că întrebarea mea e simplă: cum 
ajung la el? 

Axel Larsson se uită la el, întrebându-se dacă vorbea 
serios. Chiar voia să-l provoace pe Gabor Morovia sau 
urmărea altceva? 

— V-aş sfătui să-l lăsaţi în pace. 

— Din păcate, trebuie să insist. 

— Am o persoană de contact aici, în Stockholm. O 
avocată specializată în drept comercial, pe care o cheamă 
Alicia Kovâcs. O găsiți la biroul de avocatură Adler, nu 
departe de aici. 

— Posibil o prietenă a decedatei Claire Lidman? 

— Nu cred. 

— Apropo, când ați întâlnit-o ultima oară pe Claire 
Lidman? 

— Nu-mi aduc aminte, răspunse el şi, fără să-şi dea 
seama, începu să bată darabana cu degetele într-un ritm 
neliniştit, pe care profesorul Rekke îl consideră un 
seismograf. 


Cincisprezece 


Rebecka Wahlin avea un apartament mare, ticsit cu cărți, 
ceea ce o bine dispuse imediat pe Micaela. În prima parte a 
copilăriei, cea bună, pe când încă trăia tatăl ei, întreaga lor 
casă era o bibliotecă foarte mare. Dar după ce tatăl lor se 
aruncase de la balconul mansardei, Lucas se dispensase de 


cărți bucată cu bucată, chiar dacă mama lor protestase cât 
putuse. 

— Cum îţi croieşti drum printre toate astea? întrebă 
Micaela. 

Rebecka Wahlin era înaltă, subțire, la vreo 60 de ani, cu 
părul scurt pieptănat pe spate. Purta o fustă cadrilată şi un 
sacou negru. În ciuda numelui suedez, avea o figură 
asiatică, ochi negri şi părul negru ca pana corbului. Se 
vedea că are ceva de spus; mişcările ei aveau un aer 
autoritar. 

— Le sortez în funcţie de domeniu. Acolo, mai departe, 
sunt biografiile politice, aici, la stânga, cărțile de afaceri şi 
aici, romane. Am şi un raft de cărți polițiste, iar aici... 

Făcu câţiva paşi spre camera de zi. 

— Aici e bibliografia de şah. 

— Bibliografia de şah? se miră Micaela. 

— Oh, da! M-a interesat toată viața. Jucam uneori cu 
Claire şi normal că pierdeam. 

— De ce normal? 

Rebecka râse şi se îndreptă spre două fotolii albe din 
camera de zi, aşezate în fața unui tablou cu un peisaj marin 
plin de culoare. Micaela zăbovi lângă raftul cu cărțile de şah. 
Era acolo ceva ce îi reținea atenția. 

— Pentru că în fața lui Claire pierdeai. Întotdeauna se 
întâmpla la fel. Era deasupra noastră, a celor normali. Dar 
ştia cum să câştige şi în general o iertam. 

Micaela se desprinse de raftul cu cărți de şah şi se aşeză 
în fața Rebeckăi, dar îi era greu să se concentreze. Ceva o 
trăgea înapoi spre cărți. 

— Pot să te servesc cu ceva? întrebă Rebecka. 

— Nu, mulțumesc, e în regulă. Ai zis ceva de... 

Nu ştia foarte bine ce avea să spună şi, la drept vorbind, 
renunțase la investigația legată de Claire Lidman. 

— De un bărbat care o speria, continuă ea. 


— Exact, e ceva despre care n-am spus totul, nici măcar 
poliției. 

Micaela îşi ridică privirea. 

— Vrei să spui că ai ascuns informaţii? 

— Mai degrabă nu am înțeles, iar după moartea ei a părut 
că nu mai are importanță. Şi probabil voiam să-l cruț pe 
Samuel. 

— Să-l cruţi de ce? 

— Deşi mai multă suferință. Erau, ce-i drept, o pereche 
cam ciudată. În primul rând, mulţi nu înțelegeau ce găsise 
Claire la el. Între ei era o inegalitate cât se poate de 
evidentă: Claire avea banii, frumusețea, inteligența, cariera, 
în timp ce el... 

— Da, ce avea el? 

Rebecka Wahlin râse din nou, acum mai relaxat. 

— Fizicul. Avea corpul, muşchii şi ochii blânzi. O mare 
putere de atracție, e clar. Eu însămi am simţit-o, sincer 
vorbind. Era grijuliu şi foarte atent cu ea. Făcea de 
mâncare, făcea curățenie, se ocupa de lucrurile practice şi 
era şi un tâmplar fantastic de priceput. Dar înainte de 
toate... 

Ezită. 

— Da? 

— Claire avea o nevoie specială să aibă un bărbat drăguţ 
alături, dacă e să ne gândim la experienţele ei. 

— Ce experienţe? 

— Tocmai despre asta voiam să vorbesc. 

— Deci nu crezi că s-a săturat de el? întrebă Micaela. 

— Sigur că s-ar fi putut sătura de el şi e posibil să fi 
sufocat-o cu iubirea. Dar nu cred că din cauza asta a plecat. 

— Dar ce crezi? 

Rebecka dădu să se ridice. 

— Ce-ar fi să bem un pahar, două? E vineri seara şi 
povestea asta nu merge spusă în stare de trezie. 


— Sigur, încuviință Micaela. Tu ce bei? 

— Vin roşu, aş prefera un bordeaux uşor. 

— Foarte bun, răspunse ea, iar Rebecka Wahlin dispăru 
cu paşi repezi pe parchetul în spic. 

Micaela se întrebă dacă n-ar fi bine să se întoarcă la 
raftul de cărți; era ceva ce o atrăgea într-acolo. 

Alungă gândul, spunându-şi că e un imbold irațional. 

— Te ascult, spuse ea când Rebecka Wahlin se întoarse 
cu o sticlă de vin şi două pahare. De ce crezi că a fugit? 

e 

Julia stătea goală în pat, în apartamentul ei din 
Karlaplan. Închise ochii. Era fericită; de când nu mai fusese 
aşa? De-o veşnicie. Parcă toate vechile probleme dispăruseră 
în vânt; da, bine, tot trebuia să mănânce mai puţin şi să nu 
mai fie aşa de prețioasă şi plicticoasă. Dar se ocupa şi de 
asta. Deschise ochii şi îi spuse: 

— Te cam plictisesc, nu-i aşa? 

El reacționă exact aşa cum trebuia, râzând ca şi cum 
numai plictisitoare nu era, iar ea se încolăci în jurul lui de 
mulțumire. 

— Aş vrea să fiu mai nebunatică, continuă ea. 

— Ce te opreşte? 

Da, ce oare? îşi zise ea şi se întrebă dacă n-ar putea avea 
o ieşire nebună, să se pună călare peste el poate, să mimeze 
o muşcătură de vampir pe gâtul lui, să-l seducă într-un fel 
neobişnuit. Dar rămase nemişcată, lipită de el, privindu-i 
torsul. Arăta atât de experimentat şi masculin, cu 
trăsăturile puternice şi muşchii sculptați, că se simți dintr- 
odată stingherită şi nu-şi mai dori decât să tragă pilota 
peste ea şi să se ascundă. 

Dar nu voia să pară pudică, nu acum, când ar fi trebuit 
să se dezlănțuie, şi cu un gest reținut îl mângâie pe 
abdomen. El îi întoarse zâmbetul, la fel de liniştit şi ferm ca 
înainte, şi poate de aceea tresări când corpul lui se încordă. 


Îi suna mobilul şi se gândi că probabil de obicei avea 
telefonul închis când se vedeau. Nu auzise până acum acel 
sunet şi îi privi vrăjită spatele când se întinse spre noptieră. 

Sus, pe omoplat, se vedeau urme de zgârieturi. Să fi fost 
de la unghiile ei? În mod sigur. 

Îşi trase capul în faţă într-o mişcare tensionată. 

— S-a întâmplat ceva? întrebă ea. 

El nu-i răspunse. Se întoarse spre ea cu ochi absenți şi 
atunci Julia rezistă din nou tentațţiei de a trage pilota ca să 
se ascundă, dar cam atât. Avea nevoie de câteva cuvinte 
afectuoase. Devenise dependentă de complimentele lui. 

— Crezi că sunt destul de slabă? întrebă ea. 

El nu părea să audă. Era încă sub efectul mesajului citit 
pe mobil, iar ea se văzu nevoită să repete întrebarea înainte 
ca el să se lumineze din nou aşa cum îi plăcea ei. 

— Nu, eşti perfectă. 

Se întinse la loc lângă ea şi o mângâie de la buric la gât, 
până când mişcarea se opri şi el o apăsă cu degetul chiar 
între clavicule. Julia trase brusc aer în piept şi simți cum se 
trezeşte în ea ceva primitiv şi visceral, ceva ce o atrăgea, dar 
o şi speria puţin. 

— Tu ai... spuse ea. 

Nu ştia sigur ce voia să întrebe. Dar se gândi la spatele 
lui. Spatele lui voise să-i spună ceva. 

— Ai făcut vreodată rău cuiva? continuă ea, uimită de 
propriile cuvinte. 

— Toată lumea face rău, răspunse el mutându-şi mâna 
pe gâtul ei cu o privire care - văzu brusc, cu claritate — 
strălucea într-un fel nereținut, cum nu văzuse la nicio 
persoană pe care o cunoştea. 

— Eu nu, zise ea. 

— Nu? Cum se simte Christian azi? 

— Nu tocmai bine, presupun. 

— Vezi? 


Se gândi la asta şi simți că voia să spună ceva filosofic, 
care să-i arate că nu era ca alte fete cu care fusese. 

— Trebuie să facem rău ca să fim liberi? 

El zâmbi, ca şi cum era ceva la care nu se gândise şi 
tocmai de aceea îl amuza. 

— Da, poate, răspunse şi îi mângâie afectuos părul, iar ea 
se gândi să-l întrebe dacă n-ar vrea să rămână peste noapte. 

Dar el avea mereu nevoie să fugă, aşa că tăcu. În schimb, 
se lipi de pieptul lui şi îl cuprinse cu brațele. Nu voia să 
plece vreodată de lângă ea. 


Şaisprezece 


Rebecka Wahlin stătea cu paharul de vin în mână pe 
fotoliul alb, privind visătoare, de parcă ar fi vrut să amâne 
povestea sau să vorbească despre cu totul altceva. 

— Te ascult, repetă Micaela. 

— Axel Larsson, începu Rebecka. Cât de bine îl cunoşti? 

— Destul de bine, cred. 

— Dar eşti prea tânără ca să-ți aminteşti de zilele lui de 
glorie, nu? 

— Mda, poate. 

— Fugea la Studio 54 din New York şi cumpăra Matisse şi 
Picasso. Era întruchiparea carieristului, a afaceristului şiret 
care trăia pe picior mare. La sfârşitul anilor 1980, avea la 
dispoziție vreo şapte sau opt miliarde. Dar toată ecuaţia se 
baza pe faptul că preţurile pe piața imobiliară şi cea de artă 
crescuseră până la cer. Când piața s-a prăbuşit, în 1990, a 
fost prins în capcană. Din păcate, nu a fost numai cazul lui. 

— Chiar şi băncile erau pe punctul de a se prăbuşi. 

— Mai ales noi, Nordbanken. Dobânzile erau mari şi 
primeam salarii atât de mari, că ne pierduserăm mințile şi 
acum riscam să fim doborâţi de pierderi de credite, aşa că 


am tras tare să asigurăm cât mai mult. Dar ce făceam nu 
era niciodată de-ajuns, iar în primăvara aceea am fost 
preluaţi de stat şi credeam, cu naivitate, că noi eram duri, în 
timp ce funcționarii de la Ministerul Finanţelor erau nişte 
mieluşei intelectuali. Dar vai, cum ne-am mai înşelat! La 
una dintre şedinţele noastre a apărut chiar Magnus Rekke. 

Micaela tresări. 

— Serios? 

Se gândi la momentul când Magnus Rekke venise în 
Grevgatan şi o confundase cu o menajeră, privind-o ca şi 
cum nu valora nici cât o ceapă degerată. 

— Magnus era destul de tânăr atunci, desigur, şi încă nu 
era legat de Ministerul de Externe şi de Kleeberger, continuă 
Rebecka. Dar era deja o forță importantă în guvernul 
suedez, la care apelau când miniştrii nu voiau să se 
murdărească pe mâini. 

— Îmi pot imagina. 

— Fusese contactat de un coleg din Bonn, cred, şi aflase 
că Axel Larsson a împrumutat cel puţin la fel de mult de la o 
companie ungară de investiții care se numea... 

— Cartaphilus, completă Micaela. 

— Exact, da. Cartaphilus. Un nume straniu. Dar s-a 
dovedit a fi un jucător important. 

— Aşa am înțeles şi eu, a spus ea amintindu-şi că şi 
Rekke întrebase despre ei. 

Era una dintre puţinele dăți când păruse din nou pe fază 
în ultima vreme. Se uitase la ea cu o expresie sumbră şi 
ceruse mai multe detalii. Dar imediat după aceea se 
retrăsese, la fel de sumbru ca înainte. 

— Axel împrumutase de la Cartaphilus cât împrumutase 
şi de la noi, continuă Rebecka şi sorbi din vin. Şi nu 
mersese. Respectul pe care-l mai aveam pentru Axel a 
dispărut cu totul. Părea să fie nu doar aventuros, pur şi 
simplu nu avea limite, de parcă ar fi vrut de la bun început 


să-şi sape mormântul. După aceea, a trebuit verificat şi 
aspectul ăsta. Am descoperit că avea investiții ascunse la 
Nobel Industrier, Saab şi Airbus şi am convenit ca, 
împreună cu Cartaphilus, să realizăm o restructurare - sau 
o preluare, ca să mă exprim mai direct. 

— Şi Claire a avut un rol central? 

— Se poate spune şi aşa. Magnus Rekke s-a îndreptat în 
principal spre ea. 

— Dar de ce, ce crezi? 

— Din tot felul de motive bănuiesc, probabil în special 
pentru că avea informaţii despre Cartaphilus pe care noi nu 
le aveam, poate şi pentru că noi, ceilalți, voiam să fim cât 
mai puțin implicaţi. De aceea responsabilitatea i-a revenit 
până la urmă lui Claire şi vicepreşedintelui băncii, William 
Fors, sau Wille, cum îi spuneam noi. El şi Claire urmau să 
aibă o primă discuţie cu reprezentanţii Cartaphilus şi de 
fapt la asta voiam să ajung când am sunat, continuă 
Rebecka Wahlin şi dădu pe gât paharul. 

e 


Rekke ieşi din hotelul Diplomat şi îşi miji ochii spre 
soarele care apunea. Ce avea de împărțit cu Axel Larsson? 
Nimic, îşi răspunse el. Dar e drept că primise un nume, o 
persoană de contact, şi cine ştie? Poate îl va face să intre-n 
acțiune. 

Îl întâlnise pe Gabor Morovia şi ca adult, sau poate nu 
tocmai ca adult. Nu era mai mare decât Julia acum şi era 
incurabil îndrăgostit de Ida Aminoff. Se afla într-o cabină 
din culise la Berna, după ce interpretase concertul de pian 
al lui Ravel şi fusese anunțat că dorea să îl întâlnească un 
tânăr. 

A spus „Nu, nu sunt în stare”. Dar în ciuda refuzului său, 
tânărul a venit şi iată-l în uşă cu un buchet de flori, 
spunând că nu a mai auzit niciodată un concert de Ravel 


interpretat atât de expresiv şi cu atâta tristețe. Rekke i-a 
spus „Mulţumesc, cu cine am onoarea?” 

N-a fost nevoie să aştepte răspunsul. Bărbatul, brunet şi 
îmbrăcat extravagant, într-un costum gri la două rânduri de 
nasturi, cu o eşarfă roşie elegantă, a făcut doi paşi înainte. 
Se auzea un şuierat vag în respiraţia lui, un sol ce cobora 
către un fa diez, şi atunci Rekke s-a ridicat rapid, ca pentru 
a para o lovitură de judo. Dar Gabor Morovia n-a părut să 
observe. I-a dat florile şi i-a întins mâna, iar Rekke n-a văzut 
altă ieşire decât să dea mâna cu el. 

— Este o vizită neaşteptată. 

— M-am gândit că noi doi ar trebui să dăm uitării 
trecutul şi să fim prieteni. 

— Ah, serios? 

— Am auzit nu numai că eşti un pianist fantastic, a zis 
Gabor şi şi-a dus mâna la ochi într-un gest amplu. Poţi să şi 
observi, nu eşti chior ca toți ceilalți. 

— N-am de unde să ştiu, a răspuns Rekke în timp ce 
încerca rapid să cuprindă cabina cu privirea. 

— Se spune că ştii să citeşti oameni şi locuri, a continuat 
Gabor. 

— Iar tu trebuie să fii un maestru al cifrelor. 

Gabor a făcut un pas în față şi era evident că avea aceeaşi 
energie; părea că poate deveni, de la o clipă la alta, agresiv 
şi rapid. 

— Mă interesează tiparele, semnalele de alertă, tot ce 
anunţă subtil schimbările dramatice. 

Rekke a pus florile deoparte, ca să-şi elibereze mâinile. 

— Pare un domeniu de interes valabil. 

— În primul rând lucrativ. Cine anticipează mişcări 
spontane stăpâneşte viitorul. 

— Ah, serios? a replicat Rekke dându-se înapoi cu doi 


paşi. 


A luat o carafă de apă de lângă oglindă, fără să fie sigur 
ce vrea să facă cu ea. Dar a umplut două pahare şi i-a întins 
unul lui Morovia. 

— Din păcate, nu-ţi pot oferi prea mult. 

— Mă bucur numai că am putut veni. Uite cartea mea de 
vizită. Am pus bazele unei companii şi o păsărică mi-a şoptit 
că tu te-ai săturat de viața de pianist. 

Rekke a luat cartea de vizită şi a observat mâinile lui 
Gabor, poziția picioarelor şi a torsului. Aproape automat, ca 
şi cum i s-ar fi activat instinctul de supraviețuire, a schițat 
în minte o întreagă serie de scenarii de luptă corp la corp. 

— Aşa? 

— Am auzit că ai fi spus că muzicii îi lipseşte claritas şi 
vrei să găseşti altceva. Ceea ce mi-a trezit interesul. Poate că 
am putea colabora. 

Rekke şi-a plimbat privirea peste torsul lui Gabor şi mai 
departe, până la cuta de pe frunte. 

— Problema e că nu uit aşa uşor. E un defect de 
personalitate. Lucrurile rămân în amintire, se blochează 
acolo. 

— Blestemul talentului. 

— Poate fi foarte bine şi inerție. O dificultate de-a trece 
mai departe. 

— Mă îndoiesc. 

Rekke şi-a coborât privirea asupra cărții de vizită şi a 
văzut numele firmei. A tresărit şi a simţit un fior rece. 

— Numele ăsta? a murmurat el. 

— Exact, mi-a venit pur şi simplu, a răspuns Gabor, iar 
Rekke şi-a pierdut pe loc cumpătul. 

L-a prins pe Gabor şi l-a împins în perete cu o forță şi o 
rapiditate care l-au uimit şi pe el, iar fața adversarului său 
strălucea de parcă ar fi fost elevat într-o trăire superioară. 

— Nu era decât o pisică, prietene. O pisică. Pot compensa 
asta împărăteşte. 


— Afară! s-a răstit Rekke printre dinţi, după care l-a prins 
pe Gabor de gulerul sacoului şi a tras până l-a rupt. 

Apoi l-a dat afară cu două-trei mişcări pentru care 
probabil se pregătise inconştient. Gabor s-a poticnit, dar a 
rămas în picioare, părând să nu-şi fi pierdut controlul. Şi 
totuşi, exista o schimbare. Parcă era mai înalt şi, ca şi prima 
dată când se întâlniseră, ochii lui îşi schimbau culoarea: de 
la verde aproape la negru. 

— Dispari! a şuierat Rekke. 

— Dacă insişti. Dar am auzit că te-ai cuplat cu Ida 
Aminoff, nu-i o pradă rea, mulți am visat la ea. 

Rekke s-a apropiat cu un pas, pregătit să se arunce spre 
el din nou dacă era nevoie. 

— Şi? 

— Voiam doar să te felicit. Şi să-ți zic că ar trebui să ai 
grijă de ea. 

— Ce vrei să spui? 

— Nimic. Doar că e o tânără doamnă căreia îi plac 
drogurile şi înălțimile. Ar fi păcat să i se întâmple ceva. 

— Dacă te atingi de ea... 

— Ce se întâmplă atunci? a întrebat Gabor cu aerul acela 
abominabil, ca şi cum ar fi controlat întru totul situaţia şi ar 
fi fost încântat de asta. 

Dar cum Rekke nu i-a răspuns, ci doar s-a încruntat 
furios, Gabor a dat din cap şi a plecat. Ritmul paşilor lui a 
rămas pentru totdeauna întipărit în mintea lui Rekke, şi 
acum, după atâta vreme, când stătea pe Strandvägen, îi 
reveni ca preludiu al unei catastrofe amenințătoare. Ce să 
facă? 

Nimic, asta era soluția. Am o fiică, am prieteni, am ceva 
ce în sfârşit poate fi numit viață. O să-l las în pace pe 
diavolul ăla. Apoi se întoarse în Grevgatan şi se gândi la 
Micaela, la lumina din ochii ei, care-l făcea să-şi dorească să 
fie o persoană mai bună. 


Şaptesprezece 


Rebecka Wahlin îşi turnă din nou vin roşu în pahar şi 
privi spre fereastră. 

— Claire s-a întâlnit cu un reprezentant al companiei. 
Numele ei este Alicia Kovács. Este din Ungaria, dar locuieşte 
de mult timp în Stockholm. O cunosc puțin şi îmi place. 
Este avocată şi economistă, foarte bună în ambele domenii, 
trebuie să spun. De-asta e cam surprinzător că lucrează 
pentru această firmă despre care se vorbeşte tot mai mult în 
contextul crimei organizate. Dar e aur curat pentru ei, 
bineînţeles. E un chip frumos îndreptat spre exterior şi 
părea să o ştie pe Claire mai de demult. Ea i-a propus lui 
Claire să-l întâlnească pe proprietarul firmei. S-a făcut mare 
caz pe tema asta. 

— În ce fel? 

— La vremea aia, nu ştiam cine era. Firma este înscrisă 
pe numele unei fundaţii în Elveţia şi numele proprietarului 
nu era public. Dar când am început să săpăm, am înțeles că 
circulau multe zvonuri despre el. Că ar avea o putere 
hipnotică asupra oamenilor şi era un negociator infernal de 
priceput, aşa că înţelegi că ne-am făcut griji. Date fiind 
sumele care erau în joc, pentru noi era extrem de important 
să nu ne înşele, iar William Fors, directorul nostru, a 
insistat să fie şi el prezent la întâlnire. Dar se pare că era 
exclus. Proprietarul era dispus s-o primească pe Claire sau 
nu primea pe nimeni, şi noi am tot cumpănit. Până la urmă, 
am decis că era bine să creăm o relaţie cu el, iar Claire era, 
de departe, cea mai bună opţiune. De aceea am pregătit-o 
bine şi i-am oferit o bază substanţială, iar mie mi-a revenit 
sarcina de-a o face să arate ca o fată de şapte milioane de 
dolari. Nu strica să facă impresie din toate punctele de 
vedere, aşa că am ieşit cu ea la shopping. M-am gândit că o 


să fie o mică aventură, dar am observat imediat că era 
schimbată. Se simţea foarte rău şi m-a îngrijorat. 

— Am întrebat-o dacă s-a mai întâlnit cu proprietarul, dar 
Claire nu a răspuns şi îmi amintesc că m-am întrebat ce e 
cu numele acela. Vreau să zic... Cine îşi numeşte compania 
după omul care a fost damnat de Dumnezeu? 

— Damnat de Dumnezeu? 

— Am căutat Cartaphilus şi am aflat că e un nume care a 
fost folosit de-a lungul istoriei în loc de Ahasverus, cel care 
se spune că nu l-a lăsat pe lisus să se odihnească pe 
treptele casei sale. 

— Cam bizar. 

— Da, dubios. Dar ştii ce a răspuns Claire? „E demonic”, 
a spus ea. Demonic. Suna aşa... nu ştiu, desuet, şi am râs. 
Dar a refuzat să intre în joc şi a schimbat subiectul. A spus 
că o să meargă cu bicicleta la şedinţă. 

— Cu bicicleta? 

— O folosea tot timpul, nu voia să ia limuzina băncii, cum 
ne gândisem noi. 

— Când a fost asta? 

— Cu şase sau şapte săptămâni înainte să dispară. Era 
într-o joi, mi se pare. Voiam să mai facem o ultimă repetiție, 
dar ea a insistat să nu vină nimeni la ea. Voia să se 
pregătească singură. Noi, ceilalți, nu am aflat niciodată 
unde a avut loc întâlnirea. Toată seara şi noaptea am 
aşteptat să sune şi să-mi spună cum a mers. Dar n-a dat 
niciun semn. Am întâlnit-o a doua zi şi atunci purta un 
pulover cu mâneci lungi şi mergea greoi. 

— Mergea greoi? 

— Oricum, avea ceva forțat în mişcări. 

— Ce se întâmplase? 

— A spus că băuse prea mult şi căzuse cu bicicleta, nu 
era nimic grav, susținea ea, dar nu am prea crezut-o. În 
rest, era concentrată asupra prezentării planului de 


restructurare asupra căruia căzuse de acord cu proprietarul 
şi a fost multă agitație pe tema asta. A eclipsat orice altceva 
şi au fost voci care au zis că a ieşit în pierdere. Dar în 
general erau doar invidie şi aiureli, iar ce realizaserăm noi 
avea să producă un adevărat cutremur în economia 
suedeză. Era un proiect agresiv, dar elegant. Am muncit din 
greu la detaliile contractului pe care William Fors şi Magnus 
Rekke aveau să i-l prezinte lui Axel Larsson, iar eu... 

— Dar asta e ceva extrem de important, o întrerupse 
Micaela. A fost agresată sau ce crezi? 

Rebecka Wahlin mai luă o gură de vin şi păru brusc 
deranjată. 

— Sau nu... Nu ştiu. Claire nu a dat importanţă acestui 
aspect şi s-a făcut bine destul de repede. 

— Ai spus la telefon că era speriată. 

— Aveam senzația asta, da. 

Micaela se gândi la povestea lui Samuel Lidman. Nu 
spusese un cuvânt că soţia lui ar fi părut speriată în 
ultimele săptămâni. Menţionase numai că o durea burta şi 
se închisese în toaletă. 

— Ai spus poliției? 

— Am spus că mi s-a părut că fusese expusă unor lucruri 
neplăcute în timpul întâlnirii cu proprietarul lui 
Cartaphilus. Dar nu aveam detalii şi pe Lindroos nu părea 
să-l intereseze prea mult. 

— Un idiot, bombăni Micaela. 

— Da, sigur. 

— După aceea ai aflat cine era proprietarul? 

— Da, am aflat. 

Rebecka păru din nou deranjată. 

— Îmi poţi spune? 

— Îl chema Gabor Morovia. 

— Până la urmă i-ați spus pe nume? 

Rebecka râse nervos. 


— Da, poate. 

— Deci era cam diabolic? 

— Putea fi o exagerare, cred. E un jucător important şi 
serios, cu prieteni puternici în toată lumea. 

— Asta nu demonstrează contrariul. 

— Nu, poate că nu, şi uneori îmi pun întrebări. Nu există 
multe imagini cu el şi nici prea multe informaţii despre el pe 
internet. Dar William Fors, directorul nostru, ne-a pus odată 
o înregistrare cu el. Cred că era ceva înregistrat de el pe 
telefon şi trebuie să spun că am tresărit. Nu ştiai cum să 
spui nu unei asemenea voci. 

— Ce vrei să spui? 

— Nu ştiu exact. Vocea m-a impresionat. Ca şi cum ar fi 
vrut să mă ducă într-o cameră întunecată. 

— Oh, asta e dramatic. 

— Poate exagerez. 

Micaela rămase pe gânduri şi se aplecă. 

— Apropo de ce făcea Claire, poţi să-mi mai spui ceva? 

Rebecka se gândi. 

— De fapt, nu, răspunse ea. 

— Nu e un răspuns bun pentru poliție. 

— Bine, e ceva ce n-am spus nimănui, pentru că mi se 
pare că e numai în imaginația mea. 

— Ascult. 

— Silueta lui Claire chiar înainte să dispară. Am avut 
impresia că era gravidă. 

— Glumeşti? 

— Nu, nu, îi spusese lui Samuel că voia copii şi că se 
gândea să întrerupă anticoncepţionalele şi de aceea am 
îndrăznit să o întreb odată, seara târziu, când eram la 
serviciu, dacă e cazul s-o felicit şi am arătat spre abdomenul 
ei. S-a simţit prost, am crezut c-am jignit-o. Deşi apoi m-am 
întrebat... 

— Dacă totuşi nu era însărcinată? 


— Mda, poate. 

— Dar cu altcineva decât Samuel? 

— Da, posibil, şi n-am putut să nu mă gândesc la 
educația ei catolică. Mă întrebam dacă va întrerupe sarcina 
în cazul ăsta. 

Micaela aprobă din cap şi se ridică de parcă ar fi avut 
ceva urgent de făcut. 

— Am putea bănui că a fost vorba de... spuse ea, fără să- 
şi termine propoziţia. 

— De abuz fizic? 

— Poate. 

— Ai vorbit cu Samuel despre asta? 

— Nu, răspunse Rebecka. Nu m-a lăsat inima. 

La naiba! îşi spuse Micaela. Îi mulțumi Rebeckăi şi îl sună 
pe Samuel Lidman din casa scărilor. 


Optsprezece 


Samuel Lidman îşi frecă mâinile cu talc şi tocmai ridica 
bara cu greutăți când îi sună mobilul. 

Era la sală pe Hälsingegatan, locul unde s-ar putea spune 
că se simțea acasă. Venea aici încă de când se numea Rellos 
şi nu avea vestiar pentru femei. La vremea aia era o 
pancartă mare deasupra intrării, pe care scria „Fetele rele 
nu sunt belele” şi peste tot erau imagini cu Arnold 
Schwarzenegger şi Frank Zâne. 

Era o lume a bărbaţilor, iar Samuel fusese rege acolo. 

Ceilalți se uitau vrăjiți la el când se încorda pe bancă 
făcând opt repetiţii cu 180 de kilograme. Apoi pugştii îl 
priveau admirativ când poza în vestiar pansându-şi rănile. 
Nu semăna deloc cu lumea de afară, unde îl chinuiau 
sentimentele de inferioritate şi unde nu conta că avea 90 de 
kilograme de muşchi lucraţi. Oricum se simțea cel mai 


adesea ca un nimeni. Dar aici era în elementul lui. Scoase 
telefonul din geantă fără a se sinchisi dacă vorbea prea tare. 

Apoi cobori totuşi vocea şi ieşi pe hol. Era Micaela Vargas, 
polițista care locuia cu profesorul Rekke şi care îi puse o 
întrebare ce începu imediat să-l frământe. Ar fi putut Claire 
să fi fost expusă unui abuz fizic în timpul întâlnirii cu 
patronul firmei Cartaphilus? Răspunse că nu, chiar nu 
credea aşa ceva. Dar gândurile năvăliră şi îşi aminti de 
noaptea aceea. Se culcase şi o aştepta. Simţise deja dinainte 
că era o întâlnire foarte importantă, aproape fatală 
hotărâtoare, dar nu ştia prea multe, Claire se ascundea 
mereu în spatele clauzelor de confidenţialitate ale băncii. Îşi 
aminti cum uşa se deschisese în jurul orei 1-1:30 noaptea. 
Se strecurase tăcut, tiptil şi se închisese în baie. O auzise 
suspinând, aşa că se ridicase şi o întrebase „Cum eşti, 
iubire?”, iar ea răspunsese „E în regulă, doar că am căzut cu 
bicicleta, fusta era prea largă”, ceea ce părea rezonabil. 

Mergea mereu cu bicicleta, chiar dacă purta tocuri şi 
haine de gală, şi a doua zi dimineață văzuse şi el că roata 
din față era strâmbată şi avea câteva spiţe rupte. Nu era 
niciun indiciu că îi făcuse cineva rău, cel puţin nu atunci, în 
primele zile. Dar e drept că după aceea şi-a pus întrebări. 
Nu îl lăsase să se apropie de ea vreo săptămână şi părea să 
o doară mereu burta, ceea ce nu prea avea cum să aibă 
legătură cu accidentul de bicicletă. Într-o seară, când se 
întorsese după o vizită la toaletă neobişnuit de lungă, 
îngăimase nişte scuze care l-au neliniştit. 

„Îţi pare rău pentru ce?” întrebase el. 

„Îmi pare rău că am mers la întâlnirea aia”. 

Dar oricât insistase el, Claire nu i-a mai spus nimic, în 
scurt timp, incidentul fusese dat uitării, iar zilele se 
scurseseră la fel de luminoase ca întotdeauna, până când s- 
a întâmplat catastrofa. 

— De ce întrebi? s-a interesat el. 


— Vreau doar să ştiu dacă i s-a întâmplat ceva grav 
înainte să dispară, a răspuns Micaela Vargas. 

— Ai ceva veşti despre fotografie? 

Micaela Vargas rămase tăcută o clipă. 

— Nu, răspunse ea, după care adăugă: Ai încercat 
vreodată să iei legătura cu el? 

— Cu cine? 

— Cu proprietarul firmei Cartaphilus. 

— Cândva, la început, dar mi s-a spus că mai bine o las 
baltă. 'Toată lumea era de părere că n-are nicio legătură. 

— Cine e „toată lumea”? 

— Poliţiştii şi şefii lui Claire. 

— Ciudat că erau aşa de siguri! 

Micaela încheie convorbirea şi ieşi în stradă, adâncită în 
gânduri. Dar nu o preocupa numai întâlnirea lui Claire cu 
Morovia. Când era la Rebecka Wahlin, văzuse sau simțise 
ceva, care acum îi stătea ca un văl enervant pe ochi. Dar nu 
pricepea ce anume, iar acum singura senzație cu adevărat 
clară era că îi e foame. Ce să facă? Să se aşeze să mănânce 
undeva şi să se gândească la toate astea? Da, părea potrivit, 
aşa că o luă la dreapta. Văzu o limuzină aşteptând cu 
motorul pornit pe Ulrikagatan, iar în spatele ei, un Porsche 
negru ieşea din garaj şi se îndrepta spre Oscarskyrkan. 

Ce cartier bolnav! îşi spuse ea. Vanessa avea dreptate; nu 
se simțea acasă în Östermalm. Se simţea foarte vulnerabilă 
în mediul ăsta şi se gândi la Jonas Beijer, fostul ei coleg de 
la Divizia pentru Infracţiuni Grave din Solna. Lui nu i-ar fi 
fost străină lumea asta. Dar ar fi înțeles rapid şi cât de 
inconfortabil era pentru ea şi ar fi făcut-o să se simtă mai 
bine. Să-l sune să-i spună ce are pe suflet? Ar fi o idee, îşi 
zise ea şi gândul o învioră. Cineva strigă: 

— Micaela! 


Se uită spre Narvavägen şi văzu o siluetă cunoscută. Era 
Julia, frumoasa şi tânăra Julia, alergând spre ea 
surprinzător de voioasă şi nerăbdătoare. Avea blugi 
decupațţi, o geacă de piele până în talie şi nu mai arăta ca o 
fată cuminte. Sau ba da, dar mai degrabă ca o fată cuminte 
care se voia dură şi cu un aer decadent, însă nu-i reuşea 
prea bine şi, pe deasupra, părea să se fi îmbrăcat în grabă. 
Avea părul ciufulit, de parcă tocmai se trezise sau făcuse 
dragoste. Bluza îi ieşea din pantaloni şi, chiar, mai şi 
slăbise? 

Micaela invidiase mereu totul la Julia: clasa, frumusețea, 
educaţia pe care o primise odată cu laptele matern, silueta 
ei zveltă şi privirea alertă care îi amintea de tatăl ei. Dar 
acum parcă arăta diferit şi pentru prima oară Micaela se 
întrebă dacă fata se simte bine. Alungă însă gândul. Julia 
era ultima persoană pentru care să se îngrijoreze. Îşi 
deschise brațele şi o îmbrățişă. 

— Cum te simți? o întrebă. 

— Bine. 

Micaela o privi în ochi. 

— Străluceşti. 

Sau cel puțin ţi-ai dori. 

— Oh, poate, răspunse Julia roşind uşor. 

— Te-ai îndrăgostit cumva? 

— Cam. 

— Interesant, continuă Micaela fără prea mult entuziasm, 
poate pentru că întrezări o frântură de imagine a celui ales. 

Îl intuia din noul stil al Juliei şi din privirea ei şi se gândi 
că şi ea a întâlnit astfel de băieți, puşti cool care se uită la 
tine şi imediat te fac să vrei să fii altă persoană, o fată pe 
care crezi că ar iubi-o mai mult. 

— Cine e? 


— E ceva nou. Pot să-ți spun mai târziu. Dar mă întreb 
ceva... adăugă Julia şi se uită intens la ea, de parcă i-ar fi 
venit o idee neaşteptată. 

— Ce anume? 

— Dacă un băiat pleacă pur şi simplu, vreau să spun 
dispare într-o clipită şi spune că se va întoarce imediat, ce 
poate să însemne? 

Micaela o privi surprinsă de întrebare şi uimită că Julia, 
care obişnuia să tragă concluzii mai bine decât mulți alții, i- 
o pusese tocmai ei, care habar nu avea de circumstanţe. 

— Poate însemna orice. 

Julia păru să cadă pe gânduri. 

— E clar, îmi pare rău. A fost o întrebare tâmpită. 

— Nu, deloc. Unde mergi? 

— Mă gândeam doar să fac o plimbare şi să mă gândesc 
un pic. 

Micaela se întrebă dacă să nu se ofere să o însoțească, 
dar ceva continua să o frământe şi voia să rămână singură 
cu gândurile ei. 

— Şi tu? Mergi sus la tata? 

Ea clătină din cap, iar Julia aruncă o privire spre 
Strandvägen. 

— Te-ai săturat de el? întrebă ea. 

M-am săturat, în mod sigur. 

— Nu, doar că am alte planuri, răspunse Micaela. 

— Are nevoie de tine. 

— Se descurcă. 

— Îi trec prin cap tot felul de prostii. Vede peste tot 
amenințări sumbre. Crede că până şi noul meu prieten, care 
e aşa incredibil de drăgut... 

Julia nu duse ideea până la capăt, dar adăugă: 

— Sunt îngrijorată. Are nevoie de ajutor. 

Nu sunt asistentă, la naiba! îşi zise Micaela. 

— O are pe doamna Hansson, spuse ea. 


— Da, clar, dar tu îl faci pe tata să se adune. Tu îi faci 
bine şi câteodată cred... 

— Ce crezi? 

— Nimic. Îţi dai tu seama. Dar chiar m-ar bucura să mai 
vezi ce face. 

— Altă dată, răspunse Micaela cu un aer serios, dar se 
adună şi o îmbrățişă din nou pe Julia, dându-i asigurări că 
o să-i meargă bine cu noul prieten. 

Apoi plecă fără să ştie încotro se îndreaptă şi fără să 
realizeze că o urmau nişte paşi la numai zece metri în spate. 


Nouăsprezece 


Rekke stătea la computer, căutând informaţii despre Axel 
Larsson. Citea fiecare cuvânt blestemat care exista despre el 
şi se gândea cum vechiul bufon devenise suspect de agitat 
când pomenise de Claire Lidman. Nu era numai bătaia 
nevrotică cu degetele în masă. 

Avea pe față întreaga gamă de microexpresii ale minciunii: 
o tentă de ruşine în ochi, pe care voia cu orice preț să o 
ascundă şi care, din acest motiv, se mutase mai jos şi 
devenise un spasm rapid al gurii. Să-i fi făcut oare Axel 
Larsson ceva lui Claire? 

Poate. Pe de altă parte, nu mai putea citi oamenii. 
Creierul lui era zob. Era suficient de rău cu opiaceele. Iar 
şampania care-l urcase pe culmi pentru o clipă îl trăgea 
acum şi mai jos. Merse în baie şi îşi dădu cu apă rece pe 
față, ceea ce îl ajută doar o secundă, dar nu mai mult. 

Valul de ceață de peste lume era tot acolo. Închise ochii, 
lăsând tot felul de culori incerte să-i danseze înaintea 
ochilor până deveneau imagini clare. Atunci o văzu în fața 
lui pe Micaela: fugea spre el în noapte pe peronul metroului 
ori îl privea ca şi cum ar fi dezamăgit-o profund. 


Se hotări să o sune, să-i ceară iertare şi să-i spună că se 
simțea mai bine. La naiba, doar băuse şampanie cu un 
miliardar bătrân şi încercase să găsească informaţii despre 
un duşman, iar ăsta era un semn destul de bun că era 
activ. Dar oricât căută, nu reuşi să-şi găsească nici mobilul, 
nici portofelul, şi până la urmă începu să răscolească perne 
şi pături, ba chiar să deschidă congelatorul şi frigiderul şi să 
se uite prin gunoi. Doamne, ce era cu el? 

Se săturase de el, se săturase de tot, aşa că se aşeză în 
fața pianului Steinway şi interpretă dintr-o suflare Un 
sospiro a lui Liszt, o piesă în care mâinile se intersectau şi 
care îl amuza încă din tinerețe, şi chiar dacă la început era 
numai un mod de a-şi calma nervii, uită rapid de lumea de- 
afară şi se cufundă cu totul în bucata muzicală, îşi lăsă 
toată durerea şi tristețea să-şi găsească expresia în sunete. 
Se simțea purtat de muzică, răpit de ea, şi îşi legăna corpul 
într-o parte şi-n alta. De aceea trecu o vreme până să audă 
că sună cineva la uşă şi, cu toate că ar fi preferat să ignore 
sunetul, se ridică şi păşi într-o parte. 

— La dracu”! bombăni el. 

Apoi deschise şi, câteva secunde, nu pricepu nimic. 

e 

Micaela mergea pe Storgatan, fără să fie atentă la oraşul 
din jur. Dar nu se mai gândea nici la Rekke, nici la Julia, 
nici măcar la ce-ar fi putut să-i facă Gabor Morovia lui 
Claire Lidman. Se gândea la raftul cu cărți de şah din 
biblioteca Rebeckăi Wahlin. Acolo, printre cărți, Micaela 
simţise ceva. Era un gând care prindea rădăcini tot mai 
adânci, era ceva important care se întrezărise printre 
cotoarele cărților. Se întoarse să se uite în urmă şi îl văzu pe 
Hugo Perez. Ce căuta acolo? 

Tocmai se văzuseră în Husby, Ostermalm nu era tocmai 
cartierul lui Hugo. În mod normal probabil că s-ar fi dus la 
el şi l-ar fi întrebat ce dracu’ face: „Ce fel de poamă eşti dacă 


nici nu saluți?” Dar era aşa prinsă în gândurile ei, că nici 
măcar nu-şi dădu seama cât de ciudat era să se vadă din 
nou, într-o cu totul altă parte a oraşului. Se uită numai 
încruntată la el şi zise: 

— Idiot. 

Hugo, marele clovn zâmbăreț al copilăriei ei, reacționă ca 
un drogat ghidat de hormoni şi amfetamine. Se aruncă 
asupra ei, o împinse în zid şi o lovi peste buze şi bărbie. 
Micaela se înfurie şi se eliberă, iar Hugo zise ceva hârâit, iar 
ea îi ceru să repete. 

— Nu mai dezgropa mizerii despre frati-tu! N-o să depună 
nimeni mărturie. Nu faci decât să-ți sabotezi familia. 

— Ce dracu’ ai tu de-a face cu asta? 

— Dacă o ţii tot aşa, cineva la care ţii poate să o încaseze. 

— Ce vrei să spui? 

— Aşa e. Se pot întâmpla lucruri, bombăni el şi atunci ea 
îşi pierdu cu totul cumpătul. 

Îl înşfăcă şi-l împinse în stradă. Acolo văzu un bărbat de 
vreo 40 de ani care stătea nu departe, pregătit să intervină. 

— E în regulă, îl asigură ea. Doar un mizerabil care o 
caută cu lumânarea. 

Se întoarse spre Hugo, care acum semăna mai mult cu cel 
din trecut, nu tocmai cu rânjetul pe buze, dar nici tipul care 
juca periculos. 

— Sunt polițistă, ştii? Mă ameninți pe mine şi pe 
apropiații mei. Te denunț de-ți merg fulgii! 

— Ziceam şi eu, continuă el, iar ea se enervă şi mai tare 
şi-l înşfăcă din nou. 

Hugo se clătină pe picioare. 

— Şi de ce nu vine chiar Lucas? şuieră ea. 

— Nu ştie nimic. 

— Crezi că sunt tâmpită? Te-ar omori dacă ai face aşa 
ceva fără ştiinţa lui. 

— Îţi spun numai să ne laşi în pace. 


— Să ne laşi? se răsti ea furioasă. Deci sunteți mai mulți. 
La dracu”, crezi că asta mă opreşte? O să intru-n voi de nu 
vă vedeți! adăugă ea, îl împinse în umăr şi plecă de acolo, 
pornind din nou spre Karlaplan. 

Nu-i venea să creadă. Idiotul ăla jalnic o urmărise. Şi la 
cine se referea? Cineva la care ţii... Nu putea fi maică-sa, cu 
atât mai puțin Simon, care deja era dependent de Lucas şi îi 
urma toate ordinele. N-ar fi putut fi nici Vanessa, nici 
Malika, pentru că amândouă erau mai mult sau mai puțin 
îndrăgostite de el. În rest, erau numai prostii, un joc de 
putere, şi totuşi... simți cum i se face rău. Cât de departe 
putea să meargă? Poate nu avea nicio limită, nu dacă era 
vorba de viaţa lui, şi într-un fel despre asta era vorba. 

Trebuia să stea de vorbă cu Lucas; era primul lucru pe 
care trebuia să-l facă şi de aceea îşi scoase mobilul şi îl 
sună. Dar el nu răspunse. Era prea laş, iar ea se uită în jur 
şi înjură cu voce tare. 

Tot cartierul era atât de sfidător de liniştit, plin de oameni 
spilcuiți, îmbrăcați cu cămăşi sau rochii, că îi venea să țipe. 
Putea foarte bine să fie şi în alt secol. Nu exista clădire în 
jur care să nu fi fost construită cu mai bine de o sută de ani 
în urmă şi deasupra tuturor se înălța biserica 
Oscarskyrkan, cu turnurile ei negru-verzui şi ferestrele 
gotice. Din Narvavägen porneau alei bine îngrijite şi pe ici, 
pe colo vedeai femei cochete şi fete elegante cu căţeii lor de 
salon şi cu genţi de firmă. Era cât se poate de departe de 
Husby şi nu avea idee încotro se îndrepta. Înainte, era cu 
gândul la Rebecka Wahlin şi se uita în biblioteca ei. Dar 
acum fierbea de furie şi teamă şi puţin îi păsa de Claire 
Lidman. Era istorie. 

Era moartă. Orice altceva erau numai speranţe deşarte şi 
fantezii ale unui văduv, iar singurul lucru care conta era ce 
îndrugase Hugo: Cineva la care ţii poate să o încaseze. Se 
opri brusc. Doar nu putea fi vorba de Rekke? Nu, era 


imposibil, nu? Una e să te cerți cu oameni din cartier, dar 
era cu totul altceva să ataci pe cineva ca Rekke, cu statutul 
şi cu relațiile lui; n-ar îndrăzni ei aşa ceva. Era convinsă. 

Cu toate astea, îi tot venea să se întoarcă şi să se ducă la 
el, doar ca să verifice. Dar nu se îndură. Merse mai departe 
şi se mulțumi să sune, însă Rekke nu răspunse nici pe 
mobil, nici pe fix. Probabil doarme după cura de pastile, îşi 
zise ea, şi o luă pe Linnégatan. Un tânăr în costum albastru- 
deschis se uită la ea aproape îngrozit. 

— La ce te holbezi? îl repezi ea şi îşi atinse buza. 

Avea sânge pe deget. Cui îi păsa? Nu buza era problema, 
cu atât mai puțin ce credeau snobii de aici despre ea. 
Amenințarea era aspectul mai important şi îl văzu din nou 
pe Lucas în fața ei: Lucas care îşi scotea arma în 
Jârvaskogen, Lucas care îi făcea pe oameni să dea înapoi 
numai uitându-se la ei. Era de-a dreptul înfiorător, nu-i 
aşa?, chiar dacă îi luase multă vreme să-şi dea şi ea seama. 

Observă că se afla din nou în fața porții Rebeckăi Wahlin. 
Era o poartă într-un stil pompos, cu soldăței sculptați în 
lemn în partea de sus. Să urce totuşi? Sună la interfon. 

— Alo? se auzi vocea Rebeckăi Wahlin. 

— Sunt tot eu, Micaela Vargas. Am uitat să întreb ceva. 
Pot urca? 

— Ah, da? Sigur, răspunse Rebecka Wahlin şi îi deschise. 

În aceeaşi clipă sună Lucas şi îi vorbi cu o voce duioasă, 
de parcă îi dorea tot binele din lume. 


Douăzeci 


Rekke deschise uşa şi se uită cu ochii mijiţi în lumina 
becului de pe coridor. Probabil se aştepta la cu totul altceva 
şi o clipă nu pricepu ce vedea. La uşă era o femeie brunetă, 
elegantă, de vreo 45 de ani, într-un costum albastru croit pe 


linia corpului. Chiar dacă nu-ţi sărea în ochi, era cel puțin 
interesantă, cu un zâmbet discret şi nervos şi cu ochi căprui 
plini de viață, care erau înlăcrimațţi şi transmiteau semnale 
contradictorii. 

Nu era sigur dacă avusese un accident şi voia ajutor sau 
mai degrabă avea o misiune de natură ceva mai ofensivă; 
mai degrabă ultima variantă. Femeia îşi îndreptă spatele, iar 
el îşi dădu seama că avea educație superioară; vedea în 
mişcările ei sigure, eficace, ce avea de făcut: să angajeze şi 
să concedieze oameni. Era un om cu putere şi influență, dar 
situația de-acum era personală. 

— Profesorul Rekke, presupun, zise ea şi întinse o mână. 

— Într-o versiune destul de proastă, din păcate, răspunse 
el. 

— Cred că arătaţi pe cât de impunător vă merge vestea că 
sunteți. Îmi pare rău că am apărut fără să anunţ, dar am 
încercat să sun. Numele meu e Alicia Kovâcs. 

— Mi-au dispărut telefonul şi puterea de judecată. 
Numele dumneavoastră îmi pare cunoscut. 

— Reprezint Cartaphilus. Am auzit de la Axel Larsson că 
îl căutați pe patronul nostru, spuse ea, şi atunci Rekke 
înțelese că trebuie să fie alert, dar în acel moment părea 
imposibil şi o întrebă dacă n-ar putea aştepta un pic. 

Avea nevoie să bea apă şi să îşi clătească fața din nou. 
Dispăru în apartament, iar când se întoarse, îi zâmbi cât de 
bine putu şi îşi îndreptă spatele. 

— Îmi cer scuze, spuse el. Dar sunt onorat, bineînţeles, 
mai ales că pare ceva urgent. 

— Trăiesc după principiul că nu trebuie să amân 
lucrurile. 

— Aha! zise el pierdut în gânduri. O virtute, desigur, chiar 
dacă eu însumi nu mă împac bine cu ea. In dubio non est 
agendum. Dacă suntem în dubiu, nu acționăm. Dar în orice 
caz, bine ați venit, mi-e teamă însă că o să vă dezamăgesc. 


În calitate de adversar, nu sunt nicio mare provocare în 
momentul de față. 

O privi încă o dată pe femeie, încercând să ghicească ce ar 
putea să vrea. Bănuia că e vorba de o amenințare subtilă; 
avea umerii şi mâinile încordate, iar ochii umezi, care 
sugerau că ar fi tulburată sau emoționată, erau acum 
împietriți. Era evident că se afla în fața unei inteligențe 
complexe, şi intelectuale, şi emoționale. 

— Adversar? Nu, nu, mandantul meu... 

— Trebuie să vă cer din scuze din nou, o întrerupse el. 
Mi-e destul de greu cu limbajul ăsta juridic. Să spunem mai 
bine Gabor? Sau profesorul Morovia. Ce se potriveşte mai 
bine? Mandant are o rezonantă anostă, birocratică. 

— Da, bineînţeles, încuviință ea. Profesorul Morovia e de 
părere că sunteți o persoană excepțională. Că vedeţi ce alții 
nu pot vedea. 

— Ca pacientul psihotic. 

— Pentru Dumnezeu, nu mă înțelegeți greşit acum. Nu 
vorbeşte despre nimeni cu atât de mult respect, iar acum, 
când v-am auzit şi eu cântând - Liszt, nu-i aşa? —, nu-mi 
doream decât să mă pierd în muzică. A fost nespus de 
frumos. 

— Sunteţi foarte amabilă. Şi transmiteţi-i şi lui Gabor 
elogiile mele. Am foarte multe amintiri legate de el. Nu în 
ultimul rând, arsurile, îşi duse mâinile la piept. 

— Arsuri aveți amândoi, dar ale lui sunt mai rele. 

Rekke nu pricepu şi dădu s-o întrebe ce voia să spună. 

Îl deranja că era un lucru de bază pe care nu-l înţelegea. 
Dar renunţă şi o conduse în bucătărie. 

Tocurile ei aveau un ecou de rău augur, dam, dom, dam — 
do, sol, do - şi, pentru a doua sau a treia oară, o văzu 
ducându-şi degetele la buzunarul sacoului. Bănuia că are 
acolo ceva ce îi era teamă să nu piardă şi era destul de sigur 
că ei nu-i plăcea misiunea, deşi existase o înflăcărare - o 


agresivitate aproape senzuală - în felul în care vorbise 
despre arsuri. 

— Aţi aranjat frumos aici. 

— Dacă n-aş fi avut ajutor, ar fi fost distrus totul. Spre 
deosebire de dumneavoastră, doamnă, eu amân totul, chiar 
şi cele mai neînsemnate sarcini. Dar mulțumesc din nou. 
Pot să vă invit la un pahar de vin? Am în cămară un Corton- 
Charlemagne absolut special. Nu că aş fi cunoscător, fratele 
meu spune că sunt barbar în privința asta. 

— Trebuie să refuz. O să fiu concisă. Profesorul Morovia 
m-a rugat... 

Îşi duse mâna la ceafă. Lacrimile erau încă vizibile în 
ochii ei, iar Rekke dădu să-i recomande să-şi schimbe 
patronul. Dar pesemne nu era simplu să te desprinzi de 
Gabor. 

— Ce v-a rugat? Sau de fapt, luaţi loc, o invită el, arătând 
spre scaunele din bucătărie. Trebuie să spun că vă admir 
curajul. V-a costat să ajungeţi aici, nu? Insist să vă servesc 
cu ceva, dacă nu vin, atunci apă. 

Se ridică, luă o sticlă de Ramlösa şi îi turnă un pahar. 

— Mulţumesc, spuse ea, şi luă o gură. Şi aveţi dreptate, 
desigur, uneori munca nu e aşa uşoară cum ne-am dori, 
adăugă zâmbind din nou, un zâmbet frumos şi trist, i se 
păru lui. 

— Atunci avem o povară comună, pentru că nu veniți cu 
veşti bune, nu-i aşa? întrebă el şi se aşeză pe un scaun. 

— Nu. Ştiţi... am o sarcină permanentă de la profesorul 
Morovia. O am de mulți ani, încă de când am început să 
lucrez pentru firma lui. 

— Să auzim, o îndemnă el şi, cu toate că se agita mai 
mult pentru sine, simţi şi o pornire de a consola pe ea. 

— l-am promis profesorului Morovia, începu ea, că de 
îndată ce profesorul Rekke se va face auzit sau va da un 
semn că ar vrea să ia legătura, am să-i înmânez ceva. 


Rekke o privi concentrat şi îşi dădu seama că urma să se 
întâmple ceva decisiv. 

— De ce trebuia să aştepte mutarea mea? Doar îi plăcea 
să aibă el inițiativa. 

— I se pare că e mai elegant să răspundă. 

— Totdeauna e aşa de infatuat? 

— Cred că vrea să transmită şi că există un preț dacă e 
provocat. 

— Atunci să vedem, care e costul? 

Alicia Kovács îşi duse mâna la buzunarul sacoului şi puse 
pe masă un colier de perle cu un pandantiv de aur. 

O clipă, Rekke studie obiectul cu atenție maximă. Apoi 
simţi că-i fuge pământul de sub picioare şi văzu negru în 
fața ochilor. Nu se poate! îşi spuse el. Nu se poate! 

e 

Magnus Rekke se afla în avionul oficial, cu un pahar de 
vin roşu în mână, cufundat într-un raport secret despre 
combaterea terorismului în cartierele mărginaşe din 
Stockholm. Dar raportul era prea speculativ şi lungit, iar el 
îşi îndreptă privirea spre hublou, uitându-se la aeroport. Un 
avion cu steagul Arabiei Saudite tocmai decola de lângă ei. Îl 
aşteptau pe prim-ministrul care întârzia, iar Magnus era 
nerăbdător şi agitat. Se întoarse spre Kleeberger, ministrul 
de Externe, care stătea în fața lui şi răsfoia agenda zilei de 
mâine. 

— Tocmai m-a sunat fratele meu, spuse el. 

Kleeberger îşi ridică sprâncenele. Dădea mereu semne de 
nervozitate când venea vorba de Hans. 

— Ce voia? 

— ÎI interesa o treabă mai veche, de pe vremea când eram 
la Ministerul de Finanţe. Îl mai ţii minte pe Axel Larsson? 

— Cine poate să-l uite pe Axel Larsson? 


Kleeberger continuă să studieze documentul. O 
stewardesă îi servi caserola cu cina, iar el îngăimă un 
„mulțumesc” fără să-şi ridice privirea. 

— Atunci ştii şi că n-am obţinut pe cât de mult speram 
noi din activele lui. Părţile cele mai bune le-a câştigat o 
companie de investiții ungară cu legături la Kremlin. 

— Da, chiar aşa, confirmă Kleeberger ridicând din nou 
privirea. 

— Am făcut front comun cu această firmă şi totuşi nu ne- 
a ieşit cea mai bună afacere. 

— Sigur, nu tocmai convenabil. Dar de ce-l interesează pe 
fratele tău? 

Magnus se întrebă cât să dezvăluie. De fapt, ar fi trebuit 
să-şi țină gura, bineînțeles; îşi punea propriul cap în joc. 
Dar nu se putu abține. 

— Se întreba dacă nu cumva am fost supuşi unor 
presiuni sau am avut legături cu crima organizată. 

— Vai de mine! 

— Dar mai ales pentru că el şi patronul firmei sunt 
duşmani personali. Patronul e Gabor Morovia, un 
matematician bătrân şi afemeiat. 

Kleeberger păru deodată îngrozit, sau cel puţin aşa i se 
părea lui Magnus, dar îi trecu repede. 

— Aha, serios? 

— Îl cunoşti? 

Kleeberger sorbi din paharul de vin. 

— E greu de evitat. Se spune că are o preferință pentru 
acte de răzbunare exagerate şi jocuri intelectuale, mai ales 
şah. Şi e genial, nu? 

— Mda, posibil, răspunse Magnus, la fel de reținut cu 
complimentele ca întotdeauna. 

— Ce intenţii are fratele tău? 

Magnus ar fi preferat să se rezume la ce spusese deja. Dar 
acum îi trezise interesul lui Kleeberger şi nu avea încotro. 


— Au avut de-a face unul cu altul în copilărie. Dar s-au 
văzut şi mai târziu, când Hans avea vreo 20 de ani şi era cu 
Ida Aminoff. 

— Ida, repetă Kleeberger visător. 

— Ai cunoscut-o şi tu? 

— Da, era din anturajul familiei. Tatăl ei, Werner, era 
ambasador la Moscova şi părinții noştri se întâlneau. 
Incredibil de talentată. Îmi amintesc picturile ei şi poeziile pe 
care le recita pe scenă în oraş. Ca toată lumea, eram un pic 
îndrăgostit de ea, deşi mă speria. 

— Ne-a băgat în sperieți toată familia. Parcă nu putea trăi 
decât riscând ceva decisiv. 

— Da, într-un fel. 

— Dar Hans o iubea. Era marea lui iubire. Prin 
comparație, Lovisa a fost doar o partidă rațională. Hans îşi 
făcea permanent griji pentru Ida. Tocmai în aceste 
împrejurări s-a ciocnit de Gabor Morovia după un concert la 
Berna, şi s-a ales cu un fel de amenințare. La trei sau patru 
săptămâni după aceea, Ida a fost găsită moartă, cum sigur 
ştii şi tu, în apartamentul tatălui ei pe 'Torstenssonsgatan. 

— De fapt am întâlnit-o în acea ultimă noapte în 
Stockholm, spuse Kleeberger. 

— Ai fost la petrecerea aia de nuntă din Djurgården? 

— Exact, doar era toată lumea acolo. Poate că şi tu? 

Magnus ar fi preferat să nege şi să spună că fusese plecat 
la capătul celălalt al pământului. Cu toate astea, aprobă din 
cap. 

— Şi toţi se țineau după ea, continuă Kleeberger. Dar ea 
nu făcea decât să se joace cu bărbații, nu? 

— l-a sucit capul şi lui Wille Fors, printre alţii, zise 
Magnus pripit, fără să vrea. 

Kleeberger păru surprins. 

— Cel care a devenit ulterior director la Nordbanken? 

— Exact. 


— Vrei să spui că poveştile astea au legătură între ele? 

Despre asta n-o să zic o vorbă, se gândi Magnus, dar se 
explică: 

— Au fost implicaţi aceiaşi oameni, şi dacă Wille era la 
vremea aceea un simplu bădăran neobrăzat, avea aceeaşi 
poziţie şi față de bani. 

— Banii trebuiau tocațţi, nu? 

— Oh, da, până şi azvârliți la gunoi sau în foc, dacă asta 
îi aducea un statut printre idioţi. Dar în noaptea aia îşi 
pierduse portofelul şi o acuza pe Ida că i-l furase. A urmărit- 
o prin oraş în zori, spera să-l recupereze şi să meargă acasă 
cu ea. 

— Voia să se culce cu hoața? 

— Era dus cu totul. 

Kleeberger îl privi interesat, un pic cam prea interesat. 

— Dar nu vrei să sugerezi că William Fors a avut ceva de- 
a face cu moartea ei? 

— Nu, nu, răspunse iute Magnus. Dar pentru Hans, Wille 
era un semn de întrebare. Nu a luat niciodată de bună 
investigația poliției şi a început să cerceteze pe cont propriu. 
Uneori cred... 

Ezită. 

— Ce crezi, Magnus? 

— Că fascinația lui Hans pentru crime nerezolvate a 
început chiar atunci. 

— Totuşi nu a găsit răspunsul, nu-i aşa? 

— Nu, cariera lui de detectiv a început cu un eşec, şi mi-e 
teamă că a fost una din loviturile norocoase ale vieţii, 
pedagogic vorbind. Eşecul l-a vindecat de toată vanitatea şi 
l-a predispus la o mai mare minuţiozitate. 

— Dar ceva tot trebuie să fi găsit. Arată ca un uliu. 

— A găsit o mulțime de lucruri, dar nu a putut să 
potrivească piesele de puzzle şi poate era într-o stare prea 
proastă ca să vadă cu adevărat clar. 


Şi slavă Domnului pentru asta, îşi spuse Magnus. 

— De fapt, mi-a revenit destul de des în minte, adăugă el. 

— Ce anume? 

— Cât de ciudat a fost că a renunțat. A fost marea durere 
a vieţii lui, şi altfel nu poate suporta ce rămâne neexplicat. 
Dar la povestea asta, lucrul cel mai rău şi mai important 
care i s-a întâmplat, a renunțat. Mă aşteptam să revină la 
ea. 

— Şi acum asta face? 

— Sau este altceva. În cel mai rău caz, vrea să-l prindă 
personal pe Gabor Morovia, iar asta nu se poate sfârşi cu 
bine. 

Kleeberger se uită la el, alarmat şi ironic în acelaşi timp. 

— Pentru tine sau pentru el? 

— Pentru el, răspunse Magnus şi simți dorința să-şi verse 
paharul de vin roşu pe genunchii lui Kleeberger. 


Douăzeci şi unu 


Micaela cobori din lift cu un etaj mai jos, ca să nu audă 
Rebecka Wahlin convorbirea. Faptul că Lucas părea aşa de 
ciudat de calm o provoca şi mai mult. 

— Cum poţi să faci aşa ceva? 

— Uşor, surioară, prietena mea! 

— Nu îmi spune aşa. 

— Sigur, Micaela, sigur. Dar nu am trimis pe nimeni să te 
amenințe. Hugo e probabil doar îngrijorat. Are o sentință cu 
suspendare, ştii doar. 

— Foarte isteț din partea lui să sară la gâtul unui polițist. 

— Cine a zis că e isteț? E un idiot. Doar îți aminteşti de la 
şcoală. 

— N-ar face aşa ceva fără aprobarea ta. 

— N-ar face? 


— Nu, niciodată. 

— Bine, ascultă, am să spun o singură dată... 

Tăcu şi starea de spirit se schimbă într-o clipă; tăcerea lui 
era înghețată. 

— Ascult. 

— Uite cum stau lucrurile, surioară. Mă amenințţi şi nu 
pot să mă ascund. Am viața mea. Trebuie să încetezi. Altfel e 
de rău, pricepi? Rău. Suntem o familie, suntem alături unii 
de alții. Cam asta e. 

Micaela se înfurie din nou. 

— Eşti un infractor, Lucas. Vinzi droguri copiilor şi bagi 
lumea în sperieți. Tu încurci treaba, şuieră ea şi înțelese că 
îl provoca şi mai mult spunând asta la telefon. 

— Atenţie, surioară! Atenţie! 

Apoi convorbirea se încheie, iar ea avu senzaţia că a 
rămas secată de sânge sau, mai rău, că primise o lovitură în 
plex. După ce se adună şi reîncepu să respire normal, 
primul gând care-i trecu prin cap era că n-ar avea nicio 
şansă împotriva lui. Răceala vocii şi implacabilul cuvintelor 
o făceau să-şi dorească să se dea bătută. Cum naiba putuse 
să se pună în situația asta? Dar acum nu era nimic de 
făcut. Nu-i rămânea decât să răzbească şi să ia lucrurile pe 
rând. 

Urcă pe scări un etaj, până la Rebecka Wahlin. Mai jos se 
trânti o uşă. De undeva, venea miros de produse de 
curățenie şi de friptură. Micaela inspiră adânc şi sună la 
uşă în timp ce în minte i se derulau imagini vechi cu Lucas. 

e 

Acum, oare cum spusese Gabor? O sensibilitate divină în 
tuşeu. De parcă ar insufla viaţă clapelor. Nimeni nu 
interpretează ca el, nimeni. Când Alicia Kovâcs se oprise în 
casa scărilor să asculte muzica, avusese senzația că era 
smulsă din sine însăşi şi nu îşi dorise decât să lase totul 
baltă şi să-şi plângă de milă pentru viața ei. Dar era o 


profesionistă, slavă Domnului, aşa că se adună şi iat-o 
acum în fața bărbatului despre care auzise atâtea. 

Arăta straniu de atrăgător, aşa dărâmat cum era, şi se 
gândi că-i vine să-l roage să repete piesa sau să îi spună de 
ce a renunțat la muzică. Dar nu prea era loc de aşa ceva. 

Părea să se fi pierdut total şi, cu o mână care tremura, îşi 
făcea de lucru cu colierul pe care i-l dăduse ea. 

Îi plăcuse dintotdeauna bijuteria, iar în mâinile lui cu 
degete lungi era şi mai frumoasă. Se aflase mulţi ani în 
seiful de pe Strandvâgen, şi uneori, când mai punea câte 
ceva acolo, documente sau înregistrări, o ridica şi admira 
meşteşugul cu care fusese lucrată şi strălucirea palidă a 
pietrelor. 

La baza colierului atârna o buclă de aur, un semn al 
infinitului din două elipse perfecte şi ştia, bineînţeles, că 
bijuteria avea multe de spus. Aparținuse unei femei tinere 
care fusese găsită moartă după o seară lungă de petrecere în 
Stockholm. Ştia că Rekke o iubise şi că Gabor avea ceva de- 
a face cu moartea ei. Nu se aştepta totuşi la un astfel de soc. 

— Cum este? întrebă ea. 

Rekke era parcă pierdut într-o altă lume; simți imboldul 
să-i cuprindă mâinile cu degete lungi. Dar nu de aceea se 
afla aici. Îl lăsă cu mâna pe colier, murmurând cuvinte pe 
care nu le pricepea. 

— Dumneavoastră i-ați dat colierul? întrebă ea. 

— Poftim? 

— Aţi fost dumneavoastră? repetă ea. 

— Eram tânăr, răspunse el. 

Atingea colierul cu degetele, prindea perlele ca un călugăr 
care-şi numără mătăniile. 

— Semnul infinitului, remarcă ea, atingând uşor 
pandantivul. Aţi avut vreun gând anume cu asta? 

— Gând? 

— Da. 


— Nu ştiu. Mă fascina infinitul pe vremea aia. Din 
perspectivă infinită se întâmplă tot ce se poate întâmpla, 
chiar şi ceva atât de ciudat precum faptul că trăiesc şi 
reflectez la asta - şi că iubesc o femeie cu ochii atât de negri 
că îmi pierd judecata. Cred că ceva de genul ăsta gândeam. 
Dar atunci eram şi maniac - şi îndrăgostit. Bolnav în dublu 
sens, am putea spune. 

— Pare foarte scump, spuse ea. 

— A costat cât o casă la malul mării şi era ceva nepotrivit, 
o nesăbuință de care mi-era ruşine şi atunci. Era o nebunie, 
o lipsă de limite care de fapt mi-e total străină, şi acum... 

Tăcu şi îşi ascunse chipul în mâini. Ea nu văzu niciun 
motiv să-l roage să continue, cu atât mai puţin să răspundă 
şi să rătăcească în propriile raționamente filosofice, şi părea 
cumva că nu vorbea cu ea, ci cu sine însuşi. De aceea 
întrebă pe un ton mai formal: 

— Profesorul Morovia întreabă dacă vreți să-i transmiteți 
ceva. 

Venele deveneau vizibile pe brațele lui Rekke, care se 
întoarse spre ea cu ochi stinşi, bombănind ceva ce nu 
pricepu, dar care pentru un moment păru să fie: Transmite-i 
că am să-l zdrobesc. 

Deşi auzise pesemne greşit, pentru că atunci când întrebă 
din nou, el răspunse: 

— Transmiteți-i mulțumiri. Mi-a dat ceva înapoi. 

— Colierul? 

— Mai degrabă sentimentul că am un obiectiv. Puterea 
care ne face să ne ridicăm din mormânt. 

— Înţeleg, spuse ea, şi se ridică. Atunci vă las cu 
gândurile dumneavoastră. Dacă mai vreți să îi spuneți ceva 
profesorului Morovia, dați un semn. 

Se ridică şi el. 

— Mda. Mă întreb totuşi... 

Îi fu greu să îl privească în ochi. 


— Ce anume? 

— Dacă asta n-a fost decât o mutare la invitația mea sau 
dacă e începutul unei partide. 

— Presupun că timpul va lămuri asta. Îmi pare foarte rău 
dacă v-am provocat suferință. 

Rekke făcu un pas spre ea. 

— Să nu vă pară rău. Dacă darul dumneavoastră mi-a 
oferit adevărul, sufăr cu plăcere. Dar altfel trebuie să-mi 
suprim tendința naturală de a fi sincer. 

Înghiţi în sec. 

— Ce vreţi să spuneţi? 

— Dacă într-adevăr este începutul unei partide a lui 
Gabor, nu ar trebui să-mi dezvălui mutările dinainte. Pentru 
că aveți o personalitate absconsă, interesantă, doamnă 
Kovács. Vă purtați ca un prieten, dar veniți cu veşti de rău 
augur. E o tactică pe care o folosiți des? Mângâiaţi cu o 
lăbuţă care ascunde ghearele. Ex ungue leonem. 

— Fac numai ce am de făcut, răspunse ea, dorindu-şi să 
plece cât mai repede de acolo. 

Cu toate astea, rămase în picioare lângă masa din 
bucătărie, în timp ce el scoase sticla de Charlemagne despre 
care vorbise şi îşi turnă în pahar. 

— Pot totuşi să vă ofer un pahar? Chiar şi dumneavoastră 
păreți că aveţi nevoie de un pic de alinare, iar asta desigur 
că vă onorează. Există mereu speranţă pentru cel cuprins de 
vinovăţie. 

Ea îşi întoarse privirea. 

— Mulţumesc, trebuie să plec. 

— Înţeleg. 

Femeia întinse mâna, dar o retrase repede şi se mulțumi 
să plece uşor capul şi să se îndrepte spre ieşire. 

Nu ajunse departe. Făcuse doar vreo doi paşi când se auzi 
un sunet de vas care se sparge, şi se întoarse. Din mâna lui 
Rekke curgea sânge şi vin, iar pe pardoseală se rostogoleau 


cioburi şi piciorul paharului. În ce-l privea, el părea că nici 
n-a observat. 

— Oh, Doamne! 

— Ce? bâigui el. 

— Mâna. 

— Da, îmi pare rău, spuse el privind spre degetele 
însângerate. Ce neatent din partea mea şi ce pahare subțiri 
se fac în ultima vreme, o să sun să mă plâng. Dar mă ocup 
eu. Grăbiţi-vă şi luaţi-vă liber acum. Nu e sfârşit de 
săptămână pentru cei ce lucrează? Şi eu trebuie... 

lar îi venea să-l îmbrățişeze. Dar se stăpâni, salută din 
cap şi ieşi în casa scărilor. În lift îşi dădu seama că era 
sânge pe mâinile ei, nu ale lui Rekke, dar ca de obicei când 
se îndoia de misiunea ei, îşi găsi puterea în amintirea lui 
Jan, fiul ei. Apoi se grăbi spre maşina parcată pe 
Riddargatan. 


Douăzeci şi doi 


Rebecka Wahlin deschise uşa şi o privi cercetător, ceea ce 
o enervă pe Micaela. Ce e cu tine? Îi venea să se răstească la 
ea. La ce te holbezi? Dar îşi simți din nou buza şi înțelese. 

— Nu e nimic, m-am întâlnit cu un idiot, atâta tot, spuse 
ea. 

Intră în apartament, ajunse la bibliotecă şi rămase acolo 
fără să înțeleagă ce căuta. Rebecka Wahlin veni lângă ea, 
stingherită de situație. 

— Voiai să mai întrebi ceva? 

— Ce? Nu, de fapt nu, răspunse Micaela şi continuă să se 
uite atentă la bibliotecă. 

Dar oricât se uita, vedea doar imaginile cu Lucas din 
mintea ei. 


— N-am avut dreptate, murmură ea. 

— Despre ce? 

— Nu ştiu exact, continuă ea privind-o pe gazda ei cu 
aerul că-i cere scuze. 

Aceasta îşi refăcuse machiajul, observă ea, şi îşi 
schimbase bluza. 

— Voiai să pleci? 

— Mă gândeam să ies la un pahar cu o prietenă. 

— Înţeleg, spuse Micaela şi încercă să-şi recapete 
concentrarea. A fost interesant ce ai spus despre Claire, că 
ar fi putut fi supusă unui abuz fizic. 

— N-am idee dacă a fost un abuz. 

— Dar a fost ceva? Ai spus că părea speriată. 

— Da, îngrozită şi plină de ură, cred. Părea să-l deteste pe 
patronul de la Cartaphilus. 

— Nu ştii de ce? 

— Nu mai mult decât că povestea începe din vremea în 
care era la London School of Economics. Morovia preda 
acolo şi adunase în jurul lui un grup de studenți, printre 
care erau şi Claire şi Alicia Kovâcs. Cred că l-au admirat 
necondiționat până să înțeleagă că are şi alte laturi. 

— Ce fel de laturi? 

— Rele, bănuiesc. Necruțătoare. 

— Înţeleg, spuse Micaela, mirată că auzea asta pentru 
prima oară. Ştii pe cineva din acel grup cu care aş putea 
vorbi? 

— Claire s-a referit la o femeie pe nume Sofia, care era din 
Spania. 

— Posibil din San Sebastian? 

— Nu, nu cred că există vreo legătură în sensul ăsta, 
posibil să amestec lucrurile. Poate nu e vorba de Spania, dar 
sigur o cheamă Sofia. 

— Nu e cam scandalos că pista asta cu Morovia nu a fost 
verificată mai bine? 


— Probabil a fost verificată foarte bine. 

— Dar nu de voi, la bancă? 

Rebecka clătină din cap. 

Şi nici de blestematul de Lindroos, îşi zise Micaela, 
dorindu-şi să plece cât mai repede. Dar nu reuşi, pentru că 
privirea îi fu din nou atrasă de raftul cu cărți de şah. Era 
totuşi ceva acolo, un cotor albastru care o intriga. 

Era acelaşi cotor care-i alertase subconştientul mai 
devreme, dar care acum se vedea limpede, nu ca un simplu 
stimul pe retină. Scoase cartea din raft cu o mişcare rapidă 
şi inițial nu ştiu la ce să se aştepte. Dar când văzu coperta 
înțelese şi duse mâna nerăbdătoare la buzunarul interior ca 
să scoată fotografia de vacanţă. Însă fotografia nu mai era 
acolo. 

Şi totuşi... Se uită cu ochii mijiţi, concentrată asupra 
copertei, a cuvântului „Love” scris cu litere negre pe un 
fundal alb-albăstriu. Părea să fie acelaşi „Love” de pe cartea 
femeii din fotografie. Diferenţa era că Micaela putea acum să 
vadă toată coperta şi titlul. 

Cartea se intitula Sicilian Love. Pe copertă era un desen 
cu un moşneag cam mătăhălos, cu nasul proeminent şi 
părul cârlionțat, purtând un sacou lung sau un pardesiu. 
Desenul lăsa să se înțeleagă că era autorul cărții, mai 
degrabă decât personajul principal, iar dedesubt scria Chess 
Tournament, Buenos Aires 1994. 

— Ce carte e asta? întrebă Micaela. 

— Ce...? De ce te interesează cartea? 

— Spune-mi numai. 

— Ce să spun? continuă Rebecka. Nu am citit-o aşa în 
amănunt. E peste nivelul meu. E scrisă de Lev Polugaievski, 
mare maestru şi unul dintre cei mai buni jucători din lume 
timp de mulți ani. Era maestru în apărare, mai ales în 
apărarea siciliană. 

— Iartă-mă, eu nu prea le am cu şahul. 


— Apărarea siciliană e cea mai bună mutare la 
deschiderea cu albul, 1-e4. Polugaievski era atât de bun în 
domeniu, că la aniversarea lui de 60 de ani, a avut loc un 
concurs de şah la Buenos Aires în cinstea lui, unde toate 
partidele au fost siciliene. El n-a putut să participe, pentru 
că era pe moarte din cauza unei tumori cerebrale, deci 
bănuiesc că nu el a terminat cartea. 

— E ceva ce ar fi putut citi Claire? 

— A apărut după moartea ei, deci nu. Dar altfel... Oh, da, 
e o carte în genul lui Claire. 

— În ce fel? 

— Nu doar pentru că adora prostiile astea de tocilar — 
iartă-mă, Claire, continuă Rebecka şi făcu un gest 
implorator spre cer. Juca adesea cu negrele şi folosea 
apărarea siciliană. Ar fi devorat cartea. De ce întrebi? 

— Pentru că... 

Micaela ezită. 

— Da? 

— Femeia care seamănă cu Claire în fotografie avea 
cartea asta în mână. 

— Uau! 

— Exact, uau! dar nu e neapărat... 

Cobori privirea spre adidaşii ei albi. 

— Nu, bineînțeles, spuse Rebecka după un moment. 

— Deşi femeia avea şi o problemă la genunchi şi un 
pardesiu roşu, elegant. 

— Începe să fie prea mult, vrei să spui? 

— Da, răspunse ea şi se întoarse spre uşa de la intrare. 
Ar trebui să vorbesc cu... 

Se întrerupse. 

— Trebuie să plec, adaugă ea. 

— Nu, nu! Trebuie să-mi spui despre ce e vorba. Crezi 
într-adevăr că ar putea fi în viață? 


— Nu ştiu. Sunt recunoscătoare că m-ai primit. E în 
regulă să iau cartea cu mine? 

Rebecka Wahlin făcu un gest cu brațele deschise. 

— Poţi lua orice, doar să dai un semn şi să-mi spui ce 
descoperi. 

— Promit. Dar atunci nici tu să nu... 

Ezită. 

— Să ţin ceva ascuns? Nu o voi face, o asigură Rebecka, 
luând deodată un aer serios. 

Micaela aprobă din cap şi ieşi pe hol. Cobori în grabă 
scările, căzută pe gânduri. Nu poate însemna decât un 
singur lucru, nu? Claire Lidman trăieşte, oricât de 
improbabil ar fi, iar asta era ceva ce trebuia discutat cu 
Rekke. Şi-l imagină în fața ei într-un fel în care nu o mai 
făcuse de mult. Ce fel de poamă eşti să fugi de lângă el? O fi 
el imposibil şi deprimat şi un nenorocit de toxicoman, dar 
când se trezeşte la viață, şi acum trebuie să se trezească, nu 
mai e nimeni ca el. Dintr-odată i se păru că nu se mişca 
destul de repede. Când ajunse în stradă, o luă la fugă. 

O apăsa sentimentul unei urgențe. Se întrebă dacă n-ar 
putea să-l sune pe Kaj Lindroos pe drum. Dar idiotul ăla îşi 
începuse deja weekendul şi se îmbătase. Îşi continuă în 
schimb drumul spre Grevgatan 2B şi urcă în lift fără să 
observe urmele de sânge de pe mânerul uşii. Atenţia îi era în 
întregime captată de coperta cărții şi îşi derula în minte tot 
ce avea să-i spună lui Rekke. 


Douăzeci şi trei 


Axel Larsson lua cina cu directorul financiar de la 
Carnegie. Dar abia dacă reuşea să asculte, nu numai pentru 
că era imun la aceste baliverne de vânzări despre noile 
listări la bursă. Era de-a dreptul derutat. O sunase pe Alicia 


Kovâcs. Era o parte în vechiul lor contract: sclavia lui, cum 
obişnuia să spună când era deprimat. 

Cartaphilus îl pusese pe picioare cu condiţia să fie ochii şi 
urechile companiei în Suedia. Trebuia să transmită orice 
zvon, orice bârfă care putea influența bursa de valori sau 
putea însemna ceva vital pentru lumea finanțelor, şi o şi 
făcea conştiincios. Dar le păsa rareori. Cu orice ar fi venit, 
fie achiziţii, fie fuziuni, totul era preluat cu indiferentă. De 
aceea avusese îndoieli când sunase acum. Cu greu i-ar 
putea interesa o astfel de informaţie, se gândea el, chiar 
dacă îl privea pe Morovia. 

Se dovedise că nu avea dreptate. Oferise dinamită. Nu că 
Alicia Kovâcs ar fi admis deschis. Asculta doar şi făcea pe 
indiferenta, ca întotdeauna. Dar nu îl mintea. 

Devenise vădit nervoasă. Era de neînțeles. De ce i-ar păsa 
firmei de ratatul de Rekke, care nici măcar nu-şi putea 
încheia cămaşa cum trebuie? Nu pricepea. Totuşi, nu mai 
avusese parte de o astfel de reacție la ceva spus de el şi 
acum suna din nou. Se scuză față de interlocutorul lui: 

— Îmi pare rău. Trebuie să răspund. 

Îşi duse telefonul la ureche. 

— Alo! 

Se auzeau interferenţe, un pârâit, dar apoi ajunse la el şi 
vocea. 

— Bună, Axel. Vă fac legătura. Morovia vrea să vorbească 
cu tine. 

Îngheţă. Morovia? Nu mai vorbise decât o singură dată cu 
el, iar atunci de-abia ştia ce spune. Era ridicol. Se speriase 
ca un copil, şi nu era tocmai venit cu pluta. Nu era picior de 
bătăuş pe care nu îndrăznise să-l pună la punct. Dar cu 
Morovia era altfel. În fața lui i se făcea frică de-adevăratelea 
şi nu era nicio consolare că avea acelaşi efect asupra multor 
altora. Avea cunoştinţe în lumea afacerilor care doar îi 


şopteau numele, de parcă ar fi fost periculos să îl rostească 
cu voce tare. 

— Ia uite că până la urmă eşti şi tu de folos! 

Avu o reacţie fizică la auzul vocii şi se ridică rapid ca să 
iasă şi să poată vorbi nestingherit. 

— Aha, foarte bine. Fac tot ce pot. 

Nu-i păsa că suna slugarnic. Singurul lucru important 
era să nu iasă lezat din această discuţie şi să fie obligat să 
facă ceva. 

— Unul din interesele mele în viața asta este profesorul 
Rekke, continuă Morovia. 

— Serios? spuse Axel mirat. 

Nu putea înțelege cum de persoana pe care o întâlnise ar 
merita o astfel de atenţie. 

— Categoric, aş putea considera că e o pasiune de o viață. 
Ai înţeles ceva din ce voia? 

— Vrea să vă contacteze. Cred... 

Ezită, dar simți o sete de sânge neaşteptată. 

— Cred că vrea să vă atace. Vă numeşte duşmanul lui. 

Morovia râse. 

— A fost atât de explicit? Are în general o preferință 
pentru eufemisme şi citate latineşti. 

— A vorbit despre Claire Lidman. 

— Am înțeles că îl interesează. Mi s-a şoptit deja la 
ureche. 

— Părea să facă aluzie la faptul că... 

Axel Larsson ezită. 

— ...că i-am făcut ceva lui Claire. 

Morovia rămase tăcut o clipă. 

— Aha, spuse el apoi. Împrejurările i se vor clarifica 
destul de rapid. 

Axel nu înțelegea despre ce împrejurări vorbea Morovia, 
dar nici nu îndrăzni să întrebe. 

— Da, poate, răspunse el prompt. 


— Exact, exact, continuă Morovia, ca şi cum ar fi vorbit 
cu sine însuşi. Nu poţi ţine lucrurile secrete față de Rekke. 
E una dintre provocări. Vede prin tot. Nu se lasă până nu 
găseşte nucleul interior. Dar cum am spus, Axel, e minunat 
că ai contribuit în sfârşit cu un dram de informație 
calificată. Acum ai grijă de tine. 

Axel împietri, îngrijorat că ar putea fi o amenințare. Dar 
după ce închise, hotări să ia îndemnul drept gest prietenesc, 
un semn al grijii. Erau evident de aceeaşi parte acum, el şi 
Morovia împotriva blestematei familii Rekke. Aşa că atunci 
când se întoarse la masă, era un pic mai înviorat. 

e 

Pentru că nu răspunsese nimeni când sunase, Micaela 
intră în casă. Era deschis şi strigă: 

— Hans! Hans! 

Şi merse spre bucătărie. Era evident că fusese pe aici 
doamna Hansson. Totul era lustruit şi curat. Dar unul 
dintre scaune era neglijent îndreptat spre chiuvetă, de parcă 
cineva s-ar fi ridicat rapid sau l-ar fi dat la o parte. Pe masă 
văzu o sticlă de vin deschisă şi un pahar de apă plin pe 
jumătate. Fața de masă roşie era mototolită şi la chiuvetă, 
sub raftul de condimente, era o sticlă mare de Ramlösa. 
Lângă ea, o rolă de şervețele. Micaela făcu un pas spre 
aragaz şi hota mare de metal şi simți ceva zdrobindu-se sub 
pantofi. Era un sunet tulburător, ca şi cum călcase pe ceva 
preţios. 

Era un ciob de sticlă subțire de la un pahar de vin şi, 
ghemuită, se uită în jur şi descoperi pete de sânge pe 
parchet. Rămase pe gânduri o clipă. Apoi se repezi în 
apartament şi căută peste tot. Dar Rekke nu era acolo, aşa 
că îl sună. 

Telefonul vibra pe undeva prin casă. Răscoli totul şi îl găsi 
până la urmă sub una dintre pernele canapelei din camera 
de zi. Remarcă urme de sânge şi pe clapele pianului. Înjură 


din nou că îl abandonase. Cum putea fi atât de egoistă? Era 
doar... O enervase rău. Ce se întâmplase? 

O sună pe doamna Hansson, dar nici ea nu avea idee pe 
unde umbla, şi atunci Micaela închise pur şi simplu şi ieşi 
din casă, pornind în grabă spre Djurgården. Ştia că 
obişnuia să alerge prin împrejurimi când era tulburat, aşa 
că se uită peste tot. Oraşul forfotea de lume, era o seară de 
vineri agitată, iar mai jos, la debarcaderul de lângă pod, 
văzu şi absolvenţi cu şepci albe şi chipuri vesele. 

Însă nici urmă de Rekke; ar fi fost uşor de distins în 
mulțimi de oameni, nu numai din cauza înălțimii. De multe 
ori aveai impresia că mergea în alt ritm decât ceilalți, de 
parcă existența lui era nelalocul ei într-o lume în care toți 
mergeau spre ceva. Dar acum dispăruse şi ea era tot mai 
îngrijorată. Dacă fusese răpit? Să-i fi făcut ceva Hugo şi 
indivizii diabolici ai lui Lucas? Nu, adună-te! îşi zise ea. A 
fost numai un pahar de vin care s-a spart. Îşi aminti că un 
pic mai devreme îşi propusese să iasă la o bere cu Jonas 
Beijer, fostul ei coleg de la poliția din Solna. Să discute cu 
el? 

Sună, iar el răspunse imediat, şi ea se gândi că până 
adineauri s-ar fi bucurat de discuție. 

— Bună şi ție! Nu ne-am auzit de mult. Mi-a fost dor de 
tine. 

Se gândi să-i spună şi ea câteva vorbe prietenoase. Trecu 
însă direct la subiect. 

— Mi-e teamă că i s-a întâmplat ceva lui Rekke. 

Jonas părea deranjat de anunț. Era, bineînțeles, ca toți 
ceilalți. Se simțea amenințat de prietenia ei cu Rekke. Parcă 
toți erau de părere că simpla lor apropiere ar duce-o departe 
de lumea obişnuită căreia îi aparțineau ei. 

— A dispărut şi e sânge pe parchet, continuă ea. 

— Vrei să spui că trebuie să lansăm o operațiune de 
căutare? 


— Nu ştiu, răspunse ea, şi chiar nu ştia, dar imediat îi 
atrase atenția altceva. 

Cotise pe Musseistigen şi ajunse la zona de pădure dinspre 
Nobelgatan, unde-l văzu ceva mai departe, pe o bancă de 
lângă apă. Stătea ghemuit, cu fața în mâini. Îi spuse lui 
Jonas: 

— Poate totuşi e OK, o să sun înapoi. 

— Aşteaptă, îl auzi pe Jonas înainte să închidă şi să 
grăbească pasul. 

Rekke era în blugi, cu o pereche din vechii lui pantofi 
Church lustruiți de doamna Hansson şi o cămaşă neagră 
scoasă din pantaloni. Avea părul ciufulit, era palid şi pe 
genunchi avea ceva care părea să fie un colier. Deşi Micaela 
ajunsese aproape, nu ridică privirea. Spuse doar: 

— Recunosc paşii. 

— Din cauza rănii mele de la sold? 

— Nu, nu. Forța şi ritmul paşilor, în optimile punctate. 

Ea zâmbi discret. Avea o voce înăbuşită şi tulburată, dar 
măcar exista ceva ludic în cuvintele alea, un crâmpei din 
ceea ce îl amuza în zilele lui bune. 

— Nu aveam alt tact ultima oară? 

— Îl influențează temperamentul, îngrijorarea din 
gânduri. Ai fost în bucătărie, nu-i aşa? 

— De ce întrebi? 

— Credeam... 

Îşi luă mâinile de pe față, iar pe obraji avea pete de sânge. 
Micaela bănuia că de la mâna dreaptă, care îi sângera. Avea 
ochii tulburi, dar mai alerți. 

— ...că sună ca şi cum ai avea un ciob în pantoful stâng, 
continuă el. 

Micaela îşi ridică pantoful stâng, dar nu se vedea niciun 
ciob. 

— Nu pare. 

— Atunci mi-am închipuit. 


— Dar am fost acolo. Ce s-a întâmplat? 

O privi şi îşi şterse obrazul cu o mişcare stângace. Ceva 
mai departe plutea o lebădă albă şi în momentul ăla părea 
sumbră în maiestuozitatea ei, de parcă ar fi fost parte a 
acelei amenințări împotriva lor care se acumula treptat. 

— Am fost doar doborât o clipă, răspunse Rekke şi zâmbi 
amabil, ca şi cum n-ar fi vrut s-o încarce cu aşa ceva. 

Micaela simți o afecțiune neaşteptată şi îşi dori să-l 
cuprindă cu un braț, ca să compenseze toate gândurile 
idioate pe care le avusese. 

— Cum aşa? întrebă ea. 

Rekke îi cercetă chipul. 

— Tu ce-ai păţit? o întrebă şi acum părea că el ar fi vrut 
să întindă mâna, dar nu cedă imboldului. 

— Nimic. 

— Nu, sigur că nimic, amica mea spartană. 

— Nu te prosti. Spune-mi. De ce-ai fost pus la pământ? 

El arătă colierul, care scânteia în lumina serii. Era de o 
frumusețe aproape şocantă. Dar parcă avea şi o aură de rău 
augur. 

— Odată, cu mult timp în urmă, am cumpărat acest colier 
în Paris, dintr-un butic de pe Champs-Elysées. Era mult 
prea scump şi extravagant. Dar aveam o recidivă maniacală 
şi în seara aceea l-am pus la gâtul unei tinere cu umeri 
înguşti şi ochi negri. Văd scena în fața ochilor. Ştiam de pe 
atunci că femeia aceea n-o să-mi aducă decât probleme. 
Însă o iubeam orbeşte şi probabil pe vremea aceea chiar 
voiam să am probleme. 

— Tocmai am zis ceva asemănător mamei şi mie însămi. 

— Da? 

— Dar e altă poveste. Spune mai departe, îl îndemnă 
Micaela. 

— Femeia se numea Ida Aminoff. Cânta ca un înger şi 
scria poezii care-mi făceau inima să-mi sară din piept. Dar 


era şi dependentă de amfetamină, alcool şi calmante şi tot 
timpul voia să mă ia cu ea pe acoperişuri şi balustrade de 
pod, iar asta mă băga în sperieți. Dar poate... 

— Te tenta şi pe tine. 

— Da, din păcate. Cumva eram conştient că i s-ar putea 
întâmpla ceva groaznic şi bineînţeles că ar fi trebuit să o 
ajut mai mult. Dar sincer vorbind... Nu prea mă îndemnam 
pe vremea aia. Eram atras în câmpul ei de forță şi ea m-a 
purtat în dependența de-o viaţă. 

Scoase din buzunar o folie de pastile ca un fel de dovadă. 

— Dar tot ea m-a făcut să vreau să îmbrățişez viața, să 
încep în sfârşit să trăiesc. 

— Erai îndrăgostit. 

— Oh, da, eram înnebunit. Nu puteam trăi fără Ida, am 
făcut-o să mă urmeze în turneul din Europa. Numai că 
uneori fugea de una singură. Când am avut concert în 
Helsinki, oraşul ei natal, a plecat la Stockholm, ca să nu se 
ciocnească de rudele ei din Finlanda care veneau să mă 
asculte, şi mi-a lipsit cum mi-ar fi lipsit o mână. Nu am 
putut să dorm în noaptea aia. Mă întindeam tot timpul după 
ea şi mă foiam în pat. Atunci a avut loc o nuntă în lumea 
bună din Stockholm. Se organizase o petrecere mare într-o 
vilă de-aici, din Djurgården. Toți cunoscuții mei erau acolo. 
Ida m-a sunat în toiul petrecerii şi mi-a spus că se săturase 
aşa de mult de discursuri inepte şi de idioţi plini de ei, că 
voia să facă ceva scandalos. Am rugat-o să plece de acolo. 
„Te iubesc”, i-am spus. „Te iubesc aşa de mult, că mi se face 
frică”, mi-a răspuns ea. „Aproape că am chef să distrug 
asta”. 

— Ce-a vrut să spună? 

— Cam ce a şi spus, bănuiesc. Distrugea permanent ce 
realiza şi ce primea. l-am luat colierul pentru că aruncase în 
Sena o bijuterie cu diamante primită de la bunica ei. Voia 


mereu să distrugă şi să facă bucăţi mai ales ceea ce 
amenința să o facă fericită — şi aveam presimţiri sumbre. 

Dimineaţă n-am reuşit să dau de ea şi i-am sunat pe toţi 
apropiații ei. Până la urmă a răspuns taică-su şi a spus că 
era moartă. Fusese găsită fără viață în apartamentul lui din 
Torstenssonsgatan, în Östermalm. Vestea m-a zdrobit. 
Aproape că îmi venea să pun şi eu punct. Dar asta-i o altă 
poveste, cum ai spus. 

— Am auzit şi eu ceva. 

— Cele mai multe indicii arată că a luat o supradoză, la 
concluzia asta a ajuns şi ancheta poliției. Dar existau 
împrejurări suspecte. Un mic semn în ceafă, la 
închizătoarea colierului, de exemplu. 

— Deci nu îl mai avea la gât? 

— Nu, lipsea, şi de fapt era evident că i-l furase cineva. 
Dar poliţiştii, nenorociţi idioţi, în frunte cu idiotul de mine, 
credeau că l-a aruncat sau l-a vândut pentru o sumă 
neruşinată, numai pentru a provoca. Exista o mărturie care 
susținea ipoteza asta. Se spunea că amenința să arunce 
colierul în golful Djurgârdsbrunn şi chiar dacă n-am luat în 
seamă asemenea declaraţii - povestea şchiopăta —, m-au 
afectat. Mi-au confirmat propria imagine de sine. 

— Cum aşa? 

— Totul era aşa de descurajant, că m-am convins că nu 
doar a murit, ci că m-a şi abandonat, într-un fel. 

— A distrus iubirea voastră, cum a spus. 

— Cam aşa, şi sigur a contribuit la faptul că nu vedeam 
pe cât de limpede ar fi trebuit, continuă el. Nu am făcut 
decât să fug. Iar acum... 

— Ai primit înapoi colierul. 

— Da. 

— Şi e şi mai puţin credibil că l-ar fi aruncat în mare. 


Dădu din cap şi apoi îl lăsă în jos, vizibil frânt. Dar dură 
numai vreo două secunde. Când îşi ridică privirea, radia mai 
degrabă hotărâre. 

— Crezi că a fost omorâtă? 

— Da, aşa cred şi sunt destul de sigur că persoana care 
mi-a dat colierul vrea să cred asta. 

— Despre cine vorbim? 

— Gabor Morovia îl cheamă. Are în proprietate şi conduce 
compania de care mi-ai spus, Cartaphilus. 

Micaela simţi un fior în tot corpul. 

— Vorbeşti serios? 

— Din păcate, am reacţionat deja când ai vorbit despre 
asta la telefon, dar eu... 

Tăcu şi începu să se joace cu colierul. 

— Ai pus la îndoială toate lucrurile adevărate pe care le-ai 
spus, completă ea. 

— Aşa am făcut? 

— Da, chiar şi concluzia legată de leziunea de la genunchi 
a femeii din fotografie. 

— Vrei să spui că am avut dreptate? 

— Răspunde mai întâi. De ce ţi-ai retras spusele? 

— Mi-am zis că Samuel Lidman ne-a dat un indiciu 
despre leziune încă de când ne-a spus prima dată povestea. 
Am crezut că în loc să examinez imaginea fără preconcepții, 
am găsit mai degrabă ceea ce căutam inconştient. 

Micaela se gândi şi se uită din nou la talpa pantofului 
stâng, unde găsi într-adevăr un ciob mic şi cu toate că nu 
era sigură că provenea din bucătăria lui Rekke, îl arătă ca 
pe o mare descoperire. 

— Uite. Ai mai multă dreptate decât vrei să crezi. 

— Poate, câteodată, spuse el, şi căzu pe gânduri. 

Poate că ar fi trebuit să-l lase să spună ce avea de spus 
despre colier şi despre Morovia, dar Micaela îşi dorea cu 
disperare să vorbească despre pista găsită de ea. 


— Cred că în poză e într-adevăr Claire Lidman. 

— Înviată din morți. 

— Cartea pe care o ţine în mână femeia din fotografie, cea 
care arată ca un roman de dragoste, este de fapt asta, 
continuă ea şi-i întinse cartea de şah. 

El o studie pentru o clipă. 

— Lev Polugaievski. L-am întâlnit odată la Praga, dar nu 
m-a interesat niciodată şahul aşa de mult cum părea să 
creadă lumea. M-a fascinat mai mult viața din afara tablei 
de şah. De ce ar transforma-o cartea pe femeie în Claire 
Lidman? 

— Era o jucătoare pasionată, care juca deseori cu negru 
şi folosea apărarea siciliană. 

— Aha! Da, interesant. Ai poza la tine? 

Micaela ezită o clipă. 

— Nu. 

— Nu? 

Păru dezamăgit, iar ea îl înjură din nou pe Kaj Lindroos. 

— Dar se pare că acest Gabor Morovia s-a întâlnit cu 
Claire şi a speriat-o, adăugă ea. E posibil să fi fost vorba de 
o agresiune sexuală. Simt că trebuie să aibă de-a face cu 
dispariţia ei. 

Rekke se uită îngrijorat la ea, de parcă ea, şi nu Claire, îl 
întâlnise pe Morovia. 

— Aoleu! exclamă el şi rămase nemişcat poate un minut 
întreg, greu de spus. 

Şi ea se cufundă în gânduri. Apoi Rekke se ridică; părea 
să se clatine un pic şi era la fel de palid ca înainte. Totuşi 
arăta mai hotărât şi parcă murmură Claritas, Claritas, dar 
Micaela îşi spuse că poate a auzit greşit. 

Lucrurile nu păreau mai clare acum, nici pe departe. Dar 
cu toate astea înțelese ceva. Se ridică şi întrebă dacă n-ar fi 
bine să se întoarcă acasă, pe Grevgatan, însă Rekke nu 


părea să audă. Rămăsese nemişcat, cu privirea îndreptată 
spre apă. 

— M-am gândit la ceva, zise în cele din urmă. Sau mai 
curând la două lucruri. 

Iar atunci ea nu se mai putu abţine şi zâmbi, îi lipsiseră 
cuvintele astea şi avea nevoie să le audă. Parcă se aprinsese 
dintr-odată o lumină închisă în ea. Îl luă de braţ şi se 
îndreptară împreună spre Grevgatan, în timp ce peste oraş 
se lăsa amurgul. 


Douăzeci şi patru 


Julia coti pe Fredrikshovsgatan şi o evită la limită pe 
superambițioasa şi supereleganta Lydia, care intrase de 
curând la Yale, ceea ce era mare lucru. 

Nu se simțea deloc în stare să se vadă cu vechea gaşcă. O 
dezgustau discuțiile lor de snobi şi trăncăneala despre toate 
concediile fantastice şi petrecerile la care se duceau pe 
timpul verii. lubea un bărbat care se afla deasupra acestor 
lucruri şi o iubea şi el. Îi spunea de fiecare dată, o vedea în 
ochii lui şi o simțea în felul în care o atingea. Doar că... De 
ce pleca tot timpul? 

Puțin mai devreme, de exemplu, fusese minunat. Dar 
primise un SMS şi susținea că era obligat să plece. Doar să 
aranjeze ceva. Avea să se întoarcă în curând. Se îmbrăcase 
fără să se uite la ea nici măcar o singură dată, de parcă o 
uitase cu totul. Lăsase în urma lui o absență pentru care ea 
nu era pregătită. Se lăsă cuprinsă din nou de vechile 
gânduri distructive. 

N-avea să se aleagă nimic de ea, n-ar avea nicio şansă în 
fața Lydiilor. Îi lipseau ambiția şi talentul. Evident că el 
ezitase când îl întrebase dacă e destul de slabă. Era tot mai 
convinsă, de aceea ieşise să işi facă plimbarea. Voia să 


scape de nişte calorii şi să-şi recapete controlul, iar mersul 
pe jos o ajuta. 

Dar acum, când se apropie de apartamentul ei din 
Karlaplan, neliniştea şi sentimentele de dezgust reveniră. 
Mai era ceva la el, îşi spuse ea, dar îi scăpa, nu putea spune 
exact ce anume. Parcă uneori devenea o altă persoană, 
cineva care nu mai era doar drăguţ şi înțelegător, ci un tip 
care se uita la ea de parcă era un obiect, şi nu o persoană. 
Rămăsese cu impresia asta şi îşi aminti din nou de spatele 
lui şi senzația pe care i-o dăduse - că rănise oameni. Fără 
tragere de inimă, intră şi luă liftul până sus. Îmi închipui 
doar, îşi spuse ea. Dar nu reuşi să scape de acest gând şi îşi 
contemplă unghiile care poate zgâriaseră acel spate, poate 
că nu. Se înfioră şi închise ochii. Când îi deschise din nou, 
ajunsese la etajul ei şi se uită în jur dezorientată. În 
următoarea clipă tresări speriată. O umbră se mişca spre ea 
şi ţinea ceva în mână: o armă, i se părea. 

e 

Când Rekke ajunse în camera de zi şi se aşeză pe canapea 
cu un şervet de bucătărie în jurul mâinii, Micaela îşi aminti 
de prima lor întâlnire. Era şi atunci o zi de vară. Ea şi 
echipa de investigaţie, tot grupul de boşorogi, luaseră 
maşinile până la vila din Djursholm unde locuia Rekke pe 
atunci, ca să-i ceară ajutorul pentru a convinge un suspect 
de crimă să vorbească. 

Dar nimic nu mersese cum voiau ei. În loc de o 
mărturisire a crimei, se aleseseră cu o respingere ameţitoare 
a cazului şi la scurt timp, suspectul fusese eliberat. Pură 
umilire, nu altceva. Nu că Rekke ar fi fost incomod, nu 
fusese nici măcar arogant. Doar... mai bun. Nu numai că 
era mai bogat şi mai sofisticat, dar era şi mai deştept. 

Pe drum spre casă, furia şi invidia suprimate erau 
apăsătoare, şi nici chiar ea nu fusese străină de asemenea 
sentimente. Ca şi cum Rekke, prin toată ființa lui, le 


amintea celorlalți ce le lipsea. Şi totuşi... De aceea stătea 
acum la el; se treziseră în ea şi alte sentimente, de exemplu 
dorul de claritatea care era marca proprie a observațiilor lui 
Rekke. 

În ziua aceea primise nişte indicii de care nici nu ştia că 
are nevoie şi, în lunile care urmaseră, când câte cineva se 
exprima ca un idiot sau logica lui lăsa de dorit, fantaza liber 
despre ce ar fi spus Rekke. Într-un fel, era mereu prezent în 
gândurile ei, şi în acelaşi timp intangibil, ca o față regală. 

Şi apoi, ce ar fi putut spune? apoi se prăvălise cerul peste 
ea. Îl văzuse la metrou, când avea de gând să se arunce în 
fața unui tren. O persoană mai bună ca ea ar fi simţit cu 
siguranță simpatie şi compasiune. Ea în schimb se înfuriase 
că el, care primise totul, voia să-şi curme viața, şi se răstise 
la el. 

Se răstise la omul de care nu credea că se va apropia 
vreodată şi încă de pe atunci oscila între dezamăgire şi 
admirație. De afară, de pe Strandvägen, se auzea acum 
hărmălaia serii de vineri. Îl privea cum stă ghemuit pe 
canapea şi îşi sălta nervos piciorul stâng. Părea epuizat şi 
un pic confuz. Dar ochii îi străluceau. 

— La ce te-ai gândit? întrebă ea. 

Rekke clipi spre fereastra atelierului. 

— M-am gândit la vechiul meu prieten, Herman 
Camphausen. 

— De ce tocmai la el? 

— Pot să te servesc cu ceva? Să compenseze pentru 
caracterul meu imposibil sau pur şi simplu pentru că ne 
aflăm din nou aici şi vorbim despre o investigație veche? 

Ea zâmbi. 

— De ce nu? 

— Atunci începem cu un pic de vin alb, cel pe care n-am 
mai apucat să-l beau, adăugă el şi făcu un semn cu mâna 
rănită. Apoi avem grijă să luăm ceva de mâncare. 


— Sună bine, spuse ea, şi se uită după el când plecă spre 
bucătărie şi se întoarse cu sticla pe care o observase pe 
masă. 

— Nu prea mai e rece. Sper să meargă totuşi. 

Ea făcu un gest cu braţele ca pentru a spune că nu-i pasă 
câtuşi de puțin. 

— Herman şi cu mine ne-am cunoscut când eram copii, 
începu Rekke. Herman cânta la chitară clasică, dar era şi 
un şoarece de bibliotecă, un bibliofil care aduna cărți, 
adesea de istorie. Exact ca mine, Herman îl cunoscuse pe 
Gabor Morovia şi rămăsese impresionat. Nimeni nu avansa 
atât de rapid în sistemul şcolar. 

— Deci îl cunoşteați. 

— Da, din păcate. Pentru bietul Herman a însemnat că 
unele dintre cele mai valoroase dintre cărţile lui, prima 
ediție din Istoria declinului şi a prăbuşirii Imperiului Roman 
de Gibbon, din anii 1700, ştii tu, patru volume legate în 
piele, îngrozitor de scumpă şi dragă lui ca un prieten 
apropiat, a dispărut într-o bună zi, ca să apară apoi arsă, cu 
paginile carbonizate, lângă casa familiei sale. Asta ne-a unit. 
Aveam un duşman comun. 

— Deci ţi-a făcut rău încă de pe atunci? 

— Da. Pisica mea, Ahasverus... 

Micaela se încordă. 

— Ai avut o pisică pe care o chema Ahasverus? 

— Da, exact, puțin cam nebunatică şi caraghioasă. Dar 
nu mai contează de fapt. Ce voiam să spun e că Herman şi 
cu mine am pierdut legătura şi ne-am revăzut prima oară, 
mult după aceea, la o recepţie la ambasada franceză din 
Viena. Herman mi-a răspuns aşa de aiurea când l-am 
întrebat despre viața personală, încât mi-am dat seama că 
probabil era ofițer în serviciile secrete. Până la urmă, a 
acceptat că ştiam ce n-ar fi trebuit să ştiu. Asta a fost acum 
zece ani sau mai mult. Rusia era noua noastră prietenă şi ni 


se părea tuturor că se îndreaptă către braţele sigure ale 
democrației liberale. Am întrebat din curiozitate ce vor face, 
el şi ceilalți spioni, acum, că Războiul Rece se încheiase. Vor 
scrie thrillere sau vor deveni toți consultanţi? A răspuns — 
îmi amintesc foarte bine - că o fi adevărat că Rusia se 
apropiase de Vest, însă rămăseseră foarte multe 
neschimbate din perioada comunismului. KGB exista în 
continuare, chiar dacă schimbase câteva litere în denumire, 
şi nimic nu arăta că organizația devenise mai blândă sau 
mai umană. Dimpotrivă, se aliase cu criminalitatea 
organizată şi în acest context l-a pomenit pe Gabor Morovia. 

— În ce fel? 

— A spus că Gabor era un apropiat al serviciilor secrete 
ruse, mai ales al biroului din Sankt-Petersburg, şi că 
avusese o contribuţie la jefuirea țării şi ascunderea unor 
venituri în Elveţia şi la Londra. Am fost cam însetat de 
sânge şi am spus: „Atunci pune-l la locul lui!” Dar Herman 
s-a tot eschivat, a rămas încurcat, cred. 

— De ce? 

— Din lipsă de succese. Era greu să ajungi la Morovia, a 
zis el. Era imposibil să convingi pe cineva să depună 
mărturie. Nimeni nu îndrăznea să facă pasul, iar cei care îl 
făceau totuşi fie dispăreau, fie erau ucişi. Lucrase mult cu 
protecția martorilor, dar nici asta nu funcționa. Cine e 
apropiat de poliția secretă găseşte scăpări şi în programul de 
protecție a martorilor, dar m-a asigurat că a făcut totul ca 
să extindă măsurile de securitate pentru cei care îndrăzneau 
să vorbească. Gândea creativ, aşa a zis. 

— Bine... 

— Şi cuvintele astea mi-au revenit în minte când stăteam 
împreună pe bancă. Cuvintele mi-au şoptit ceva. 

Micaela îl privi cu atenție. 

— Ce ţi-au şoptit? 

El mai turnă nişte vin în pahare. 


— Că poate exista totuşi o explicaţie a ipotezei bizare 
conform căreia Claire Lidman s-a ridicat din morți şi a 
apărut într-o poză de vacanţă, ținând în mână o carte de 
şah. 

— Şi cum ar suna explicația? 

— Poate Claire Lidman ştia ceva decisiv despre Morovia. 
Poate era serios amenințată şi i s-a oferit o nouă identitate, 
protejată? 

— Sub acoperirea decesului? 

— Da, aşa mă gândesc. Că atunci când au apărut mai 
multe cadavre carbonizate, poliția - poate şi cu ajutorul 
serviciilor secrete - a văzut ocazia să-i ofere cea mai bună 
protecție cu putință. Ştiu vreo două cazuri asemănătoare în 
SUA şi Italia. Dar e clar... 

Sorbi din vin şi rămase destul de melancolic. 

— Nu e o soluţie ideală a problemei, mai ales pentru 
Samuel, adăugă el. 

— Ce vrei să spui? 

— În mod normal, o astfel de protecţie este oferită ambilor 
soți. Nu rămân despărțiți decât atunci când există 
circumstanțe speciale sau cereri clare din partea celui 
expus. 

— E posibil să nu-l fi vrut pe Samuel în noua ei viață? 

— Chiar aş vrea să mă uit la poza aia, spuse el, şi mai 
sorbi din vin. 

Micaela îl înjură pentru a mia oară pe Lindroos şi se 
întrebă ce-o fi văzut în fotografie. 

e 

Kaj Lindroos hotări că nu văzuse nici pe naiba în 
fotografie. Se simţea ieşit din uz şi iritat de tipa aia latino cu 
ifose. Începuse să vadă fantome peste tot. Pe drum spre 
casă de la serviciu, i se păruse că zăreşte un bărbat pe care- 
l arestase pentru fraudă gravă cu câțiva ani în urmă, dar 
care fusese eliberat rapid din lipsă de dovezi şi care îl 


amenințase că-l dă în judecată. Tot oraşul era plin de umbre 
şi fantome. Fără să se uite măcar la corespondența adunată 
pe preşul de la uşă, merse la frigider şi luă o bere Heineken. 

Dar i se păru prea slabă. Avea nevoie de alcool şi a optat 
pentru vodcă, vodcă goală, într-un fel de strategie rusească 
de război, fără să se mai obosească să ia un pahar sau să 
facă un grog. Luă sticla pur şi simplu, se aşeză în camera de 
lucru şi îşi puse-n cap să sune pe cineva, de preferință o 
femeie, o fostă iubită mai degrabă, fără pretenţii şi ifose, 
care să-l facă să uite toate prostiile alea. Dar curiozitatea şi 
neliniştea  preluară controlul, aşa că începu să 
scormonească prin sertarele de la birou. 

Sub nişte documente de asigurare găsi două fotografii cu 
Claire pe care, desigur, ar fi trebuit să i le dea înapoi lui 
Samuel cu mult timp în urmă. Dar circulaseră atât de multe 
fotografii, că putuse să le păstreze fără probleme şi, la drept 
vorbind, nu doar din motive legate de munca de polițist. Era 
vrăjit de ele, mai ales de cea cu Claire stând pe o canapea 
albă de grădină, îmbrăcată într-o rochie de bumbac cu 
buline negre, trasă peste genunchi. Uneori, când voia să se 
destindă, lua fotografia în pat şi îşi descheia pantalonii. Era 
om şi el şi de aceea îi ştia chipul şi corpul pe dinafară şi, 
una peste alta, nu i se părea că Samuel o merita. 

Dar stai aşa... Chiar să se aventureze într-o astfel de 
comparaţie? Da, ce dracu’... De ce nu? Doar n-a fost nimic. 
N-ar fi putut fi nimic. Luă fotografia de vacanţă din piața 
San Marco, pe care o adusese de la serviciu, o puse pe birou 
lângă cea cu Claire în rochia cu buline negre, şi mai trase o 
duşcă zdravănă de vodcă. Să vedem acum, bâigui el. 

La început, a simțit doar uşurare. Fotografia de vacanță 
era mai proastă decât îşi amintea. Era neclară şi de fapt 
nimic nu arăta că ar putea fi Claire, absolut nimic, în afara 
acelei senzații sinistre care îl cuprinse din nou. Aşa că mai 
luă o gură de vodcă şi se uită din nou, sperând să poată 


confirma că era o cu totul altă persoană. Dar dimpotrivă, 
femeia din fotografie semăna tot mai mult cu Claire şi până 
la urmă făcu ceva ce nu avea să poată explica vreodată, 
chiar dacă, desigur, la bază era vorba despre vină, vina că 
nu se ocupase de investigație aşa cum ar fi trebuit. 

Rupse fotografia în bucăţi, nu doar în două, ci în zece, în 
20 de bucăţi. Dar sentimentele de vinovăţie nu dispărură şi 
se gândi din nou la comisarul Antonio Rivera şi la mama şi 
sora lui Claire, la morgă în San Sebastian; la senzația de 
grabă şi la mirosul dezgustător, dulce, de cadavru, care-i 
învinsese voința şi îl alungase de-acolo, în ciuda instinctelor 
lui de polițist. Ar fi trebuit să se uite mai atent. Ar fi trebuit 
să facă şi una, şi alta şi bătu agitat cu degetele în mobil, 
întrebându-se dacă n-ar fi bine să apeleze la laboratorul 
poliției. Trebuie să se priceapă cineva la aşa ceva, nu? Dar 
nu putea preda o fotografie ruptă în bucăţi şi nu îndrăznea 
să-l sune pe comisarul Rivera, iar mama lui Claire murise. 

Dar mai era sora ei, Linda cu cupa G, sau cât era. Să ia 
legătura cu ea? Doar locuia în Stockholm de ceva vreme. De 
ce nu? Mai avea nevoie de încă o duşcă şi să se viseze 
undeva departe. Da, ce-ar fi să se ducă şi el la Veneţia într- 
un mic concediu şi să o caute pe Claire? Cine ştie? Poate 
dădea de ea în vreun hol de hotel când ajungea acolo într-o 
seară şi comanda un martini sec. Poate atunci ar putea... 
Pufni, stropind biroul cu salivă şi vodcă. Ar trebui să 
termine cu rolul ăsta de James Bond. Altfel, noroc! îşi ură 
singur şi mai luă o gură. Pe nepregătite, sună la numărul 
surorii lui Claire. Nu era tocmai treaz. Pe de altă parte, se 
pricepea de minune să ascundă aşa ceva. 

— Îmi pare rău că deranjez vineri seara. Sunt comisarul 
Lindroos, spuse el oferindu-şi, nu se ştie de ce, o promovare. 

— Bună, Kaj, răspunse femeia. A trecut mult timp. S-a 
întâmplat ceva? 


— Nu, nu. Sau poate că da. Am primit o poză făcută 
relativ de curând şi se pare că în fundal ar putea fi Claire, 
dar, desigur, probabil că nu e ea. De aceea aş vrea să ştiu... 

— Glumeşti? 

— Absolut deloc. Dar mă gândesc de multe ori la 
identificarea de la San Sebastian şi câteodată mă întreb 
dacă nu cumva mi-aţi ascuns ceva. 

— Aoleu, ai băut? 

— De fapt, nu. 

— Despre ce fotografie vorbeşti? 

— O fotografie obişnuită de vacanță, spuse el încercând 
stângaci să aşeze la loc bucăţile rupte. 

— Pentru numele lui Dumnezeu, cum am fi putut să-ţi 
ascundem ceva? Este moartă, Kaj. Moartă. Am văzut-o şi tu, 
şi eu, şi nu pricep de ce suni şi răscoleşti toate astea într-o 
seară de vineri, protestă ea. 

Părea tulburată, dar poate că nu era numai atât, îşi zise 
el. Părea să îi fie şi teamă, aşa avea impresia, nu că era doar 
enervată pe un copoi beat, ci îngrozită de-a binelea, iar el 
simți că teama aceea îi răspundea la întrebare. 

Fusese minţit, deşi nu ştia ce să facă cu această 
informație; doar să golească pur şi simplu sticla de vodcă şi 
să aibă grijă să nu mai sune şi pe altcineva, ca un idiot. 
Poate ar trebui să-i spună surorii nişte cuvinte consolatoare. 
Pentru că n-ar pica bine dacă l-ar suna pe Lars Hellner sau 
pe vreun superior al său. 

— Îmi pare rău dacă a sunat nepotrivit. Întotdeauna mi-ai 
plăcut, Linda. N-ai chef să bem ceva şi să vorbim despre 
asta? Este vineri seară, cum ai spus şi tu. 

Auzi clicul din telefon şi lovi cu atâta forță cu pumnul în 
birou, încât răsturnă sticla. 


Douăzeci şi cinci 


Să fi fost Claire victima unui abuz în timpul întâlnirii la o 
oră târzie cu compania de investiții ungară? 

Samuel se înfuria doar când se gândea. Nimeni nu putuse 
s-o citească pe Claire mai bine ca el. Nu i-ar fi scăpat aşa 
ceva. E adevărat că ajunsese acasă într-o formă proastă în 
noaptea aceea. Dar îi făcuse o descriere detaliată a 
accidentului şi, conform poliției, existau şi martori. Era un 
accident de bicicletă, nimic altceva. Era convins, sau 
aproape convins. Dar era clar... N-avea de unde să ştie prea 
bine. 

Nu înțelesese de ce l-a părăsit Claire, aşa că, la dracu’, 
trebuie să fi existat o mulțime de lucruri pe care nu le 
pricepuse şi uneori îi trecuse şi lui prin cap că ar fi putut fi 
împreună cu patronul firmei ăleia sau în orice caz că 
avusese un fel de trecut cu el. Radia o nerăbdare greu de 
descifrat înainte de întâlnire şi, orice ar fi zis, nu era 
dispusă să-i dezvăluie ceva despre tipul ăla. „Nu pot, iubire”, 
doar atât spunea. „Nu pot”. 

Era îngrijorător de tăcută şi închisă în sine. Nu putea să 
schimbe asta şi nici după aceea nu avusese parte de prea 
multe explicaţii din partea lui Lindroos. Tot ce îi spusese 
polițistul era că patronul fusese verificat, interogat şi 
eliberat şi, chiar dacă Samuel nu se mulțumise cu asta, nu 
investigase lucrurile aşa cum ar fi trebuit. 

Nu făcuse decât să contacteze o angajată din Stockholm a 
firmei, Kovâcs o chema parcă. Era o persoană atât de 
plăcută şi afectuoasă, că se liniştise ca un idiot, mai ales că 
femeia luase apoi legătura cu el, mărturisind că-i simțise 
lipsa la înmormântare. „Deci ați fost acolo?”, întrebase el. 
„Bineînțeles, Claire ne-a ajutat în cel mai elegant mod”, 
răspunsese femeia, adăugând multe alte cuvinte de laudă. 
Dar cum ajunsese să o contacteze? Nu-şi amintea, dar 


Rebecka Wahlin, fosta colegă a lui Claire, ştia, nu-i aşa? Ar 
putea s-o caute şi să-i ceară un număr de telefon; trebuia să 
facă ceva. Nu putea să stea cu mâinile în sân. Prin urmare 
se ridică, îşi luă telefonul şi sună. 

e 

Umbra se mişcă spre Julia şi acum îl văzu - ţinea într- 
adevăr ceva în mână şi făcu speriată doi paşi înapoi până să 
înțeleagă că erau flori. 

— Iubita mea. Îmi pare rău că am plecat. Nu o să te mai 
las niciodată, spuse el zâmbind cu toată fața. 

De-abia îi venea să creadă şi se lipi la pieptul lui. Flori. 
Cât de atent, incredibil! Probabil simțise semne de nelinişte 
din partea ei şi dăduse fuga la o florărie. Nicio altă persoană 
pe care o cunoştea n-ar fi făcut un astfel de gest. Se uită la 
flori, îşi ridică privirea spre el şi avu aceeaşi senzație ca altă 
dată. 'Toată lumea dispărea în apropierea lui. 

— Sunt superbe. 

— Tu ar trebui să primeşti flori tot timpul. 

Îl sărută şi deschise uşa. Intră în bucătărie şi luă o vază 
albastră în care puse florile. El se lipi de pieptul ei. Mirosea 
a aftershave şi a ceva mai aspru, a bărbat, îşi zise ea. 
Bărbat. Se întoarse, îl prinse de spate, acelaşi spate care-i 
provocase gândurile alea ciudate şi, destul de surprinzător, 
îi spuse: 

— Fii dur cu mine. 

Regretă imediat, nu pentru că n-ar fi vrut. Tentaţia venise 
ca o putere neaşteptată şi contradictorie din trupul şi 
mirosul lui, dar se sfia că o transmisese. El o privi 
întrebător. 

— Serios? 

Aprobă hotărât din cap şi atunci zări ceva nou pe chipul 
lui. Ochii îi deveniseră sticloşi şi o prinse atât de puternic de 
încheieturi, că i se albiră mâinile. Nu trecu mult şi o culcă 
în pat şi, deşi avea scurte momente de panică, tresări de 


excitație, sau cel puțin aşa se convinse singură. Apoi, după 
ce strigase la fel de mult de durere, ca şi de plăcere, îşi dori 
să se destăinuiască şi să se elibereze de toate gândurile 
idioate pe care i le transmisese tatăl ei şi le avusese ea 
însăşi, toate prostiile alea care apăruseră pentru că se 
simţise abandonată şi nerealizată. 

— Tata crede că nu eşti bun pentru mine. 

Păru îngrijorat pentru o clipă. Apoi spuse: 

— Nu asta cred întotdeauna taţii? Nimeni nu-i destul de 
bun pentru fata lor. 

Julia îşi duse mâna la încheietura care o durea. 

— Da, dar se mai gândeşte şi la alte lucruri. Vede vreun 
mic detaliu pe corp şi trage toate concluziile din lume. 

— Tipul detectivului, comentă el şi zâmbi larg. 

— Da, aşa e. Lumea îl crede cel mai deştept pentru că 
face aşa tot timpul. Dar, de fapt, nu pricepe nimic, zău aşa. 
Poate spune lucrurile cele mai nebuneşti, adăugă ea şi el 
asculta, aşa cum îi plăcea ei, şi-i dădea şi mai multă 
încredere în sine. 

Îi spuse de depresiile tatălui ei şi de abuzul de 
medicamente, iar atunci el o mângâie pe păr şi pe gât şi-i 
mărturisi că şi tatăl lui fusese la fel: aplecat peste cărți şi, în 
general, un om slab şi inutil. Dar se ocupase de asta, 
spunea el, iar ea era fascinată că avusese şi el experienţe 
asemănătoare. 

Crezuse că venea dintr-o cu totul altă lume. Toată seara 
vorbi ca şi cum şi-ar fi formulat o altă poveste de viață 
pentru ea însăşi. Una în care taică-su nu mai era eroul vieţii 
ei şi în care se eliberase treptat, ca până la urmă să ajungă 
aici la el, la cel pe care-l chema Lucas şi o proteja de tot ce 
era rău. 

e 

Alicia Kovâcs închise cu un pocnet sonor portiera maşinii 

şi porni spre casa ei din Lidingö. Era încă o zi de durere şi 


sigur de aceea rămăsese atât de mişcată când Rekke cânta 
aşa de frumos, că plângeau îngerii. Trezise la viață o lume 
pierdută pentru ea. Dar sigur că nu trebuia să se lase 
sedusă. Nu avea voie să se înmoaie. 

Începuse să plouă şi vântul se simţea bătând dinspre apă. 
Dezactivă alarma şi intră în vila ei grandioasă. Încă se mira 
de luxul în care trăia. Oricare dintre picturile de pe pereți 
costa mai mult decât câştigase mama ei în toată viața. 
Niciuneia dintre piesele de mobilier nu-i lipsea clasa, nici nu 
o găseai în magazinele obişnuite. Dar plătise şi cu sufletul, 
aşa cum obişnuia să-şi spună. 

Îşi scoase sacoul şi pantofii cu toc şi intră în bucătărie, de 
unde luă o sticlă de vin alb, nu foarte diferit de cel pe care i- 
l oferise Rekke. Se aşeză pe canapeaua cu vedere la grădină 
şi piscină şi bău primul pahar. 

Îl văzu pe profesor în fața ei: ochii albaştri pătrunzători şi 
mâinile fine, cu degete lungi. Rekke semăna cu Gabor, şi în 
acelaşi timp era opusul lui absolut. Poate era tocmai genul 
de persoană în care spera să se transforme Gabor - un 
intelectual gânditor, simţitor, capabil de a se întrista şi nu 
de a lovi înapoi pur şi simplu, de a se răzbuna pentru 
dezamăgirile sale. 

Alicia ştia mai bine ca oricine că Gabor fusese abandonat 
în copilărie de mama lui şi îşi pierduse toate privilegiile care 
credea că i se cuveneau. Ştia că Gabor acuza familia Rekke 
pentru nenorocirile sale şi că nicio josnicie nu era destul de 
mare pentru a compensa acea nedreptate. Ştia că, de 
atunci, în plan pur existenţial, pentru el era important să fie 
cel mai inteligent din orice încăpere şi ştia că singura 
persoană care-i amenința serios acel statut era Hans Rekke. 
Îşi dădea seama că din cauza asta, Gabor îl ura şi în acelaşi 
timp îl şi admira. 

Dar ce nu ştia şi o îngrijora era ce avea de gând cu Rekke. 
Că durase atât de mult până să-i trimită colierul ar trebui 


să fie un semn bun. Nu era mereu necruţător. Uneori se 
juca doar cu duşmanii lui şi, la drept vorbind, oare nu i-ar 
părea rău dacă Rekke n-ar fi acolo, ca o provocare la care să 
aspire, ca o persoană pe care nu numai că doreşte s-o 
distrugă, ci şi s-o înfrângă intelectual, asupra căreia să 
triumfe? 

Gabor intrase în viața Aliciei la începutul anilor 1980 şi o 
vrăjise cu farmecul şi cu agerimea lui. Erau trei femei la 
vremea aceea, toate trei studente strălucite şi loiale aşa cum 
fetele capabile sunt adesea loiale profesorilor şi mentorilor 
lor. Însă fără să bage măcar de seamă, graniţele au tot 
avansat şi până la urmă s-au trezit într-o realitate care ar fi 
trebuit să le fie străină. Dar s-au obişnuit cu ea, în orice caz 
ea se obişnuise. Învăţase inclusiv să iubească jocul în sine. 
Deşi era clar... Ce altceva ar fi putut alege? Ea era cea care 
rămăsese însărcinată, ea era câştigătoarea, sau mai 
curând... Sună telefonul. 

Îl lăsă să sune. Îşi masă picioarele şi mai dădu pe gât încă 
un pahar. Afară, departe, trecea un tren şi simţi că are chef 
să se ridice şi să-şi pună un disc, poate chiar ceva de Liszt, 
Liebestraum de pildă, îi plăcuse întotdeauna Liebestraum. 
Telefonul sună din nou şi de data asta îl luă în mână. Ar 
putea fi Gabor, dar nu... aoleu! Dintre toate vechile fantome, 
tocmai Samuel Lidman? Şi n-avea cum să fie o coincidență, 
nu? Trebuie să fie parte din ceea ce se trezise la viață odată 
cu cercetările lui Rekke. 

— Bună seara! salută ea. A trecut mult timp, Samuel. 
Cum te simţi acum? 

— Am telefonul tău de la Rebecka Wahlin, începu el 
înfierbântat. 

— Să o saluți din partea mea. 

— Sigur. Dar am aflat şi alte lucruri. E clar că tu o 
cunoşteai pe Claire de mult timp. 

Alicia înțelese că trebuie să fie în gardă. 


— Aşa este. Lumea e mică. Am fost în acelaşi an la 
London School of Economics. 

— Eraţi prietene? 

— S-ar putea zice şi aşa. Dar nu era uşor să o scoţi să se 
distreze. Era foarte ambițioasă din toate punctele de vedere, 
lucra tot timpul. 

— Dar ceva tot ați făcut, nu-i aşa? 

— Am alergat împreună de câteva ori şi o dată am fost cu 
ea la doctor. Începuse să aibă dureri îngrozitoare la 
genunchi. Da, ştii cum era. 

— Şi nu aţi jucat şah? 

Căuta ceva, îşi spuse ea, dar nu înțelegea ce şi avu grijă 
să râdă un pic, amuzată. 

— Nu, vai de mine, n-aş fi îndrăznit. Doar era o maestră. 

Nu c-ar fi avut vreo şansă în faţa lui Gabor, cu toate astea, 
se gândi ea. 

— De ce te întrebi? 

— Pentru că... 

Apoi Samuel spuse ceva atât de inimaginabil, că de-abia 
putu să înțeleagă. 

— Poftim? făcu ea. 

— Sicriul care a coborât în pământ trebuie să fi conținut 
rămăşiţele altcuiva, nu ale lui Claire. 

— Ce vrei să spui? 

— Claire trăieşte, am dovezi. 

Alicia îngheță. 

— Nu mai înțeleg nimic. 

— Şi totuşi aşa e. Şi continuă să joace şah şi să-şi 
perfecționeze apărarea siciliană. 

— Siciliana, murmură ea şi îşi reaminti ceva neplăcut, 
dar îşi reveni repede. 

Făcea tot ce-i stătea în putință să-şi pună gândurile în 
ordine în timp ce Samuel povestea despre apariția unei 
stranii fotografii de vacanţă şi în momentul acela îşi aminti 


de Gabor şi ce tot spunea el în perioada când se întâmplase. 
Nu-mi place felul în care a murit şi nici momentul în care a 
avut loc accidentul. 

— Şi tu chiar crezi că în poză e Claire? întrebă ea. 

— Sunt convins. 

Trebuie să fie aiureli, îşi spuse ea. Se ştia că pe Samuel 
Lidman îl înnebunise suferința. Totuşi, se simțea tot mai 
neliniştită. Gabor nu era singurul căruia i se părea că 
decesul era dubios şi prea picase la momentul potrivit. Şi ea 
se întrebase dacă nu cumva poliția ar fi putut să însceneze 
moartea lui Claire şi s-o folosească apoi ca să ajungă la ei. 
Dar pe măsură ce trecuseră anii şi nu se întâmplase nimic, 
temerile dispăruseră. Deşi era adevărat - poate Gabor ştia 
mai multe, poate era ceva ce-i ascunsese ei, ca existenta 
unor femei cu care o înşelase. 

— Aş putea să văd poza? 

— Bineînţeles, răspunse Samuel Lidman cu un aer 
nesigur care o mai calmă un pic, dar se gândi să nu-şi 
asume vreun risc. 

— Ce zici dacă ai veni la noi la birou, pe Strandvägen, 
mâine, la ora 9? 

— Bine, îmi convine ora, răspunse el plin de speranţă. 

Ea mai bău un pahar de vin şi îşi spuse: Bietul amărât, 
vai de el dacă are dreptate. 


Douăzeci şi şase 


După ce luară o masă târzie pregătită de doamna 
Hansson - cod prăjit în unt, cartofi fierți şi ratatouille —, 
povesti şi Micaela tot ce ştia, în timp ce Rekke rămase în 
general tăcut şi asculta. După aceea se ridică şi începu să se 
plimbe agitat prin bucătărie. 

— În cazul în care am dreptate... începu el. 


— În cazul în care Claire Lidman a primit într-adevăr o 
nouă identitate? 

— Da. Crezi că Lindroos ar fi informat? 

— Mă îndoiesc. 

Rekke o privi atent. 

— De ce spui asta? 

— Pentru că investigația îl face arțăgos şi îi creează 
complexe de inferioritate. N-ar fi atât de acid dacă ar fi fost 
părtaş la un mare secret. 

— Pare o concluzie isteață. Dar e notabil că a păstrat 
fotografia. 

— Ce proastă am fost că l-am lăsat! 

— A recunoscut-o şi i s-a făcut frică? 

— Este îngâmifat, în primul rând. Îl enervează tot ce l-ar 
putea pune într-o lumină proastă. 

— Deci e cam neliniştit, probabil. 

Micaela aprobă din cap şi se gândi că începuseră să 
vorbească despre Claire Lidman ca şi cum ar fi fost în viață. 

— Chiar crezi? 

Rekke se opri din hoinăreala prin bucătărie şi se uită la 
ea. 

— Cred că este o ipoteză care merită investigată. Dar 
sigur că ai dreptate că am propriile motive să mă implic. 

— Ai colierul. 

— Da. În schimb, ce mă întreb eu... 

Se uită la ea cu o privire îngrijorată. 

— Mă întreb care este rolul tău în toate astea. 

— Al meu? 

— Nu merge să te arunci oricum într-un joc cu Morovia. 
Este de-a dreptul periculos. 

— Mă descurc, îl asigură ea. 

Rekke părea încordat. 

— Mai bine ca oricine. Dar nu prea e de-ajuns şi vreau să 
te ţin în afara jocului. 


Micaela se întrebă dacă să îi spună de Lucas şi de Hugo şi 
să-i explice că era deja amestecată până peste cap. Dar nu 
văzu niciun motiv să-l încarce cu asta. Era o altă poveste. 
Era viaţa ei. 

— M-am întâlnit cu Julia, spuse ea. 

Rekke o privi încordat. 

— Are un prieten nou, continuă ea. 

— A spus cine este? 

— Am avut senzaţia că e un tip mai dur, mai mult din 
zona mea decât din a ta. 

— Asta nu-i neapărat ceva rău. 

— Nu, nu neapărat, răspunse Micaela, oarecum ofensată, 
dar se gândi la propriul sentiment de rătăcire atât în Husby, 
cât şi în Ostermalm. 

— Dar nu simplifică lucrurile, adăugă ea. 

— A mai slăbit. Asta mă îngrijorează. 

— Nu-i aşa periculos, replică ea, nu tocmai cu sinceritate. 

Rekke privi pe fereastră, părând să mai aibă ceva de spus. 
Dar rămase tăcut şi ea îl lăsă o clipă. Apoi, pentru că tot nu 
vorbea, îl întrebă: 

— Ce facem mai departe cu Claire Lidman? 

Rekke se aşeză din nou la masa din bucătărie. 

— Cred că o s-o lăsăm în pace. De altfel, tu nu trebuia să 
fii în concediu, Micaela? Du-te undeva, gândeşte-te la 
altceva. 

Ea clătină din cap. 

— Rămân. 

El se gândi. 

— Şi în cazul ăsta tot cred că o s-o lăsăm în pace. 

— De ce? 

— O femeie care nu vrea să fie găsită nu ar trebui 
deranjată aiurea. 

— E adevărat. 


— Şi chiar dacă am începe, n-ar fi uşor. Dacă ar fi fost 
văzută altundeva, am fi putut probabil presupune că ar 
locui în apropiere, dar la Veneţia... 

— Toţi sunt turişti. 

— Poate la fel de bine să stea în Italia, ca şi în Japonia. 

— Dar ar fi totuşi destul de interesant de încercat, zise 
Micaela şi zâmbi. 

— Pe deasupra, e ceva care-mi vine în minte legat de poza 
aia. 

— Ce anume? 

— Uşoara răsucire a capului femeii, îți aminteşti? Putem 
bănui că pupilele se mişcau spre stânga, ca şi cum era pe 
punctul să se uite în urmă. 

— Ce vrei să spui, ce-ar putea să însemne? 

— Că mai era cineva cu ea. Poate se întreba dacă 
însoțitorul ei ține pasul. Părea să meargă repede. 

— Interesant. 

— Poate. 

— Apoi e, desigur, întrebarea esenţială dacă teoria ta 
despre protecția martorilor se confirmă. Ce ştia ea despre 
Morovia ca să devină interesantă pentru poliție şi serviciile 
secrete? 

Rekke îşi trase scaunul mai aproape. 

— Presupun că se cunoşteau de mai demult. 

— De ce crezi? 

— N-ai zis tu că a studiat la London School of Economics 
la începutul anilor 1980? 

Ea aprobă din cap. 

— Nu ştiu câte ar trebui despre Morovia, continuă el. 
Găseşti suspect de puţine despre el pe internet, bănuiesc că 
are angajați care fac curățenie peste tot. E foarte precaut şi 
secretos, nu am cercetat cu energia de care ar fi fost poate 
nevoie. Dar ştiu că a predat la LSE, London School of 
Economics, în perioada aceea şi că a legat mereu de el 


oameni talentați, mai ales femei cu standarde morale înalte. 
E ca şi cum adoră să le transforme în Albert Speer. 

— Ce vrei să spui? 

— Speer, arhitectul lui Hitler şi ministrul Înarmării, e 
uneori prea generos numit unul dintre noi, one of us, cineva 
care era menit unor lucruri mărețe, dar a avut nenorocul să 
întâlnească, într-un moment vulnerabil din viața lui, o 
persoană carismatică şi rea. M-am gândit din nou la asta 
când m-am întâlnit cu Alicia Kovâcs. 

— E o femeie cu standarde morale înalte? 

— Poate, odată, cândva, undeva, să fi fost aşa. Dar nu e 
ca tine, spuse el, şi se uită la Micaela. 

— Cum sunt eu? 

— Tu nu te-ai lăsa deformată de o putere superioară. 

— Sună ca un compliment, spuse ea zâmbind. 

— Este un compliment. 

Aş putea să mai spun multe altele, se gândi el, 
continuând să o privească pe Micaela, mai întâi zâmbind, 
apoi mai atent, şi văzu ce deja presimţise. Ea îşi întoarse 
privirea, de parcă înțelegea ce văzuse. 

Se întrebă dacă n-ar fi mai bine să tacă. 

— Ai avut o confruntare cu fratele tău, spuse el. 

— Cum e posibil să ştii? 

Dac-ai şti tu. Îşi zise el în sinea lui. 

Dac-ai şti... 

e 

Julia probabil că adormise în seara aceea. Se trezi cu 
senzația înspăimântătoare că nu avea aer. Deschise ochii. 
Lucas tocmai se întorcea în camera de zi, de parcă auzise 
ceva suspect şi ascultă şi ea. Pe Karlaplan trecea un 
autobuz. O motocicletă accelera undeva, mai departe. Altfel, 
era linişte. Îşi duse mâna la gât. 

Tuşi, scuipând sânge şi flesmă. Doamne, chiar se simțea 
ca naiba. Trebuie să mă scol, îşi spuse. Trebuie să merg pe 


balcon, la aer curat. Dar nu se simțea în stare, avea nevoie 
să stea complet nemişcată, să-şi regleze respirația. 

— Mi-e teamă, spuse ea fără să vrea şi se alarmă că se 
dăduse de gol. 

Lucas fusese minunat toată seara, o ascultase şi îi 
spusese lucrurile potrivite. Dar ştia şi că trebuia să fii 
puternic în lumea lui şi să nu te plângi. Nu trebuia să 
analizezi tot, ca taică-su, şi îi plăcea asta. Dar când te durea 
tot corpul, nu era la fel de uşor să faci pe durul. 

— Nu mă simt foarte bine. 

El se întoarse, iar cicatricea palidă de pe frunte i se 
coloră. Ochii i se micşorară şi Juliei i se păru că vede acolo 
ceva de reptilă. 

— În ce fel? 

— Mă apasă ceva în gât. 

El se aplecă şi îşi puse mâinile peste gâtul ei, ca un medic 
care îi consulta amigdalele. 

— Unde te apasă? 

— Cam acolo unde ţii tu mâna, răspunse ea sperând să 
înțeleagă aluzia. 

În schimb el apăsă şi mai tare, sau cel puţin aşa i se păru 
ei. Până la urmă, îi dădu drumul, iar ea profită de ocazie să 
se întindă înapoi în pat, nesigură de ce s-a întâmplat de 
fapt. Să fie oare în pericol? Nu era numai starea de greață şi 
presiunea din gât, mai era şi Lucas. Reacţia lui avea ceva 
ciudat. Părea foarte deranjat de ceva. 

— Tu cum te simţi? îl întrebă. 

— Bine. Cum adică? 

— Doar mă întrebam. Păreai încordat mai devreme. 

— Am multe de făcut. 

— Ca de exemplu? 

Chiar voia să afle. Încă ştia prea puţin despre el, dar el nu 
răspunse şi îi era oricum totuna, dat fiind halul în care se 
simțea. Avu totuşi senzaţia că o răneşte când se ridică şi 


plecă, fără să-i spună o vorbă. Se întoarse cu o bere în 
mână, slavă cerului că doar pentru el. Berea era o bombă 
calorică. Dar n-ar fi putut s-o întrebe şi pe ea dacă voia ceva 
când se ridicase să caute prin frigider? Setea care îi ardea 
gâtul creştea văzându-l cum bea cu lăcomie, aproape 
agresiv. 

— Bucură-te că nu ai frați sau surori, spuse el. 

— De ce să mă bucur? 

— Pentru că atunci când te trădează, doare. 

— Te-a trădat cineva? 

El luă o înghiţitură lacomă. Cicatricea de pe frunte i se 
retrăgea şi se umfla de parcă era vie. 

— Da, răspunse el. Al dracului de rău. 

— Îmi pare rău. 

Îşi duse mâna la gât; presiunea nu voia să cedeze. 

— Ce s-a întâmplat? 

Nu răspunse. 

— Nu-i aşa şi la voi? întrebă el. 

— Ce vrei să spui? 

— N-ai spus că Magnus, unchiul tău, îl sapă tot timpul pe 
tatăl tău pe la spate? 

— Da, chiar! răspunse ea, fără să fie sigură că spusese 
chiar aşa. 

— Iar tatăl tău îl iartă tot timpul? 

— Asta nu ştiu sigur. Dar l-a acceptat într-un fel. 

— Ştii cum ar trebui să se ocupe tatăl tău de asta? 

— Cum? 

Nu apucă să reacționeze. Ceva veni vuind prin aer. 

Simţi că-i ia foc obrazul, iar capul îi era împins într-o 
parte; simțea durere şi nedumerire în egală măsură. Ce se 
întâmplase? Îi trăsese un pumn. Dar de ce? Lucas râdea şi 
sorbea din bere. 

— Aşa ar trebui să facă. Să lovească şi el. Şi atunci 
Magnus n-o să mai îndrăznească nicio mizerie. 


Julia nu putea scoate nicio vorbă. 

— Pricepi? făcu el. 

— Bine, o să-i transmit, bombăni ea şi îşi duse mâna la 
obraz. 

Apoi se duse la toaletă, unde stătu tremurând şi se 
întrebă dacă să nu-l sune pe taică-su, dar alungă gândul. 
Ce-ar obține altceva decât să înrăutățească lucrurile? Şi de 
fapt -— încercă să se consoleze singură - nu era nimic, doar o 
glumă, o demonstraţie, nu-i aşa? În schimb, se ridică şi 
rămase multă vreme în fața oglinzii. Îşi atinse cu degetele 
burta care ieşea din nou în evidență. Se simțea urâtă şi 
dezgustătoare şi îi trecu prin cap că ar trebui să plece 
undeva, departe şi să nu se întoarcă pentru mult timp. 


Douăzeci şi şapte 


— Cum e posibil să ştii că am vorbit cu fratele meu? 
întrebă Micaela. 

— Văd pe tine, răspunse Rekke amintindu-şi momentul 
când îl privise în ochi pe Lucas şi intuise ceva rece şi abisal: 
toată triada întunecată -  psihopatie,  narcisism, 
machiavelism. 

Dar mai ales remarcase cum reacționase Micaela. Pupilele 
i se contractaseră. Îşi încordase maxilarul şi îşi trăsese 
umerii în sus spre ceafă. Încă de-atunci putea să-şi dea 
seama când se întâlnea Micaela cu el sau când o chinuia 
existența lui. Lucas îi lăsa urme pe chip şi-i schimba ritmul 
paşilor. 

— Creepy, comentă ea. 

— Nu, deloc. Suntem condiționaţi, din perspectiva 
evoluției, să reacționăm la amenințare. L-ai provocat, nu-i 
aşa? 


Ea aprobă din cap şi el o privi. Era foarte tânără şi 
atrăgătoare. Dar privirea ei îmbătrânea când vorbea despre 
Lucas şi bănuia că aşa era de demult, încă de pe vremea 
când credea că-l admiră. 

— În ce fel? se interesă el. 

— Am fost naivă. Am fost o idioată care şi-a întors 
privirea. Dar astăzi ştiu că face trafic de droguri şi foloseşte 
puşti care nu pot fi pedepsiți pentru că vând. Am încercat să 
obțin dovezi. M-a cam obsedat în ultimele săptămâni. 

— E ceva anume ce a declanşat căutarea? 

Ea stătu să se gândească. 

— Poate. Am văzut ceva. L-am urmărit şi m-am ascuns în 
pădure, la Jârvafâltet. Lucas se ciondănea cu un băiat tânăr 
în geacă de fâs şi brusc a scos o armă şi a apăsat-o pe gâtul 
băiatului. L-a băgat în sperieți. Dar ştii ce a fost mai rău? 

— Nu. 

— A fost senzaţia de rutină - că a mai făcut asta şi 
înainte, şi nu pot descrie şocul. Am început să văd altfel 
toată viața mea de până atunci. 

Hans îşi puse mâna peste a ei şi îi scrută ochii căprui şi 
neliniştiți ce păreau pregătiți de luptă. 

— E prea dat dracului, continuă ea. Husby a fost un loc 
cât se poate de în regulă în copilăria şi adolescența mea. Nu 
l-am considerat niciodată un cartier expus drogurilor. Dar 
acum curge cu metamfetamină, khat, ecstasy, canabis şi 
porcărie din aia de care iei tu: fentanyl. Am avut cazuri de 
deces. Un băiat avea numai 14 ani. Îl chema Muhammad, 
dacă vrei să ştii. 

— Îmi pare rău. 

Îşi trase furioasă mâna. 

— Termină! se răsti ea. Ştii foarte bine la ce participi şi nu 
eşti mai breaz dacă le primeşti de la medicul tău. 

— Nu, poate că nu. 


— Dar în orice caz, adăugă ea pe un ton mai blând, de 
când l-am văzut pe Lucas scoțând arma aia, piesele au picat 
la locul lor şi în loc să fiu pasivă ca înainte, am încercat în 
mod activ să-i determin pe oamenii din Husby să depună 
mărturie împotriva lui. 

— Nu tocmai fără riscuri, presupun. 

— Nu, şi am mers înainte prea repede. Dar parcă s-ar fi 
dezlănțuit ceva. Ştii de tatăl meu? 

— Istoricul. 

— Exact. Îmi punea mereu cărți în mână şi voia să îmi 
îndrept privirile în afară, spre lume. Detesta Husby. Vedea 
în el un infern cu blocuri uniforme, un coşmar futurist şi 
insista tot timpul să am grijă să merg la facultate şi să plec 
din Husby. Era important pentru mine. Trebuia să am 
carieră academică, aşa cum avusese el, şi să mă mut în 
străinătate sau măcar la Lund. Cu toate astea, când am 
terminat liceul... 

— Cu note bune, desigur. 

— Da, de fapt... M-am înscris la Şcoala de Poliție. 

— Şi ai ales să lucrezi în Husby. 

— Exact, şi uneori mă întâlneam cu foştii mei profesori. 
Vedeam cât de dezamăgiţi erau şi nu puteam să le explic 
nici lor, nici mie de ce mergeam pe-acolo în uniformă. 

— Dar cumva, ştiai tu. 

— Da, cumva, a fost întotdeauna vorba de Lucas. 

— Voiai să-ţi clarifici lucrurile. 

— Existau mult prea multe întrebări din copilărie şi 
adolescență care nu-mi dădeau pace. 

— Ca de pildă, cum a murit tatăl tău. 

— Da, poate, dar în multe nu mai are rost să răscolesc. N- 
ai cum să găseşti răspunsuri după atâta timp. Ar fi trebuit 
să-i las pe colegii mei să se ocupe. Acum n-am făcut decât 
să agravez lucrurile şi să mă aleg cu probleme din partea 
unor idioţi. 


— Şi alţii în afară de fratele tău? 

— Da. 

Micaela ezită. 

— Astăzi, când mă duceam la Rebecka Wahlin să mă uit 
în biblioteca ei, am dat peste unul dintre emisarii lui Lucas, 
pe nume Hugo. 

— Şi Hugo ţi-a aranjat buza aşa? 

— M-a ameninţat; de fapt nu tocmai pe mine. A spus că 
unul dintre apropiații mei poate s-o pățească şi atunci m- 
am gândit că ar putea să te atace pe tine, Hans. De-asta am 
înlemnit când am văzut sângele de pe podeaua din 
bucătărie. 

— Mă descurc eu, spuse el zâmbind netulburat. 

Dar începu să se simtă rău şi avu din nou sentimentul că 
era pe cale să apară o mare primejdie. 


Douăzeci şi opt 


— E clar că nu e Claire în imagine. Evident că nu e ea. 

Fără să ştie, Alicia Kovâcs vorbea aproape ca inspectorul 
Kaj Lindroos care, într-un moment de slăbiciune, se 
autopromovase la rangul de comisar. Dar spre deosebire de 
polițistul beat, Alicia avea o minte brici şi proceda metodic. 
Punea pe birou fotografie peste fotografie cu Claire. 

Chiar şi acum, încă simțea vechea muşcătură a invidiei. 
Claire avea ceva ce le lipsea ei şi Sofiei. Era un om de lume, 
radia încredere în sine. Putea să-i țină piept lui Gabor şi să-i 
pună sub semnul întrebării analizele. Dintre ele, Claire era 
vedeta, cea pe care credeau toți că o va alege Gabor. Dar ce 
se întâmplase? 

Alicia se ridică de la masă, îşi duse mâna la inimă şi 
ascultă sunetele dinspre grădină şi drum. Amenințarea la 
adresa vieții ei părea că se aude afară în întuneric, pregătiri 


pentru ceva terifiant, un foc care se răspândeşte din 
pardoseală spre tălpile şi picioarele ei şi o mistuie încet. Nu, 
prostii, murmură ea. 

Gabor avea grijă de ea, o iubea, erau legați printr-un copil 
şi printr-o tragedie. Nu se va întâmpla nimic, absolut nimic. 
Şi totuşi... fuseseră trei: ea, Claire şi Sofia — trei femei care 
orbitau îndrăgostite în jurul lui Gabor. Trei femei pline de 
speranţă, tinere, fericite, convinse că viitorul era luminos şi 
strălucit. 

Acum, Alicia era singura care rămăsese în viață, spera că 
singura, chiar dacă suna dur să formuleze lucrurile aşa. 
Sofia Rodriguez fusese găsită moartă şi torturată în casa ei 
incendiată din Madrid. Claire Lidman arsese după ce o 
cisternă se răsturnase de pe drum în San Sebastian. Foc, 
foc, mereu foc. De parcă lăsau în urmă peisaje arse. 

Alicia îşi întoarse privirea de la fereastră şi cobori din nou 
în bucătărie ca să mai deschidă o sticlă de vin şi să-şi 
domolească neliniştea. Dar regretă. Nu era profesionist să 
bea mai mult. Se gândi la momentul în care o revăzuseră pe 
Claire la Stockholm, în septembrie 1990. Îşi amintea 
aşteptările care pluteau în aer, secretarele care alergau 
înainte şi-napoi, propunerile contractuale aduse la masa de 
lucru, de Gabor care stătea în fața oglinzii potrivindu-şi 
costumul şi dându-şi părul cu ceară. Era un eveniment 
mare pentru el. Nu numai pentru că avea şansa de a prelua 
activele lui Axel Larsson şi a se îmbogăți şi mai mult într-o 
perioadă în care mulți falimentau. Era mare lucru şi să o 
revadă pe Claire. Ea era legătura care lipsea, cea care îl 
atrăgea cel mai mult. Dar nimic nu mersese cum se aştepta. 
Claire venise, iar Gabor o sărutase pe obraji, dar ea 
reacționase cu dezgust pur fizic. Făcuse inclusiv un gest de 
a-şi şterge urmele acelor sărutări. Îl ura şi nu încerca să se 
ascundă. Alicia înțelesese pe dată că era o nebunie şi avea 
să meargă prost. 


Dar Gabor nu lăsase această impresie, bineînțeles. O 
complimentase pe Claire, o invitase la şampanie şi îi 
sugerase o partidă de şah, ca încălzire înainte de negocieri. 
Claire intrase în joc în ciuda voinței sale. Alicia privea 
partida dintr-un fotoliu aflat foarte aproape şi vedea cum 
Claire îşi perfecționase tactica. Avea negrele şi juca apărarea 
siciliana şi persistase în apărare mult până s-o zdrobească 
Gabor şi să-i răstoarne regele cu degetul mic. 

— Mai ai cale lungă, spusese el. Tot nu mă poți provoca. 

Rostise cuvintele zâmbind şi aproape afectuos. Dar Alicia 
realizase imediat amenințarea şi la scurt timp totul se 
petrecuse aşa cum se temea că o să fie. Gabor o rugase să 
plece. Voia să rămână singur cu Claire. Alicia îşi amintea 
privirea neajutorată a lui Claire, ochii care căutau febril o 
ieşire şi uşa care se închise. Îşi amintea propriii paşi 
coborând treptele şi sentimentele de invidie şi de groază. 
Nici astăzi nu ştie ce se întâmplase în acea noapte, doar că 
fusese ceva îngrozitor. 

Văzuse asta la Gabor în ziua următoare, ca o umbră pe 
chipul şi în mişcările lui, şi de aceea nu se mirase când 
Claire dispăruse, câteva săptămâni mai târziu. Era deja în 
cărți şi, cu toate că plânsese la vestea morții ei, nu fusese 
chiar nepregătită. Claire îşi pecetluise condamnarea de când 
îl privise pe Gabor cu aura ei de gheață. Aşa era. În acea 
realitate ajunsese Alicia să trăiască, una pe care o acceptase 
cu greu, mai ales de când îl născuse pe fiul lui Gabor şi 
văzuse cât de mult putea să iubească -— şi să jelească. Gabor 
continua să fie bărbatul cel mai inteligent şi mai interesant 
pe care îl întâlnise. Era tot Gabor, cel care deschisese lumea 
pentru ea şi făcuse viața să strălucească sub forma unei 
mari şi unice promisiuni. Mai jos, pe apă, o barcă se mişca 
în întuneric. Îşi ciuli urechile spre grădină şi se uită la ceas. 

Era 22:05, prea târziu să mai sune. Serile lui Gabor erau 
considerate sfinte. Dar ce naiba... Avea o sarcină şi multe de 


întrebat. Sună la numărul lui şi el răspunse imediat. Vocea 
îi era amabilă şi caldă. Ca a lui Gabor cel bun, cel de care era 
legată. 

— Am uitat de aniversarea lui Jan săptămâna trecută. Ar 
fi împlinit 19 ani, cum ştii, spuse el. 

— Nu mi s-a părut că e mult de sărbătorit. Dar am stat pe 
terasă cu o lumânare aprinsă. 

— Frumos. Mai ai să-mi spui ceva despre Rekke? 

Ea se gândi. 

— A spus mulțumesc. 

— Mulţumesc? 

— Pentru că a fost trezit din letargie. Din somnul lui de 
frumoasă adormită. 

Nu-şi amintea bine dacă asta era formularea exactă. 

— Era foarte dărâmat, adăugă ea. 

— Poate fi oricât de dărâmat, nu trebuie subestimat. A 
mai făcut şi alte observaţii? 

Mia văzut ruşinea, îşi spuse ea. Există mereu speranță 
pentru cel cuprins de vinovăţie. 

— De fapt, nu. 

— Atunci le-a păstrat pentru el. Citeşte oamenii ca pe o 
carte deschisă. 

Ca tine, Gabor, îşi spuse ea. Ca tine. 

— Îl admiri? 

— Vede clar. Asta mă fascinează. 

Dar mai ales îl urăşti, gândi ea. 

— E ceva ce ar trebui să ştiu în legătură cu moartea Idei 
Aminoff? 

Alicia îşi ținu respirația. 

— Părea o femeie interesantă, răspunse el. Cam 
nedisciplinată, dar fascinantă. 

Tu ai omorât-o? întrebă în sinea ei. 

— De ce a fost aşa grabă să-i înapoiezi colierul? 

El rămase tăcut. 


— A întrebat de mine şi i-am lăsat ceva. 

— Dar serios, Gabor, de ce? 

— Am ştiut dinainte că avea să se apropie de noi. 

— Da? 

— Am primit un pont, apoi am cercetat un pic şi am dat 
de anumite informaţii neaşteptate. E doar o suspiciune 
deocamdată, dar încerc să o confirm. Are de-a face cu Jan. 

— Oh! făcu ea şi nu mai îndrăzni să întrebe şi altceva. 

Se hotări să se întoarcă la propria ei sarcină. 

— A sunat Samuel Lidman. 

Gabor respiră adânc. 

— Serios? Dar era de aşteptat, bănuiesc. Ce voia? 

— Pretinde că are dovezi fotografice despre Claire - că 
trăieşte şi ar fi fost văzută în Veneţia. 

Gabor rămase din nou tăcut, respirând greoi. 

Dar când vorbi, nu era nimic grav, nimic înăbuşit în vocea 
sa, ca atunci când vorbea despre Rekke - doar un ton 
amuzat, curios. 

— Ca să vezi! spuse el. 

— Exact, curată nebunie. Dar am programat totuşi o 
întâlnire cu el la ora 9 mâine-dimineaţă, ca să-i iau pulsul. 

— Amân-o. Zbor la Stockholm şi mă întâlnesc cu el. 
Poate... 

Ezită. 

— Îmi iau companie pe drum. 

Rămase surprinsă, nu din cauza companiei. Apărea 
permanent cu frumuseți noi, dar rămase surprinsă că voia 
să se întâlnească el cu Samuel. Altfel doar cei bogați şi 
puternici aveau onoarea de a se întâlni cu el. 

— Pot întreba de ce? 

— Pentru că ar fi interesant. 

— Ajungi până la ora 13? 

— Cred că da. 

Ea întrebă direct: 


— Cine e compania? Pe cine fericeşti de data asta? 

— Nu e cum crezi. O să-ți explic pe îndelete. Dar mai întâi 
vreau să te rog altceva. 

Alicia se muşcă de buză. 

— M-am dedicat delicatei activități de a cerceta situația 
privată a lui Rekke şi e mai interesant decât credeam, 
continuă el. 

— Aha! 

— S-a dovedit că are o colocatară, o femeie tânără, o fată 
isteață, cred, o polițistă, foarte integră, o luptătoare în multe 
privinţe, defel răsfăţată din naştere ca el. 

Doar să nu te dai şi la ea, spuse Alicia în sinea ei. 

— Pe ea n-am întâlnit-o. 

— Nu, am înţeles. Dar ea -— şi asta e interesant - are un 
frate care se simte amenințat de ea şi care de fapt îl urăşte 
pe Rekke şi influența pe care o are asupra surorii lui. Şi pe 
el îl cheamă Vargas, Lucas Vargas, am vorbit un pic cu el şi 
pare deschis unor propuneri. 

Se lasă cumpărat, vrei să spui, gândi ea. 

— Nu a suferit Rekke destul? 

— Nu a suferit ca noi. 

— Ce vrei să fac eu? 

— Să vorbeşti cu fratele. A apărut o situaţie şi între timp 
încerc să obțin confirmarea informaţiilor pe care le am. 

— Sigur, Gabor. Bineînţeles. Dar... 

Nu termină propoziția. Îi ură numai noapte bună şi se 
apucă de ce promisese. Reprogramă întâlnirea cu Samuel 
Lidman şi vorbi destul de mult cu Lucas Vargas, care o 
surprinse cu farmecul şi umorul lui. Îi amintea un pic de 
Gabor, ce-i drept un Gabor într-o versiune primitivă. După 
aceea îl sună din nou pe Morovia şi, în timp ce vorbea, se 
uita în gol în întuneric, întrebându-se: 

Cu ce mă ocup eu, de fapt? 

Cu ce mă ocup? 


Douăzeci şi nouă 


Mobilul lui Rekke sună, făcându-l să tresară. Dar nu-i 
răspunse nimeni, ceea ce-l puse pe gânduri. După aceea o 
sună pe Julia. Îi spuse că dormea, era ora 22:50, el se scuză 
imediat şi închise. 

— De ce ai sunat-o pe Julia? 

— Nu ştiu exact. 

— Nu îmi iese din cap povestea cu colierul pe care l-ai 
primit tocmai acum. 

— Cum? 

Lovea nervos cu degetele în mobil, de parcă ar fi vrut să 
sune din nou. 

— Colierul pe care l-ai primit. 

— A fost cam dramatic. 

— Ai spus că au existat de la început elemente suspecte 
legate de moartea Idei Aminoff. 

— Da. 

Nu părea prea dispus să vorbească. 

— Ce fel de elemente? 

— Un semn roşu pe ceafă, cum am spus, chiar sub linia 
părului. 

— Ce s-a spus despre asta? 

— Că ar fi putut apărea când i-a fost smuls colierul. 

— l-a fost smuls? 

— Da, posibil. 

— Foarte suspect, aş spune. 

— Pe de altă parte, şi-ar fi putut face semnul şi singură, 
întotdeauna îi era greu să-l scoată de la gât. Nu se descurca 
singură şi putea fi foarte neatentă şi furioasă când se 
îmbăta. 

— Şi motivul oficial a fost supradoza, nu? 


— Da, sufocare prin supradoză. Înghiţise cantităţi mari de 
opiacee şi amfetamină. Avea o alcoolemie de 1,6 la mie şi era 
slabă. E cât se poate de rezonabil să fi murit din cauza asta. 

— Dar nu e sigur? 

El tăcu şi îşi mişcă degetele pe mobil. 

— Potrivit medicului legist, era cert. Nu au existat semne 
ale vreunei alte leziuni serioase. 

— Dar tu ce ai crezut? 

— Eu nu eram convins. Dar în acelaşi timp, nu aveam 
putere şi autoritate. 

— Ai putut vedea corpul? 

— Da, am luat avionul de la Helsinki spre casă şi am 
insistat. Dar a fost doar în grabă, la Institutul de Medicină 
Legală din Solna. Am fost condus afară rapid. 

— Ai apucat să vezi ceva? 

Se întoarse spre ea. 

— Poate un lucru. Citisem câte ceva şi am făcut ceva 
nerespectuos. I-am întors buzele. 

Părea să revadă scena şi se strâmbă uşor. 

— Ştiam că e greu, aproape imposibil să-ți dai seama 
dacă o persoană a fost omorâtă prin sufocare - dacă la 
momentul omorului era inconştientă sau pe cale de a-şi 
pierde cunoştinţa. Trebuie să cauţi semne mici, mici, dacă 
nu se văd urme de unghii sau degete. 

— Şi legiştii n-au făcut aşa? 

Zâmbi ca şi cum ar fi fost mai prezent. 

— Nu cu acea minuţiozitate pe care mai apoi aş fi 
considerat-o o virtute. 

— Ce-ai văzut sub buze? 

— O sângerare mai mică pe buza superioară, ceva ce ar 
putea trimite la mişcări forțate sau disperate cu limba şi 
dinții, dar era atât de discretă, că m-am lăsat expediat de 
medicul legist. 

— Deşi, în realitate... 


— Mi-a intrat în cap ideea că s-ar putea comite un omor 
sub acoperirea acutizării unei boli, dar anchetatorii nu m-au 
susținut şi eram prea necăjit şi nesigur pe atunci ca să 
insist. 

— Deci nu s-a găsit nicio urmă de ADN de la altcineva? 

— Pe-atunci nu exista tehnica asta. 

— Nu existau alte leziuni defensive? 

— Numai vânătăi pe umeri, dar s-a presupus că 
apăruseră în cursul serii. Pe de altă parte, existau semne de 
dezordine în apartament. Un ghiveci de flori spart pe podea. 
Poliția credea că îl răsturnase Ida. 

— În rest, apartamentul era în ordine? 

— Da şi nu. Hainele ei erau împrăştiate peste tot, cum era 
de aşteptat. Dar cineva tocmai dăduse cu aspiratorul, iar 
lampa de lângă pat şi noptiera erau foarte bine şterse. 

Se uită uimită la el. 

— De neconceput că tocmai tu n-ai continuat cu 
investigația. 

— Da, aşa e. 

— Cum de nu ai continuat, ce crezi? 

— Poate nu am vrut sau nu am fost în stare să mai sap. 
Dar nu e imposibil... 

Zâmbi nostalgic. 

— ...Să fi fost şi pentru mine cum e pentru tine cu fratele 
tău. 

— Cum adică? 

— Am crezut că am lăsat investigația în urmă. Dar de fapt 
mi-a influențat tot parcursul vieții. 

— Cum? 

— Mi-am încheiat cariera de pianist şi am început să 
urmez cursuri de psihologie, să studiez declaraţii ale 
martorilor şi tehnici criminalistice. 


— Înţeleg, spuse ea, şi bău din pahar. Existau declaraţii 
în cadrul anchetei pe care tu, inconştient sau conştient, ai fi 
vrut să le înţelegi mai bine? 

Îşi dădu deoparte părul de pe frunte. 

— Da. Era o mărturie care nu mi-a plăcut. 

— A cui? 

— A lui William Fors. 

Micaela tresări. 

— William Fors de la Nordbanken? 

— Atunci nu era la nicio bancă. Studia la 
Handelshögskolan, dar da, este aceeaşi persoană. 

— Ar putea exista o legătură cu dispariția lui Claire 
Lidman, vrei să spui? 

— E ceva cu colierul care apare brusc, asta mă 
deranjează. În seara în care a murit Ida, în Djurgârden era o 
petrecere de nuntă în înalta societate. Toată lumea mea era 
acolo, toți în afară de mine, şi se pare că nimeni nu se purta 
mai rău decât Wille. A băut, s-a dat în spectacol şi s-a dat la 
Ida. Dar ea nu prea-l lua în serios, şi când a plecat acasă, s- 
a ţinut după ea. Ida i-a zis să se ducă dracului, dar el nu s-a 
lăsat şi destul de repede au început să vorbească şi să se 
certe în legătură cu colierul. În orice caz, aşa susține el. 

— Deci Ida încă îl avea la gât? 

— Da, şi Wille îl admira, aşa zice, voia să ştie cât costase. 
Dar se pare că ea s-a aprins repede şi a debitat tot felul de 
prostii, că voia să arunce colierul în mare pentru că ura 
podoabele şi vorbele goale şi complimentele ordinare. 

— Deci asta a spus el. 

— Da, şi acum, privind în urmă, am impresia că voia să 
vândă povestea că Ida scăpase de colier. Ceva din mărturia 
lui îmi sună tot mai fals. 

— Morovia fusese văzut în Stockholm în ziua aceea? 

— Nu i-am dat de urmă oricât am întrebat în jur. Dar 
acum mă gândesc... 


Se ridică. 

— Să verifici mai bine? întrebă ea. 

— Da, chiar aşa. Am o mică idee cu privire la o cale de 
acces. Şi potrivit dragei mele colege de apartament, nu 
trebuie să fiu prea sceptic cu propriile intuiţii. 

Îi zâmbi şi plecă, din nou cu telefonul în mână şi o 
expresie mâhnită pe chip. 

e 

Julia se trezi devreme, flămândă. Opunea rezistență 
foamei  închipuindu-se dansând uşor, uşor, pe un 
debarcader lângă mare, şi după ce reuşi să-şi controleze 
senzațiile, o cuprinse o euforie blândă ce dădea din aripi ca 
un fluture firav prin cameră. Lumina zilei se strecura 
înăuntru pe sub marginea draperiei. 

Se auzeau picături de apă pe pervaz; afară ploua liniştit. 
Se uită la Lucas. În sfârşit dormise la ea şi nu dăduse bir cu 
fugiţii, ca de obicei. Dar simțea totuşi că e ceva care nu-i 
tocmai în regulă şi nu numai din cauza loviturii. Lucas 
alergase înainte şi înapoi toată seara şi toată noaptea şi 
vorbise la telefon pe palier. Era o mică criză în familie, 
susținea el, poate cea cu frații lui, despre care îi povestise. 
Dar ceva era în neregulă, aşa i se părea. 

Lucas dormea pe spate sforăind uşor, iar ea se mutase 
cât mai departe de el în pat, cuprinsă de repulsie față de 
umerii şi pieptul lui puternic. Ce trebuia să facă? 

Bineînțeles că nu dormea când o sunase aseară taică-su. 
Doar că nu voia să vorbească cu el în prezența lui Lucas. Ar 
fi fost o catastrofă dacă ar mai fi zis vreun cuvânt. Nimeni 
nu-i citea mai bine decât taică-su tonul vocii. Dar poate s-ar 
putea strecura să sune acum? Ar fi frumos să-i audă vocea 
şi să se descarce un pic. Dar nu, n-ar merge. Nu i-ar fi 
putut spune despre pumnul încasat. N-ar face decât să 
înțeleagă greşit şi, de fapt, nu fusese mare scofală, nu-i 


aşa?, sau poate Lucas era prostdispus din cauza 
dificultăților din familie. 

Sigur că totul o să fie în regulă şi fusese bine şi azi- 
noapte, printre toate convorbirile acelea. Lucas îi promisese 
o „surpriză superluxoasă” ca să compenseze tot haosul. La 
sfârşit de săptămână, aveau să fie numai el şi ea şi niciun 
telefon, aşa spusese. Suna bine oricum. Nu, cum zicea, ar fi 
păcat să strice şi mai mult atmosfera. Simţi o mână pe 
umărul ei. Era Lucas, care se trezise şi o privea cu zâmbetul 
lui cel mai larg şi mai încântător, ce aproape că ar putea 
risipi toate supărările. 

— Bună dimineaţa! o salută el. 

Ea îi întoarse zâmbetul şi se întrebă dacă n-ar trebui să-l 
sărute, doar ca să demonstreze că nu s-a întâmplat nimic. 
Dar se mulțumi să-i spună la rândul ei „bună dimineața”. 

— Frumoasa mea. 

Julia respiră adânc. 

— Ce să facem astăzi? 

— Să avem o zi fantastică. Să mergem departe şi să stăm 
la hotel. Îţi place şampania? 

— Îmi place, răspunse ea, dar nu se simți debordând de 
entuziasm, poate din cauza caloriilor multe din şampanie. 

— Trebuie doar să dau nişte telefoane. Apoi strângem şi 
plecăm. 

— Întâi trebuie să mă văd cu tata. 

— Ah, fii serioasă! De fapt nu-ţi place de el. Acum suntem 
doar tu şi cu mine. 

— Sigur, bine, răspunse ea zâmbind. Tu şi cu mine. Apoi 
se încolăci în jurul lui, chiar dacă fu nevoie de un efort 
neaşteptat de mare din partea ei. 


Treizeci 


Samuel Lidman comandase o copie a fotografiei de 
vacanţă, iar acum aştepta proaspăt pieptănat şi proaspăt 
bărbierit, în cel mai bun costum al său, la un bistro pe 
Birger Jarisgatan, cu o bere comandată devreme. 

Nu sunt în stare, bâiguia el. Nu sunt în stare. Dar nu era 
foarte clar ce voia să spună. Poate era numai o expresie a 
neliniştii față de întâlnirea cu Alicia Kovács sau o reacție la 
ceea ce-i povestise Rebecka Wahlin despre cartea de şah din 
imagine. Poate era prima oară când înţelegea cu adevărat. 

Cu ce-i zisese Rebecka, ideea că în fotografie era Claire 
căpătase greutate, ca şi faptul că nu doar că îl abandonase, 
dar continua să se plimbe în haine elegante şi să citească 
lucrări avansate de şah, de parcă el n-ar fi existat niciodată. 
Ideea era mai mult decât putea duce, aşa că mai comandă o 
bere şi se ambală atât de tare, că până la urmă se înfurie şi 
pe Micaela Vargas. Evident că ea înțelesese ce carte era în 
imagine şi totuşi nu îi spusese, de parcă el n-avea nicio 
legătură. Ce tactici date naibii mai erau şi astea? Luă 
telefonul şi o sună. Rămase uimit de cât de exaltată era. 

— Bună, Samuel! Mă gândeam să te sun. 

— Şi eu... începu el. 

— Am descoperit ceva. 

— Ştiu, răspunse el enervat şi se lansă într-o diatribă 
furioasă despre cum dragostea lui Claire pentru jocul de şah 
era evident mult mai mare decât dragostea pentru el. 

Micaela îl aşteptă să termine. 

— Deci Lev Polugaievski era o persoană importantă 
pentru ea? întrebă ea. 

— Ce? Da. Desigur. Dacă vorbim despre şah, îl prefera pe 
el până şi în fața lui Kasparov. 

— Nu-ţi mai aminteşti nimic din noaptea în care s-a 
întâlnit cu Gabor Morovia? 


Văzu din nou cu ochii minţii cum intrase poticnindu-se, 
palidă şi răvăşită, şi se retrăsese la toaletă, dar spre 
deosebire de alte dăți, nu mai simți afecțiune. Mai degrabă 
vedea ceva înşelător pe chipul ei când se eschiva în fața 
sărutărilor lui. 


— O căţea prefăcută, asta era, şuieră el. 

— Poftim? 

— Mi-a dat viața peste cap. 

— Da, dar... spuse Micaela, evident şocată. 

După aceea, probabil că el închisese. În orice caz, Micaela 
dispăruse brusc şi el se ridică de la masă cu o grimasă şi se 
împletici pe stradă în timp ce prin fața ochilor i se perindară 
alte amintiri şi, doar ca să-l enerveze, Claire era goală şi 
minunată în cele mai multe dintre ele. Dar în loc să-şi 
dorească să se lipească de ea, îi venea să tipe şi să se certe. 
În drum, răsturnă o pălărie gri de damă de pe un manechin 
aflat în stradă. 

— Ce faci? strigă cineva. 

— Urăsc pălăriile, spuse el, şi continuă spre Teatrul 
Dramaten, întrebându-se cum naiba să omoare orele 
rămase până la întâlnirea cu Alicia Kovács, pe Strandvägen. 

e 

Micaela stătea cu mobilul în mână, privind întrebătoare la 
Rekke, care tocmai ieşise din camera lui de lucru. Era 
îmbrăcat în aceleaşi haine ca ieri, pantaloni gri şi o cămaşă 
neagră, acum mai şifonată. Avea ochii mijiți, evident stătuse 
de veghe toată noaptea. Probabil nici măcar nu îşi luase 
sedativele. Mâinile îi tremurau când îşi netezi părul. 

— Am vorbit cu Samuel Lidman, spuse Micaela. 

Hans îşi îndreptă privirea spre ea. 

— Ce-a spus? 

— A făcut-o pe Claire cățea prefăcută. 

— Deloc drăguţ, aş spune. 


— Poţi termina, te rog, cu ironiile? îl apostrofă ea, 
supărată că nu lua lucrurile în serios. 

— Da, bineînțeles. Vrei să stăm de vorbă? 

Micaela îl țintui cu privirea. 

— Acum vorbeşti ca un nemernic de psiholog. 

— Sunt un nemernic de psiholog. 

— Şi ce ai de spus pe tema asta? Că atletul nostru blând 
o ia brusc razna? întrebă ea pe un ton mai amabil. 

Rekke făcu un gest spre canapea, însemnând că voia şi el 
să se aşeze. Remarcase de ceva vreme că îi era imposibil să 
stea jos dacă nu se aşeza şi ea. 

— M-a mirat încă de la început că atletul cel blând nu e 
mai furios când vorbeşte despre fotografie şi Claire. 

— Ce vrei să spui? 

— Vorbea de parcă ar fi crezut că totul ar fi bine dacă ar 
găsi-o. Dar e puţin probabil că o astfel de întâlnire s-ar 
sfârşi cu bine. Nu se poate vindeca o asemenea dispariţie. 

— Nu cumva eşti prea pesimist acum? Părea foarte 
drăguţ, la modul dezinteresat. 

— Nu e întotdeauna o soluție bună la crize. 

— Vrei să spui că poate exploda sau ceva? Sau poate... 

Micaela rămase pe gânduri. 

— ...că s-a întâmplat deja? 

El îşi deschise brațele, sugerând că e posibil. Era evident 
că nu voia să speculeze prea mult în privința asta. Micaela 
văzu din nou fotografia în fața ei: femeia care înainta în 
forfota mulțimii cu cartea ei de şah în mână. 

— Credeai că femeia nu era singură în Piaţa San Marco. 

— Am bănuit o clipă. 

— Poate are un nou partener. Ceea ce n-ar simplifica 
lucrurile. 

— S-ar putea, desigur, dar mă întreb mai curând... 

Micaela se aplecă. 

— Ce anume? 


— Dacă nu cumva privirea femeii nu era prea anxioasă. 

— Cum poți să-ți dai seama de gradul de anxietate în 
poza aia neclară? 

— Am observat ceva contradictoriu în mişcările ei. 

— Vorbeai de o leziune veche. 

— Mai era ceva. Un aer în acelaşi timp vigilent şi 
protector. Dar îți aduci aminte, nu-i aşa? Un porumbel se 
ridicase bătând din aripi şi ea ridica mâna să se apere, dar 
în acelaşi timp părea şi că se întoarce să privească oarecum 
îngrijorată peste umăr. 

— Deci vrei să spui...? 

— Că, mai degrabă, în spatele ei nu este vreun bărbat sau 
vreun iubit, ci un copil sau cineva mai vulnerabil. 

Micaela îşi aminti de cuvintele Rebeckăi Wahlin, că 
înainte să dispară, Claire părea să fie însărcinată, iar în 
minte i se ivi o întrebare. Dar înțelese imediat că era 
imposibil de răspuns la ea. Cu toate astea o lăsă să 
țâşnească: 

— Ce vârstă ar putea avea copilul? 

Spre surprinderea ei, Rekke luă întrebarea în serios. 

— Dacă admitem presupunerea mea de bază - care se 
cam clatină —, aş spune 12-13 ani. 

Se uită la el cu gura căscată. 

— Glumeşti? 

— Dacă ar fi un copil mai mic, sigur l-ar ţine de mână, 
mai ales într-un loc cum e Piața San Marco. Un copil mai 
mare nu ar da naştere unei astfel de expresii de anxietate. 

— Deci ar putea fi...? 

Copilul lui Samuel, voia să spună. Dar nu-şi duse la capăt 
ideea; era mult prea devreme pentru speculații. Poate era 
chiar un fel de reverie, o consecință a dorinței impetuoase 
de a da poveştii un final fericit. 

— Ar fi frumos dacă Samuel ar avea parte şi de Claire, şi 
de un copil. 


— Vezi, spuse Hans. Am această capacitate supărătoare 
de a trezi false speranțe. 

Apoi o salută pe Micaela din cap şi se întoarse în camera 
de lucru. 

Rămase pe loc o clipă, ciulindu-şi urechile. Micaela plecă 
şi ea din bucătărie în acel pas de optime punctată care îi 
plăcea atât de mult. Dar cât de diferiți erau paşii ei de ai Idei 
Aminoff! Dacă ai Micaelei sunau ca un marş neregulat pe 
care nimeni nu-l putea opri, ai Idei erau precum un solo de 
jazz cu intermitențe. Părea să fie oricând în stare să fugă 
într-o direcţie nouă, neaşteptată, ceea ce făcea dificile toate 
cercetările în ceea ce o priveşte. Era o permanentă lipsă de 
predictibilitate, senzaţia că într-adevăr ar fi fost în state să 
arunce podoabe de neprețuit în golful Djurgârdsbrunn. 

Rekke se ocupase toată noaptea cu lectura propriilor 
însemnări despre anchetă şi fusese mai rău decât 
cufundarea în jurnale vechi. Lipsurile, incapacitatea lui 
ardeau în el ca nişte ghimpi şi i se părea tot mai de necrezut 
că abandonase cazul. Lipseau informaţii esenţiale. Asta în 
sine nu însemna că Ida fusese ucisă. Dar rămânea cumplit 
de trist că nimeni nu ştia ce se întâmplase în ultimele ore 
din viața ei. Ida era întinsă pe pat, pe spate, având pantofii 
cu toc încă în picioare. Mâna dreaptă îi rămăsese aşezată pe 
gât de parcă i-ar fi fost greu să respire; se vedea pe fața ei că 
suferise. 

lar uşa era descuiată. Cineva ar fi putut oricând să se 
strecoare înăuntru, să o omoare — sau să o ajute să moară — 
şi să îi ia colierul. Ar fi putut fi Gabor sau cineva care avea 
legătură cu el. Şi unuia dintre vecini i se păruse că a auzit 
paşi dimineața devreme, probabil şi agitație în apartament. 

Exista o serie de idioţi suspecți care ar fi putut apărea în 
toiul nopții, şi pe Rekke îl necăjea tot mai mult că William 
Fors era cel mai plauzibil candidat. Rekke îl întâlnise la 
numai câteva zile după moartea Idei, într-un bar din oraş. 


William Fors era profund tulburat, era aproape imposibil să 
vorbeşti cu el. Îi era ruşine, era evident. În însemnările sale 
de la întâlnire, Rekke notase: 

Nu vorbeşte mult, se foieşte, puțin probabil să fie un 
ucigaş, dar oare ascunde ceva? Povesteşte cum s-au 
despărțit în acea noapte în fața Muzeului Nordic. Ea pornise 
împleticindu-se spre Podul Djurgården şi spre casă, pe 
Torstenssonsgatan. Părea complet sfârşită, spune el şi 
susţine că Ida ar fi ameninţat să arunce colierul în apă. Îşi 
cere scuze din nou şi din nou: „Ar fi trebuit să o las în pace. 
Ştiam doar că te iubeşte pe tine, Hans”. 

Lui Rekke îi era ruşine de însemnări. Nu existau 
observaţii precise acolo, nimic valoros şi de ce o fi scris 
ultima propoziție? Suspecta ceva. În loc să-şi răspundă la 
întrebare - ascunde ceva William? — sau să lămurească de 
ce şi-a pus-o, căuta să se apropie de singura consolare pe 
care o putea găsi: iubirea Idei. Tinereţea era o stare de 
neiertat. Dar intuiţia lui era probabil corectă. 

William nu spusese totul. Ar putea oare vorbi din nou cu 
el? Ar putea face orice, bineînţeles. Dar cum faci pe cineva 
să vorbească despre ceva ce nu vrea decât să uite? Îi dai 
ceva în schimbul acestui efort, desigur, iar acum nu se mai 
putea da vina pe inocenta tinereţii. 

Rekke se ridică rapid, foarte hotărât să se apuce de 
treabă. Din păcate, moartea Idei nu era singurul lucru care-l 
neliniştea. leşind din camera de lucru, se gândi la Julia şi la 
vocea ei la telefon în seara precedentă. Luă mobilul şi o 
sună. Nu-i răspunse. Încercă încă o dată şi încă o dată; îl 
cuprinse aceeaşi nelinişte şi se hotări să meargă până la ea. 
N-ar strica să vadă dacă era acasă, cu telefonul închis. 

e 

Julia stătea în fața oglinzii. Aveau să meargă la Trosa şi 
să sărbătorească, aşa auzise, şi era plină de aşteptări, cu tot 
ce se întâmplase. Dar nu era mulțumită de cum arăta. Era 


copilăroasă, aşa i se părea. Avea obrajii umflați şi ochii 
parcă erau de păpuşă. Şi abdomenul? Era mai mare ca 
niciodată. Pe deasupra, o ustura şi obrazul. Sus, pe obrazul 
stâng, avea o vânătaie. Ce penibil! Trebuie să găsesc o 
explicație bună, îşi spuse ieşind din baie. Se opri în mijlocul 
camerei de zi, tulburată de un presentiment. Oare o va lovi 
din nou? 

Nu, nu era decât un incident singular tipic. Dar ar fi 
trebuit să sublinieze de la început că fusese odios. Abuz fizic 
împotriva femeilor, murmură ea cuvintele fatidice. E clar că 
nu fusese abuz fizic, şi totuşi... ar fi trebuit să discute, poate 
doar să-i spună că nu înţelegea prea bine ce însemna gestul 
lui. 

— Lucas! strigă ea. 

Nu-i răspunse. Era în dormitor, cu ochii în mobil, şi ceva 
în mişcările sale, în brațele încordate, o făcu să țină pentru 
ea ce voia să spună. Nu exista niciun motiv să se certe când 
aveau să plece şi să stea la hotel, nu-i aşa? Merse şi se lipi 
de el şi din întâmplare îi văzu telefonul, nu intenţionat, 
chiar deloc. Dar el interpretă asta ca spionat. O împinse 
într-o parte, iar ea se simți ofensată. 

Totuşi zâmbi. 

— Nu plecăm? Am împachetat tot şi m-am făcut 
frumoasă, spuse ea sperând la un compliment. 

Nu avu parte nici măcar de o privire, nici când îi adresă 
nişte cuvinte amabile. Lucas bombăni numai că iar trebuie 
să răspundă la telefon, în casa scărilor. Apoi vor pleca. 
Lucas se retrase jos, lângă apartamentul de dedesubt, şi, 
deşi nu ar fi trebuit, Julia trase cu urechea o clipă. Vorbea 
în engleză. Pronunţia lui era surprinzător de proastă şi 
rudimentară şi ajunse să se gândească cât de diferită era 
educația lor, când ceva o făcu să tresară. I must have a 
guarantee that you dont hurt her, spuse el. Cine să nu 
rănească pe cine? Era ceva legat de criza din familia lui? 


Sau vorbea despre ea? Mai făcu un pas pe hol şi mai ascultă 
un pic. Lucas făcu hm şi spuse: Yes, yes, sounds great. Apoi 
parcă se învioră. Râse şi spuse wow, cool, şi asta ar fi 
trebuit poate să o liniştească. Dar râsul lui avea ceva care îi 
displăcu, un fel de excludere, de parcă cineva de la capătul 
celălalt ar plăti un preţ. Încercă să mai asculte, dar atunci 
Lucas păru să se îndepărteze, iar ea se întoarse în baie. 

Era un fel de blestem. Cu cât era mai nemulțumită de 
aspectul ei, cu atât era mai atrasă de oglindă. Se aşeză 
foarte aproape de ea, în timp ce se gândea la cuvintele „o 
garanție că nu-i veți face rău”. Ar trebui să fugă? Rămase 
nemişcată, ca paralizată, şi ascunse vânătaia de pe obraz cu 
fond de ten. Apoi începu să se machieze mai pronunțat şi, 
de parcă nu ar fi fost de ajuns, îşi examină burta şi coapsele 
şi îşi ciupi pielea, iar până la urmă o cuprinse dezgustul. Ce 
făcea ea aici? Era umilitor. Ar trebui să o tulească de acolo 
rapid şi să îl sune pe taică-su. 

Auzi paşii lui Lucas pe scări, ieşi din baie şi-l privi 
alarmată. Dar nu îl putu citi. Trecu pe lângă ea, intră în 
bucătărie şi scrise ceva pe un post-it pe care îl desprinse şi 
îl puse în buzunar. 

După aceea zâmbi larg, o sărută şi atunci se simți mai 
bine, sigur că nu pe deplin bine, dar în orice caz mai 
liniştită. Chiar dacă tot se gândea să o întindă de acolo, 
împachetă ce mai rămăsese şi ieşi cu el la lift. În timp ce 
coborau, Lucas îşi scoase telefonul şi făcu un gest solemn 
cu mâna. 

— Ce faci? 

— Îmi închid telefonul. Acum suntem doar tu şi cu mine. 

Îşi închise şi ea mobilul, nesigură de ce simţea de fapt, şi 
poate el înțelegea. 

— De-abia aştept, spuse el mângâind-o pe păr. 

Mirosea a aftershave. 

— De-abia aştept şi eu, spuse ea. 


O cuprinse de mijloc şi ieşi la maşina lui Audi Cab aflată 
chiar în stradă. Era o zi frumoasă, fără un nor pe cer, şi 
poate va fi un sfârşit de săptămână minunat, în pofida a 
toate, îşi spuse ea. Se simțea deja căldură în aer, iar mai 
departe cânta o orchestră. Era ca o zi de sărbătoare. 

Privi în jos spre Narvavägen, ca pentru a absorbi oraşul o 
ultimă dată înainte de a pleca. Tresări. Ceva mai jos pe 
stradă apăruse o siluetă înaltă, inconfundabilă, în cămaşă 
neagră şi, chiar dacă îi venea să se repeadă şi să-l 
îmbrățişeze şi să-i spună tot ce se întâmplase, impulsul de a 
evada preluă controlul. 

— Pe cai! Cred că tata e acolo, mai jos. 

— Unde? întrebă Lucas foarte încordat, ceea ce-i 
displăcu. 

— Acolo, spuse ea, şi arătă cu degetul, iar atunci Lucas 
începu să se grăbească. 

Îi deschise portiera, se urcă la volan şi porni în trombă 
într-un fel care îi tăie respiraţia. 


Treizeci şi unu 


La paradă participau nişte bătrâni ca vai de ei, veterani ai 
debarcării din Normandia; parcă aveau 100 de ani, iar unii 
erau în cărucioare, alții abia se împleticeau. Ar fi trebuit să 
stea acasă, cu o pătură peste picioare. 

În largul coastei Atlanticului erau aliniate vase de război, 
iar ceva mai jos de el, pe podium, stăteau absolut toți 
demnitarii şi, fără îndoială, era impresionant. Dar, 
Dumnezeule, cât mai ura el ceremoniile astea! Erau atât de 
exagerate şi prefăcute, că îi venea să strige lucruri 
necuviincioase. 

Şi curând vin şi avioanele de luptă duduind şi răfuindu- 
se cu mahmureala lui. Ce idiot fusese să bea ieri! Dar era 


din cauza lui Hans, desigur - şi a lui Gabor Morovia. 
Aversiunea față de ei îl făcuse să îndese în el bere după 
bere. Data viitoare va fi vin, îşi spuse şi îşi duse mâna la 
abdomen. Dar trebuie să pună lucrurile în ordine. Nu era el 
persoana care să ezite. Era un luptător şi, în plus, acum se 
petrecea o chestie plicticoasă jos. Preşedintele Chirac, care 
stătea în primul rând, lângă regina Angliei, se ridică. 
Probabil că ea urma să împartă decorații şi alte prostii şi să 
țină un discurs controversat ca zâmbetul unui bebeluş. De 
ce nu putea să o şteargă şi să-şi ia o bere, ceva să-i ridice 
moralul? Era exasperat. 

Îl chinuia neliniştea. Se uită în jur în tribună. Dar unde 
era Putin? Poate îi repugna să admită că aliaţii erau şi ei 
acolo şi îl învinseseră pe Hitler. Dar stai... Uite-l acolo, sus, 
în balcon, cu regele Harald. Să încerce să intre în legătură? 
Schimbaseră câteva vorbe când Putin era prim-ministrul lui 
Elțîn şi Putin trebuie să-l fi cunoscut pe Morovia; probabil s- 
au ajutat reciproc să se îmbogăţească, sărăcind Rusia de 
resurse. 

Kleeberger îl bătu pe umăr. Ce mai era acum? 

— Vezi ce-a chelit Chirac? întrebă el şi era foarte clar ce 
voia să spună cu acel comentariu. 

Voia să-şi vindece propriile complexe de inferioritate 
găsind nod în papură celor mai puternici decât el şi, în 
astfel de situaţii, Magnus i-ar fi dat dreptate în mod normal: 
Da - Schröder pare alcoolic, da - Berlusconi e ferfeniță de 
atâtea operaţii, da - Tarja Halonen e o mătuşă, o profesoară; 
dar acum nu se simţea în stare. 

— Nu mi se pare, îi răspunse apăsat, şi, fără să vrea, îl 
văzu cu ochii minţii pe Gabor Morovia, care se apleca şi 
făcea ceva de necrezut cu mâna. 

J 

În stradă, Rekke se întâlni cu doamna Hansson, care 

venea cu nişte sacoşe de la supermarketul Ica Banér. O 


ajută să intre şi o întrebă cum îi mai mergea cu guta. Nu s- 
ar plânge, desigur. Dar era bucuroasă că se întorsese 
Micaela. 

— Poate acum va fi ceva ordine. 

— Da, se poate, spuse el. 

— leşi la plimbare? 

— Mă gândeam să-i fac o vizită Juliei, răspunse el şi îi 
întoarse zâmbetul, de parcă era o vizită oarecare. 

Dar de îndată ce se îndepărtă de doamna Hansson, 
sentimentele supărătoare reveniră şi, cu toate că încerca să 
le considere iraționale, ele persistau. Îşi aminti mişcările de 
păianjen ale Juliei când se ferea de el în bucătărie. 

Simţi o privire mai dură urmărindu-l, a ei sau a altcuiva, 
şi văzu mai departe un domn mai în vârstă în sacou 
cadrilat, care trecea pe partea cealaltă a străzii. 

Bărbatul mergea încet şi, ca de multe ori, Rekke îi privi 
trupul ca să vadă ce poate citi despre viața lui. Dar de data 
asta nu bărbatul era cel care îl interesa. Era propria lui 
concentrare asupra detaliilor. Nu era straniu, într-un fel? 

Cu cât țintuia mai mult cu privirea picioarele bărbatului — 
mărimea 46, ghici el —, cu atât se estompa lumea din jurul 
lui şi cu atât mai mari păreau picioarele. Ştia, desigur, de ce 
era aşa. Era ajutorul dat de creier pentru a nu le pierde din 
vedere, dar era şi o festă jucată de ochi, care schimba 
perspectiva, iar el presupuse că exact asta i se întâmpla şi 
Juliei. Cerceta atât de mult părțile corpului, încât acestea 
creşteau în ochii ei. Era lumina sumbră pe care o aruncau 
tulburările de nutriție asupra vieţii, iar el se gândi din nou 
la tonul ei când o sunase aseară. Ceva nu era în regulă, aşa 
simțea, şi grăbi pasul. 

Dinspre Karlaplan se auzi sunetul unui motor care 
accelera, un vuiet care creştea sub forma unei terțe majore, 
un glissando dinspre un la spre de diez. Îşi ridică privirea. O 
maşină roşie sport demară pe Karlavägen; nu că ar fi fost 


vreo surpriză. Östermalm era înțesat de bărbaţi plini de 
hormoni, care simțeau nevoia să se dea mari şi să-şi ridice 
moralul lăudându-se cu maşinile lor. Dar zgomotul şi 
vederea maşinii aveau ceva ce-l tulbura. Îşi continuă 
drumul până la intrarea în blocul Juliei. 

În lift, simţi un iz de aftershave şi de parfum. Aici fusese 
un cuplu, tânăr după câte i se părea. Încă şi mai tulburat, 
cobori la etajul cinci şi sună la uşa Juliei. Dar cum bănuia 
deja, nu îi deschise nimeni. 

e 

Micaela făcu turul apartamentului şi constată că Rekke 
nu era acasă. Se întristă şi o sună pe doamna Hansson, 
care o linişti imediat. Rekke se dusese în vizită la Julia, 
atâta tot, şi era într-o dispoziție senină, de vară. 

— Tu n-ai de gând să pleci, nu? întrebă ea. 

— Nu ştiu, răspunse Micaela. 

— Are nevoie de tine. 

Îi veni să întrebe dacă n-ar putea prezenta vreun interes 
şi nevoile ei. 

— Nu ştiu dacă eu am nevoie de el la fel de mult. 

— Dar te înveseleşte, nu? 

— Când e cu nasul deasupra nivelului apei. Altfel, doar 
mă înnebuneşte. 

— Ne înnebuneşte pe toți. Pe de altă parte, ne ajută să ne 
mai tragem sufletul uneori. 

Micaela căzu pe gânduri. 

— E adevărat. 

— Şi ţie îți place de el. 

Micaela nu răspunse. 

— Şi ştii... continuă doamna Hansson cam misterioasă. 
Este un gentleman incurabil, dacă îți pui vreodată 
problema. 

Un plicticos, îşi zise Micaela. 

— Nu cred că vreau să aud asta, răspunse ea. 


— Atunci îmi cer scuze. 

Se gândi la cu totul altceva. 

— Aţi avut grijă de Magnus şi de Hans când erau copii. Vă 
amintiți de un băiat pe nume Gabor Morovia? 

Doamna Hansson tăcu. 

— Vin sus, spuse ea. Vin sus. 


Treizeci şi doi 


Rekke avea cheile de la apartamentul Juliei, însă nu ar fi 
intrat niciodată fără permisiune, cum făcea mama lui când 
era tânăr. Ea putea să dea buzna şi să scotocească prin 
lucruri de parcă ar fi fost dreptul ei absolut. De atunci, îşi 
dădea seama întotdeauna când intra cineva în camera lui. 
Ştia dinainte ca simțurile să fie conştiente de ce 
percepuseră. Jurase în schimb ca el să procedeze diferit şi 
să respecte intimitatea Juliei. Şi totuşi... 

Era tată, iar taţii îşi încălcă propriile principii tot timpul, 
face parte din rol. Descuie uşa şi înțelese pe dată, din izul 
de aftershave şi de parfum, că Julia şi partenerul cel nou 
tocmai părăsiseră apartamentul. Era foarte posibil să fi fost 
chiar ei cei care porniseră în trombă cu sunetul acela de 
motor — şi, în acest caz, avea şi imaginea maşinii băiatului, 
şi mirosul lui. Era un început şi cu siguranță putea găsi mai 
multe dacă se apuca să cotrobăie. Era curățenie, slavă 
cerului, încă un progres, consecință a dietei stricte. Din 
ordine se naşte ordine. Ordinem ducit ad ordinem. 

Patul era făcut, farfuriile erau puse în maşina de spălat, 
iar masa şi blatul erau şterse. Pe masa din bucătărie erau 
aşezate ordonat unul peste altul trei numere din Dagens 
Nyheter, iar lângă ele se afla un bloc de post-it-uri. Bine, îşi 
spuse el, pleacă de-acolo. Să nu începi acum să cauţi prin 
cutii şi ascunzători. Când se uită din nou pe masa din 


bucătărie, văzu pe blocul de bilețele adezive o urmă vagă, un 
cuvânt mai lung şi două cifre, poate 52, probabil o adresă. 
Putu descifra un H mare şi buclat la început şi mai jos un b 
şi un g la fel de mari şi buclate. Nu reuşi să-şi dea seama 
care e cuvântul, dar înțelese că nu Julia îl scrisese. Era mai 
degrabă un bărbat, cu un stil colțuros şi neîngrijit, ceea ce-i 
atrase atenţia o clipă. Ştia că din 1975 se introdusese un 
nou stil de scriere în şcoala suedeză şi ideea era ca stilul că 
fie mai lizibil şi lipsit de ornamente. G-urile, de exemplu, nu 
trebuiau legate de litera următoare pentru a evita buclele, 
dar aici e clar că g-ul era legat şi nu exista nicio urmă a 
noului stil. Cel care scrisese, în cazul în care crescuse în 
Suedia, aparținea clar unei generații mai vechi, deci era 
semnificativ mai în vârstă decât Julia. Nu era în mod 
necesar un lucru rău, desigur. 

Dar nu era nici bine. Smulse post-itul şi o sună pe fiica 
lui — şi nici de data asta nu-i răspunse. 

e 

Doamna Hansson urcă îmbrăcată elegant, cu pantaloni 
albi de bumbac şi pulover bleumarin de caşmir, parcă prea 
gros pentru vremea de-afară. O îmbrățişă şi, cu un aer grav, 
se apucă să facă un ceai. 

— Hans a început să vorbească de Gabor Morovia? se 
interesă ea. 

— A apărut într-o anchetă mai veche de care ne ocupăm. 

Doamna Hansson zâmbi discret. 

— Deci vă ocupați din nou de un caz? 

— Aşa se pare. 

— Ah, ce mă bucur! O să-i prindă bine. Aşa era şi în 
copilărie; când avea o enigmă de rezolvat, se înviora. 

Privirea tristă reveni când se aşeză pe scaun. Părea 
obosită. 

— Cum te simți, Sigrid? o întrebă Micaela. 


— Binişor. Nu întineresc şi am avut câteva experiențe 
teribile la viața mea. Dar mă întreb dacă nu cumva cea cu 
Morovia e printre cele mai rele. 

Micaela se aşeză şi ea. 

— Deci l-ai cunoscut? 

Doamna Hansson îşi trecu mâna peste frunte clipind 
nervos din ochi. 

— Eu am îngropat pisica familiei când i-a dat el foc şi am 
stat de veghe câteva nopţi, de teamă să nu vină şi să intre în 
casă. Dar îl mai întâlnisem şi înainte, când familia credea că 
era un copil talentat ca oricare altul. 

— Dar nu era? 

— Nu, nu! răspunse ea şi se ridică. 

Se duse să termine de făcut ceaiul şi scoase şi nişte 
fursecuri. 

— Dar a trecut ceva vreme până am înţeles. Tot ce ştiam 
la început era doar că doctorul Brandt îl remarcase la un 
concurs de şah de la Viena şi rămăsese profund 
impresionat, aproape îndrăgostit. Visa ca Hans şi Gabor să 
devină prieteni, să concureze unul cu altul şi să se măsoare 
reciproc. Cred sincer că nu avea decât intenţii bune. 

— Înţeleg. 

— Dar n-avea cum să iasă bine. Gabor moştenise ura 
împotriva familiei Rekke odată cu laptele matern. 

— Am auzit. 

— Harald Rekke, tatăl băieţilor, a fost cel care şi-a dat 
seama ce se întâmplă, dar când era prea târziu, nu ştiu 
dacă-ți poţi închipui scandalul care s-a iscat. Harald a 
apelat la poliție şi la serviciile sociale şi a năvălit, tunând şi 
fulgerând, la ambasada ungară din Viena. Dar băiatul deja 
nu mai locuia acolo şi nu voia nimeni să spună pe unde era. 
Apoi am aflat că tocmai doctorul Brandt îl ajutase să obțină 
o bursă la o şcoală din Bonn. Harald nu l-a iertat niciodată 
pentru acest gest şi a rupt orice legătură cu el. 


— Ştii ce s-a întâmplat cu Gabor Morovia după aceea? 

Doamna Hansson turnă ceai pentru amândouă. 

— Pentru că sunt singura care a păstrat legătura cu 
doctorul Brandt, ştiu mai multe decât oricine din familie, 
spuse ea. 

— Poți să-mi povesteşti? 

— Nu ştiu. 

— De ce? 

Doamna Hansson termină de mâncat un fursec. 

— Am vrut să îl feresc pe Hans de această informație. 

— De ce? 

— Mi-a fost întotdeauna teamă că Gabor o să vină din 
nou şi nu voiam să simtă nici cea mai vagă simpatie pentru 
el. Pentru că simpatia ar putea fi o slăbiciune. 

— Puțin probabil să simtă simpatie pentru Morovia după 
tot ce s-a întâmplat. 

Doamna Hansson râse, oarecum abătută. 

— Cu Hans nu se ştie niciodată. Poate simți trăirile 
oricărui fel de psihic. Nimic din ce e omenesc nu-i este 
străin. Homo sum, humani nihil a me alienum puto, cum zice 
el. Dar îți pot povesti ţie, Micaela, dacă promiți să nu-i spui. 

— Promit, o asigură ea şi se întrebă dacă într-adevăr asta 
voia să zică. 

— Lui Morovia i-a mers cum ne puteam aştepta, continuă 
doamna Hansson. A avut o carieră academică strălucită şi a 
clădit o afacere prosperă. Cu toate astea, ceva nu era în 
regulă. Erau persoane în apropierea lui care fie dispăreau, 
fie mureau, iar doctorul Brandt regreta că s-a ocupat de 
băiat. Apoi s-a întâmplat ceva care a părut să schimbe totul. 

— Ce? 

— Gabor avea tot timpul noi aventuri amoroase, iar 
avocații lui erau nevoiți să se ocupe de acuzaţii de abuz fizic. 
În acelaşi timp, avea o femeie care rămânea de partea lui, 
oricum ar fi bătut vântul, o compatrioată care-i fusese 


studentă la Londra. Alicia Kovâcs o chema, şi cu ea a avut 
un fiu, un băiat foarte frumos, se spune, care se remarcase 
şi la şcoală, şi la sport. Gabor îl iubea atât de mult, că voia 
să se rupă de crima organizată cu care colabora în Rusia. 

— Şi s-a rupt? 

— Nu ştiu. Ştiu doar că s-a ales cu şi mai mulți duşmani. 
Cândva în primăvara lui 1994, la Sankt-Petersburg, în 
limuzina lui a fost pusă o bombă. Însă n-a fost instalată 
bine, pentru că a distrus doar jumătate din maşină. Gabor a 
scăpat cu cicatrici pe tors şi pe picioare. Fiul lui, Jan, nu a 
supraviețuit. A murit în brațele tatălui său, iar după aceea 
se zice că Gabor a devenit cu totul necruţător. 

— Vai! exclamă Micaela căzând pe gânduri. 

— Şi povestea asta mă îngrijorează. Băiatul ar fi fost de 
vârsta Juliei dacă ar fi trăit. 

— Dar Morovia nu ar avea de ce să-l acuze pe Hans 
pentru asta. 

— Nu, poate că nu. Dar Gabor are o fixație. Sincer 
vorbind, Micaela... 

Doamna Hansson îşi duse din nou mâna la şale. 

— Da? 

— În tot timpul ăsta, mi-a fost teamă să nu se întoarcă şi 
să găsească fie şi cel mai mic pretext să se ia din nou de 
Hans. E cel mai crud om pe care l-am întâlnit. Ţi-am zis că 
a torturat pisica înainte să-i dea foc? 

— Nu. 

— Şi atunci avea numai 12 ani, iar astăzi... Da, nu cred 
că vreau să povestesc ce-am auzit. Se zice că lucrul cel mai 
bun care li se poate întâmpla celor care depun mărturie 
împotriva lui e să primească un glonț în cap. De cele mai 
multe ori, au aceeaşi soartă ca pisica. 

— Am auzit şi eu ceva. 

— Este absolut înspăimântător, Micaela, şi foarte 
inteligent, un geniu în felul lui înfricoşător. Trebuie să-mi 


promiți că Hans n-o să înceapă să se certe din nou cu Gabor 
Morovia. 

— O să încerc, răspunse ea şi chiar atunci auzi paşii lui 
Rekke în casa scărilor. 

e 

Rekke intră în casă şi îşi dădu seama că doamna 
Hansson şi Micaela vorbeau despre el. Dar nu-i păsa, deşi 
detectase o notă de gravitate în vocile lor. Intră în camera lui 
de lucru şi cercetă urma de pe biletul galben. Nu se vedea 
mare lucru; cuvintele nu erau scrise prea apăsat. Cu toate 
astea putea vedea Hög - ceva ilizibil după - apoi gatan 52, şi 
chiar la începutul părții ilizibile intuia un a, un a neglijent, 
ceea ce ar putea alcătui Hogbărsgatan. Hâgbâr? 

Era un cuvânt, un fruct de pădure care i-a scăpat? Sau o 
greşeală de scriere? Högbergsgatan era însă cât se poate de 
reală şi se afla în Soder, iar la numărul 52 - căutase pe 
internet — era o şcoală, Maria Elementar. Părea ceva inocent. 
Să fi fost el paranoic? Pentru că, în definitiv, ce avea? Un 
semn pe încheietura Juliei, ceva sfidător în privirea ei, o 
voce în noapte cu o notă de îngrijorare şi care, destul de 
sigur, mințea, plus scrisul de mână al unui bărbat de peste 
30 de ani, al cărui stil cu înflorituri sugera o personalitate 
grandomană. Dar grafologia, ca ştiinţă, nu e mare lucru, iar 
fiicele mint când sunt vizitate de domni. Poate toate astea 
erau numai idei paranoice de părinte, însă îl apăsau în 
piept, îi făceau rău la inimă şi îi hrăneau anxietatea care-i 
sabota puterea de concentrare. 

Era abstinent şi simțea nevoia să ia ceva. Dar se abținu. 
Doar trebuia să fie un părinte responsabil. Dar ce fel de 
ajutor putea să-i dea Juliei, dacă nu putea gândi limpede? 
Niciun fel. Mai bine capabil, decât nedrogat, decise el şi se 
ridică să se ducă la baie. În drum, o auzi pe Micaela vorbind 
la telefon. 


Spunea ceva despre o întâlnire la ora 13, iar când închise, 
se duse spre ea. Arăta de parcă ar fi surprins-o spunând 
ceva ce nu era pentru urechile lui. Avea o expresie timidă şi 
privea spre duşumea. 

— Te-ai văzut cu Julia? 

— Nu. Nu era acasă. Să înțeleg că pleci? 

— Mă văd cu sora lui Claire Lidman, Linda. 

— Cum aşa? 

Doamna Hansson făcea ordine în bucătărie. Zdrăngănitul 
vaselor era mai zgomotos ca de obicei şi uneori se mai 
oprea. Se auzeau sunete ascuțite în nota mi când punea 
vesela în maşina de spălat vase. 

— Vreau o confirmare în privința lui Claire, că este în 
viață. 

— Aşa deci. 

— Dar fii liniştit, o să citesc printre rânduri, n-o să întreb 
direct. 

— Ai mai auzit ceva? se interesă el. 

— A sunat-o aseară Kaj Lindroos; părea beat şi sărit de pe 
fix. 

— S-a uitat şi el prea mult la poză? 

— Se pare că nu a ajuns prea departe. 

— Vrei să vin cu tine? 

Părea indecisă, iar Hans îşi dădu seama că într-adevăr 
aflase ceva ce nu voia să-i spună şi lui. Instinctiv, o ascultă 
din nou pe doamna Hansson trebăluind prin bucătărie, de 
parcă ar fi vrut să extragă mai multă informaţie din tonurile 
provenite din mişcările ei. 

— Dar probabil te descurci cel mai bine singură. 

— Asta n-am de unde să ştiu. 

— Ba da, aşa cred, o asigură şi o bătu amical pe umăr, 
întrebându-se dacă n-ar trebui să lucreze şi el la ceva între 
timp. 


Pentru că nu putea doar să umble aiurea, făcându-şi griji 
pentru Julia. Mai avea şi altele de făcut. Primise înapoi 
colierul, remarcase inconsecvențe în vechile mărturii ale lui 
William Fors - şi bănuia o legătură directă, care ducea 
direct la negocierile conducerii Nordbanken cu Axel Larsson 
şi dispariția lui Claire Lidman. lată ceva substanţial de 
investigat în loc să-şi ocupe timpul suspectându-i pe 
prietenii fiicei sale. Închise ochii o clipă, apoi merse cu paşi 
hotărâți la baie şi deschise dulapul cu medicamente, ca să 
se repare un pic. 


Treizeci şi trei 


În drum spre monumentul din cimitirul militar american 
din Normandia, Magnus observă un bărbat de vârstă 
mijlocie, cu părul brunet şi ondulat, rărit la tâmple, pe care 
îl recunoştea, deşi nu putea spune exact cine e. 

Bărbatul era formidabil de popular şi toți voiau să-l 
salute. Să fie vreun demnitar ascuns de care nu mai auzise? 
Nu, era imposibil, nimeni nu-i ştia mai bine ca el. Dar apoi 
îşi dădu seama. Era Tom Hanks. Pufni pe nări sfidător. Un 
actor. Run, Forrest, run, îşi zise în gând strecurându-se pe 
lângă el. Nu suporta ploconeala asta în fața starurilor de la 
Hollywood. Era mai rău decât cu membrii familiei regale, toți 
îşi pierdeau mințile. Toată lumea voia să fie în fotografie. 
Dar stai... Poate nu era totul pierdut. Mai încolo umbla o 
siluetă scundă, cu păr rar şi obraji traşi, căreia nu-i păsa 
câtuşi de puţin de toată agitația. Sau se prefăcea, pentru că 
Magnus avea impresia că şi lui îi plăceau astfel de lucruri, 
deşi Tom Hanks era cu siguranță prea molâu şi liberal 
pentru gustul lui. Lui Putin îi plăceau mai mult acțiunea şi 
muşchii, genul Steven Seagal. 


— Vladimir Vladimirovici! strigă el cam prea tare, iar în 
anturajul preşedintelui rus se iscă agitaţie, fie pentru că 
Magnus se mişca prea rapid, fie pentru că se adresase 
impertinent. 

Aşa că adăugă: Herr Präsident, nu numai pentru a 
introduce titlul, ci şi pentru că ştia că lui Putin îi plăcea să- 
şi etaleze germana. 

— Magnus. 

Nu putea să nu fie flatat că îi spunea pe nume. Sigur că 
avea o anumită doză de vanitate țanțoşă şi, ce-i drept, 
adresarea aceea familiară făcuse impresie evidentă şi asupra 
celor din jur. În jurul lui Putin se făcu loc, iar cei doi îşi 
strânseră mâinile cam anemic, dar Magnus văzu cu coada 
ochiului că lumea se uita la ei, poate chiar şi Forrest Gump. 

— Ce faci? 

Avu parte de un zâmbet în acelaşi timp circumspect şi 
amuzat. 

— Tot felul de lucruri. 

— Arăți radios. 

Putin arboră o mină care sugera că auzise cuvintele astea 
toată ziua, până se plictisise. 

— Şi felicitări pentru victoria în alegeri, continuă Magnus. 
Nu prea ai avut concurenţă, nu? 

— E istorie deja. 

— Şi se scrie tot timpul. Mă gândeam să te întreb de... 
Ezită. Ce să spună? De un prieten sau un duşman comun? 
Erau multe lucruri neclare de la atentatul cu bombă asupra 
lui Gabor şi a fiului lui. 

— De o persoană pe care o cunoaştem amândoi. 

— Cine? 

— Gabor Morovia. 

Peste chipul lui Putin trecu o umbră, iar Magnus apucă 
să-şi dea seama ce noroc avea că nu-i zisese prieten sau 
măcar cunoştinţă. Putin îl ura pe Gabor, era clar. Dar în 


clipa următoare preşedintele începu să râdă şi atunci rânjiră 
şi ceilalți din jur, chiar dacă nu pricepeau despre ce era 
vorba. 

— Ai probleme cu el? 

— Poate voi avea, răspunse sincer Magnus. 

Putin se aplecă puţin şi îi aruncă o privire imposibil de 
descifrat. 

— Atunci, împuşcă-l. 

Era o glumă, desigur. Cu toate astea, Magnus se 
cutremură şi nu doar pentru că era nemaipomenit să auzi 
aşa ceva din partea unuia dintre cei mai puternici oameni 
de pe planetă. Cuvintele exprimau şi un vis secret. Ce 
uşurare ar fi dacă Gabor ar dispărea, dacă şi-ar lua 
secretele cu el în mormânt! Şi poate de aceea răspunse, cu 
totul deplasat pentru rolul său de şef de cabinet la 
Ministerul de Externe al Suediei. 

— N-aţi putea face voi treaba asta? 

— Ne ocupăm, spuse Putin rânjind din nou. 

Atunci râse şi Magnus un pic mai zgomotos, pentru cazul 
în care i-ar auzi cineva din întâmplare sau, mai rău, dacă 
totul ar rămâne înregistrat pe undeva. 

Dar în clipa aceea Putin şi anturajul său se îndepărtau 
deja şi, într-un moment rar de slăbiciune, Magnus se 
întrebă dacă să mai livreze încă un compliment, ceva despre 
meciul de hochei pe care-l urmărise sau despre partida de 
pescuit, dar nu... mai avea totuşi urme de demnitate. Doar 
nu era ca idioții cu Forrest Gump. 

Încetini pasul şi îi aşteptă pe Kleeberger şi pe prim- 
ministru. Era mai degrabă euforic. Avea un noroc chior că 
Morovia nu-l avea şi pe Putin printre aşii din mânecă. Altfel, 
se temea să nu fi fost cumva prieteni la cataramă. Dar era 
adevărat, cei care se aseamănă nu se şi adună întotdeauna, 
şi cu siguranță exista o legătură cu fiul lui Gabor. Cine să 
îndrăznească să-i facă aşa ceva, în afara cercului lui Putin? 


Se întoarse să-i spună lui Kleeberger. Pe de altă parte... ce 
avea de-a face Kleeberger cu povestea asta? 

Se hotări să păstreze informaţia pentru sine şi, tăcut şi 
adâncit în gânduri, se îndreptă spre monumentul unde 
urma să-şi țină discursul preşedintele Bush. 

e 

Rekke ieşise, iar Micaela nu mai avea stare de curiozitate. 
Urma să o întâlnească pe Linda Wilson la ora 13, dar mai 
avea timp şi nu se putu abține să se strecoare în camera lui, 
ca să înțeleagă cu ce se ocupase toată noaptea. 

Fusese fără îndoială productiv. Pe birou zăceau în 
dezordine pagini vechi din dosarele unei anchete, cu 
însemnări ilizibile pe margine, şi aruncă o privire pe o 
pagină. Părea să fie un extras dintr-un interogatoriu vechi al 
lui William Fors. 

Fors declara că fusese „cam beat şi nebun”, aşa scria. 
Primise o moştenire şi scosese o sumă mare cash, apoi îi 
venise ideea să ruleze țigări din bancnote. Pe deasupra, 
împroşcase cu şampanie pereții, dar şi rochia Idei Aminoff. 
Insista să i se dea voie să bea din pantojul ei şi spunea că 
vrea să-l închirieze pentru 2.000 de coroane. Era de înţeles că 
ea se înfuriase. Dar asta nu-i dădea dreptul să-i fure 
portofelul, spunea el. După întrebări repetate, admite că nu e 
sigur cine i l-a furat. L-ar fi putut şi rătăci, declara el. Era 
foarte beat şi avea «o anume fixaţie pentru ea. «Arăta ca 
regina din Saba, nu altceva, cu colierul acela al ei, şi voiam 
să se domolească.» Dar el nu îi făcuse nimic rău, doar fugise 
după ea în noapte. Deşi cât era de ciudat? spusese el. Ea îi 
făcea pe toți să-şi cam piardă capul. «Presimțeam că putea să 
i se întâmple ceva rău. Dacă o ținea tot aşa», adăugase el. 

Dacă o ținea tot aşa, îşi zise Micaela. Doamne, 
Dumnezeule! Să împroşti şampanie pe pereţi şi să rulezi 
țigări din bancnote de 100. Se înfurie fără motiv şi se gândi 
la banii pe care i-i dăduse maică-sii, dar şi la altceva - la 


tatăl ei care, demult, îşi împărțea bancnotele cu un aer atât 
de grav şi vinovat de parcă îi era ruşine că nu avea mai 
multe. leşi din cameră şi trânti uşa. 

Rekke n-avea decât să scormonească singur în rahatul 
ăla aristocrat. Îşi luă geaca de blugi şi plecă. Putea foarte 
bine şi să ajungă mai devreme la Linda Wilson. 

e 

Traficul pe E4 nu era aglomerat, iar Lucas ținea piciorul 
pe accelerație. Ajunsese la 140 de kilometri pe oră şi se uita 
la Julia. Părul ei blond spre roşcat flutura în aer, iar el 
întinse o mână. Era demențţial de frumoasă. Ar trebui să o ia 
cu el în Husby. N-avea nimic să-i reproşeze lui Natali, iubita 
lui, dar ea nu avea o asemenea clasă. Toţi l-ar privi cu 
invidie. Toţi şi-ar zice La naiba, ce fată are Lucas! Poate 
obține orice vrea. 

Pe de altă parte, trebuia să fie atent. Julia venea cu 
tentaţii — ca o afurisită de vază scumpă. Voia să o posede şi 
să o zdrobească în acelaşi timp. 

Era aşa sensibilă şi rafinată, că îl gâdilau degetele şi mai 
că se întâmplase să depăşească limita. Aseară, când ea 
dormea, o privise în lumina ce venea pe fereastră, o prinsese 
de gât şi apăsase. Fusese ceva grozav de incitant şi simţise 
cum îl străbate un fior. Dar se oprise la timp, slavă 
Domnului, şi poate nu voia să o omoare doar pe Julia în 
acel moment. 

Mai era şi Micaela şi ce i-ar putea reproşa cineva? Ea îl 
făcuse să deraieze. 

După tot ce făcuse pentru ea, acum voia să-l trimită la 
zdup. Era o trădare uriaşă şi, dacă n-ar fi fost maică-sa şi 
Vanessa, ar fi sugrumat-o pe ea prima - şi nimeni nu putea 
spune că nu o avertizase. Parcă era oarbă şi surdă. Trebuia 
neapărat să pună ea totul în pericol, şi nu doar pentru că 
era un copoi care-şi făcea pur şi simplu treaba. Nu. Folosea 


orice fleac pe care-l auzise şi îl văzuse de-a lungul vieții lor. 
Trebuia să riposteze. 

Avea nevoia de cineva ca Julia. Dar cum s-a văzut... Julia 
era teren minat şi era exclus să-i facă rău cu adevărat, 
pentru că ar fi însemnat sinucidere. Şi-ar fi ridicat în cap pe 
toată lumea. Planul era mai curând să-i arate cât de 
îndrăgostită era Julia de el şi să o facă să priceapă că nu-l 
putea provoca. Altfel, era posibil să se întâmple tot felul de 
lucruri. Numai că... nu era sigur că putea conta pe el însuşi 
pe deplin. Julia trezea în el ceva întunecat. 

Gâtul ăla firav, îşi zicea el, gura aceea, fata care primise 
totul, dar care tremura din cel mai mic fleac. Era ceva 
irezistibil, nu-i aşa? Şi pe deasupra... tatăl ei, ce mai tip! Nu 
e de mirare că avea duşmani. 

Dar la cum funcționează lumea, duşmanii duşmanului 
tău sunt prietenii tăi. Toată seara conversase cu o avocată 
dată naibii, fermecătoare, care lucra pentru un mahăr cu 
care mai vorbise el şi înainte şi care-i oferea bani, o groază 
de bani, dacă dădea şi el o mână de ajutor şi-l presa pe 
Rekke. Voiau poze cu el şi Julia, nimic altceva, doar ceva 
material cu care să facă presiuni. În schimb, lui Lucas i se 
punea la dispoziție casa lor din Trosa. 

Casa avea să fie cât se poate de frumoasă şi o să găsească 
şampanie şi mâncare în frigider; era un aranjament bun, 
poate prea bun. lar Alicia, avocata, promisese să-i asigure 
spatele din punct de vedere juridic, dacă treaba merge prost. 
Deşi, de fapt... E drept că n-ar putea face nimic dacă el şi-ar 
pierde controlul ca aseară. N-avea decât să fie atent. N-avea 
decât să-şi ţină mâinile în frâu. În orice caz, n-ar trebui să 
fie vreo problemă. Mai trecuse şi înainte prin tot felul de 
belele. La naiba, din ce încurcături reuşise să iasă numai 
pentru că era mai deştept ca alţii! Îşi revitaliză din nou 
încrederea în sine şi trase scurt cu ochiul în oglindă. Era 
arătos şi cel puţin la fel de fermecător. Putea avea pe oricine 


voia şi nimeni nu mai îndrăznea să-l înşele. Avusese grijă de 
asta, iar gândul la tot ce realizase îl făcea să vrea să 
depăşească limitele, ca o recompensă. 

Apăsă acceleraţia până la capăt. Indicatorul de viteză sări 
la 170, iar Julia încremeni. Parcă pedala de accelerație ar fi 
fost cuplată la sistemul ei nervos. 

— Poţi să mergi mai încet? 

— Îmi pare rău, iubire, doar m-am încins un pic, 
răspunse el, şi era adevărat. 

Avea tot felul de imagini în minte şi o strânse puternic de 
încheietura mâinii, cum îi plăcuse mereu să facă. Dacă-ai şti 
numai ce preț ai, copil răsfățat! îşi spuse el simțind din nou 
tentația s-o bage în sperieți. 


Treizeci şi patru 


Linda Wilson îngenunche să se roage. Sfinte lisuse şi 
Maica Domnului. Dar se întrerupse rapid. O durea spatele, 
aşa că îşi întinse brațele. Simti un trosnet între omoplați, ca 
un fel de răspuns la rugăciune. Fusese încordată ca un arc 
luni la rând şi nu era de mirare. 

Surorii ei i se întâmplase ceva înfiorător, deşi nimeni nu 
spunea clar ce şi nimeni nu ştia cu certitudine nimic. 
Fuseseră zile în care se simțise mai bine şi se gândise că 
totul nu era altceva decât o altă perioadă lungă de tăcere, 
una din multele la care le expusese Claire în timpul vieții ei 
în exil. Dar astăzi teama revenise mai puternic ca niciodată. 
Primise o vizită îngrijorătoare şi curând avea să mai 
primească una, din partea altui polițist. 

Se ridică, încurajată de faptul că nu se refugiase din nou 
în rugăciune. Având în vedere complexitatea lumii şi toate 
destinele umane în care Dumnezeu ar trebui să intervină ca 
să satisfacă o singură dorință, logica rugăciunii nu e 


rezonabilă, aşa îi spusese Claire demult, şi izbucniseră în 
râs promițându-şi una alteia să nu se mai roage. 
Promisiune pe care o respectase şi ea multă vreme. Dacă se 
rugase vreunui zeu, era mai degrabă 

Dionysus. Se îmbăta şi trăia de parcă ziua de mâine nu 
mai exista. 

Totuşi, nu contase. Când se produsese criza, religia îşi 
înfipsese din nou ghearele în ea şi, deşi nu se lipise de ea 
nimic din buna-credință catolică, avea din plin altele: 
culpabilitate, ruşine, sentimentul pierderii. lar astăzi era 
mai grav ca niciodată. Avea nevoie de un pahar, sau de trei, 
dar înainte de toate avea nevoie de un semn de viață. 

Te rog, dragă Claire, dă-mi un semn, murmură ea şi merse 
să-şi facă un gin cu apă tonică. 

Avea o bucătărie modernă, renovată cu zece ani în urmă, 
dar altfel apartamentul era de modă veche şi plin de mobilă 
din anii 1800. Linda cumpăra şi vindea antichităţi victoriene 
fără a câştiga mare lucru, ba dimpotrivă. Dar bani avea 
destui, slavă Domnului. Claire lăsase în urmă mai mult 
decât era nevoie, pentru că, deşi nu murise cu adevărat, 
avusese un testament şi de aceea Linda îşi permitea să 
locuiască în centrul oraşului, nu departe de 
Ostermalmstorg. 

Nu era chiar ce se aşteptase după ce avusese tot felul de 
joburi ocazionale prin cârciumi şi baruri şi se pensionase la 
doar 40 de ani, din cauza problemelor de spate. Aşa că, 
desigur, nu se putea plânge. Devenise o persoană înstărită 
doar pentru că era sora lui Claire. Însă această realitate 
atrăsese după sine şi alte lucruri: o lume întreagă de spioni 
cu mesaje criptate, mesageri secreţi şi o stare permanentă 
de paranoia, iar când se obişnuia cu situația, se întâmpla 
ceva, ca acum, care o scotea din minți. Nu putea dormi, cu 
atât mai puţin gândi limpede şi o ura pe Claire pentru asta. 
O ura şi o iubea. 


Tocmai suna cineva la uşă, iar ea înjură. Deja? De-abia 
apucase să strângă masa după vizita lui Lars Hellner. 

Merse în fața oglinzii de pe hol şi oftă. Avea ochii sticloşi 
şi părea speriată - şi băută. 

— Aşteaptă puțin! strigă ea spre uşă. 

Măcar era îmbrăcată decent, îşi spuse, cu pantaloni de 
bumbac şi o bluză neagră bine călcată. Sigur va fi capabilă 
să mintă bine şi astăzi. În privința asta, nimeni nu se putea 
plânge de ea. 

— Vin! strigă ea. Vin! 

e 

Linda Wilson o făcea pe Micaela să se simtă mică. Era 
înaltă şi impunătoare, cu trăsături frumoase şi ochi mari şi 
vioi. O puteai vedea pe Claire în ea: mai solidă, mai în 
vârstă, dar totuşi... Linda Wilson avea prezență şi un zâmbet 
nervos, minunat, iar locuința ei parcă aparținea altui secol. 
Pe perete era o pictură întunecată a lui lisus în momentul 
coborârii de pe cruce şi peste tot în jur erau birouri şi 
scaune vechi, de anticariat. 

Micaela ştia că mama surorilor — căsătorită cu un inginer 
englez care le părăsise demult - avusese o viață furtunoasă 
în tinerețe. După ce fusese dependentă de heroină şi se 
internase pentru dezintoxicare într-o instituție religioasă, 
trecuse la catolicism şi devenise tot mai habotnică, probabil 
şi excentrică în credința ei. Nu numai Rebecka Wahlin era 
de părere că mama avusese o influenţă decisivă şi, în multe 
privinţe, distructivă asupra fiicelor sale. 

— Ai aranjat frumos aici, spuse Micaela. 

— Nu sunt aşa de sigură, răspunse Linda, ca şi cum asta 
gândea într-adevăr şi o îndemnă pe Micaela să se aşeze în 
faţa unui şemineu deschis, pe un scaun de lemn închis, cu 
o pernă verde, mult prea subțire. 

— Cred că totul e foarte consternant, continuă ea. Ce 
doreşti de fapt? 


Nu era nimic exagerat de agresiv în întrebare, dar Micaela 
tresări şi se încurcă într-o explicație mai lungă, nu tocmai 
convingătoare, care se încheie cu întâlnirea ei cu inspectorul 
Lindroos la secția de poliție. 

— I-ai băgat pitici în cap, spuse Linda. 

— Îmi pare rău. 

— Acum i se pare că sora mea ar putea fi în viață. E al 
naibii de supărător şi lipsit de respect. Nu poţi bănui ce răni 
deschide. Doar el a fost cel care a identificat-o în Spania. 

Micaela aprobă din cap şi se prefăcu îngrijorată. 

— Nu ai spus că era cam beat? 

— În orice caz, nu era treaz. Ba chiar a încercat să mă 
invite la un pahar. 

Micaela îşi aminti de privirile de care avusese parte când 
fusese la secția de poliție de pe Bergsgatan. 

— Nu aşa face el tot timpul? 

Linda îi întoarse zâmbetul, în mod destul de neaşteptat. 

— A încercat să se dea şi la tine? 

Micaela îşi deschise braţele în semn de exasperare. 

— Poate ar fi trebuit să mă simt flatată, continuă Linda. 
Nu mai primesc asemenea propuneri de la o vreme. Dar la 
drept vorbind, nu mă simt deloc confortabil. 

— Îmi cer iertare că am deschis un subiect dureros. 

Linda o privi cu suspiciune. 

— Ai mai auzit înainte zvonuri că sora ta ar fi în viață? 

— L-am suportat pe Samuel 14 ani, deci da. 

— Dar nu din partea altcuiva? 

— Nu, n-aş putea spune. 

Micaela sesiză schimbarea din vocea ei şi continuă pe un 
ton cât se putea de impartial: 

— Mă interesează ce s-a petrecut înainte să dispară. 

— Pe toţi ne interesează. 

— Ce s-a întâmplat atunci? 

Linda Wilson păru ofensată. 


— Voi ştiţi mai bine decât mine. Era amenințată şi se 
exercitau presiuni asupra ei. 

— Cine exercita presiunile? 

— Axel Larsson, desigur, şi compania ungară 
Cartaphilus. 

— A vorbit vreodată despre patron, Gabor Morovia? 
întrebă Micaela şi atunci pe chipul Lindei Wilson trecu o 
umbră, foarte rapid, totuşi imposibil de trecut cu vederea. 

— Nu ştiu exact, spuse ea. 

— Dar dacă te gândeşti bine? 

— L-a pomenit atunci. 

— În ce fel? 

— A spus că la început o susţinea, că se îngrijea de 
lucruri. Se cunoşteau de la universitate. Morovia a fost cel 
care - înaintea altora - o făcuse să înțeleagă că economia 
avea să intre în colaps. Ea... sau mai degrabă moştenirea 
ei... a câştigat mulți bani de pe urma acestei presupuneri. 
Vedea clar. 

Clar. 

— Dar apoi... 

— Situaţia a devenit încordată. Lui Claire îi era frică de el. 

— A agresat-o? 

— Ceva s-a întâmplat. Avea dureri de stomac şi coşmaruri 
şi începuse să se uite în jur pe stradă. 

— Voia să-l reclame? 

— E ceva ce nu vom şti niciodată, bănuiesc. 

— Din cauza lui Morovia a fugit? 

— Existau tot felul de motive, presupun. 

— Şi din cauza lui Samuel? 

Linda Wilson ezită şi se uită la ceasul de mână. Era 
evident că nu-i plăcea direcția pe care o luase discuţia. 

— Poate un pic. 

— De ce spui asta? 

— E plăcut să fii iubit, dar poate nici prea mult. 


— Şi totuşi... 

— Totuşi ce? 

— Să-l laşi aşa, fără să-i spui o vorbă, fără să te explici. A 
fost greu. 

— Poate că nu a văzut o altă cale, răspunse Linda cu o 
voce acum gravă, din cauza căreia răspunsurile de până 
acum păreau doar nişte cuvinte goale. 

Parcă ajunsese, brusc şi fără să vrea, de ceva foarte 
apropiat de adevăr, iar Micaela se gândi ce strategie să 
folosească mai departe. 

— I-a scris numai o vedere lui Samuel înainte să... moară. 

Micaela zăbovi intenționat la ultimul cuvânt. 

— Dar mă întreb... Nu ţi-a scris mai mult ţie? 

— Nu am primit un rând de la ea. 

— Cu toate astea, a petrecut ore în şir cu o scrisoare 
lungă înainte să dispară, nu-i aşa? 

— Din ce zice Samuel, da. Dar nu a ajuns niciodată la 
mine; cum ştii, colegii tăi au făcut totul ca să o găsească. Şi 
poşta a demarat o anchetă. Am tot aşteptat-o de atunci. 

— Scria mereu scrisori lungi? 

Linda Wilson zâmbi echivoc. 

— Voia să fie mama mea. 

— Aha, serios? 

— Da, deşi era sora mai mică. Dar poate e de înțeles 
cumva. Mama noastră nu era tocmai modelul ideal. 

— În ce privință? 

— Mda, în ce privință? Cam în toate. Ne-a dat 
sentimentul vinovăţiei cât să ne-ajungă toată viața şi Claire 
voia de timpuriu să ia rolul înțeleptei în familie, în timp ce 
eu... 

— În timp ce tu? 

— Am deraiat, ca să zic aşa. 

— Şi asta e o soluție. 


— Este, şi cu cât mai mult călcam eu strâmb, cu atât mai 
capabilă devenea Claire. Slăbiciunea mea o făcea puternică. 

Micaela se gândi la mama ei şi la celălalt frate al ei, care 
toată viața reacționaseră la obstacole capitulând, în timp ce 
ea îndura şi lupta cu şi mai multă înverşunare. 

— Îmi pare cunoscut, admise ea. 

Linda Wilson îi aruncă o privire sfredelitoare. 

— Dar din cealaltă perspectivă, nu-i aşa? 

— Da, poate. Dar am fost şi foarte tristă. 

Linda se uită la ea cu un zâmbet reținut. 

— Poți încerca să rezolvi. 

— Mă ocup. 

Micaela îşi îndreptă spatele. 

— Deci nu exista nimic special, din câte ştii tu, ce ar fi 
putut şti Claire despre Gabor Morovia? Ceva ce l-ar fi făcut 
pe el să se teamă? 

— Nu ştiu, spuse Linda. Poate. 

— Vrei să spui că a făcut vreo aluzie? 

— Da, într-un fel. 

Linda Wilson avea un aer precaut sau îi era de-a dreptul 
frică. Greu de spus. 

— Nu mai bine îmi spui? 

— Avea o prietenă care a murit, a ars în casa ei din 
Madrid în luna în care a dispărut Claire, continuă Linda. 

— Sofia... 

— Exact, Rodriguez. Ai auzit ceva? Fuseseră colege de 
facultate şi erau amândouă apropiate de Morovia. Îl adorau, 
aşa cred. Dar până la urmă Sofia a vrut să se elibereze şi a 
şoptit ceva la urechile poliției spaniole. De fapt, n-ar trebui 
să povestesc. 

— De ce? 

Linda ezită. 

— Pentru că nu ştiu prea multe. Dar pot să spun că Sofia 
Rodriguez a fost găsită în pat, în casa ei arsă. Erau indicii că 


focul ar fi izbucnit la picioarele ei şi s-a răspândit. S-a 
crezut că fusese legată; aşa indica poziția mâinilor. 

— Ca şi cum ar fi fost torturată. 

— Da. 

— Şi Claire a crezut că Morovia e autorul? 

— Nu a spus direct, dar aşa am înţeles. 

Micaela se aplecă în față şi spuse acuzator: 

— Dar Lindroos şi echipa lui trebuie să fi investigat atent 
pista asta. 

Linda Wilson se uită înapoi la ea, cu priviri înflăcărate. 

— Nu chiar Lindroos. 

— Dar a investigat altcineva, sau ce? 

Linda Wilson se uită spre bucătărie, părând să se 
gândească intens la ceva. 

— Am auzit de colaborarea ta cu un profesor care ştie să 
interpreteze urme şi indicii nevăzute. 

Micaela deveni circumspectă. 

— Schimbi subiectul, spuse ea. 

— De fapt, rămân la subiect. Încerc numai să mă gândesc 
un pic. Aş putea să rog pe cineva să vă sune. Mă întreb dacă 
nu se gândeşte deja să sune. 

— Cine? 

Îşi mişcă mâinile peste coapse. 

— Nu pot să spun. 

— Dar te alarmează ceva, nu? întrebă Micaela. 

— Poate. 

— Vrei să vorbeşti? 


— Vreau să pleci. 

— Cum? 

Micaelei îi era greu să abordeze schimbarea bruscă a 
tonului. 

— De ce? 


— Doar aşa. Poate ne mai auzim. Dar acum vreau să fiu 
singură. 

Micaela se întrebă dacă să mai spună ceva ca să rămână. 

— Această fotografie de vacanţă cu femeia... începu ea. 

Linda Wilson se ridică. 

— Nu vreau să aud. 

— Rekke, profesorul cu care lucrez, crede că femeia se 
uită cu anxietate în jur după cineva chiar din spatele ei. Ai 
idee cine ar putea fi? 

— Mulţumesc pentru vizită, i-o reteză Linda şi întinse 
mâna. 

Micaela se ridică şi se gândi că era într-adevăr vremea să 
plece. Avea impresia că din toată durerea aceea era pe cale 
să se formeze un fel de decizie. 

e 

Rekke o sună pe Julia, dar fata avea telefonul închis, 
înjură şi îi scrise un mesaj fostei lui soții, Lovisa. Poate Julia 
nu voia să stea de vorbă cu el; poate o prefera pe mama cea 
rece tatălui nervos. Indiferența impasibilă în fața îngrijorării 
enervante? 

Nu avea stare şi ieşi în Djurgârden. Peste tot, oamenii se 
plimbau cu copiii lor, aparent lipsiţi de griji. Se afla şi în 
zona turistică, foarte aproape de Skansen, Hasselbacken şi 
parcul de distracţii Gröna Lund. Soarele era puternic, 
transpira tot mai tare şi se simțea rău. Högbergsgatan 52, 
îşi spuse. Ar putea fi o adresă dintr-un alt oraş, nu din 
Stockholm? O să caute imediat ce ajunge acasă. Dar mai 
întâi, dacă într-adevăr îl va suna pe William Fors, trebuia să 
stabilească o strategie. 

Era sigur că acolo se ascundea şi altceva în afară de 
excesele lui Wille şi vorbăria lui îngrozitoare. Da, adevărul e 
că disponibilitatea lui de a admite aşa de repede ce bufon 
patetic fusese în acea seară era suspectă în sine. Wille Fors 


nu era persoana care să recunoască nonşalant lucruri 
penibile şi greşeli. Nici atunci, nici mai târziu. 

Părea mai curând să vrea să arate ce suflet cinstit avea. 
Existau şi contradicții în mărturia lui, o serie de ciudățenii 
care se vedeau mai clar acum, după trecerea anilor, iar 
Rekke nu mai era orbit de nebunia tinereţii. Probabil că 
Morovia îl avea la mână cu ceva. Comportamentul celor de 
la Nordbanken în negocierile legate de veniturile lui Axel 
Larsson asta sugera. Lui Rekke nu-i rămânea decât să-şi 
aleagă cuvintele cu atenție, să-şi dovedească şi practic 
cunoştinţele în tehnicile de interogatoriu. Deşi sincer 
vorbind... nu-şi dădea seama cum ar putea reuşi. Se simțea 
mizerabil şi penibil. 

Pe de altă parte, nici Wille n-avea cum să fie prea în 
formă. De la o vreme, nu mai ploua cu oferte de joburi. Dar 
compensaţia de tip paraşută-de-aur de 30 de milioane îl 
ținuse totuşi pe picioare şi cu siguranță mai profita încă de 
şarmul lui de vânzător de maşini. 

Fie ce-o fi. Îşi luă mobilul şi sună. 

— Fors, se auzi o voce în telefon. 

— Wille, spuse el. Sunt Hans Rekke. 

— Hans. 

Nu părea să fie cel mai binevenit apel, iar Rekke se 
întrebă ce-ar fi să-l încurajeze un pic. Bancherii veseli îşi 
dau mai bine drumul la vorbă. Dar nu era în stare. 

— Îmi pare rău că te deranjez. Dar cred că trebuie să 
vorbim despre Claire Lidman şi Ida Aminoff. 

Conversația nu luă o turnură mai bună pentru Fors. 

— Vrei să spui că au de-a face una cu alta? 

— Într-un fel cam neaşteptat, da. Aceiaşi bărbaţi se 
învârteau în cercul lor, la distanță de peste 15 ani. 

— Ce bărbaţi? 

— Tu şi Gabor Morovia. Probabil că sunteți prieteni? 

— Nu, chiar nu suntem. 


Părea şocat de întrebare. 

— Evident că ai dreptate. Nu te împrieteneşti aşa uşor cu 
Morovia. Dar poate ţi-a şoptit nişte instrucțiuni la ureche? 

— Acum mă jigneşti. 

— Poate, un pic. 

— Nu ştiu mai multe decât ce am spus atunci poliției. Nu 
pricep de ce mă suni acum, după atâţia ani. 

— Îți aminteşti de colierul Idei? 

— Da, sigur că-mi amintesc, răspunse el deranjat. 

— Ai fost ultimul care l-a văzut la gâtul ei. 

— Mă îndoiesc, răspunse Wille şi lovi ceva în fundal, 
probabil o lampă. 

— Nostri nervi loquuntur. 

— Cum? 

— Nervii noştri vorbesc. Dar ce voiam să spun e că a fost 
smuls. A fost smuls de la gâtul ei cu o brutalitate pe care o 
înțeleg abia acum. 

— Cum adică abia acum? Wille părea cutremurat. 

— Semnul de pe gâtul ei, spuse Rekke. A fost acolo tot 
timpul, ca indiciu îngrijorător, o verigă care lipsea. Dar nu a 
fost luat destul în serios. Era o rană prea superficială, o 
tăietură nu mai adâncă de câțiva milimetri şi care nu părea 
să se potrivească cu grosimea colierului. Dar anchetatorii 
uitaseră două lucruri: colierul putea fi smuls post-mortem. 
Putea fi smucit rapid de două mâini care împărțeau 
presiunea. 

— Ce vrei să spui? 

— Că văd că ai altceva de povestit, William. Observ 
contururile acestei noi versiuni în mărturia ta. Voiai de la 
început să vinzi ipoteza că Ida s-a descotorosit singură de 
colier. Vechea ta depoziție avea un scop ascuns, William. 

— Nu înțeleg ce vrei să spui. 


— Ba da, înţelegi. Ştiu că ai mințit şi, dacă nu ai omorât-o 
tu, promit să te iert. Dar dacă nu mă ajuţi, atunci vin după 
tine cu tot ce am. 

— Mă ameninți, Hans? 

— Aproape că aşa pare. Mă miră, de fapt. De obicei, sunt 
prea manierat. De altfel, cred că trebuie să ne întâlnim 
acum, imediat. 

— Nu, nu pot. 

— Ba da. Merg acum şi mă aşez la KMK şi beau vreo două 
espresso. Vino cât de repede poţi, spuse el, şi se gândi că 
măcar în privința asta nu fusese chiar inutil. 

Samuel mergea pe Strandvägen, gândindu-se la Claire. 
Nu mai era furios, nici măcar abătut, ci îngândurat, de 
parcă era ceva nou legat de ea ce-şi dorea să înțeleagă. O 
întâlnise la o petrecere în Bromma, cu 15 ani în urmă. 
Fusese invitat cam într-o doară, în ultimul moment, pentru 
că îi făcuse două mese de cafea la comandă gazdei, un 
director de-a dreptul arogant de la fondul de investiții Alfred 
Berg. În consecinţă, se simțea rătăcit la petrecere. Acolo era 
numai lume bună şi oameni din finanțe, iar el preferase să 
se retragă în grădină. Atunci apăruse ea, cu un zâmbet 
reținut, şi îi spusese ceva de genul: 

— Nici eu nu suport. 

Era dezarmant şi elegant, dar tot nu se simțea mai sigur 
pe sine. Îi tăiase suflarea cu frumuseţea ei şi îşi dădea 
silința să nu cumva să pară stângaci. Dar se întâmplase 
ceva, obişnuia să spună că Dumnezeu îi trimisese un idiot 
în ajutor, un bărbat în costum cu dungi fine şi păr dat cu 
gel, care, gesticulând, vărsase un pahar de vin roşu pe 
rochia ei albă, iar lui îi fusese de-ajuns ca să se simtă în 
elementul său. Îl prinsese pe bărbat şi îl făcuse să se 
unduiască precum o păpuşă de cârpe pe gazon. 


— Cere-ţi iertare acum şi oferă bani pentru curățătorie, 
spusese el pe un ton neaşteptat de autoritar. 

Bărbatul mormăise câteva scuze şi o luase din loc. Dar ce 
era într-adevăr straniu era privirea lui Claire. Se uita la el 
cu dor, nu altceva, şi la scurt timp după aceea îl lua de 
mână să-l conducă afară. Fugiseră de-acolo în mare grabă 
şi, din tot traseul, îşi aducea aminte în mod special un 
singur lucru. Nu se mai simțea stângaci. Mai degrabă fusese 
împins să urce pe scenă. Devenise mai amuzant şi mai ager 
decât fusese vreodată, năucit nu numai pentru că era 
îndrăgostit. Ea îl înțelegea atât de iute şi intuitiv, încât 
cuvintele veneau de la sine şi de aceea nu doar Claire fusese 
cea care intrase în viața lui în acea seară. 

Se văzuse pe sine însuşi, cunoscuse o parte a propriei 
personalități de care nu ştia. După aceea, totul se 
desfăşurase cu o rapiditate stranie. Încă din prima noapte, 
când Claire stătea încolăcită în jurul lui, îşi luase brusc un 
aer grav şi îl întrebase: 

— Vei fi blând cu mine? 

— Mereu, a răspuns el. Mereu. 

Promisese ca într-un jurământ solemn şi considerase 
mereu că era o parte a pactului lor, a contractului lor secret. 
Dar acum, când se grăbea să ajungă pe Strandvägen, intuia 
pentru prima oară o altă prezență nevăzută acolo, în patul 
lor: umbra unui alt bărbat, care nu fusese blând şi care 
într-un fel constituia însăşi premisa propriei prezenţe. 

Se opri. Asta era el? Un contrast, un moment de calm 
între furtuni, o persoană care în toate celelalte împrejurări 
ar fi fost prea drăguță şi neinteresantă, dar care îşi avea 
locul în viața ei în momentul acela? Îşi ridică ochii şi privi 
întinderea apei. Era multă lume în mişcare şi peste tot, pe 
autobuze şi tramvaie, se vedea steagul Suediei. Era ziua 
națională? Nu-i păsa. Continuă să meargă până îl zări pe 
profesorul Rekke mai departe, în forfota de oameni. 


Să se repeadă şi să întrebe dacă aflaseră ceva nou? Nu, 
profesorul părea să se grăbească. În schimb, Samuel scoase 
din buzunar fotografia de vacanţă. Să fi fost el într-adevăr 
numai o stație pentru Claire, un popas în drumul ei? Refuza 
să creadă. Se uită în sus la numerele de pe Strandvägen. Ar 
trebui să fie exact aici, dar nu exista nicio tăbliță şi, abia 
după ce văzu fațada, observă firma cu Biroul de avocatură 
Adler, scrisă cu litere mici. Sună la interfon şi văzu o 
cameră care îi urmărea mişcările; apoi uşa se deschise cu 
un bâzâit uşor. Urcă o scară curbată, uitându-se încordat în 
jur. 

Era un loc elegant şi se strădui să-şi țină spatele drept. 
Nu te apleca, îşi spuse el, căutând ceva care să-i dea putere. 
Însă nu era uşor. Numai salonul, mobila şi arta de pe pereţi 
îl făceau să se simtă mic, ba chiar şi tânăra femeie care îl 
întâmpinase la recepţie. Avea clasă. Abia dacă avea 30 de 
ani, era înaltă şi frumoasă şi purta un costum gri-verzui. 
Privirea îi era amabilă şi binevoitoare. 

— Bine aţi venit! Domnul Lidman? întrebă ea. 

— Exact, bună ziua, am o întâlnire cu Alicia Kovâcs, 
răspunse el şi îşi împinse pieptul înainte. 

— Cred că sunt mai multe persoane care vor să schimbe 
câteva vorbe cu dumneavoastră. Dar suntem cam în 
întârziere azi, din păcate. Vă pot oferi ceva? 

— Un pahar de vin, dacă se poate, spuse el. 

Se întrebă apoi dacă nu cumva era prost momentul, ba 
mai rău, dacă n-ar putea fi luat drept semn al alcoolismului. 

Era abia ora 13, iar în birourile elegante nu se mai bea în 
miezul zilei şi sigur se vedea că deja avea două beri la activ. 
În orice caz, femeia nu lăsa de înțeles că observase. 

— Bordeaux, Burgogne, Chablis Premier Cru? întrebă ea 
cu acelaşi zâmbet cald. 

La naiba, o să se îmbete. 

— Ce aveți mai tare. 


Femeia rămase fără cuvinte un moment, apoi pufni şi 
atunci reuşi şi el să râdă amabil, cu lejeritate, recuperând 
astfel un pic de respect de sine. 

— Nu ştiu exact. Dar pot verifica, dacă vreți. 

— Vă rog. 

După ce femeia se îndepărtă cu paşi uşori, Samuel se uită 
din nou în jur. Deasupra lui atârna un candelabru de 
cristal, de fapt două. La perete erau biblioteci din lemn de 
nuc cu cărți legate în piele şi alte tablouri, care păreau 
obţinute pe bani grei la licitaţiile de la Bukowski. În dreapta, 
pe o măsuţă de marmură neagră, se afla o tablă de şah cu 
piese sculptate cu rafinament. Oare să ştie Alicia Kovâcs 
ceva despre Claire? Ar putea fi atât de simplu, încât lumea 
să ştie de Claire chiar aici, după colț, în propriul lui oraş? 
Tânăra se întoarse cu paşi rapizi. 

— Un Amarone e tot ce am găsit mai tare, are 14% alcool. 

— Mulţumesc, e bine, răspunse el fără a putea reveni la 
aceeaşi lejeritate a vocii ca înainte. 

Se simți mai curând stingherit şi luă vreo două-trei 
înghițituri repezite, de parcă treaba aceea cu procentul de 
alcool ar fi fost cât se poate de serioasă. Imediat după aceea, 
femeia reveni şi îi spuse că poate să urce un etaj mai sus. 

— Profesorul Morovia vă aşteaptă. 

Profesorul Morovia. Pe Samuel îl cuprinse o stare de 
maximă încordare. Îi reveniră în minte cuvintele pe care i le 
şoptise Claire: „O să fii blând cu mine?” 


Treizeci şi cinci 


Magnus nu era în stare să stea şi să asculte şi, pentru că 
se afla undeva în spate, reuşi să o întindă fără să aibă 
neapărat ceva de făcut. Voia doar să plece şi să ajungă la 
oceanul a cărui întindere de un calm straniu începea puțin 


mai jos. Dar peste tot erau soldați şi gărzi, iar vocea nazală 
a lui Bush îi bruia gândurile. 

Preşedintele vorbea despre Ziua Debarcării şi destul de 
rapid ajunse la tema lui preferată: rugăciunea. Vorbea 
despre  binecuvântările pe care le primiseră de la 
contemporani soldații ce debarcaseră aici acum 60 de ani şi 
despre cum, într-un fel, Dumnezeu fusese alături de ei. 
Prostii, bombăni Magnus. Tertipuri republicane. Dar poate — 
lovi cu piciorul o piatră de pe aleea cu nisip — era un truc 
care încă funcționa. Dacă nu puteai schimba legislația în 
privința armelor sau face ordine în războiul din Irak, puteai 
trimite oricând rugăciuni. Ieftin, şi mai şi suna frumos. Ar 
putea încerca şi el cândva, când urma să vorbească în SUA. 

Deasupra, pe cerul senin, un elicopter dădu un ocol, apoi 
se îndepărtă de-a lungul coastei. Mai încolo pe alee, stăteau 
şi fumau doi tineri cu pantaloni şi şepci albe. Păreau rebeli 
în comparaţie cu ceilalți soldați de tinichea, crispaţi şi 
aliniați perfect în poziţie de drepţi. Magnus cobori la ei, 
întrucâtva vinovat, ca un şcolar care fugise de la discursul 
directorului. Nici starea de mahmureală nu-i dădea pace. 

Se gândi la întâlnirea lui cu Putin; era straniu, nu-i aşa? 
Pe de altă parte, Putin era un şarpe, un mafioso. Îi luase 
ceva timp să-l citească, şi nu numai lui. Chiar Bush spusese 
nu de mult, în treacăt: „M-am uitat în ochii lui şi i-am văzut 
sufletul”, de parcă sufletul acela ar fi fost frumos şi demn de 
încredere. Dar în ultimul an, era greu să nu-ți dai seama 
cine era cu adevărat Putin. Se dedicase distrugerii canalelor 
media şi transformării lor în instrumente de propagandă şi îi 
provoca şi îi amenința pe oligarhi, care deveneau ascultători 
şi temători. În felul ăsta, fusese o lovitură de maestru să-l 
aresteze pe Hodorkovski, cel mai bogat dintre ei. Nimeni nu 
putea fi în siguranță, oricâte miliarde ar fi adunat. Oare în 
condiţiile astea să fi devenit Morovia şi Putin duşmani? Sau 
mai degrabă... trebuie să se fi întâmplat înainte. Magnus îşi 


aminti din nou de bomba plasată în maşina lui Gabor, care 
îi omorâse fiul. Deloc bine - eufemistic spus - pentru un 
individ care era deja răzbunător şi periculos. 

Totul era atât de îngrijorător... Şi ce ştia Hans? Mult prea 
multe, după cât se pare, şi totuşi... în anii precedenţi, când 
Magnus atingea subiectul, i se păruse că, dimpotrivă, Gabor 
era o problemă pe care Hans o lăsase în urmă. Dar, pe 
termen lung, nu puteai considera ignoranța şi naivitatea 
trăsături de bază ale lui Hans. Nu, Doamne, omul ăsta era 
imposibil - şi n-ar putea blestematul ăla de preşedinte să 
înceteze cu croncănitul? Nici nu puteai gândi când tot 
turuia... Bla bla bla... We stand united. Da, da, mai vedem 
noi. De altfel, nu cumva îşi exagera accentul texan? Ba da, 
evident. Era alt tertip vechi, îl ştia şi el. Când preşedintele 
voia să pară tough guy şi să revină la rădăcini, vorbea tot 
mai mult ca un cowboy. Dar cui îi păsa şi ce trebuia să facă 
el cu Morovia? Să-şi bage capul în nisip şi să se sustragă? 
Desigur că nu, ține duşmanul aproape, îşi spuse el, şi vezi 
cât de mare e primejdia în care te afli. 

Ezită o secundă, două. Apoi îşi scoase telefonul şi, cu un 
fel de sfidare a morţii care îl speria, dar îl şi incita, îl sună 
pe Gabor. 

Samuel auzi sunetul unui telefon undeva, mai departe, şi 
urcă scările, ajungând într-un salon mare cu terasă care 
dădea spre Strandvägen şi Nybroviken. În stânga, la un 
birou mare de stejar, stătea un bărbat de vârstă mijlocie, cu 
spatele la el. Părea foarte în formă şi purta un costum 
cenuşiu croit pe corp. Avea păr bogat, brunet, şi se uita în 
jos spre mobil. 

Părea amuzat de ce vedea şi asta întărea impresia că era 
o persoană foarte mulțumită de sine. Bărbatul se întoarse şi 
Samuel îşi ținu respirația. 


I se păruse că avea de-a face cu un demon, o întruchipare 
a tot ceea ce-i făcuse rău lui Claire. Dar chipul lui Morovia 
era frumos şi amabil, fapt ce îl dezarma, iar Samuel ghici 
numaidecât că nu ar fi uşor să-ţi susţii cauza în fața unei 
astfel de persoane. 

— Samuel Lidman, presupun, spuse Morovia în engleză, 
cu o voce profundă şi sonoră care îl tulbură imediat. Am 
auzit multe despre tine. 

— Ah, serios? răspunse el încercând să-i întâlnească 
privirea, şi nici asta nu era uşor. 

Ochii lui Morovia păreau să-şi schimbe culoarea şi lăsau 
şi impresia că în acelaşi timp văd drept prin el, dar şi pe 
lângă el. 

— Oh, da, continuă Morovia. Şi nu numai despre 
recordurile tale la stilurile smuls şi aruncat. Ţi-am văzut şi 
lucrările de mobilă elegantă. Ai talent pentru detalii. Eşti un 
bărbat pasionat şi te-ai căsătorit cu cea mai bună femeie. 

— Mulţumesc. Dar am şi rămas singur. 

— Ni se întâmplă tuturor până la urmă, răspunse Morovia 
studiindu-l şi mai atent. Nu suntem tu şi eu, de altfel... 

— Ce? făcu Samuel enervat. 

— Cumva asemănători, şi nu mă refer doar la faptul că 
avem grijă de corpurile noastre. Mă gândesc la trăsături şi la 
culori, mai ales la buze. 

— N-am de unde să ştiu, spuse Samuel, uimit de 
observație. Dar mă simt flatat. 

Şi pe undeva, Morovia chiar asta făcea. Stătea în fața lui, 
elegant şi demn, strălucitor şi sigur pe sine, cumva ca 
Samuel să-şi amintească de el pe viitor; iar Samuel se lăsa 
impresionat împotriva voinţei lui. 

— Dimpotrivă, eu mă bucur. E cu adevărat o plăcere să te 
întâlnesc, domnule Lidman. 

Samuel se străduia să-şi păstreze calmul. Trebuia să 
înțeleagă despre ce era vorba şi să nu se lase manipulat. 


— Despre ce este vorba? Ai informaţii despre Claire? 

Morovia se uită pe fereastră. 

— Claire a spus multe despre tine. 

Samuel simțea cum i se urcă sângele la cap. 

— Când asta? Ce vrei să spui? 

Morovia se apropie de el cu acelaşi zâmbet amabil, care 
nu era reflectat însă şi în limbajul corpului. Avea ceva 
amenințător, iar Samuel făcu speriat un pas înapoi. 

— Aşază-te, îi ceru Morovia, arătând spre un fotoliu maro 
din fata biroului. 

Samuel se conformă, iar Morovia se aşeză chiar lângă el. 
Avea o privire fixă, acum parcă de o singură culoare. 

— Am grijă să rămân informat, spuse el zâmbind din nou, 
dar acum zâmbetul lui avea ceva dezagreabil. 

— Trăieşte? 

— Aşa se pare. Ai o fotografie, nu-i aşa? 

Samuel simţi că i se face şi mai rău. 

— De ce ai accepta asta doar aşa, fără să vezi măcar 
fotografia? 

— Am motivele mele. Dar nu ne uităm la fotografie înainte 
să vorbim? Poate pot să te ajut. 

— De ce m-ai ajuta? 

— Noi doi avem experiențe comune. 

— Care anume? 

— Claire ne-a dezamăgit profund pe amândoi. 

— Claire nu a... începu el, dar înțelese că orice ar spune 
ar fi greşit. 

Nimeni nu putea să conteste că fusese părăsit de Claire 
într-un mod crud şi nici nu îndrăznea sau nu voia să 
întrebe cum îl dezamăgise pe Morovia. Voia să-i arate mai 
întâi fotografia, aşa că îşi duse mâna la buzunar. Când îi 
întinse poza, avu senzația că e ceva definitiv şi fatal. Morovia 
o luă, iar corpul i se încordă. Îşi miji ochii şi rămase aşa un 
moment destul de lung. Cumva, era insuportabil. 


— Interesant, spuse în cele din urmă. Dar cam regretabil. 

Samuel nu întrebă de ce era regretabil, ci doar: 

— Deci vezi că e ea? 

Morovia nu răspunse, dar în respirația lui se auzi un uşor 
şuierat. Întoarse poza în toate direcţiile. 

— Remarcabil, spuse până la urmă. 

— Deci confirmi că este ea. 

— Da. Există mai multe fotografii făcute cu aceeaşi 
cameră? 

— Ce? Nu... cum adică? 

— Din fotografie lipseşte o persoană. 

— Cine? 

Morovia îi aruncă o privire de gheață. 

— Nimeni de care trebuie să ştii tu, în orice caz nu acum. 
Dar îți sunt recunoscător pentru informaţie, îmi dă ceva mai 
multă claritate. 

— Cum anume? Ce vrei să spui? 

— În diferite moduri, cronologic şi cauzal. În plus, 
recunosc cartea din mâna ei. 

Samuel tresări. 

— Ce vrei să spui? 

— Şi eu am ţinut-o în mână. 

— Sicilian Love, de Polugaievski? se bâlbâi Samuel. 

— Exact. Apărarea siciliană era importantă pentru 
amândoi. Avem amintiri legate de ea. Rekke e cel care a 
venit cu observația asta? 

— Aşa cred. Cum ai putut ţine... 

— Ce-a mai văzut Rekke în imagine? îl întrerupse 
Morovia, de parcă nu ar fi auzit sau nu ar fi remarcat tonul 
tensionat al interlocutorului său. 

Fotografia care pentru o clipă îl ţinuse încordat părea 
doar să-l amuze acum. 

— Ai întâlnit-o pe Claire? întrebă Samuel. 

— Ce-a mai văzut Rekke în imagine? repetă Morovia. 


Samuel nu voia să răspundă. Voia răspunsuri la cele o 
mie de întrebări ale sale. Dar era aici, în mâinile acestui om 
înfiorător, şi îşi spuse: O să fac cum vrea el, cel puţin pentru 
început. 

— A văzut că femeia are probleme cu meniscul, cum avea 
şi Claire, şi că radia ceva special. Cum a spus el? Where I 
go, life goes. 

— E un citat din Marilyn Monroe? 

— Nu ştiu. 

— Da, nu contează. Nu întâlneşti des acest tip de oameni. 

— Ce tip? 

— Ca Rekke. Altfel, oamenii sunt orbi. Dar unii văd. E ca 
şi cum ar trăi într-o altfel de lume, în care detaliile vorbesc 
în loc să stea mute, ca recuzită. 

— Trebuie să-mi spui dacă... încercă Samuel, deşi ceva 
din atitudinea lui Morovia îl reduse din nou la tăcere. 

— Ce crezi despre asociata lui Rekke, Vargas? 

Nu pricepea unde bătea cu întrebarea. 

— Micaela Vargas, ce părere ai despre ea? continuă 
Morovia. 

Samuel fierbea de furie. 

— De ce vorbim despre Micaela Vargas când am aflat că 
soția mea trăieşte? 

— O să-ți răspund la întrebări, domnule Lidman. Dar mai 
întâi spune-mi despre ea. 

— Chiar nu ştiu ce să spun. Trebuie să înţelegi... 

— M-au interesat mereu alegerile lui Rekke în materie de 
femei, îl întrerupse Morovia pe Samuel, deloc afectat de 
reacția lui. Au adesea ceva ce lui îi lipseşte şi, la rândul 
meu, sunt şi eu atras de ele. Dar pe această Vargas nu pot 
s-o pricep încă. Dintre toate femeile pe care le putea alege, 
de ce colaborează tocmai cu ea? Nu pricep. 

Samuel se ridică, acum scos din fire. 


— Încetează! Mi se rupe de Vargas. Mi se rupe de motivul 
pentru care lucrează Rekke cu ea. Ce ştii despre Claire? 

Morovia se uită din nou la fotografie şi răspunse calm. 

— Ca şi tine, mi-a fost greu să accept acel anunț de 
deces. Era destul de stângaci transmis, nu-i aşa? Mi-am dat 
seama destul de repede că eu eram cel de care trebuia 
protejată. Din cauza mea a fost şarada. Dar eu am avut 
mereu propriile căi. Am reuşit să o găsesc după câțiva ani şi 
la vremea aceea n-aveam intenţii bune, după cum n-avea 
nici ea. Dar am reuşit totuşi să clădim o relaţie rezonabilă, 
chiar dacă forțat, înainte să aflu de un lucru care de fapt te 
priveşte pe tine. 

Samuel se aşeză din nou, cu gura căscată. 

— Doamne Dumnezeule, unde este acum? 

Morovia îl privi cu un zâmbet care, dintr-odată, nu mai 
părea atât de ostil. 

— Vrei să o întâlneşti? 

— Da, evident! Doamne! exclamă el înnebunit, cuvintele 
revărsându-se din el. 

— Atunci o să-i dau de ştire. Pentru că, înţelegi tu, 
Samuel Anders Benjamin Lidman, ea nu m-a iubit 
niciodată, nici măcar la început, când am vrut să-i ofer 
lumea. Tu ai fost marea ei iubire. 

Cuvintele lui Morovia trecură ca un val peste el şi Samuel 
rămase încremenit, temându-se să se mişte. 

— Ce vrei să spui? 

— Pe tine te-a iubit tot timpul. 

Obrajii i se înfierbântară, iar inima îi bătea nebuneşte. 

— Dar de ce nu a dat niciun semn? 

Morovia îl privi, dacă nu cu compasiune, atunci cu interes 
intens. 

— Pentru că nu a putut, pentru că nu am vrut eu. A fost 
o situație delicată. 

— A fost din cauza ta, vrei să spui? 


Samuel abia îşi mai dădea seama ce spune. 

— N-aş zice chiar aşa, totuşi, răspunse Morovia cu 
răceală în glas. Dacă responsabilitatea îmi revenea numai 
mie, Claire n-ar mai fi fost o problemă. Dar a jucat dublu 
într-un fel de-a dreptul impresionant şi m-am lăsat înşelat, 
spre ruşinea mea. Deşi toate astea au trecut şi sunt convins 
că până la urmă e pregătită să te vadă, dacă mă asculți. 

— Ascult. 

Detesta nota rugătoare, lamentabilă din vocea lui, dar nu 
mai avea ce face. 

— Ce să fac? 

— Să fii de partea mea, Samuel, şi să nu vorbeşti cu 
poliția sau cu Rekke. 

— Bine, răspunse el nesigur. 

— Bun. O să te sune Alicia Kovâcs. Dar acum trebuie să 
pleci. Am o convorbire importantă. 

— Nu, spuse el. Am nevoie să ştiu mai multe. 

Şi totuşi se împăcă în cele din urmă cu situația. Avea 
nevoie să proceseze ce auzise şi ieşi în soare, deodată fericit, 
sau măcar plin de speranță, repetându-şi din nou şi din 
nou: Mă iubeşte, mă iubeşte. 

e 

Magnus împrumută o țigară de la soldaţii care fumau şi 
tocmai era pe punctul de a începe o discuţie cu ei când îi 
vibră mobilul. Era Gabor, care suna înapoi. Inima îi sări din 
piept. Se hotări să nu răspundă. Fusese o greşeală să sune, 
o greşeală şi numai să aibă de-a face cu existența lui. Dar 
până la urmă, la al şaselea sau al şaptelea semnal, preluă 
apelul. Morovia se bucura să-i audă vocea, spunea el. Se 
gândea şi el să sune. 

— Ce se aude în fundal? 

Magnus ținu sus telefonul. 

— E preşedintele Bush? 


Magnus îi spuse că era la Arromanches, în Normandia, la 
celebrarea a 60 de ani de la Debarcare; atunci Gabor începu 
să râdă aiurea, de parcă Magnus i-ar fi spus că era la circ. 

— Şi suni în mijlocul discursului? 

— Este nerespectuos? 

— Deloc. Dar tu eşti, Magnus; tu eşti o caricatură a ta. 

— De ce? 

— Iubeşti puterea. Dar şi mai mult adori să iei peste 
picior pompa şi parada. 

Magnus râse cumva forțat. 

— De altfel, tocmai m-am întâlnit cu Vladimir 
Vladimirovici, spuse el. 

— Cu Putin? 

— Exact. 

— Şi asta ţi-a dat fiori. 

— Ce vrei să spui? 

— Fratele tău are opiaceele lui. Tu te droghezi cu putere, 
Magnus. Putin ţi-a dat curaj să-ți suni duşmanul, nu-i aşa? 

— Ei, na! făcu Magnus, dar îşi dădu seama că Gabor avea 
dreptate. 

Când Putin i se adresase folosindu-i prenumele şi 
glumiseră şi sporovăiseră aproape ca egali, se simțise pentru 
un moment de neînfrânt şi devenise imprudent. Acesta era 
adevărul şi îi era ruşine. 

— Ar trebui să te fereşti de Putin. Vrea să te vadă 
împuşcat, adăugă el. 

— De-asta ai sunat? 

— Nu, răspunse el şi înghiți în sec. Ce am vrut să spun... 
este că Hans face din nou săpături în legătură cu moartea 
Idei Aminoff. 

Morovia tăcu şi o clipă Magnus crezu că i se făcuse la fel 
de teamă cum îi era şi lui. Dar după o clipă, Morovia se puse 
iarăşi pe râs. 

— Credeam că îmi dai noutăţi, Magnus. 


— Deci ştiai. 

— S-ar putea spune că eu am pus lucrurile în mişcare. 

Magnus rămase tăcut. 

— Ce vrei să spui? 

— I-am înapoiat un mic obiect. Dar cred că a început cu 
interesul lui pentru Claire Lidman. 

Magnus tuşi. Claire Lidman era în orice caz un subiect cu 
care îl ajutase pe Gabor, şi ar fi trebuit să fie în avantajul 
lui. 

— Te-am salvat de ea, spuse el. 

— M-am salvat eu singur. Dar mulțumesc pentru 
contribuție. 

Magnus voia să încheie discuţia. 

— Este în interesul amândurora să-l facem pe Hans să 
înceteze. 

— În interesul amândurora? 

Morovia avea un ton sarcastic. Magnus îşi muşcă buza. 

— Mă interesează de fapt cu totul altceva, continuă 
Gabor. Am investigat o vreme, dar nu am reuşit să obțin o 
informaţie sigură şi nu vreau să acuz fără dovezi. 

Magnus respiră adânc. 

— Să auzim atunci. 

— E vorba despre vechiul prieten al lui Hans, Herman 
Camphausen. Îţi aminteşti de Herman, nu? 

Magnus îşi amintea de Herman foarte bine, şoarecele de 
bibliotecă fricos care mai târziu în viață s-a transformat într- 
un dur şi a devenit agent secret în 
Bundesnachrichtendienst, la Berlin, de unde lupta cu toate 
mijloacele posibile împotriva criminalității organizate. 

— Ce-i cu el? 

— L-a admirat dintotdeauna pe Hans, ştii. 

— Da, aşa e. 

— Exact, şi sunt curios dacă Herman nu i-a cerut 
ajutorul fratelui tău în 1994. 


— De ce tocmai atunci? 

— Păi da, de ce? replică Morovia. Poate pentru că nişte 
idioţi din serviciile secrete din Vest credeau pe vremea aia că 
Rusia era un nou prieten bun şi au dat informații KGB, sau 
cum se chema pe vremea aia. 

Magnus simți cum îl cuprinde aversiunea. 

— Dar mai exact, continuă Morovia, vreau să ştiu cum l-a 
implicat Herman pe Hans în ancheta morţii lui Ciabarov în 
Berlin. 

Lui Magnus i se făcu de-a dreptul frică. 

— De unde să ştiu eu? 

— Pentru că, Magnus, tu ai aflat întotdeauna totul despre 
Hans. Din acest simplu motiv. 

Magnus se încordă. 

— Nu este adevărat. 

— Păcat. 

În vocea lui Morovia se insinua acum o răceală de gheaţă. 

— Dar... dacă într-adevăr aş putea să aflu, de ce ţi-aş 
spune ție? întrebă Magnus. 

— Din instinct de conservare, bineînțeles. Dacă îmi dai 
informații, rămân prietenul tău. 

— Şi dacă nu? 

— Atunci s-ar putea să încep să şoptesc câte ceva unuia, 
altuia. 

Magnus se uită spre preşedintele Bush, care tocmai îşi 
încheia discursul. 

— A fost o prostie din partea mea să sun, bombăni el. 

— Deloc, mi-ai citit gândurile, spuse Gabor. 

Magnus închise. Se hotări să lase baltă politica lumii şi să 
plece acasă numaidecât. 


Treizeci şi şase 


Micaela cobori cu liftul de la Linda Wilson şi ieşi în 
Nybrogatan. Când ajunse în Ostermalmstorg, primi un 
mesaj. Era de la Natali, prietena lui Lucas, şi avea impresia 
că ştie exact despre ce era vorba. Natali avea să încerce 
calea blândă. Lasă-l pe Lucas în pace de dragul familiei. De 
ce să vă certați, când puteţi avea grijă unul de altul? 

O mai auzise şi înainte, nu era o tactică rea. Era clar mai 
eficientă decât ameninţarea şi violenţa. În realitate, acel tip 
de rugăminte o făcuse să oscileze încă de la început. Însă nu 
era vorba despre asta, nici pe departe. 

Natali întreba unde era Lucas. Era îngrijorată, aşa scria. 
Geloasă. Era o mărturisire rară. Altfel, Natali nu se arăta 
niciodată vulnerabilă şi nimic nu era mai greu de clintit 
decât loialitatea ei față de Lucas. Dar acum, brusc, era 
geloasă. N-are decât, îşi spuse Micaela. Puțin îi păsa. Se 
gândi la Claire Lidman şi la reacția surorii ei când îl 
pomenise pe Morovia. Oare groază era ce văzuse pe chipul 
Lindei? Şi ce voia să spună cu persoana care avea să dea un 
semn? 

Părea să se fi ajuns într-un moment de cumpănă. Micaela 
privi în zare spre oraş, întrebându-se ce-ar fi să încerce să 
fie liberă un moment sau măcar să se aşeze şi să reflecteze 
la toate astea. Putea chiar şi să o sune pe Vanessa sau să-i 
dea un semn lui Jonas Beijer, să-şi ceară scuze pentru 
convorbirea isterică despre Rekke. 

Continuând să meargă pe Riddargatan pe lângă Biserica 
Hedvig Eleonora, simți din nou că nu aparține acelui cartier. 
Pe de altă parte, nu era mai bine nici în Husby, date fiind 
cele întâmplate. Îi sună mobilul şi crezu că e Natali. 

Dar era un număr necunoscut şi răspunse ezitând. Era 
un comisar pe nume Hans Hellner, de la Biroul Naţional de 
Investigare a Criminalităţii Financiare. I se simțea urgenţa 


în voce, iar Micaela înțelese că avea să audă ceva 
îngrijorător sau şocant. 

— Unde eşti? întrebă el. 

— Sunt pe Riddargatan. De ce? 

— Extraordinar! spuse el pe un ton mai relaxat. Ia-o pe 
Grevgatan şi uită-te după un bătrân destul de scund şi slab, 
la vreo 60 de ani. Poartă nişte ochelari de soare destul de 
caraghioşi cumpăraţi din benzinărie ca să se ferească de 
soarele ăsta nenorocit. De altfel, te-ai ciocnit de el chiar de 
curând. Te-a observat mai bine decât ţi-ai dat seama. 

— Despre ce e vorba? 

— Te-am căutat. Tocmai am fost la tine şi la profesorul 
Rekke, dar ați fugit amândoi de la locul faptei. Dar acolo... 
Cum s-a potrivit... lată-te acolo, vorbind la telefon cu 
bătrânul scund. 

Micaela închise şi văzu pe stradă un domn îmbrăcat în 
cămaşă gri-deschis, cu o servietă gri destul de voluminoasă. 
Era tras la faţă şi era îmbujorat; avea ceva tineresc în pasul 
energic şi de fapt nu era nici foarte scund, nici foarte slab. 
În schimb, purta într-adevăr o pereche de ochelari rotunzi 
ce păreau cam nepotriviți. Îi scoase şi flutură amuzat din 
mână, şi probabil avea dreptate; trebuie să se fi văzut de 
curând. Înţelese cine era abia când se apropie mai mult şi 
întinse mâna. Era bărbatul care intrase în birou cu o zi 
înainte, întrerupându-i convorbirea cu Lindroos. 

— Tu! exclamă ea. 

— Exact, eu. Mi l-ai dezechilibrat complet pe cel mai 
surmenat dintre inspectori. I-ai adus ceva, dacă nu mă 
înşel. 

— Hm, da, răspunse ea ezitând. 

— În fine, a mers bine cu Linda? O stresa mult vizita ta. 

Se opri, uimită. 

— De unde ştii? 

— Am fost în legătură cu ea toată ziua. 


Porni din nou, îngândurată. 

— Cum aşa? 

— Lindroos a sunat-o ieri şi a debitat ceva despre o 
fotografie recentă cu Claire Lidman la Veneţia. 

— Am auzit. 

— Şi mă interesează foarte tare, din mai multe motive. Ai 
întâmplător vreo copie la tine? 

Micaela se încordă toată. 

— Nu, din păcate. 

Hellner o privi dezamăgit. 

— Ce păcat! Pentru că am văzut numai părți din 
fotografie. Am încercat să le potrivesc azi-dimineață, dar 
lipsesc nişte bucăți. 

— Cum aşa? 

Deveni foarte atentă. 

— Am fost şi la Lindroos, fireşte. Nu de lene, dacă asta 
crezi. Dar bietul idiot a rupt în bucăţi-bucăţele poza, într-un 
fel de atac de panică. 

— Ce nebunie! 

— Da, asta mi-a sporit interesul. Nu cred că s-ar fi 
înfuriat aşa pe fotografie dacă n-ar fi văzut ceva acolo. Ştii, 
ancheta asta e ca o rană deschisă pentru el. Se simte 
dezamăgit şi cred că a bănuit tot timpul că există ceva ce i- 
am ascuns. 

— Aşa să fie? 

Expresia amuzată, jucăuşă dispăru de pe chipul 
comisarului, iar Micaela privi în zare spre Riddargatan. 

— M-am gândit să discut cu Rekke despre asta. Am şi 
clauze de confidenţialitate pe care vreau să le semnaţi, şi tu, 
şi el. Pentru că, înţelegi, mă aflu într-o situație foarte 
delicată. 

Micaela ajunsese să-şi imagineze deja o serie de situații 
delicate înainte să răspundă. 

— Cum adică? 


— Am nevoie urgentă de cineva care poate da de nişte 
urme şi am auzit că Rekke e capabil să citească locuri şi 
oameni ca dintr-o carte deschisă. 

— Uneori poate, răspunse ea schițând un zâmbet vag. 
Alteori ajunge să se îndoiască de toate. Ar trebui să aibă mai 
multă încredere de sine. 

— Un Sherlock fără vanitate, cu alte cuvinte. 

— Aşa ceva, spuse ea zâmbind din nou. Ce vrei să-l 
întrebi? 

— Despre fotografie. Totul e foarte interesant din cauza 
momentului în care a fost făcută şi mă întreb... 

Ezită o clipă. 

— N-ai vreun număr la care poate fi contactat, în afară de 
mobil? 

Ea clatină din cap. 

— Cred că are o întâlnire. 

— Treaba e, vezi tu, că am fost dezamăgiţi, continuă 
comisarul. Ancheta e închisă de mult timp, fapt pentru care 
putem mulțumi guvernului, nişte canalii, că veni vorba. Pe 
de altă parte, sunt destul de mulţi în jurul meu în care n-am 
încredere. Şi cum am spus, avem nevoie de ajutorul cuiva 
care poate potrivi un puzzle, iar contribuţia voastră în cazul 
arbitrului aceluia e legendară printre noi. De aceea mă 
gândeam... 

Ochii îi scânteiau oarecum mefistofelic. 

— La ce te gândeai? 

Se aplecă instinctiv, pregătită să audă un mare secret. 

— Că aş putea fi un pic imprudent. 

Bun, îşi zise Micaela. 

— Lucrurile stau cu totul altfel decât atunci, continuă 
Hellner. Însă dacă încep să vorbesc, atunci tu şi Rekke 
trebuie să înțelegeți că nu puteți spune nimănui ce auziti. 
Vă pot chiar închide dacă faceţi asta. 

— Înţeleg. 


— Ce bine! Şi cum am spus, am documente de semnat, 
plus ceva drăcovenii tehnice. 

Căută în servietă. 

— Aşa ceva, explică el, arătând spre o cutie gri-metalic. O 
cutie de bruiaj pentru telefoane mobile. 

— Desigur, spuse ea. 

Îşi luă în mână telefonul, care sună chiar atunci. De data 
asta, chiar era Natali. Ridică privirea spre Hellner, care făcu 
un gest care spunea Răspunde, dar nu mai mult. 

— Bună, Natali, sunt cam ocupată. Pot să te sun mai 
târziu? 

Natali părea să nu audă şi începu pe dată să-i spună că 
Lucas nu fusese acasă azi-noapte şi că era destul de sigură 
că întâlnise o tipă, o fată mică, finuță, genul de adolescentă. 
Îl auzise vorbind la telefon, fusese o convorbire îngrozitoare. 
Micaela făcu un pas în lateral, ca să nu audă şi comisarul 
Hellner. 

— Părea ceva serios? 

— Neah, răspunse Natali. E mai mult ca un joc răutăcios. 
Nu pare să-i facă bine nici lui, iar în ultimele zile mi-a fost 
teamă, Micaela, iartă-mă că spun asta. Dar e prima oară 
când mă sperie. 

— Lucas nu ti-ar face niciodată rău. 

— Nu mi-e teamă pentru mine, răspunse Natali. 

— Cine crezi că ar putea s-o pățească atunci? 

— Când a vorbit cu fata aia, a făcut un gest oribil cu 
mâna, aproape ca şi cum ar fi rupt gâtlejul unei păsări. A 
fost înfiorător, Micaela, cred că are legătură cu certurile 
voastre. Parcă a luat-o razna de tot. Poți vorbi tu cu el? 

— Sigur, o să încerc. 

— Dar nu-i spune că te-am sunat. 

— Promit. O să-ți dau de ştire. Acum trebuie să mă întorc 
la treabă. Ai grijă de tine, încheie ea pe un ton pe care 
probabil nu-l mai folosise niciodată cu Natali. 


După ce închise, se întoarse spre comisarul Hellner. 
Acesta se uită îmbufnat la ea, vrând parcă să întrebe despre 
ce era vorba. Dar renunţă până la urmă şi nu făcu decât să- 
i ia telefonul şi să îl pună în cutia lui de bruiaj. Apoi 
coborâră mai departe spre Strandvägen şi Canalul 
Djurgârdsbrunnsviken. 

— Îţi transmit salutări de la colegul tău Jonas Beijer, care 
ne mai ajută câteodată, continuă Hellner. 

— Cea spus Jonas? 

— A spus că eşti o polițistă bună, dar că toată divizia din 
Solna îl vorbeşte de rău pe Rekke. Poţi înțelege de ce? 

Micaela se gândi. 

— Nimeni nu-l place pe cel care vede mai mult decât noi, 
ceilalți. Nimeni nu vrea să se simtă chior, răspunse ea. 

Hellner pufni în râs, dar deveni rapid serios şi cu toate că 
Micaela înțelese că avea să audă ceva nou şi poate 
tulburător, se gândea tot la Natali. 

Ce îi spusese ea de fapt? 

J 

Poate că totul era o greşeală. Lucas avea presimțiri rele, 
nu numai din cauza lui şi a voinței impetuoase de a-i face 
rău Juliei. Primise informații contradictorii de la Alice, 
avocata cu care vorbise. 

Nici ea nu părea să ştie ce vrea, iar acum, oprindu-se la o 
benzinărie la ieşirea din Onesta şi sunând conform 
înțelegerii, aflase că femeia aştepta un ordin, un fel de 
confirmare. Deocamdată, Lucas trebuia să rămână pe poziţii 
şi să nu facă nimic imprudent. Fierbea, nu alta. Ce aiureli 
erau astea? 

Doar el făcea ce voia. Nu-i dădea ea ordine. Dar când era 
pe punctul de a spune asta şi a închide, Alicia transferă 
apelul şi la celălalt capăt îl auzi pe bărbatul cu care avusese 
o scurtă conversație mai înainte. Aşa că nu mai reuşi să-şi 
exprime revolta. Cuvintele i se opriră în gât. Ceva în vocea 


interlocutorului lui îl făcu să murmure doar „sigur, sigur”, 
ca un şcolar. Când ieşi din benzinărie şi o văzu în maşină pe 
Julia, cu ochii ei mari şi agitați, se enervă şi mai tare. Trânti 
uşa. Vocea aceea îl făcuse să se simtă mic. Cine naiba se 
credea ăla? 

— Ce-ai făcut? întrebă Julia. 

— Nimic, răspunse el şi îi întinse o Cola light luată în 
grabă la casă în benzinărie. 

— Ai sunat pe cineva? Şi eu am nevoie... 

— Nu, întrerupse el. Am mers doar să fac pipi. 

Merse mai departe pe E4 bătând darabana nervos pe 
volan şi începu să se gândească din nou la Micaela. Dacă e 
ceva dat naibii, atunci nu e decât din vina ei, nu a altora. 

e 

Rekke aştepta la cafeneaua de la Motorklubben când 
William Fors se apropie cu pas relaxat pe trotuar. Viaţa 
părea să îi surâdă. Arăta la fel de îngâmfat ca odinioară, cu 
pantalonii lui de golf şi geaca de iahtman şi toate alea. Nimic 
nu arăta că s-ar afla într-o situaţie nefericită şi poate că nici 
el nu pricepea. Beati pauperes spiritu, fericiți cei săraci cu 
duhul. 

Pe de altă parte, nici Rekke nu avea motive să fie 
înfumurat. Nu încăpea îndoială care dintre ei petrecuse zile 
frumoase în lumina soarelui şi care stătuse acasă cu 
privirea întoarsă spre sine. William părea şi el să observe 
asta, cu o oarecare satisfacție. 

— Hans, salută Fors şi se aşeză. Ce ţi s-a întâmplat? 
Ultima oară când te-am văzut, vorbeai în Aula Magna şi toți 
stăteam cu gura căscată la cuvintele tale înțelepte. 

— Amabil din partea ta să-mi aminteşti de zilele mele mai 
bune. Tu, în schimb, pari să o duci foarte bine acum. 

— Nu mă plâng. Bursa creşte şi handicapul meu în 
materie de golf se vindecă. 


— Minunat. Cine ar putea cere mai mult? Atunci 
înseamnă că vei rămâne puternic şi dacă mă iau de tine, 
spuse el reuşind să-l tulbure măcar puţin. 

William privi neliniştit spre apă. 

— De ce să sapi în povestea aia? E veche şi îngropată de 
mult timp. 

Rekke îşi trecu mâna prin păr şi îl privi pe William în 
ochi. 

— Îngropată? Omorul neelucidat al persoanei pe care am 
iubit-o cel mai mult? Cum ar putea fi vreodată îngropat şi 
uitat? 

— N-am avut intenţia să te rănesc, Hans. Dar cum este 
considerat omor neelucidat? Credeam că a fost supradoză. 

Rekke avu grijă să mai rămână tăcut un moment. 

— A fost tot timpul o moarte neelucidată, reluă el. Doar 
că nu am văzut destul de clar pe vremea aia. Îmi lipsea mai 
ales axa poveştii, soarele alarmant în jurul căruia se 
învârteau toate celelalte. 

— Ce vrei să spui? 

— Colierul de perle pe care i l-am cumpărat. 

William se foi. 

— Nu a fost găsit? 

— Am căutat de nenumărate ori şi i-am contactat pe toți 
marii comercianți specializați în perle orientale, dar fără 
succes. În schimb, am aflat ceva: dacă ar fi apărut pe piață 
un astfel de colier, cunoscătorii ar fi auzit despre el, iar 
informaţia ar fi ajuns la mine. Am înțeles că persoana care l- 
a luat trebuie să-l fi păstrat ca trofeu, ca amintire. Logic, 
acea persoană - un bărbat, aşa am crezut mereu - ar trebui 
să fie înstărită. Altfel, tentația de a se dispensa de colier ar fi 
fost mult prea mare. Mi-am dedicat mult timp să schițez 
profilul infractorului. Cine ar ţine un obiect fatidic şi de o 
asemenea valoare acasă ani la rând? Să fie cineva care se 
uită la el cu regularitate, cumva satisfăcut, amintindu-şi 


momentul morții ei? Aşa mi-am imaginat întotdeauna şi m- 
am gândit că, în pofida semnului roşu de la ceafă, sau poate 
tocmai pentru că era atât de neînsemnat, colierul fusese 
atent desprins de la gâtul Idei. Am văzut un soi de 
senzualitate în mişcare, o solemnitate de hoț, o pângărire 
prudentă, dar acum... 

Îl prinse pe Fors de încheietură. 

— Da? răspunse Fors cu nervozitate în glas. 

— ...am înţeles că am greşit. Uită-te şi tu. 

Rekke scoase colierul din buzunar şi îl puse pe masă. 
Avea o licărire, o lumină dintr-un alt timp. În perlele în care 
se reflecta lumina soarelui întrezăreai toate culorile 
curcubeului şi o clipă înțelese şi Rekke cum de fusese 
capabil să cumpere ceva atât de elegant. Podoaba îl făcea şi 
astăzi să-şi piardă răsuflarea şi nu încăpea îndoială că îl 
impresiona şi pe Fors. 

— Frumos, nu-i aşa? 

William se uită neliniştit în jur, de parcă Rekke ar fi pus 
pe masă nişte mărfuri de contrabandă. 

— Da, foarte, mormăi el. 

— Dar ce trebuia să-ți arăt e asta: uită-te la clemă. 

Rekke întoarse colierul şi i-l întinse. 

— De calitate, rezistentă, nu-i aşa? Cu toate astea, e 
ruptă. 

William aprobă din cap şi împinse înapoi colierul. 

— Nu vrei să vezi şi tu? 

El clătină din cap. 

— Bine, dar clema de aici... vezi... e ruptă. Ce înseamnă 
asta? 

— Nu ştiu, răspunse William privind departe. 

— Înseamnă violență şi de obicei ce premerge violența? 

William Fors îşi cobori privirea spre masă. 

— Agresiunea, bombăni el. 


— Bun răspuns, dar şi violența. Violenţa premerge 
violența, iar eu am văzut pe buza superioară a Idei o rană a 
cărei importanţă o înțeleg abia acum. A încercat să deschidă 
gura ca să ia aer. Sigur era afectată de alcoolul şi opiaceele 
din corp, dar a fost ajutată să se sufoce. Văd clar acum şi 
nu pot să mă împac cu ideea că atunci m-ai mințit. 

— N-am mințit, răspunse William, aruncându-i o privire 
imploratoare chelneriței, de parcă ea l-ar fi putut salva. 

Dar aceasta, o tânără cu o tunsoare pixie, părea total 
dezinteresată. 

— E greu să nu fii văzut, Wille. Nu-i uşor nici să fii prea 
vizibil. Dar îți comand eu. Ce doreşti? 

— Un pic de apă şi un cappuccino ar merge, Hans. 

— O apă şi un cappuccino, vă rugăm, strigă Hans. 

Chelnerița reacționă imediat şi luă comanda. 

— Nu ţi-ai pierdut autoritatea. Sunt impresionat, spuse 
William într-o tentativă de a detensiona atmosfera. 

— Dar cum am spus... continuă Rekke. Am recitit azi- 
noapte interogatoriul tău şi ai făcut o greşeală. 

William începu să se joace cu colierul. 

— Ce vrei să spui? 

— Ai spus că Ida nu voia să se simtă ca împărăteasa 
Chinei. 

William îşi trase mâna peste față nervos. 

— Da, exact. Aşa a zis. Ştii cum era ea. Al naibii de... 

Tăcu, de teamă să nu-i scape ceva nepotrivit, iar Rekke se 
aplecă şi îl țintui cu privirea. 

— Exact, Wille, ştiu cum era. Şi de-asta te-am şi crezut 
când ai zis că ar fi putut să arunce ea colierul în Canalul 
Djurgârdsbrunnsviken. Dar acum, când citesc documentele 
anchetei, văd că declaraţiile tale sunt diferite de ale altor 
martori din acea seară. 

— De ce aş minţi despre aşa ceva? 


— Ca să dai o explicaţie alternativă dispariției colierului, 
desigur, şi nu, nu spune nimic. Nu veni cu scuze idioate. 

— N-am de gând. 

— Bun, pentru că dacă tu ai omorât-o şi i-ai furat 
colierul, am să te zdrobesc. Nu mă dau bătut până nu 
dovedesc asta şi te trimit la închisoare. Dar dacă ai văzut 
ceva şi nu spui pentru că ţi-e frică sau pentru că ai promis 
să-ți ţii gura, am de gând să te protejez ca pe aliatul meu cel 
mai important. Îl caut doar pe cel care l-a ţinut în mână şi a 
tras de el. 

— L-am văzut pe fratele tău. 

— Cum? 

Rekke auzise, fireşte, dar nu putea concepe. Magnus îl 
indusese în eroare de multe ori şi complotase adesea 
împotriva lui, dar să fi fost amestecat în moartea Idei 
Aminoff era dincolo de orice imaginaţie. Îl ţintui cu privirea, 
ca să-şi dea seama cât de important era secretul. 

— Nimic, zise William, ca şi cum deja îşi regreta cuvintele. 

— Ciudat, comentă Rekke. Mi s-a părut că tocmai ai spus 
că l-ai văzut pe fratele meu. 

— Da, dar... 

Rekke respiră adânc, conştient că nu-şi permitea să se 
înfierbânte. 

— Mă gândesc la Claire Lidman, spuse el. 

— La Claire Lidman? repetă Wille, de-a dreptul uimit de 
schimbarea bruscă de subiect. 

— Exact, continuă Rekke cu toată răceala de care era în 
stare. Mă întreb ce legătură ai avut tu cu dispariţia ei. 

Wille păru şi mai îngrozit. 

— N-am avut nicio... se bâlbâi el. 

— Sigur? Cine minte într-o anchetă a poliției, poate uşor 
să mintă şi în alta. 

— Să nu îndrăzneşti să insinuezi aşa ceva! 

— Ba îndrăznesc, Wille. Dar te pot şi proteja. 


— Nu şi în cazul ăsta. 

Rekke îl studie. 

— E chiar atât de rău? 

— Da. 

Rekke se sili să zâmbească. 

— Poate sunt un fel de detectiv, dar nu sunt polițist sau 
avocat, ca să îmi fac griji pentru elemente atât de 
neînsemnate în context ca sperjurul sau protecția 
infractorului. Dacă nu le-ai omorât nici pe Claire, nici pe 
Ida, aş putea să fac apel la pactul de confidenţialitate ca 
psiholog. Dar altfel... 

— Ce? 

— Dacă nu vorbeşti, Wille, atunci o să fiu ca un câine de 
vânătoare. Oricum o să descopăr totul şi atunci nu voi fi la 
fel de blând. 

— Nu te recunosc, Hans. 

— Nu, e adevărat. Uciderea celor pe care îi iubesc îmi 
eclipsează caracterul amabil. Nu te-ai dus acasă după ce ți- 
ai luat la revedere de la Ida, aşa cum ai spus. 

— Am mers direct acasă, se apără Wille. 

— Serios? 

— Locuiam atunci pe Styrmansgatan şi-mi aduc aminte 
că abia am putut să descui uşa. 

— Erai beat? 

— Eram criță şi acasă era deranj. Eram ametțit rău. 

— Şi ce s-a întâmplat? 

— M-am aşezat pe marginea patului şi am început să sun 
tipe cu care fusesem. E o treabă din aia de beție, ştii tu. 
Începi să suni lumea ca disperatul. 

— Nu eu, Wille. Tu! 

— Bine, eu. Să continui, sau vrei să-mi faci morală? 

— Continuă. 


— Însă am nevoie de garanţii. Nu vreau să citesc pe 
undeva despre asta sau să mă sune poliția sau mai ştiu eu 
ce. 

— Am invocat acordul de confidenţialitate şi e sfânt 
pentru mine. Dar, pe de altă parte, tu chiar trebuie să 
vorbeşti, este parte din contractul nostru, nu-i aşa? 

— Da, da, doar lasă-mă o clipă. 

Rekke aprobă din cap. 

— Sigur. Deci ce s-a întâmplat? 

— Ce pot să spun? continuă Fors. Pentru că nu mi-a 
răspuns nimeni sau cine mi-a răspuns doar m-a rugat să 
mă duc la naiba, am ieşit din nou. Nu cred că aveam vreun 
plan de fapt. Speram doar să se întâmple ceva şi am tot 
umblat vreo oră, dar până la urmă am ajuns pe 
Torstenssonsgatan şi am stat acolo ca un idiot la poarta 
Idei. 

— Doar ai stat. 

— Poate am şi strigat „Ida, Ida, iertare”, ceva de genul 
ăsta. „Hai să vorbim numai, lasă-mă să intru”. Eram jalnic, 
Hans, nu mai zic altceva. Dar la un moment dat s-a deschis 
poarta clădirii şi a ieşit un tânăr cu sacou închis, şi mi-am 
dat seama imediat, după limbajul corpului, că se întâmplase 
ceva. Parcă s-a împiedicat când a ieşit şi eu strigam „Alo, 
alo”, iar el s-a întors şi am văzut că era Magnus. La naiba, 
Hans, îți jur, nu l-am văzut aşa niciodată. Părea tulburat 
de-a binelea şi a venit spre mine fără să-şi ţină bine 
echilibrul, nu pentru că era beat, ci pentru că era răvăşit, şi 
nu-mi amintesc de fapt ce a spus, în afară de un lucru. „Nu 
ai fost aici”, aşa a zis. „Nu ai fost aici”. 

— Iar tu te-ai conformat întocmai. 

— N-am atins-o. Nu ştiu nimic despre ce i s-a întâmplat. 
Mi-ai promis că rămâi de partea mea, Hans. 

— Cu condiția să spui adevărul, continuă Rekke şi 
aruncă o privire spre oraş. 


Spre mirarea lui, o văzu pe Micaela mergând spre 
Nobelgatan, însoţită de un domn scund, mai în vârstă, cu 
ochelari de soare rotunzi. 


Treizeci şi şapte 


Cerul se mai înnorase şi nu era multă lume pe afară, iar 
paşii lor scrâşneau pe potecă. Mai sus erau vilele elegante 
ale diplomaților, împrejmuite de garduri şi prevăzute pe 
alocuri cu ferestre cu gratii. Micaela se uită la comisarul 
Hellner, care fusese reținut şi îngândurat o vreme. Acum îşi 
dregea glasul ca înaintea unui discurs sau a unei 
mărturisiri. 

— Cu numai un an în urmă, ar fi fost inimaginabil să 
merg aşa cu tine, pregătindu-mă să-ți vorbesc despre Claire 
Lidman. Dar cum am zis, situația s-a schimbat. 

— Ce s-a întâmplat? 

Zâmbi puţin trist şi îşi scoase ochelarii de soare. 

— Putem spune, din păcate, că nu mai avem de ce să ne 
facem griji. S-a întâmplat deja ce ne-a fost teamă că o să se 
întâmple, iar acum vrem doar să întindem o mână şi să 
sperăm, întrucâtva egoist, că o să primim ajutor. 

— Nu cred că înțeleg. 

— Nici nu trebuie. Nu aşteptăm până dăm de Rekke? 

— Fă-mi doar o mică introducere mai întâi, să pricep 
despre ce-i vorba. 

Hellner se opri şi clătină din cap. 

— Nu, nu! Să aşteptăm, altfel trebuie să mă repet. Dar 
bine... da, vezi tu... nici măcar nu mai sunt prea consecvent. 

— Consecvența e supraapreciată, încercă ea. 

Comisarul râse dezarmat. 

— Bine, iată pe scurt: Claire Lidman trăieşte. Dar de asta 
v-aţi dat deja seama. Sau, mai bine spus, sperăm că 


trăieşte. Ultimul semn de viață pe care l-am primit de la ea a 
fost în martie anul acesta, nu cu mult înainte de a fi făcută 
fotografia aceea. 

Micaela tresări şi îşi încordă atenția. 

— Ce s-a întâmplat atunci? 

— A dispărut pur şi simplu. Niciuna dintre persoanele 
noastre de contact nu a mai dat de ea, ceea ce ne 
îngrijorează foarte tare. Dar noi ştiam, datorită camerelor de 
supraveghere şi a unor martori, că a vizitat Veneţia, ceea ce 
nu-i e caracteristic. Nu-i stătea defel în obicei să viziteze 
astfel de locuri publice. Dar poate ar fi mai bine să o iau de 
la început, mai pe scurt. 

Micaela aprobă din cap, iar Hellner încetini pasul şi îşi 
cobori vocea. 

— Şi ce urmează Rekke ştie deja, aşa că pot intra şi în 
povestea asta. La sfârşitul anilor 1980, ne-am hotărât să 
pornim o ofensivă împotriva crimei organizate. Am rămas 
consternați să constatăm că până şi companiile financiare şi 
băncile serioase acceptau tot mai des capital provenit din 
activități criminale. Majoritatea acceptau pentru că banii 
erau bani; ăsta era spiritul vremii. Dar altora le era teamă, 
şi pe bună dreptate. Mureau şi dispăreau oameni şi foarte 
puţini erau puşi sub acuzare. Era ca o otravă în societate, 
iar noi primiserăm instrucțiuni din partea guvernului să 
luăm măsuri. Inițial, a fost un proiect comun european. 
Erau şase sau şapte agenţii naţionale din Europa care 
colaborau şi am primit numaidecât resurse şi oameni. 
Rămânea doar întrebarea: de unde să începem? Să pornim 
de la nişte agenți neînsemnațţi şi de la ei să ajungem mai 
sus, sau dimpotrivă, să începem cu un peşte mare şi să 
atragem atenția imediat? Ne-am decis pentru a doua 
variantă şi a apărut imediat un nume. 

— Gabor Morovia. 


— Exact, era alegerea perfectă: fermecător, ager, 
matematician şi prieten al puterii, amic cu oameni gen 
Putin, deşi pe atunci acesta era un simplu funcționar KGB 
la Dresda. Dar Morovia avea o poveste fantastică şi, dintre 
toți ticăloşii pe care i-am luat în considerare, din jurul lui 
dispăreau cei mai mulți oameni. Mulţi fuseseră arşi sau 
torturați până la moarte şi toți ne simțeam extrem de 
motivaţi. Trebuia să-l închidem pe diavolul ăsta. În acelaşi 
timp, am fost avertizaţi că n-am avea nicio şansă. Se spunea 
că are protectori puternici peste tot. 

— Ca statul suedez, de exemplu, interveni Micaela. 

— Da, dar asta a fost mai târziu. La începutul anilor 
1990, în toamnă, ancheta asupra lui Morovia era proiect 
prioritar la nivel înalt şi s-a ivit şi o ocazie neaşteptată. Cu 
siguranță că poți să-ți dai seama despre ce era vorba. Claire 
Lidman a venit la Departamentul pentru investigarea 
criminalității economice dispusă să vorbească. Chiar eu am 
primit-o. 

— Ce ştia? 

— Era tulburată, era dimineață devreme şi nu cred că 
dormise prea mult. Îi era greu să stea jos şi avea ceafa 
înțepenită. N-a spus direct şi nici nu era un subiect despre 
care să-şi dorească să vorbească, dar mi-am dat seama 
imediat că i se întâmplase ceva care o motivase suplimentar. 
Se vedea pe ea că era furioasă. 

— Ce voia să povestească? 

— Ce ştia. Avea şi documente: însemnări, jurnale, liste de 
nume. Dar mai ales - şi asta a fost hotărâtor - avea 
informaţii care sprijineau ipoteza că una din prietenele ei de 
la şcoala din Londra fusese ucisă la Madrid. 

— Sofia Rodriguez. 

— Exact, şi în momentul în care am înțeles că-i putem 
confirma mărturia, am ştiut că l-am prins. 

— Părea promițător, remarcă Micaela. 


— Exact. Era un moment mare, întrevedeam un succes, 
în acelaşi timp, ne dădeam seama la ce risc o expuneam şi 
am început să luăm măsuri ca să le oferim protecţie şi ei, şi 
soțului ei. 

— Deci Samuel făcea parte din ecuaţie la început? 

— Oh, da, n-aveam de gând să-i despărțim, mai ales că 
era ultimul lucru pe care şi l-ar fi dorit Claire. Îl iubea pe 
Samuel şi spunea tot timpul că nu se descurcă fără el. 

— Totuşi, el nu a urmat-o. 

— Nu, Claire s-a panicat brusc şi s-a răzgândit. Ni s-a 
părut de neînțeles şi am purtat multe discuţii lungi cu ea 
din cauza acestei crize. Dar a refuzat să se lase înduplecată. 
De-abia apoi am înțeles, când noi şi poliția spaniolă i-am 
regizat moartea. 

— Ce anume? 

— Că aştepta un copil. 

— Deci e adevărat? 

Trecură pe lângă o vilă masivă din cărămidă, unde două 
femei râdeau într-un balcon. 

— Exact, era însărcinată, continuă Hellner. Dar nu ştia 
cu cine. Cel mai probabil, desigur, era copilul lui Samuel şi 
era o veste bună, o întâmplare fericită. Claire şi Samuel 
încercau de multă vreme să aibă copii, iar ea îşi dorea foarte 
mult o pauză şi ceva nou pentru care să trăiască. Dar exista 
un risc, unul mic, să fie copilul lui Morovia, ceea ce ar fi fost 
catastrofal, zicea ea, iar noi eram de acord. Deci înţelegi... 

— Spera şi în acelaşi timp era îngrozită. 

— Da, iar săptămânile treceau, iar ea voia şi nu voia să 
facă avort. Nu-i era uşor bietei femei. Cu toate astea, am 
avut şi zile luminoase. Am plasat-o pe Claire într-o locuință 
protejată, într-o cabană din Alpi, la granița cu Austria. Avea 
gărzi, fireşte, şi unul dintre noi era tot timpul cu ea. Mai 
stăteam şi eu acolo uneori. Seara, când beam ceai şi jucam 
şah - primeam lecţii de la ea, vreau să spun —, aveam 


discuții serioase despre viață. O frământa gândul că Samuel 
o credea moartă şi îmi amintesc că-mi făceam griji să nu ia 
legătura cu el. Totul trebuia făcut cu cea mai mare atenție. 

— Desigur. 

— Dar am făcut şi planuri complicate pentru o eventuală 
reîntâlnire, pentru că trebuia să fie copilul lui Samuel. 
Trebuia să fie. Aşa spunea Claire tot timpul şi până la urmă 
ne-a convins şi pe noi, toți visam la un final fericit al 
poveştii. Ne bucura ideea că soțul şi soția se vor regăsi 
alături de un copil şi am discutat îndelung cum să-l aducem 
acolo pe Samuel şi să-i explicăm dispariția. Era ceva uriaş 
din toate punctele de vedere. 

— Dar nu era copilul lui Samuel, sau cum? 

Hellner îi aruncă o privire care o făcu să creadă că poate 
copilul era totuşi al lui Samuel. 

— Am fost toți foarte uşurați după naştere. N-am să uit 
niciodată discuția cu Claire. Avea o aşa bucurie în glas... 
continuă comisarul, ridicându-şi privirea spre Muzeul 
Tehnic aflat în fața lor. 

x k k 

Când Rekke o văzu pe Micaela spre Nobelgatan, simți o 
împunsătură de dorință, dar poate şi de regret. Ar fi trebuit 
să fie mai bun cu ea. Apoi se întoarse înverşunat spre 
William Fors. 

— Continuă! îl îndemnă el. 

— Am fugit acasă, atâta tot. Şi a doua zi, pe seară, am 
auzit că Ida murise. Stăteam şi mă uitam la ştiri. La numai 
o jumătate de oră după aceea, Magnus a sunat la uşă. Nu 
părea să arate mai bine. Nu cred că dormise vreun pic. În 
mână avea un plic cu poze primite printr-un curier, pe care 
le-a aşezat pe masa din bucătărie. Erau neclare, făcute cu 
un teleobiectiv pe întuneric şi mi-a trebuit un moment 
înainte să pricep despre ce era vorba. Era o întreagă serie de 
fotografii cu Magnus ieşind de pe Torstenssonsgatan şi se 


putea vedea, exact cum văzusem şi eu, că era tulburat şi 
şocat. Magnus a pus pozele una câte una pe masă până 
când... 

— Ai apărut şi tu într-una din ele. 

— Da, într-una din fotografii eram noi doi discutând şi eu 
arătam dacă nu şocat, cel puţin ca şi cum aş fi avut ceva de 
ascuns, aşa că m-am speriat. Se vorbea deja de suspiciuni 
de omor. Am întrebat cine a făcut pozele, dar Magnus n-a 
vrut să-mi spună. Mai bine să nu ştiu, aşa a zis. „Dacă e să 
trec asta sub tăcere, atunci trebuie cel puţin să pricep ce s-a 
întâmplat”, am strigat eu şi atunci mi-a povestit. Primise un 
apel în toiul nopţii. Cineva - nu a spus cine — îl sunase şi îi 
spusese că fratele lui a păţit ceva grav. 

— Eu? 

— Da, Hans, tu. Era urgent, îi comunicase vocea, şi îi 
dăduse adresa din Torstenssonsgatan, iar Magnus a plecat 
în grabă. Susținea că habar n-avea că acolo stă Ida. N-a 
făcut decât să fugă în noapte, iar când a ajuns acolo, Ida era 
moartă în pat. Evident că acesta era motivul convorbirii. 
Cineva voia ca el să o vadă şi să devină implicat în poveste. 

O clipă, Rekke nu mai auzi ce spunea William Fors. Îl 
vedea numai pe Magnus în faţa lui, Magnus din vremea în 
care nici nu puteai să ghiceşti în el un amator de jocuri de 
putere, ci doar un tânăr preocupat de sine, care nu mergea 
niciodată la concertele fratelui său pentru că nu suporta să 
stea în umbra lui. Această persoană - figura aproape 
înduioşătoare a fratelui mai mare care nici nu ştia ce să facă 
cu voința lui obstinată de a reuşi în viață - putea oare să 
poarte un secret de o asemenea anvergură? Era greu de 
crezut, şi totuşi... trebuie să fi fost adevărat, părea adevărat 
sau mai degrabă - Rekke se adună şi puse colierul în 
buzunar - pe jumătate adevărat. 

— Şi nu există multe persoane pe care le cunoaştem 
capabile să dea un astfel de telefon. 


— Nu, poate că nu, însă pe atunci nu îl cunoşteam. 
Auzisem doar că este necruţător şi periculos, aşa că mi-am 
ţinut gura tot timpul. Îmi pare rău, Hans. 

— De necrezut că nici nu bănuiam ce-mi ascundeai. 

— Pe atunci încă nu erai faimosul profesor Rekke. 

Eram orb şi surd, îşi spuse el, apoi îl întrebă pe Fors: 

— Şi pozele au reapărut mai târziu, nu-i aşa? 

William Fors tresări. 

— De unde ştii? 

— Ceva a fost, de v-aţi ploconit aşa în negocierile cu Axel 
Larsson. 

William Fors îşi privi mâinile. 

— Mda, ai dreptate, desigur. Alicia Kovács, colaboratoarea 
lui Morovia, ne-a amintit de ele. 

— Deci Ida mea a jucat fără voie un roi chiar şi în acel 
context. Iar statul a pierdut câteva miliarde. 

— Totuşi ne-am luat revanşa destul de bine. 

— Da, doar ați avut-o pe Claire Lidman. 

— Am fost o echipă şi ne-am luptat pentru dreptul 
nostru. 

Rekke îşi trecu mâna peste frunte. 

— Dreptul vostru de a prăda. 

— Am făcut ce-am putut, bâigui Fors. 

— Chiar ai făcut tot ce-ai putut? 

— La vremea aia, Cartaphilus avea un bun renume. 

— Dar tu ştiai cum stăteau de fapt lucrurile. Non omnes 
infortunati corrupti. 

— Cum? 

— Nu toți nefericiții sunt corupți, William. Dar tu erai 
deja. Dispari şi suferă. O să iau legătura cu fratele meu, 
pentru că din povestea ta lipseşte ceva. 

Se ridică şi chiar atunci primi un SMS de la Micaela şi 
văzu că are şi câteva apeluri pierdute. 


Treizeci şi opt 


La ora 3:52, în dimineața zilei de 23 iulie 1991, sus, în 
Alpi, nu departe de Garmisch-Partenkirchen, Claire Lidman, 
născută Wilson, dăduse naştere unui fiu care nu scotea un 
sunet. 

Era îngrijorător de tăcut. Se auzeau numai mişcările 
moaşei Hanna, niciun țipăt de copil, nici măcar un scâncet. 
E mort, îşi spunea ea. Lui Claire i se părea perfect rezonabil, 
nu numai drept consecință morală. Bănuia din zâmbetul 
reținut al Hannei şi din paşii ei nervoşi, şi, sincer, nu 
fuseseră durerile mai degrabă chinurile iadului decât un 
purgatoriu? 

Nu părea să fi înțeles corpul încă de la bun început că 
născuse ceva mort, lipsit de viață, sau pe jumătate 
monstruos? O duruse într-un fel care nu putea fi sănătos 
sau natural, iar ea închisese ochii şi încercase să se piardă 
în epuizare, în realitatea că durerile cele mai mari trecuseră 
deja. Dar fireşte că nu exista uitare, nici grație divină. 
Creatura, copilul, micuțul mort, fusese aşezat pe ea. Era un 
salut şi un rămas-bun în acelaşi timp. Te-am omorât 
născându-te, îi spuse ea. Mi-am pus setea de răzbunare mai 
presus de viață şi de iubire, lartă-mă, Maică sfântă a lui 
Dumnezeu. 

Dar chiar când era disperarea mai mare, simți o mişcare, 
o mână care îi prindea pielea şi mici răsuflări grăbite, şi 
deschise ochii. Să încerce să se uite? 

— E băiat, o anunță Hanna. Un băiat zdravăn, care a 
avut o călătorie dificilă. Însă îşi va reveni. Trăsăturile feței 
arată bine. 

— Deci va supraviețui? 

— Da, Claire. Felicitări! 

Încercă să înțeleagă şi să se bucure, dar înainte să 
asimileze noile veşti, revenea ceea ce o ţinuse trează nopți la 


rând: Cine este? Fiul celui mai bun om pe care îl 
cunoscuse? Sau al celui mai rău? 

— Cu cine seamănă? întrebă ea. 

— Seamănă cu tine. 

Nu era un răspuns. Era o eschivare. Îşi cobori bărbia şi 
privirea ca să-l poată vedea pe băiat şi îl mută cu grijă pe 
piept. Era greu, un lucru promițător. Se gândi la greutatea 
lui Samuel pe pieptul ei. Îi simțea din nou mirosul şi braţele, 
îşi aducea aminte de o întreagă lume pierdută pe care o 
schimbase - pe ce? Pe nimic. O scurmare în tot ce îi făcuse 
atâta rău. Apoi trase cu ochiul la bebeluş şi văzu o mică 
persoană specială. Încreţit, subțirel, gâfâind, cu o privire 
intensă, ca a unui om care tocmai fusese salvat de la înec. 
Închise ochii. 

Imaginea băiatului îi rămase pe retină şi se combină cu 
amintirile ei. Nu e niciun Morovia. O cuprinse o bucurie pe 
care imediat încercă s-o oprească. Nu trage concluzii pripite, 
îşi spuse. Bebeluşii sunt ființe străine. Dar se uită mai 
îndeaproape şi deveni tot mai convinsă. Recunoscu fruntea 
şi buzele lui Samuel şi îl aşeză pe băiat strâns lipit de ea. 
Părea că inima lui bate în ritm cu a ei. Stătea nemişcată, 
total epuizată, respirând greu, adânc, şi imaginându-şi cum 
avea să-l sune pe Samuel şi să refacă tot ce fusese distrus. 

e 

Asta să fiu eu? Întrebarea nu era nouă pentru Julia. Şi-o 
pusese de multe ori în ultimul an şi nu era nimic de mirare. 
Se maturiza şi îşi căuta o nouă identitate şi, totodată, îşi 
confrunta vechiul sine cu cel nou, de adult. 

Ziua părea promițător de luminoasă. Niciun nor pe cer, 
iar Lucas conducea încet căutând adresa. Era mai liniştit 
acum şi se simțea şi ea mai bine. Poate o ajuta peisajul. Era 
pitoresc şi idilic, plin de căsuțe vechi de lemn şi mici 
grădini. Era o Suedie mai bătrână, o lume ca-n cărțile lui 
Astrid Lindgren. Deschise radioul pe canalul de ştiri. Se 


sărbătorea ziua națională în întreaga țară. Se crease agitație 
în jurul unui mic partid xenofob, Democraţii Suediei. Urmă 
un necrolog a lui Ronald Reagan, care murise în ziua 
precedentă. Tear down this wall, îl auzi spunând. 
Preşedintele Bush vorbise în Normandia. Lucas închise 
radioul. 

— Nu suport s-aud prostiile astea. 

— Încercam să urmăresc, bâigui ea. 

Lucas nu răspunse, iar ea se gândi la tatăl ei, cum 
obişnuia să stea adâncit în ziare în fiecare dimineaţă şi cum 
îşi ridica uneori privirea, mereu dornic să discute starea 
lumii sau să țină o mică prelegere. Avea într-adevăr nevoie 
să îl sune. 

— Te rog, Lucas, îmi dai telefonul? 

— Ideea era să nu folosim mobilele, nu aşa am spus? 

— Dar tu ai sunat. 

Ura nota supusă din propriul glas. 

— Mai târziu, acum trebuie să găsesc adresa. 

Mergea încet, uitându-se în jur. La un moment dat, dădu 
din cap, frână şi opri motorul. Ăsta să fie locul? Vila din fața 
lor era departe de a fi hotel, însă era mai mare decât 
celelalte case de pe stradă. Era albă, recent zugrăvită, cu o 
terasă largă. Julia îşi puse din nou aceeaşi întrebare: Asta 
să fiu eu? Cineva căreia nu i se dă voie nici măcar să asculte 
ştirile? Mai departe, în curtea vecină râdea o femeie. Ceva 
din râsetul ăla îi făcea rău, de parcă aparținea unei lumi de 
care fusese separată. Chiar atunci, Lucas cobori din maşină. 

Avea un spate lat şi amenințător, iar Julia îl privi 
aplecându-se lângă un garaj cu două uşi şi scoțând nişte 
chei de sub un ghiveci verde. Îi făcu semn să se apropie, iar 
ea cobori din maşină cu mişcări prefăcut nerăbdătoare, de 
parcă Lucas dobândise o nouă putere nevăzută asupra ei. 
Dar poate acum voia să îi facă pe plac pentru a-şi recupera 


telefonul. Deasupra lor, pe fațada casei, trona o cameră de 
supraveghere gri, ca un ochi rece şi gol. 

Lucas îşi încordă umerii şi se întinse, iar ea îl urmă 
îndeaproape când deschise uşa şi intră. Julia privi în jur. Ce 
amenajare de interior mai era şi asta? De niciun fel, ar 
spune. Impersonală şi aerisită, totuşi cam luxoasă, ca un 
salon de aeroport. 

Păşiră într-o bucătărie mare, proaspăt renovată şi apoi pe 
o terasă care dădea într-o grădină ce nu putea fi observată 
din afară, cu piscină şi jacuzzi. 

— Nu trebuia să stăm la hotel? întrebă ea. 

— Aici e mai bine, o casă întreagă numai pentru noi. 

Julia nu se simțea mai bine nicăieri şi îşi aduse aminte de 
convorbirea pe care o auzise dimineață. 

— De ce ne aflăm aici de fapt? 

Lucas o privi ca şi cum cuvintele ei îl răneau. Dar se 
lumină la față şi se apropie de ea. 

— Dacă nu e bine, atunci fugim în altă parte. 

Julia aproape că înțelese că el îşi dorea ca ea să spună 
„da, hai să plecăm”. Cu toate astea, clătină din cap şi spuse 
că va fi foarte bine, cu siguranță. 

— Atunci aduc bagajele, ne schimbăm şi facem baie? 

Nu avea niciun chef să facă baie, însă nici nu voia să fie 
plictisitoare sau să ia lucrurile în răspăr. Voia să-şi ia 
telefonul înapoi. Aşa că aprobă din cap. El plecă, iar când se 
întoarse părea mai mulțumit şi, cu un rânjet vag, deschise 
fermoarul gențţii sport şi scoase un slip albastru. Dacă într- 
adevăr fusese nesigur mai devreme, nu se mai cunoştea 
nimic. Se schimbă chiar în fața ei şi un moment rămase 
complet gol lângă piscină. 

Ea se simţi afectată şi merse în bucătărie, unde îşi puse 
costumul de baie cumpărat de la Nisa anul trecut. Slipul era 
cam larg şi se întrebă a treia oară: Asta să fiu eu? apoi păşi 


din nou în soare. Lucas îi zâmbi şi se aruncă în apă cu o 
mişcare brutală, hazardată. 

Julia intră cu atenție, de teamă să nu-i alunece slipul 
dacă sare în piscină. Simți apa rece şi atinse cu degetele de 
la picioare fundul piscinei, când Lucas se îndreptă spre ea şi 
o împinse spre margine. Şi cu toate că îl lăsa să o sărute şi 
să o prindă de şold, îşi dorea să fie în altă parte. Ba chiar 
începuse să-şi ciulească urechile după paşi care ar fi putut- 
o salva. 

e 

Micaela şi comisarul Lars Hellner mergeau mai departe 
de-a lungul apei spre Djurgârden. 

— Deci era copilul lui Samuel, spuse ea. 

— Aşa credeam, răspunse Hellner. Aşa ne spuneam, însă 
cu sugarii este dificil. Nu se putea spune nimic sigur, iar 
Claire nu voia să facă un test de paternitate. Spunea doar: 
„E copilul lui Samuel. Simt în sufletul meu”. În acelaşi timp, 
nu îi dăduse niciun semn lui Samuel şi ne ţinea în loc cu 
acuzarea. În general, una spunea, şi alta făcea. Singurul 
lucru evident era că îşi crea o legătură solidă cu fiul ei şi 
desigur că eu nu am mare experiență în domeniul ăsta. N- 
am copii, dar pricep că e ceva nemaipomenit de special. Şi 
nimeni nu se îndoia că era singură şi expusă şi că avea 
nevoie să se ataşeze de cineva. Şi totuşi, Micaela, totuşi... 

— Ce? 

— A depăşit toate limitele. S-a dedicat întru totul 
băiatului. Avea să îl cheme Jakob, al doilea nume al lui 
Samuel. Se ţicnise de tot, stătea tot timpul cu el lipit de 
piept şi-l pupa pe obraji. Era frumos, o imagine arhetipală. 
Dar nouă ne era teamă să nu ne pierdem concentrarea şi 
avântul, mai ales că... 

Ezită, în faţa lor era un alergător, un domn obosit trecut 
de vârsta mijlocie, care se apropia gâfâind de ei. Mai 
departe, spre Djurgârden, pădurea devenea tot mai deasă. 


— Aşa, reluă ea după ce alergătorul se îndepărtă. 

— Ni se părea că nu mai avem spatele asigurat ca înainte. 

— În ce fel? 

— Şeful Poliţiei Suedeze începuse să ezite. Însă nu din 
proprie voinţă. Începuse să-i şoptească la ureche cineva de 
sus, una dintre puţinele persoane din guvern care ştiau ce 
puneam noi la cale şi, din păcate, era ceva logic. Dacă-l 
prindeam pe Morovia, s-ar fi aflat că o bancă de stat 
suedeză nu numai că făcuse afaceri cu crima organizată, 
dar mai fusese şi implicată într-o luptă pentru nişte miliarde 
care aparțineau contribuabililor. Aşa încât eram tot mai 
îngrijorați în legătură cu viitorul anchetei. În iarna lui 1993, 
ajunseserăm într-o fundătură. Nu obţinuserăm nimic, iar 
Claire se retrăsese cu băiatul ei, şi mi-e ruşine să spun asta, 
însă deveneam mai puţin stricți cu supravegherea. Atunci o 
mutaserăm în sud, într-un sat de lângă Limena, în nordul 
Italiei, într-o casă închiriată de un editor german. De câteva 
ori, a ieşit singură la cumpărături. Era un magazinaş la 
câțiva kilometri, nu era nimic de jur-imprejur şi vreun cap 
luminat trebuie să fi crezut că e lipsit de riscuri. Sau poate, 
există multe indicii în sensul ăsta, ea a fost cea care a tot 
insistat. „Nu mai suport, am nevoie de aer”, aşa spunea tot 
timpul. lar băiatul, Jakob, Doamne Dumnezeule, era un 
fenomen. Mergea când alți copii de vârsta lui abia învățau să 
se urnească de-a buşilea şi nu stătea locului nicio clipă. 
Parcă ai fi supravegheat o pisică sau o vulpe. 

— Al cui era copilul? întrebă Micaela nerăbdătoare. 

— Toate la timpul lor. Dar în apărarea bodyguarzilor 
italieni, Claire nu mai arăta ca înainte. Îşi vopsise părul 
altfel, avea un stil nou, o altă identitate, un fel nou de a 
vorbi, şi nici nu ieşea prea des singură. 

— Dar a fost de-ajuns o singură dată. 

— Da, din păcate. S-a produs catastrofa şi apoi n-a mai 
fost cale de întoarcere. Ancheta murise. 


— Ce s-a întâmplat, mai exact? 

Lars Hellner zâmbi, deşi vorbea despre o catastrofă, de 
parcă transferul de informaţii îl amuza. Asta o irita pe 
Micaela, care îi făcu semn, invitându-l să continue. Dar el 
nu răspunse. Îşi ridică în schimb servieta şi îşi scoase cutia 
de bruiaj. 

— Când spun asta, vreau să fie şi Rekke de față. Am 
vorbit deja prea mult. Încercăm să-l sunăm din nou? 

Ea aprobă din cap, îşi scoase mobilul şi se uită fix la el. 
Avea două apeluri pierdute de la Natali, prietena lui Lucas. 
Rămase pe gânduri şi uită de Hellner şi povestea lui. Îi 
reveneau în minte cuvintele lui Natali. O fată frumoasă, 
spusese ea. Lucas întâlnise pe altcineva, o femeie mai 
tânără. Erau un milion de tinere frumoase, şi cu toate 
astea... Hugo o avertizase - „cineva la care ţii poate să o 
încaseze”. 

Ar fi putut fi Julia? Nu, nu îşi spuse ea. Julia era dintr-o 
altă lume. Tocmai terminase liceul. Nu s-ar fi îndrăgostit 
niciodată de un criminal cu 15 ani mai mare ca ea. Şi 
totuşi... Julia îşi schimbase stilul şi întâlnise pe altcineva; 
merita să verifice. Îl sună de îndată pe Rekke, aşa cum 
avusese de gând, dar el nu răspunse. Se uită la Hellner 
clătinând din cap. 

— Nu răspunde? 

— Nu, dar va da el un semn curând, spuse ea, şi îi veni în 
minte Vanessa. 

Vanessa culegea toate bârfele cu viteza luminii. Poate ştie 
ea? Micaela se mobiliză pe dată şi sună. Vanessa răspunse 
cu un Darling! sonor, de parcă nu existase nicio secundă de 
controversă între ele. 

— Bună, frumoaso! Doar o întrebare scurtă: Lucas umblă 
cu altcineva? 

Vanessa ezită. 

— N-ar trebui să spun. 


La naiba! îşi spuse Micaela. 

— Haide odată! 

— Hugo zice că se vede cu o fată de condiţie bună, care 
stă pe undeva, pe lângă voi. 

— În Karlaplan? 

— Aşa ceva, studiază artă sau prostii de-astea. Total 
neaşteptat. 

Micaela înlemni şi se uită îngrozită la Hellner. 

— Alo, ce se întâmplă? întrebă Vanessa care trebuie să fi 
perceput schimbarea. 

— Te sun mai încolo, răspunse Micaela şi închise. 

Apoi bombăni o scuză şi porni spre oraş. Hellner o strigă 
şi ea se gândi să se întoarcă. Doar îi fusese încredințat un 
mare secret. Nu proceda profesionist tulind-o pur şi simplu, 
şi nimic nu dădea de înțeles că Julia ar fi în pericol. 

Lucas nu i-ar face rău fără motiv. Probabil nu voia decât 
să exercite presiuni asupra soră-sii, să o facă să cedeze. Dar 
era fata lui Rekke şi era din vina ei, şi îşi amintea ce 
spusese Natali despre mâinile lui Lucas. De parcă sucea 
gâtlejul unei păsări. La naiba, cum putea fi atât de prost să o 
provoace şi ea ce o să-i spună lui Rekke? 

Poate că nimic, cel puţin nu încă, nu înainte de a afla mai 
mult. Îşi luă din nou telefonul şi o sună pe Julia. Observă şi 
că Hellner fugea după ea. 

— Ce crezi că faci? strigă el. 

Nu-i păsa de el. Mobilul Juliei era închis, la fel şi al lui 
Lucas. La naiba, la naiba! Ce se întâmpla? Se întoarse şi îi 
spuse lui Hellner că o să-l găsească pe Rekke şi o să se 
întoarcă de îndată ce putea. Apoi grăbi pasul, trecu pe lângă 
ambasada americană, cu arhitectura ei impersonală. Îşi 
strânse geaca de blugi pe ea. Aoleu, nu de mult se enervase 
pe Rekke că era aşa imposibil. Acum iată, acțiunile ei o 
puseseră în pericol pe fiica lui. Era într-o cu totul altă 
poveste. Fără să stea pe gânduri, îi trimise un mesaj, nimic 


concret, numai câteva cuvinte că trebuie să vorbească fără 
întârziere, deşi încă nu ştia ce să îi spună. Poate doar ceva 
despre Claire Lidman şi Lars Hellner. O să vadă. Dar întâi 
de toate... trebuia să acționeze. Dacă Julia ar păți ceva, nu 
şi-ar putea ierta-o niciodată. Se opri brusc, cu doi porumbei 
zburătăcind în jurul picioarelor ei. 

Ce trebuia să facă? Îi venea să strige: „Fă orice, Lucas, 
zdrobeşte-mă cât vrei, dar las-o în pace pe Julia!” îi scrise 
un SMS: Doar las-o pe Julia Rekke în pace şi n-o să-ți mai 
sap în mizerii. Nu era bine; risca să-l provoace. Dar poate 
voia să aibă lucrurile în scris şi, de altfel, o simplă 
promisiune nu era nici pe de departe de-ajuns. Cu siguranță 
că Lucas avea să ceară garanţii, cel mai probabil în forma 
unor complicități care să o lege de el. Alungă cu mâna 
porumbeii. 

Era îngrijorător că amândoi aveau telefoanele închise. 
Putea să însemne că Lucas nu voia să le dea nimeni de 
urmă sau poate chiar plănuia vreo mizerie. Sau devenise ea 
paranoică? Poate, dar era vorba de Julia, nu-şi permitea să 
rişte. Se gândi că Lucas trebuie să-şi fi închis telefonul într- 
un loc anume, care i-ar putea da indicii despre ce punea la 
cale. În clipa următoare, sună Jonas Beijer. Nu s-ar zice că 
relația lor era la fel de simplă ca înainte, dar Jonas continua 
să flirteze tot timpul şi să fie serviabil. Pe deasupra, avea o 
poziție importantă în secția de infracțiuni grave din Solna. 
Ar putea fi de ajutor şi iată că răspundea din nou vesel. 

— Ai dat de Rekke? întrebă el. 

Micaela trecu direct la subiect. 

— Acum am nevoie de ajutor cu altceva. 

— Bine, răspunse el. Ascult. 

— E vorba de Lucas, fratele meu. Trebuie să aflu ce 
antenă de telefonie i-a preluat ultima oară semnalul de 
mobil. 

— Vrei să îmi spui şi de ce? 


— Nu, încă nu. 

Jonas rămase tăcut. 

— Probabil glumeşti. 

— Nu complica lucrurile, Jonas. Chiar sunt în rahat. 

Bărbatul păru să reflecteze. 

— Bine, spuse el. Dar, la naiba, n-o să fie uşor. Ştii la fel 
de bine ca mine că băieții ăştia schimbă cartela tot timpul. 

— Verifică numai. 

— Fac o încercare, doar pentru că e vorba de tine. 

Micaela se gândi să spună ceva drăguţ şi încurajator. Dar 
nici acum nu reuşi să zică tot ce avea de zis. Exact ca atunci 
când vorbise ultima oară cu Jonas, îl zări pe Rekke pe 
stradă, venind spre ea cu privirea absentă, apăsat de ceva. 


Treizeci şi nouă 


Magnus tocmai se pregătea să urce în avionul spre 
Stockholm, când îl sună pe o linie securizată vechiul prieten 
al lui Hans, Herman Camphausen. Magnus îl căutase 
imediat după convorbirea lui cu Morovia şi îi dăduse de 
înțeles că era urgent, ceea ce, desigur, fusese imprudent. 
Ridica ştacheta în legătură cu ce era nevoit să dea la schimb 
acum. 

— Herman, începu el agitat, ieşind din coada porții de 
îmbarcare. A trecut mult timp. Ce mai faci? 

— Devin curios când sună un domn atât de ocupat, 
răspunse Herman. Tocmai mă uit la o poză AFP cu tine şi 
Putin. Păreţi să vă distrați împreună. 

Magnus îşi recăpătă de îndată încrederea în sine. Eu şi 
Putin. Totuşi nu suna atât de rău. Nu, nu avea de gând să 
stea cu pălăria în mână şi să se roage să primească 
informaţii. O să-i gâdile orgoliul acestui măscărici de servicii 
speciale până o să-l tragă de limbă. 


— Am vorbit despre Morovia, spuse el. 

— La naiba! 

Magnus se simți şi mai flatat. Aşa uşor era să schimbe 
raportul de putere! îşi spuse el lăsându-i lui Herman un 
răgaz, pentru orice eventualitate. 

— Exact, a fost subiectul zilei, răspunse el cam aiurea. 

— Ce-a spus Putin despre Morovia? 

Magnus se întrebă dacă să inventeze ceva deosebit de 
interesant acum, că avea dovada fotografică a întâlnirii. 

— Putin vrea să-l vadă împuşcat. 

Herman Camphausen râse reținut. 

— Sună neverosimil să-l fi făcut tu să spună aşa ceva. 

— Am glumit, dar exista şi un substrat serios. Şi m-am 
gândit că ar fi bine să ştii, dacă o să încerci să-ți prinzi până 
la urmă inamicul. 

— Nu e o noutate că Morovia şi Kremlinul nu se înțeleg, 
spuse Herman acum pe un ton mai circumspect. 

— Nu, fireşte. Cel puţin de când a fost ucis Ciabarov, nu-i 
aşa? 

Doar putea să vorbească şi despre elefantul din cameră. 

— Dar Morovia s-a trezit la viață, continuă el. A vorbit şi a 
fost amenințător. 

— Sper că ai reuşit să-i faci cumva să-şi măsoare forțele? 

— Nu, nu, nu... 

Se strădui să pară mai serios. 

— ...Sunt doar îngrijorat. Mi-e teamă că îl are din nou în 
vizor pe Hans. 

De la poarta de îmbarcare i se făceau semne, dar el dădu 
din mână, respingând apelurile. 

— S-a întâmplat ceva nou? întrebă Herman, acum mai 
serios. 

Magnus se gândi că ar putea să-şi încerce norocul. 

— Mi-e teamă că Morovia ştie că Hans v-a ajutat cu 
ancheta cazului Ciabarov. 


Herman nu răspunse imediat, iar Magnus se chinui să-i 
interpreteze tăcerea. 

— Nu pot comenta, Magnus, şi nici fratele tău nu poate. 
Dar... 

— Da? 

Închise ochii. 

— Dacă lui Morovia aşa i se pare, atunci Hans ar avea 
nevoie de protecţie sau trebuie mutat într-un loc sigur. 

Trebuie să fie o confirmare, îşi zise Magnus, asta trebuie 
să fie, şi brusc nu mai ştiu ce să spună. 

— Da, într-adevăr, răspunse el scurt. Dar, Herman, 
trebuie să urc în avion acum. Îmi tot fac semne. Să ținem 
legătura. Să-l închidem odată pe Morovia. 

— Sper că nu ai iar ceva intenţii ascunse, spuse Herman. 

Magnus se prefăcu jignit. 

— Poftim?... Nu, absolut deloc. O să am grijă ca Hans să 
fie în siguranță. Mai vorbim, spuse el, închise şi se gândi să 
facă exact ce a spus: să-l avertizeze pe Hans. 

În timp ce scotocea după bilet şi paşaport, se gândi că 
familia e totul, sângele apă nu se face şi toate alea, dar 
instinctul de conservare domină. De aceea îi trimise un 
mesaj criptat lui Morovia, informându-l că Hans fusese într- 
adevăr consultat în ancheta Ciabarov, după care se urcă în 
avion. Îşi promise să discute cu Hans de îndată ce coboară 
din avion. 

e 

Lucas o prinse pe Julia mai agresiv decât avusese de 
gând, iar ea se zvârcolea şi încerca să scape. Îşi ieşise din 
fire şi o trăsese în jos sub apă, nu pentru mult timp. Dar 
fata parcă înnebunise. Totul devenise un circ îndrăcit şi 
trebui s-o ajute să iasă din piscină şi să o ţină în timp ce 
tuşea şi gâfâia. 

— Calm, nu faci decât să mă exciţi, spuse el. 


— Am înghițit apă, bombăni ea îndreptându-şi sutienul 
care alunecase. 

Lucas se zgâia la pieptul ei, remarcând ce-al dracului de 
slabă era. I se vedeau coastele, iar spatele i se încovoia ca al 
unei pisici şi îi veni cheful s-o lovească din nou. Doar să o 
pedepsească puţin pentru că arăta atât de dezagreabil. Dar 
poate că ea îşi dădu seama de intenție. Tresări, iar el, în loc 
să se repeadă la ea, trânti un şezlong care căzu cu o 
bufnitură sonoră. Atunci Julia ţipă de parcă ar fi văzut un 
şoarece. Copil răsfătat! îşi zise el. O prinse strâns şi îi spuse, 
fără voia lui, câteva cuvinte blânde, inclusiv „iartă-mă”. 
Orice, numai s-o calmeze. Se săturase de tot. Simțea că 
putea să facă în orice clipă ceva nebunesc. 

Dar dacă aşa se întâmpla, atunci Micaela era de vină. 
Voia să-i distrugă viața, cu toate că făcuse totul pentru ea, o 
salvase chiar şi de tatăl lor. Taică-su fusese un biet ticălos 
în ultimii ani. Stătea doar aşa, nemulțumit, scriind plângeri 
pe biletele lui de surdomut. Sunt îngrijorat pentru tine, 
Lucas. De unde ai banii ăştia? Tata nu avea nimic de-a face 
cu asta. Trebuia să se bucure că aducea cineva bani. Era şi 
indulgent. O lăsa pe Micaela să umble haihui şi tot timpul 
se văita: Mă necâjeşte caracterul tău, Lucas, scria el. Nu-ţi 
pasă deloc de buna-cuviință omenească? 

Spre sfârşit, voia să îl ţină pe cât posibil departe de 
Micaela. Considera că e de datoria lui s-o despartă de fratele 
ei. Întrecea orice limită. Pentru că cine avea de fapt grijă de 
familie? Nu tata. Ci el, Lucas, singurul bărbat adevărat din 
familie; cât despre ce făcuse el mai târziu, fusese obligat. 
Apăruse o ocazie în acea dimineață de iarnă, devreme, şi 
profitase de ea. Era capabil de aşa ceva, şi uneori, chiar şi 
acum, mult mai târziu, se retrăgea şi revedea episodul în 
sinea lui. Fusese atât de uşor, aproape elegant, doar o 
împingere, apoi o cădere şi nici măcar un țipăt. 


Momentul îl marcase într-un fel. Se născuse a doua oară 
când îl împinsese pe taică-su peste balustradă. Apoi se 
debarasase de toate cărțile, zugrăvise şi îşi crease propriile 
reguli, propria lume, iar în ea nu era nimeni mai important 
decât Micaela. Erau el şi ea împotriva lumii şi totuşi... La 
naiba! Îl dezamăgise la modul cel mai rău posibil, cățeaua 
nenorocită. Reveni brusc în prezent; probabil că, furios, 
ajunsese s-o strângă şi mai tare pe Julia, care-l lovea în 
picioare. 

— Dă-mi drumul! şuieră ea. 

Lucas tresări. Era o furie pe care nu i-o mai văzuse până 
acum. Dintr-odată, Julia avea tupeu, iar el îi dădu drumul 
şi merse după un prosop. I-l aşeză pe spate şi spuse din nou 
„iartă-mă” — într-un fel de record personal la scuze —, după 
care o şterse atent pe spate. Ea îi dădu voie, iar el se întrebă 
dacă n-ar fi bine să se ducă după şampania aceea din 
frigider. Dacă ar fi fost să facă o fotografie şi să i-o trimită 
Micaelei, ar fi fost bine să arate veseli şi îndrăgostiți. Aşa ar 
fi avut cel mai puternic efect, însă nu apucă să aducă nimic. 
Julia îşi încordă corpul ascultând, sperând. 

Se auzise ceva? 

El nu sesizase, dar înainte remarcase ceva: Julia părea să 
aibă un fel de superputere. Înțelegea situația repede, punea 
lucrurile cap la cap mai rapid decât orice altă persoană pe 
care o cunoscuse el şi da, acum auzea şi el. Era o maşină pe 
stradă, care se opri. Apoi opri şi motorul. La naiba, la naiba! 
Doar nu venise cineva aici? Promiseseră să-i lase în pace. Pe 
de altă parte... vorbiseră despre un mesaj, o confirmare. Se 
întâmplase ceva? Se blestemă că le luase banii ăia 
nenorociți. Aşteaptă, aşteaptă. Ce se petrecea? Cineva 
deschisese poarta. Puteau măcar să sune. Acum se auzeau 
paşi. Îl enervă că Julia părea mai degrabă plină de speranță 
decât speriată. Voia s-o salveze cineva de el? 

— O să am eu grijă de tine, îi spuse. 


Linda Wilson avea impresia că e pe punctul de a se 
prăbuşi. Urcă şi îşi închise mobilul. Destul pentru astăzi. 
Nu mai era în stare să vorbească cu nimeni, nici măcar cu 
Claire, dacă printr-o minune ar bate la uşă. 

Nu mai auzise un cuvânt de la ea luni în şir; nu că ar fi 
fost ceva neobişnuit. Nu avuseseră niciodată o legătură 
foarte strânsă, parțial din motive de securitate şi parțial 
pentru că trecuseră anii. Dar acum senzaţia era diferită şi 
observă şi la Hellner că ceva nu mergea deloc bine. A murit 
şi e vina mea, îşi spuse ea. 

Multă vreme, Linda fusese furioasă pentru că sora ei 
abandonase totul, chiar şi relaţia lor, ca să prindă un bărbat 
care, orice s-ar zice, îi făcuse mult bine. Gabor Morovia o 
propulsase pe Claire în lumea bună, o ajutase să obțină 
slujbă şi avere. De ce să te înverşunezi împotriva unei astfel 
de persoane? Nu putea înțelege; de-abia când a fost prea 
târziu a priceput. Există lucruri care nu pot rămâne 
nepedepsite. Există lucruri pe care trebuie să le opreşti 
chiar dacă ar fi să plăteşti cu viața sau cu libertatea ta. 

Ultima oară când luase legătura cu Claire, după toată 
procedura cu semnături de care fusese nevoie, sora ei era în 
drum spre Veneţia. Fusese chemată acolo cumva, primise 
un ultimatum, un ordin, însă nu voia să dea detalii. Totuşi, 
Linda pricepuse imediat că era o călătorie importantă, altfel 
Claire n-ar fi vizitat un asemenea oraş turistic. Se ținea în 
umbră, iar Linda aşteptase încordată să primească un 
raport după aceea. Dar nu dăduse niciun semn de viață şi 
fusese lansată o operațiune de căutare. Toate forțele se 
mobilizaseră în secret. Însă nu reuşiseră să obțină decât 
imagini neclare de la camere de supraveghere şi mărturii 
nesigure. 

Cel mai fericit scenariu la care putea spera Linda era ca 
sora ei să-şi fi pierdut încrederea în relațiile ei din poliție şi 


să se fi retras. Deşi nu credea. Se întâmplase ceva îngrozitor 
şi, pentru a mia oară, se întreba cum se putea ca lucrurile 
să fi mers atât de prost. 

Totul începuse, era convinsă, cu gaşca de la London 
School of Economics: Alicia, Claire şi Sofia, trei fete pe care 
Linda le invidia de moarte. Păreau să aibă totul: erau 
frumoase, deştepte, pline de ambiţie şi, una peste alta, 
aveau parte de un geniu carismatic - un matematician 
ungur talentat şi bogat - care le deschisese uşile şi le 
introdusese în elita financiară. Părea un vis devenit realitate 
şi la vremea aceea erau momente când Linda îşi dorea să i 
se întâmple ceva lui Claire. Sora ei părea că avea mult prea 
mult, în timp ce ea era condamnată la o viață banală. Dar, 
de fapt... Ar fi trebuit să fie invidioasă pe ea şi pe simplitatea 
vieţii ei. În timp ce ea zburda de la o slujbă de chelneriță la 
alta, Claire era atrasă pas cu pas în infracționalitate. 
Semnase un pact cu diavolul din care nu puteai ieşi decât 
pe calea frumoasei Sofia Rodriguez - prin moarte şi 
chinurile iadului. Dumnezeule, cât îi era de ruşine! 
Comportamentul ei era de neiertat. Odată cu Claire, 
pierduse singurul sprijin adevărat în viaţă şi nimeni nu-i 
explicase -— în orice caz, nu pe cât de apăsat ar fi fost nevoie 
- de ce dispariţia ei era atât de necesară. Nu se putea abține 
să nu o considere o măsură egoistă, aproape răutăcioasă, şi 
nu-şi amintea nimic mai clar decât morga din San 
Sebastian. 

Nu va uita niciodată mirosul înăbuşitor şi femeia 
carbonizată de pe suprafața de oțel, toată şarada blestemată 
pe care fuseseră obligate să o joace. Detestase totul încă din 
primul moment. Aproape că voia să fie Claire cea care 
murise. Atunci, i se părea că ar fi meritat. Da, poate că 
Linda voia să se răzbune pe ea pentru caracterul ei integru 
şi lipsa de compromis. 


Pe deasupra, ce gând oribil, probabil visase să fie văzută 
de bărbatul care o vrăjise pe sora ei. Poate de aceea se lăsa 
manipulată aşa uşor. Aşa trebuie să fi fost, şi da, de o mie 
de ori da: ar fi trebuit să dea alarma când, într-o bună zi, 
apăruse chiar în spatele ei pe Sibyllegatan. Îi luase ceva 
timp să înțeleagă cine e, pentru că părea cu totul altfel decât 
îşi închipuise. Avea o durere pe chip, o notă blândă în ochii 
verzi şi era îmbrăcat simplu, în blugi şi geacă de piele. Arăta 
ca un oarecare, doar că mai stilat, mai plin de tact şi, fără 
îndoială, o văzuse. O făcuse să se simtă specială. 

„Tu eşti de fapt cea mai interesantă dintre voi două”, 
spusese el şi o invitase la un pahar într-un mic restaurant 
chinezesc din apropiere, iar acolo îi remarcase vocea. Era o 
voce de care se lăsa purtată, care o făcea să se simtă în 
siguranță şi o absorbea cu totul. Şi nici nu spusese prea 
multe. Nici nu trebuise să dezvăluie că sora ei nu murise. 
Morovia părea să ştie deja că trăia, iar Linda nu prea mai 
ştia şi altceva despre ea. Hellner şi ceilalți avuseseră grijă să 
nu îi dea prea multe informaţii. Dar un fel de pistă tot îi 
dăduseră. 

Morovia trebuie să fi pus lucrurile cap la cap, doar se 
spunea că e un geniu. Îi era greu să poarte povara ideii că-i 
scăpase ceva în ziua aceea, dar asta era. Nu putea decât să 
accepte. Acum trebuia să compenseze, atât cât se putea, şi 
să aibă grijă ca sora ei să fie din nou în siguranță. Doamne, 
cât de greu era totul! 


Patruzeci 


Existau momente care prevesteau catastrofa. În perioada 
când stătea în nordul Italiei, lângă Limena, Claire mergea 
uneori fără gărzi de corp la un magazin alimentar de pe 
marginea drumului, printre lanurile cu porumb, undeva în 


pustiu. Fiul ei, Jakob, abia împlinise trei ani şi era slab ca o 
scândură. Era sub standarde în toate măsurătorile de 
greutate şi înălțime, însă le depăşea din toate celelalte 
puncte de vedere: vorbire, abilități motrice, cogniție. 

Claire era nespus de mândră. Îl îmbrăcase în pantaloni 
scurți şi o cămaşă ca albastrul cerului. Magazinul se afla 
într-o clădire de piatră galbenă cu ferestre albe. Nu vindea 
doar mâncare, ci şi haine, jucării şi unelte de grădinărit. 
Jakob sări repede înăuntru cu picioarele lipite unul de 
celălalt. Fiecare pas era o aventură pentru el pe vremea 
aceea şi, ca de obicei, schimbă câteva vorbe cu Francesca, 
tânăra fiică a proprietarului, care-şi irosea viața la casa de 
marcat şi, tot ca de obicei, ieşiseră ţinându-se de mână. 

Plasele erau evident prea grele, iar pe Claire o durea 
genunchiul. Însă era o zi minunată, fără nori, şi era plăcut 
să ieşi fără gărzi de corp şi să scapi de oftaturile lor la 
capriciile şi invențiile băiatului. Nu se vedea nicăieri niciun 
semn îngrijorător şi nici ce se întâmplase nu fusese prea 
dramatic, cel puțin nu în aparenţă. 

Jakob scoase din buzunar o minge şi o prăjitură de 
ciocolată în ambalaj roşu, clar un mic furt, dar făcuse ochii 
atât de mari şi se arăta atât de vesel, că n-ar fi putut pricepe 
că a făcut ceva rău. Cu toate astea, îl trase de urechi. 

Băiatul rămase atât de surprins, că nici nu o luă la fugă, 
ci rămase acolo, cu buza de jos tremurând, iar ea avu nevoie 
de ceva vreme până să recunoască, fie şi în sinea ei, ce se 
întâmplase. Nu despre furt era vorba. 

Ci despre privirea şi zâmbetul lui Jakob când îşi scosese 
lucrurile şi faptul că expresia feței lui nu-i amintea deloc de 
a lui Samuel, ci dimpotrivă, o făcuse să-şi aducă aminte ce 
ar fi vrut să uite: Gabor, care îi zâmbea amenințător şi o 
ruga să se dezbrace şi să stea nemişcată la oglindă. Gabor, 
care îi şoptea că avea să ardă ca Sofia dacă îl dezamăgea. O 
serie de amintiri îngrozitoare se deşteptară la un singur 


zâmbet al băiețelului pe care-l iubea şi îl lăsă s-o ia la goană 
când îşi reveni din împietrire. 

Îl văzu dispărând pe drum într-un mic nor de praf, în 
timp ce se lăsa să cadă în genunchi cu plasele pe drumul 
pietruit. 

e 

Rekke venea cu paşi hotărâți spre Micaela, pe lângă 
reşedințele diplomatice aflate pe malul apei. Este din nou el 
însuşi, îşi spuse ea. Oricum asta e direcţia şi ar fi fost 
fantastic dacă situaţia n-ar fi fost de aşa natură încât să fie 
nevoită să-l trimită din nou în întuneric. Cum ar putea să 
formuleze vestea? Lucas, fratele meu, se vede cu fiica ta... 

Decise să amâne mărturisirea. Oricum n-ar fi putut face 
mare lucru. Trebuia să-i localizeze întâi şi de aceea se hotări 
să treacă totul sub tăcere deocamdată şi să aştepte noi 
informaţii de la Jonas Beijer. Poate nu era aşa mare grabă. 
Ce voia Lucas era să o facă să înceteze să sape în viața lui şi 
marele lui avantaj era amenințarea, nu o infracțiune dusă 
până la capăt. Ar trebui să fie linişte până o să dea chiar el 
un semn. Îşi cobori privirea în pământ. 

Era doar... habar n-avea ce sentimente i-ar putea trezi o 
fată ca Julia. Dorinţă, hybris, invidie, voința de a poseda 
sau de a zdrobi? 

— Bună! salută ea. 

Rekke arăta cam sălbatic. Albul ochilor era brăzdat de 
firicele roşii şi îşi strângea pumnul drept. Era pe punctul de 
a spune ceva când îi vibră mobilul. Se uită surprins la 
număr şi făcu un gest nervos cu mâna. 

— Trebuie să răspund, spuse şi se retrase. 

Îl auzi vorbind în germană şi notă că se încrunta tot mai 
tare. Când se întoarse, privirea nu îi mai era la fel de 
concentrată; se uită pe lângă ea spre apă şi, într-un fel, îi 
era recunoscătoare pentru asta. 

— Mi-ai trimis mesaje? întrebă Hans. 


Micaela voia să ştie ce apel primise. 

— M-am întâlnit cu un comisar de la investigarea 
criminalității economice, răspunse ea, care vrea să semnezi 
nişte acorduri de confidenţialitate. A lucrat mulți ani la 
ancheta Claire Lidman. 

Rekke se întoarse spre ea, după câte se părea, era pierdut 
în cu totul alte gânduri. Ţinea încă pumnul strâns. 

— Deci chiar trăieşte? 

— În martie, trăia. Cred că acest comisar, Lars Hellner îl 
cheamă, vrea să apeleze la tine ca să înțeleagă ce s-a 
întâmplat. 

Rekke aprobă din cap spre ea, cu un aer absent. 

— Aha, serios? Dar mai întâi trebuie să dau de fratele 
meu, Magnus. 

— De ce? 

— Nici nu ştiu ce să spun. Tocmai am aflat că ar trebui 
să-mi asigur măsuri de securitate. Magnus a... nici nu-s în 
stare să concep. 

Părea aproape şocat, până când privi spre potecă şi se 
lumină cumva fără logică. 

— Dar uite... Vine comisarul tău Hellner, cu servietă şi 
ochelari de soare cu tot. Se pare că l-ai părăsit brusc. 

Nu-l întrebă cum de ştia că bărbatul era Hellner, cu atât 
mai puţin cum şi-a dat seama că l-a părăsit brusc. Îi făcu 
semn comisarului să se apropie şi arătă spre Rekke, de 
parcă găsise ce căuta. Atunci Hellner se lumină la față şi 
veni spre ei făcând o mică reverență. 

— Ce onoare! Câte am auzit despre dumneavoastră! spuse 
el. 

e 

Lars Hellner nu exagera. Auzise multe despre Rekke. 
Numele lui tot apăruse pe parcursul ultimilor 15 ani, iar 
Hellner îşi dorea de multă vreme să-l implice în activitatea 
lor. Însă până la urmă Rekke fusese considerat recuzabil şi 


poate, în orice caz potrivit unora, nu tocmai de încredere. 
Cu toate acestea, profesorul avusese o contribuție de 
maximă importanță la anchetă fără ca ei să ştie atunci; 
aflaseră mai târziu. Un înalt funcționar din serviciile secrete 
germane îi ceruse sfatul din proprie inițiativă. Se pare că 
fusese cu noroc. Profesorul văzuse o întreagă lume în două 
urme de pantof în cenuşă. Cei puşi în temă încă vorbeau 
despre asta. Cel mai rău însă era că până la urmă nu mai 
avea importanță. Bătălia era pierdută şi fuseseră obligați să- 
i dea drumul lui Claire. Nu-i rămăsese decât să se descurce 
mai mult sau mai puțin singură şi nimeni nu ştia de ce 
parte era acum; din păcate, puțin probabil de partea legii. 
Era un caz aşa de nefericit, iar fiul ei... Hellner nu voia să se 
gândească la el. Ar fi trebuit să se ocupe mai bine de ei. 

— Sincer. E o bucurie să vă întâlnesc, o mare onoare. 

— Bucuria e de partea mea, răspunse profesorul zâmbind 
cam îngrijorat. Partea supărătoare e că nu numai Claire a 
fost dată în vileag. Se pare că şi eu. Aşa că, dacă e să vă 
ajut, trebuie să ne grăbim. 

— Bineînţeles, bineînțeles, spuse Hellner începând să 
scormonească agitat prin servietă. 


Patruzeci şi unu 


Catastrofa se întâmplase într-o zi obişnuită, când soarele 
era foarte sus pe cer. Claire începuse să facă afaceri cu 
acțiuni şi instrumente financiare derivate sub noul său 
nume şi investea în imobiliare. Dar, în primul rând, era 
mamă. Jakob rămăsese aproape nesănătos legat de ea şi 
reacționa puternic la zgomote, lumină şi mirosuri, la 
schimbări de ton şi de expresie facială. 


— Eşti supărată pe mine, mamă? întreba el tot timpul, şi 
totuşi nu era niciodată supărată pe el, cu excepţia acelei 
dăți. 

Reacţiona la cea mai mică schimbare din privire sau 
expresie, potrivea piese de puzzle ca maniacul şi se juca 
permanent cu piesele de şah. Îl iubea cu disperare, dar 
uneori se enerva teribil pe el. În ziua aceea, când se ducea la 
magazinul alimentar, tot fără gărzi de corp, mergea atât de 
aproape, că era obligată să se uite la picioare sau să meargă 
în zigzag ca să nu se împiedice de el. 

Francesca stătea la casă, cu părul lăsat pe spate şi cu 
bluza descheiată. Nu avea mai mult de 20 de ani şi era un 
avantaj pentru magazin. Băieții cumpărau ceva în plus ca 
să-i atragă atenția şi fiecare dintre ei credea că e 
îndrăgostită de el. Dar cel mai mult îi plăcea să stea de 
vorbă cu Claire sau Sara, cum o chema de o vreme. 
Francesca nu ştia nimic despre ea, nimeni din zonă nu ştia, 
şi puţinele lucruri pe care credeau că le ştiu erau false şi 
inventate. Cu toate astea, Francesca îşi dăduse seama că 
venea din lumea bună şi se lumina mereu când o vedea 
apropiindu-se. 

Dar în ziua aceea, părea misterioasă şi timidă şi roşi când 
ajunse Claire la ea. 

— Ce-i cu tine? o întrebă Claire. 

— N-am voie să spun. 

— Atunci nu spune. 

— Te caută un bărbat, unul stilat, bogat. 

Francesca se înfiorase toată în timp ce-i povestea şi poate 
se aştepta la aceeaşi reacție euforică şi din partea lui Claire, 
sau măcar la un semn de curiozitate sau tensiune. Claire 
aprobă simplu din cap şi spuse „Aha, ca să vezi”. Apoi plăti 
ce cumpărase şi ieşi foarte calmă, însă trebuie să-l fi strâns 
prea tare de mână pe Jakob. 

— Au! făcu el. 


— Ilartă-mă, bombăni ea şi, fără să-i dea drumul, butonă 
la telefon în lista de contacte. 

Fireşte că ar fi trebuit să-şi sune imediat gărzile sau să 
dea semnalul de alarmă. Cu toate astea, mergea ca amorțită 
pe drum, dându-şi seama că venise din nou momentul să se 
mute. Rămăseseră prea mult timp aici. Soarele o ardea în 
ceafă şi simțea transpirația pe spate. Pe lângă ei trecu un 
tractor şi grăbi atunci pasul, iar Jakob se văzu silit să alerge 
pe lângă ea. 

— Ce este, mamă? Ce este? 

— Nimic, îl asigură ea. Hai doar să ne grăbim un pic. 

Îl ridică pe umeri. Era încă ciudat de uşor. El o prinse 
încordat de păr, de parcă era un cal, şi ea privi în depărtare, 
dincolo de drum. Mai jos erau pârâul şi povârnişul, iar de 
acolo trebuia doar să o ia la stânga spre pădure, să urce 
panta şi erau acasă. Va fi bine. Transmise o alertă, iar 
gărzile urmau să ajungă în numai câteva minute. 

Îl lovi uşor pe Jakob peste picior şi îi ceru să îi lase în 
pace părul. 

În depărtare, se auzi o maşină cu motor silențios. Mergea 
încet şi Claire aşteptă să-i depăşească, făcându-i chiar şi un 
semn ca şi când i-ar fi cerut să treacă. Dar maşina se târa 
în continuare în urma lor, ca un animal de pradă 
pregătindu-se de atac. Claire îl dădu jos pe Jakob de pe 
umeri şi se pregăti să se arunce în şanţ cu el şi să 
pornească peste câmp. 

Imediat, maşina se opri. Se auziră uşa deschizându-se şi 
trântindu-se la loc şi paşi care se apropiau şi dură ceva 
înainte să îndrăznească să se întoarcă. Nu înainte ca Jakob 
să întrebe: 

— Mamă, cine e ăla? 

Atunci se uită la silueta care se apropia. Era neschimbat, 
cel puţin la prima vedere. Purta un costum de in de culoare 


kaki, o cămaşă albă şi o pălărie, ca un gangster din filme, şi 
o privea cu ochii lui verzi, cu nuanțe schimbătoare. 

— O să mor? întrebă ea în engleză. 

— Da, draga mea. 

Scoase o armă dintr-un toc ascuns în sacou, iar ea apucă 
să-şi spună că era un plus: cel puţin n-o s-o lase să ardă de 
vie. 

— Cum ne-ai găsit? 

— N-am crezut niciodată invenția aia a voastră cu 
accidentul, răspunse el şi îşi duse mâinile la piept. Am 
simțit în inima mea că trăiai, dar cum vezi şi tu, a durat 
ceva să te găsesc. A fost o sarcină anevoioasă. Te-au ascuns 
bine. 

— El e fiul tău. 

El nu părea să audă. Se uită spre lanul de porumb, ridică 
arma şi-şi lăsă privirea să cadă pe pieptul ei, ca şi cum 
acolo voia să ţintească. Avea pantofii surprinzător de 
murdari, iar fruntea şi bărbia îi erau transpirate. Avea 
buzele uscate şi crăpate şi nu se bărbierise de o zi sau două. 
Poate era şi el tulburat şi părea să fi îmbătrânit. 

Dar mâna îi era fermă şi paşii hotărâți. Claire îl trase pe 
Jakob lângă ea, deşi desigur că ar fi trebuit să-l împingă cât 
de departe posibil. 

— El e fiul tău, repetă ea. 

— Nu mai am niciun fiu. 

— Uită-te la el, Gabor. Este al tău. 

Nu era încă foarte sigură, în orice caz, uneori spera că nu 
e adevărat, dar acum profită de ocazie. 

— Nu mai are pe nimeni în afară de mine şi este al tău, 
monstru blestemat ce eşti! 

Gabor nu se uita la Jakob, de parcă nu voia să vadă sau 
să se lase influențat. Dar apoi cobori totuşi privirea şi îl 
examină, rapid mai întâi, apoi mai îndelung, mai intens, şi 
atunci se întâmplă ceva cu el. Peste chip îi trecu o umbră. 


Ochii îi deveniră stinşi şi confuzi, izbucni în lacrimi şi mâna 
îi tremura. 

— Mi-am pierdut băiatul, spuse el. A murit în mâinile 
mele şi nimeni nu poate... 

Tăcu, îşi cobori arma şi o îndreptă de această dată spre 
Jakob. Claire apucă să strige când se auzi împuşcătura. 
Apoi se lăsă o tăcere îngrozitoare. 

Julia asculta paşii care se apropiau şi la început i s-au 
părut bineveniți. Lucas o speriase şi se bucura de 
întrerupere. Dar acum era agitată. Cine vine fără să bată la 
uşă? Apoi răsuflă uşurată. Un bărbat în costum gri, cu un 
aer amabil şi deloc primejdios, venea spre ea cu zâmbetul pe 
buze. Să fie proprietarul casei? Poate o fi vreo neînțelegere 
cu închirierea, îşi zise ea şi îi aruncă o privire în spate lui 
Lucas. 

Lucas părea şi el nedumerit. Julia se înveli cu prosopul şi 
ridică privirea spre bărbat, care plecă şi se întoarse cu un 
halat de casă pe care i-l întinse. Ezită un pic înainte să îl ia. 
Toată situația părea ciudată, dar se înveli totuşi cu el; era 
prea mare, însă o încălzea şi îi mulțumi bărbatului, care-i 
răspunse în engleză: 

— Pentru nimic, plăcerea mea. 

Apoi se aşeză pe unul din şezlongurile de lângă ea. 

— Scuze, cine eşti? întrebă ea. 

— Aveam drum pe aici, răspunse el. 

Era un răspuns straniu, iar Julia se uită din nou la 
Lucas, care acum părea iritat şi furios. Ce se întâmpla? 
Devenea tot mai prostdispusă. 

— Cum adică? 

Bărbatul, care degaja o anumită strălucire şi avea o voce 
care o tulbura, răspunse calm: 

— Îmi pare rău că v-am deranjat. O să vă explic. Dar 
poate mai întâi trebuie... 


Se uită şi la Lucas. Apoi se scuză, se ridică, merse la el şi- 
i vorbi cu voce joasă. Julia nu auzi nimic. Aştepta doar, 
sperând că se întâmplase ceva bun, dar o îngrijoră că Lucas 
păru să se înfurie. 

— lartă-mă, spuse bărbatul când reveni. Cum te simţi? o 
întrebă, aşezându-se la loc şezlong. 

Avea un ceas scump şi vene vizibile pe mână. 

— Mai bine. Dar aş avea nevoie de telefon. 

Bărbatul o studie concentrat şi zâmbi melancolic. 

— Atunci o să avem grijă să-l primeşti. Ai văzut mobilul 
tinerei doamne? strigă el. 

Dar Lucas clătină din cap, cu toate că el îl luase, ca să 
poată avea acel „weekend fantastic” împreună. Juliei îi 
venea să strige: „Adu-l odată! Nu fi idiot!” Dar devenea tot 
mai nesigură pe situație şi întrebă pe un ton amabil dacă n- 
ar putea să împrumute telefonul bărbatului. 

— Bineînțeles, spuse el. 

— Trebuie să-l sun pe tatăl meu, explică ea, văzând că 
acesta nu făcea nicio mişcare spre buzunar. 

— Crezi că e îngrijorat? 

— Sunt destul de sigură. Tu ai copii? 

Nu ştia de ce pusese întrebarea. Probabil era o încercare 
de a-l înțelege mai bine şi de a afla de ce nu-i dădea mobilul 
imediat. Îl privi mai atent. Costumul cădea bine pe el, părul 
îi era brunet, des şi pieptănat spre spate cu cărare la mijloc; 
avea trăsături distincte şi clare, deşi asimetrice, într-un mod 
pe care nu-l putea identifica exact. Dar poate era ceva legat 
de ochii lui; păreau să aibă mai multe culori, lăsând o 
impresie care te contraria. Era cam de vârsta tatălui ei. 
Poate chiar te ducea cu gândul la el, cu aceeaşi privire 
pătrunzătoare, aceiaşi ochi melancolici, deşi zâmbetul nu 
era la fel de cald; de fapt, cum ar fi putut fi cald acum? 

— Am avut doi băieți. 


Se gândea dacă să-l întrebe ce li s-a întâmplat sau mai 
bine să ignore răspunsul şi să ceară din nou telefonul. 

— Dar nu-i mai ai? 

— I-am pierdut. 

— Îmi pare rău. Ce s-a întâmplat? 

Ar fi trebuit să-şi țină gura, dar întrebarea venise de la 
sine, din politețe sau curiozitate, sau pur şi simplu pentru 
că simţea că era important să ştie. 

— Unul dintre ei a murit într-un atentat cu bombă. 

Julia tresări. 

— Ah! făcu ea. 

— Îl chema Jan şi era băiatul cel mai uimitor pe care ţi l- 
ai putea închipui. N-avea decât nouă ani, dar era deja 
maestru la karate şi judo; l-am învățat chiar eu. 

— Deci era un fighter. 

Julia încercă să zâmbească. 

— Da, răspunse bărbatul cu seriozitate exagerată. Era 
puternic şi sigur pe sine. 

— Şi celălalt fiu? 

— N-a fost niciodată ca Jan. 

— Ce s-a întâmplat cu el? 

— Nu cred că ai înţelege. Era slab. Îl cunosc pe tatăl tău. 

— Îl cunoşti? 

Îi repugna că spusese despre celălalt fiu că era slab. O 
surprinse şi mai neplăcut că îl cunoştea pe tatăl ei. 

— Da. De multă vreme. 

— Cum se face? 

— Părinţii noştri se cunoşteau. Dar tatăl lui, bunicul tău, 
l-a distrus pe tatăl meu. Nu şi-a mai revenit niciodată. 

— Îmi pare rău, spuse ea. 

— Apoi ne-am întâlnit în copilărie. Tatăl tău avea un 
profesor care voia să concurăm şi să ne măsurăm unul cu 
altul. 

Julia înghiți în sec tulburată şi se uită spre Lucas. 


— Te puteai măsura cu el? 

Bărbatul avea o expresie de parcă întrebarea l-ar fi 
amuzat. 

— Da, puteam. Dar concurența era pe măsură. M-a 
fascinat întotdeauna persoana lui. Ai moştenit ceva din 
abilitățile lui? 

Ea clătină din cap speriată. 

— Nu. Sunt doar o fată obişnuită. 

— Poate vei putea să demonstrezi opusul. 

— Ce vrei să spui? 

Bărbatul nu răspunse. Îşi luă telefonul şi ea uită pentru o 
clipă natura antipatică a insinuării. Poate chiar va putea să- 
l sune pe tatăl ei. Dar individul nu îi dădu mobilul; se uită 
doar la un mesaj primit. 

— Pot împrumuta telefonul? 

O privi din nou, iar ochii îi sclipeau euforic. 

— Mi-ar fi plăcut să-l am aici pe tatăl tău. Însă, din 
păcate, lucrurile s-au cam complicat. 

Cuvintele lui aveau o notă sinistră. 

— Cum adică? 

El întârzie cu răspunsul. 

— Aş vrea să vadă. 

Julia nu voia să ştie ce trebuia să vadă tatăl ei. Nici nu 
voia să ghicească. Deveni în schimb foarte atentă, de parcă 
ar fi presimţit că viața ei depindea de cum observa şi 
înțelegea situația, şi erau două lucruri pe care le pricepu 
imediat. 

Exista o ruptură între Lucas şi acest bărbat. Era mult mai 
vădită acum, când Lucas se îmbrăca lângă piscină, cu 
mişcări furioase şi sfidătoare. Se gândi că ar putea să-i 
asmută unul împotriva celuilalt, creându-şi posibilitatea de- 
a o şterge. Dar o îngrijora că auzise şi alți paşi afară. 

Celălalt gând era că în povestea celor doi fii se ascundea 
ceva crucial. Îi trecu prin cap inclusiv că ar fi putut avea 


ceva de-a face cu ea şi cu tatăl ei şi, în loc să ceară din nou 
telefonul, întrebă foarte calmă: 

— Ce s-a întâmplat cu celălalt fiu al tău? Cel care era 
slab. 


Patruzeci şi doi 


Bubuitura parcă-i spărsese timpanele. Ridică privirea 
spre cer. Soarele ardea şi, brusc, era o caniculă 
necruțătoare. În vale se auzeau oameni care strigau, poate 
reacționând la împuşcătură. Mirosea a gunoi de grajd şi a 
pământ ars, iar ea îşi spuse: Nu te uita în jos, nu încă. Lasă- 
mă să sper încă o secundă. Însă auzi ceva, nu mult, numai 
un suflu, un murmur, şi înțelese că încă îl ţinea de mână pe 
Jakob. 

Îi simți mâna într-a ei şi îşi cobori privirea spre el. Încă 
era în picioare. Era extrem de palid şi mut, dar în viață. Se 
lăsă în genunchi şi îi cercetă corpul, să vadă de unde curgea 
sânge, pentru că glonțul trebuie să fi intrat undeva, iar el 
era evident rănit. Părea să fie pe punctul de a fi secat de 
viață. Dar nu găsi nimic şi atunci îi aruncă o privire lui 
Gabor, care îşi ținea pistolul ațintit tot spre ei. Arma 
fumega. 

Dădea din cap, ca pentru a confirma ceva ce nu concepea 
şi în acelaşi timp simţi o greutate pe corpul ei, o bufnitură. 
Jakob se repezise la Claire şi ea îl prinse cu brațul înainte 
să se lovească de pământ. 

— Sună la ambulanţă! strigă ea. 

— Nu e nevoie, răspunse Gabor. 

— De ce nu m-ai împuşcat pe mine? se răsti ea. 

— Am fost... 

— Cum dracului ai fost? 


— Furios că el trăieşte, şi Jan, nu. Mi-am ieşit din fire. 
Era cât pe ce să-mi ies din fire. 

— Cum era cât pe ce? strigă ea şi îi scoase bluza lui 
Jakob, căutând în continuare rana de glonț. 

Nu găsi însă nimic, doar că băiatul îşi udase pantalonii şi 
umezeala i se prelinsese şi de pe gambe. 

— Am tras în pământ, spuse Gabor şi puse la loc arma în 
toc. 

Sângele îi năvăli în obraji şi o privi în ochi nu cu 
obişnuita lui siguranță, dar având din nou sentimentul că 
poate controla situația. Spuse ceva ce Claire nu auzi. 

— Ce? întrebă ea. 

— După cum vezi, vă găsesc întotdeauna. Un cuvințel din 
partea ta şi vă împuşc pe amândoi. Sau vă las să ardeți. 

Claire nu răspunse, doar cobori privirea şi repetă numele 
fiului ei până când băiatul deschise ochii şi reveni la viaţă, 
iar peisajul căpătă şi el un pic de culoare. 

— Mama, bâigui el. 

Îl strânse lângă ea şi, cu toate că voia doar să se piardă în 
acel moment, era în fiecare secundă conştientă de prezența 
lui Gabor şi se tot întreba: Ce să-i spun? Ce să spun? 

— Nu voi depune niciodată mărturie împotriva ta într-un 
proces. Jur pe viața băiatului, poate te-aş putea ajuta 
spunându-ţi ce ştie poliția. Dacă vrei, dacă ar ajuta... 

Nu ştia ce tot scotea din ea, probabil orice credea că le-ar 
putea proteja viaţa. 

— Da, Claire? 

— Dacă vrei vreodată să-l întâlneşti, să vezi ce-a ieşit din 
ce mi-ai făcut, putem aranja. Este un băiat minunat. 

— Este firav şi slab şi nu seamănă deloc cu... 

Gabor părea să se piardă din nou, iar ea regretă ce 
spusese. Dar era în stare să-şi dea şi pielea de pe ea ca să-şi 
protejeze fiul. 


— O să-l fac să mănânce, promit, vei fi mândru de el, 
spuse ea, şi atunci Gabor aprobă din cap şi se apropie. 

Se aplecă, se lăsă în genunchi şi îl mângâie pe Jakob pe 
obraz cu degetul arătător - cu acelaşi deget cu care tocmai 
apăsase pe trăgaci. Apoi îi vorbi ca unui copilaş mic: 

— Băiat isteţ, ai auzit? Ce mai pac-pac! 

După care se ridică şi plecă. Claire îşi amintea paşii care 
se îndepărtau, uşa de la maşină care se trântea şi inima lui 
Jakob care bătea puternic la pieptul ei. Se adună, îl săltă pe 
Jakob în braţe, apoi îl ridică pe umeri. Pe drum se întâlni cu 
gărzile, care veneau în fugă spre ea. 

Când o să-i spună? În curând, desigur, în curând. 
Trebuie doar să aştepte să vorbească cu Jonas Beijer şi 
poate şi să dea de Lucas, să vadă ce vrea. Rekke şi Hellner 
discutau în fața ei. Din limbajul corpului, îți dădeai seama 
că Hellner avea un altfel de respect pentru Rekke decât 
pentru ea. Comisarul era încordat, receptiv şi se întrerupea 
la cea mai mică remarcă. 

— Când ați clasat ancheta asupra lui Morovia? întrebă 
Rekke. 

— Până la urmă, ne-am dat bătuţi în 1994. Nu mai aveam 
nici sprijin de sus şi nu ne mai ajuta nici Claire. Retrăsese 
tot ce ne spusese până atunci. 

— Cum aşa? 

Lars Hellner se uită în jur şi văzu o bancă puţin mai 
departe, pe promenada de lângă apă, aceeaşi bancă pe care 
stătuseră cu o seară înainte Rekke şi Micaela 

— Ne aşezăm? propuse el. 

Coborâră şi se aşezară, iar comisarul puse mobilele în 
cutia de bruiaj. Aşteptă să treacă o doamnă de vârstă 
mijlocie cu doi teckeli în lesă. 

— Sincer să fiu, cred că am împins-o pe Claire direct în 
brațele lui Morovia, continuă el. Când n-am mai putut s-o 


protejăm, n-a mai văzut altă posibilitate decât să caute 
adăpost la el. Din păcate, exista aici o logică întunecată. 
Dacă nu am mai putut să îi asigurăm protecţia, era obligată 
să se alieze cu duşmanul. 

— Deci Morovia i-a dat de urmă, spuse Rekke. 

— Da, însă ne-a luat mult timp până să ne dăm seama. 
Ştiam numai că trebuie să i se fi întâmplat ceva îngrozitor. 
Băiatul n-a mai vorbit o perioadă, iar Claire s-a distanțat de 
noi, foarte tulburată. Dar niciunul dintre ei nu a vrut să 
spună ce s-a întâmplat şi, destul de repede, Claire a cerut 
să ne retragem şi să renunțăm la bodyguarzi. 

— Şi v-aţi conformat? 

— Da, în cele din urmă, dar nu din cauza cererilor ei. Am 
obținut dovezi că îl contacta pe ascuns pe Morovia şi atunci 
nu mai avea niciun sens să o protejăm de cel cu care ținea 
legătura de bunăvoie. 

— De ce a cruțat-o Morovia pe Claire, când a fost atât de 
necruţător cu toți ceilalți care l-au trădat? interveni Micaela. 

Hellner se întoarse spre ea. 

— Datorită copilului, răspunse el. Nu văd niciun alt 
motiv. Poate este un punct sensibil şi de fapt nu e greu de 
imaginat. Îşi pierduse de curând fiul într-un atentat cu 
bombă şi dintr-odată apare un alt băiat, despre care Claire 
spune că e al lui. Trebuie să i se fi părut o mică minune. 

— Deci băiatul e al lui Morovia. 

— În orice caz, Morovia îşi asumă paternitatea pentru un 
timp, se întâlneşte cu băiatul şi îi oferă cadouri scumpe, 
asta ştim de la sursele noastre. Dar ţine totul strict secret. 
Nici cei mai apropiaţi n-au idee. 

— Dar apoi s-a întâmplat ceva? 

— Claire a început o nouă viață în multe privințe şi a 
devenit din nou analist financiar de succes. Cumpăra 
imobiliare în Germania şi Franța şi părea destul de 
mulțumită în rarele ocazii când am întâlnit-o. S-a îmbogățit, 


radiază putere şi siguranță. Dar ceva o roade, evident, şi nu 
vrea să se întoarcă în Suedia. Sunt destul de sigur că 
Morovia o are la mână şi vedem că nici băiatul, Jakob, nu se 
simte bine. Claire încearcă să-l ţină pe cât posibil departe de 
Morovia. Dar uneori sunt chemați la el şi nu îndrăzneşte să 
spună nu. Sunt destul de sigur că asta s-a întâmplat acum, 
în martie. Claire şi Jakob au fost la Veneţia, unde Morovia 
are o casă pe Canal Grande. Nu pare să fie nimic special cu 
această călătorie, pare să fie numai una din acele întâlniri 
sporadice pe care Morovia le are cu fiul lui. Însă Claire a 
dispărut în Veneția. A dispărut în ceață. 

— În ce dată era? vru să ştie Micaela. 

— 22 martie, de aceea fotografia pe care i-ai dat-o lui 
Lindroos este atât de importantă pentru noi. Poate fi unul 
din ultimele semne de viață pe care le avem de la ea. 

Micaela vizualiză în minte fotografia de vacanţă. 

— Ce alte piste mai aveți? întrebă ea. 

— Asta mă gândeam să vă arăt. Aş vrea să ştiu dacă 
puteți vedea mai multe decât noi. Dar mai întâi... 

Hellner se întoarse spre Rekke şi aşteptară din nou, până 
trecu un bărbat care plimba un câine. 

— ...V-aş întreba altceva, profesore. 

Rekke îl privi deranjat. 

— Aţi spus că ați fost demascat? 

— Se pare că fac parte din acel lanţ de împrejurări care a 
dus la moartea băiatului lui Morovia, Jan, într-un atentat 
cu bombă. 

— A fost o formulare drastică, spuse Hellner. 

— Văd asta doar din perspectiva lui Morovia. Nu 
cunoşteam aceste lucruri înainte. 

— Mai degrabă ați ajutat la rezolvarea anchetei asupra 
morții lui Andrei Ciabarov în Berlin, nu? continuă 
comisarul. 

Rekke îşi deschise braţele în semn de exasperare. 


— Cine era Ciabarov? întrebă Micaela. 

Rekke se întoarse spre ea: 

— Era un silovik, cum se spunea atunci, un om de afaceri 
sau mai degrabă gangster, cu antecedente în KGB. Era un 
apropiat al cercului de conducere din Sankt-Petersburg, din 
care făcea parte şi Putin, şi foarte agresiv împotriva noilor 
oligarhi. În februarie 1994, a fost găsit mort, carbonizat într- 
un antrepozit din Berlin. Avea corpul mutilat şi ars. Îşi 
muşcase limba înainte de moarte şi suferise îngrozitor. Eu 
lucram pe atunci la o carte despre tehnici de interogare pe 
timp de război. Aşa ajunsesem să aflu multe despre tortură 
şi am acceptat, destul de stupid, când vechiul meu prieten 
Herman Camphausen a vrut să-mi ceară părerea în 
anchetă. 

— Acelaşi Herman despre care povesteai mai devreme? 

— Da. Dar, de fapt, n-am făcut mare lucru. Herman 
bănuia deja cine era făptaşul şi nu am făcut decât să-i 
confirm suspiciunea. M-am uitat pe imagini şi documentele 
din ancheta criminalistică. Nu erau prea multe piste, pentru 
că zona fusese destul de bine curățată. Însă, la vreo zece 
metri de locul faptei, se păstraseră în praf şi cenuşă trei 
urme de pantof şi mi-am concentrat atenţia asupra lor. 

— Ce aţi văzut? întrebă Hellner. 

— Am observat că talpa stângă era uşor înclinată spre 
interior. Presiunea era uşoară, lejeră, în timp ce a treia şi 
ultima urmă vizibilă, a pantofului drept, sugera, dimpotrivă, 
o apăsare mult mai puternică, ca pentru a compensa 
slăbiciunea primelor două. Era un tipar pe care îl mai 
întâlnisem. 

— Unde? 

— Pe lângă tufişurile din apropierea casei noastre din 
Viena, când aveam 11 sau 12 ani. Picioarele erau atunci mai 
mici şi distanța dintre paşi nu era la fel de mare. Însă 
urmele erau evidente, aşa că i-am spus scurt lui Herman: 


„După cum arată, a fost Morovia”. Atâta tot. A aprobat din 
cap şi a plecat, iar eu uitasem de toate astea. Sau mai 
curând am avut grijă să uit. Însă acum... 

Aruncă o privire spre Nobelgatan, aflată în fața lor. 

— Tocmai am primit un alt apel de la Herman, care mi-a 
spus că s-au scurs informaţii cu privire la rezultatul 
anchetei şi au ajuns la serviciile secrete din Sankt- 
Petersburg. Iar cineva legat direct sau indirect de organizație 
a decis să se ocupe personal. Cu urmări catastrofale, 
continuă Rekke, părând pe punctul de a se ridica. 

— Da, foarte regretabil, spuse Hellner, el însuşi stresat 
acum şi vădit alarmat ca nu cumva Rekke să plece. Dar 
totuşi... Ce ziceţi, ne uităm pe aceste piste ce pot duce la 
Claire şi la fiul ei? 

Rekke se arătă foarte refractar şi privi în zare spre 
întinderea apei. Micaela se gândi la Lucas şi la Julia, fratele 
ei şi fiica lui Rekke. 

— lartă-mă, spuse ea. Am nevoie din nou de telefon. 

— Oh, Doamne, făcu Hellner. Am crezut că vă voi capta 
atenţia aici în linişte şi pace, măcar un moment, dar sigur... 

Scoase mobilul din cutia de bruiaj. Micaela îl asigură că 
va fi doar o convorbire scurtă şi o luă în sus spre Nobelgatan 
să îl sune pe Jonas Beijer. Sună de mai multe ori până să-i 
răspundă. După voce, era iritat şi stresat. Însă da, avea 
informaţii. Mobilul lui Lucas fusese localizat ultima oară de 
o antenă de lângă Järna, la sud-vest de Stockholm. 

— Înainte de asta, a trecut prin Tumba, Salem şi 
Pershagen; prin urmare, dacă e să ghicim, a mers mai 
departe pe EA spre sud. Însă după asta, nu mai avem nimic. 

Micaela procesă informația şi se gândi că ar putea foarte 
bine să continue cu tupeu. 

— Aţi putea căuta şi imagini cu maşina lui, un Audi Cab, 
luate de camerele aflate pe drum? Chiar trebuie să înțeleg 
pe unde e. 


Jonas nu răspunse imediat. 

— Nu e deloc puţin ce ne ceri, fără să invoci măcar o 
posibilă infracțiune, îi atrase el atenția. 

— Te rog. Îţi rămân datoare. 

— O să fac ce pot. 

Micaela închise şi se întoarse la bancă, de această dată 
hotărâtă să îi spună lui Rekke exact ce se petrecea. Dar Lars 
Hellner nu o aşteptase. Scosese un laptop din servietă şi-i 
arăta fotografii luate de camerele de supraveghere din 
Veneţia. Însă lui Rekke nu-i era uşor să se concentreze 
asupra lor; corpul lui nu voia decât să o şteargă de acolo. 

Apoi avu ocazia să vadă un filmuleţ şi atunci îngheță, de 
parcă observa într-adevăr ceva. 

Micaela se hotări să mai amâne vestea încă un pic. 


Patruzeci şi trei 


Ce urmăreau pe laptopul lui Lars Hellner era o filmare 
neclară de la o cameră de supraveghere din Piața San Marco 
din Veneția, la ora 18:22, în data de 22 martie din anul 
respectiv. 

Probabil că era chiar din momentul de după ce fusese 
făcută fotografia de vacanţă a lui Erik Lundberg. Dar dacă 
acea Claire din poză părea plină de viață - sau cum s-o fi 
exprimat Rekke —, acum ea părea îngrijorată. 

Părea să îi spună ceva băiatului care, potrivit 
comisarului, avea acum 13 ani, dar părea mai mic, cu ochi 
mari, vioi şi păr brunet ondulat. Era firav şi mic, iar în 
scurta secvență de numai şase secunde clătina din cap, de 
parcă maică-sa îi spusese ceva de care el nu voia să ştie. 
Făptura lui comunica emoție şi vulnerabilitate şi părea că 
nu se simte bine în acele haine. Avea un costum deschis la 
culoare şi o cămaşă albastră şi părea să fi alergat sau să fi 


mers repede. Gâfâia din greu şi se opri un moment înainte 
să fie scos din cadru de Claire. 

— Ce părere aveţi? întrebă Hellner întorcându-se spre 
Rekke. 

— Nu ştiu exact. Dar arată îngrijorător. Pare să se simtă 
fugărită. Ba chiar... Poţi să dai înapoi? Vreau să mă uit la 
ceva. 

Revăzură din nou secvența şi Rekke se lumină la față, 
dacă nu bucuros, cel puțin alert şi treaz, de parcă dintr- 
odată îi treceau prin cap o mie de gânduri. 

— Vorbesc engleză unul cu altul, nu? Sunt destul de 
sigur de ce spune Claire: „Vom lăsa maşina”. Aţi găsit vreo 
maşină sau vreun vehicul care a rămas acolo şi ar putea 
avea legătură cu ea? 

— Nu avem nicio maşină în zonă nici înregistrată, nici 
închiriată pe numele Sara Miller, nu avem nici imagini cu ea 
la sosirea în Veneţia. Trebuie să fi fost extrem de atentă. 

Rekke îşi trecu mâna prin păr. 

— Aţi verificat ce maşini au fost ridicate din parcările din 
jurul Veneţiei în zilele de după dispariție sau care au rămas 
acolo prea mult timp? 

— Am încercat, însă n-am ajuns prea departe. Nu-i treabă 
uşoară, ştii şi tu. 

— Nu, însă nici ancheta asta nu e uşoară, i-o întoarse 
Rekke. Poţi să ne arăţi din nou şi celelalte imagini? 

— Bineînţeles, răspunse Hellner şi reluă fotografiile 
deschise când Micaela nu era acolo: şase imagini luate din 
unghiuri diferite în decurs de numai câteva minute. 

— Aţi remarcat ceva repetitiv în imagini? 

Lars Hellner se gândi. 

— De fapt nu, în afară de tipul de acolo. 

Arătă spre un tânăr în pantaloni negri şi cămaşă cu 
model leopard, care se zărea chiar în spatele lui Jakob într- 
una dintre imagini. 


— Apare în două imagini, continuă Hellner. 

— În trei, dacă o socotim şi pe asta, în care e cu spatele, 
spuse Rekke şi puse degetul pe altă fotografie, unde tânărul 
era într-adevăr parțial vizibil. 

Era ascuns de acelaşi grup de japonezi care apărea în 
fotografia de vacanţă. Însă Micaela îl recunoscu după umeri 
şi maniera elaborat-feminină în care îşi ridica mâna stângă. 
Avea părul blond-oxigenat, închis la culoare la rădăcini. 
Poate nici nu era atât de tânăr, probabil 35 sau chiar 40 de 
ani. Avea un inel în ureche şi era elegant - şi conştient de 
asta. Zâmbea, vizibil mulțumit de sine. Părea să fie un turist 
gay şi era greu de crezut c-ar putea avea vreo legătură cu 
Claire. Suspect era probabil că se uita la fiul ei, dar puteau 
exista o mulțime de motive. Băiatul atrăgea privirile în 
costumul său şi cu silueta lui firavă, agitată. 

— Se uită la Jakob. Într-un fel libidinos poate. 

— Da, şi nu pare să fie surprins de cineva, continuă 
Rekke. Dar nu la asta mă gândesc. Uitaţi-l aici. 

Rekke ridică una din fotografii. 

— Vedeți mâna dreaptă şi degetul mare acolo? Este 
îndoit, nu pare tocmai firesc. 

Hellner se uită la mâna bărbatului cu interes sporit. 

— Da, exact, spuse el. N-am observat până acum. 

Rekke închise ochii o clipă. 

— Ai un creion? îl întrebă. Sau ceva subțire şi lung. Aşa, 
mulțumesc. 

Aşeză pixul oferit de Hellner sub cămaşă de-a lungul 
antebraţului şi îl ţținu acolo, lăsându-l să se sprijine pe 
degetul mare îndoit. 

— Oh, Doamne! făcu Hellner. Exact aşa. Bărbatul 
ascunde ceva. O armă? Un cuţit? 

— Da, poate. Chiar dacă e greu de văzut, putem bănui 
ceva negru, o parte a unui mâner, apăsând pe degetul mare. 


Şi ai dreptate, Micaela. Nu-mi place cum se uită la băiat. Mă 
îngrijorează. 

— Nu e bine. 

— Nu, sfatul meu e să-l găsiți pe acest bărbat, de preferat 
să-l identificați. N-am idee cum s-au dezvoltat în ultimii ani 
programele voastre de recunoaştere facială. Dar cu puțin 
noroc, ar trebui să-l găsiți pe mai multe camere de 
supraveghere şi să identificați o adresă, un punct de 
pornire, inclusiv să-l prindeți şi să-i puneţi la cale un 
examen rigorosum. 

— Poftim? 

— Un interogatoriu riguros. Are ceva de spus, iar 
băiatul... un copil atât de mic totuşi. Mă întreb... e ceva 
special cu... 

Nu termină propoziția şi păru dintr-odată dezorientat. 
Apoi se adună şi ceru telefonul. Se retrase, exact cum 
făcuse şi ea, şi chiar dacă nu auzi multe cuvinte, Micaela îşi 
dădu seama că îl sunase pe fratele său. Între timp, se 
întoarse cu Hellner la imaginile de pe camerele de 
supraveghere, încercând să înțeleagă observațiile lui Rekke 
despre băiat, dar nu pricepeau la ce putea să facă aluzie şi 
discutară doar în linii generale cum l-ar putea găsi pe 
bărbat. 

Când Rekke îşi termină convorbirea şi se întoarse la ei, 
părea serios, aproape şocat, deşi îşi afişa obişnuita expresie 
politicoasă. 

— Îmi cer scuze, sincer, spuse el. M-aş bucura să-mi 
trimiteţi un fişier criptat cu imaginile şi cât mai mult 
material. Dar acum trebuie să plec, din păcate. 

— Nu, nu, protestă Hellner clătinând din cap. Am mai 
multe lucruri despre care trebuie să vă cer părerea. 

— Îmi pare rău, continuă Rekke întinzând mâna şi 
privindu-l în ochi pe Lars Hellner. 


Apoi îi făcu semn Micaelei să-l urmeze, iar ea se simți 
uşor flatată. Era o parte de neînlăturat din viața lui. Se 
întorceau spre oraş şi, cu toate că Rekke era din nou 
adâncit în gânduri şi cu siguranță că nu mai avea nevoie şi 
de alte probleme, Micaela îşi spuse că nu mai putea amâna. 

— Te îngrijora noul prieten al Juliei, începu ea. 

— Da, exact. 

— Mă tem că acest prieten este fratele meu, Lucas, 
mărturisi ea şi habar n-avea cum ar putea să reacționeze el, 
dar se îndepărtă instinctiv un pas. 

— Ce? 

— Îmi pare foarte rău. 

Rekke rămase nemişcat o clipă, în aceeaşi stare înghețată 
ca mai devreme. 

— Ştim unde sunt? întrebă el. 

Ea îi spuse ce aflase de la Jonas Beijer, dar el nu 
reacționă. Rămase în aceeaşi poziție, bâiguind ceva ce suna 
ca o adresă. Însă nici acum nu dădu explicaţii şi nu spuse 
nimic despre faptul şocant că fata lui se combinase cu 
banditul de Lucas. Parcă ar fi anticipat situaţia şi singura 
reacție era că acum mergea mai repede. Micaela se văzu 
nevoită aproape să alerge ca să țină pasul cu el. 

— Doar ca să ştii, spuse ea. l-am trimis mesaj lui Lucas 
că las baltă toate verificările care-l privesc. Nu are niciun 
motiv să-i facă rău. 

Rekke tot nu răspunse. Merse mai departe şi, când 
ajunseră acasă, formă codul de la intrare. Urcară amândoi 
în lift şi abia atunci îşi dădu seama Micaela ce era cu el. Se 
afla într-o stare de concentrare ca o transă şi absorbea 
fiecare detaliu. Rekke se aplecă şi văzu nişte fire de prundiş 
pe parchetul liftului. Luă câteva şi le cântări în mână. Apoi 
se ridică, deschise uşa liftului şi spuse că venise cineva în 
vizită. Simţi şi Micaela izul de parfum rămas în casa scărilor 


şi deschise uşa cu grijă. Doamna Hansson îi întâmpină cu o 
expresie care părea să ceară scuze. 

— A venit mama ta, i se adresă ea lui Rekke. 

— Ştiu, răspunse el, dar nu păru să-i pese. 

Se duse la computer şi introduse câteva cuvinte-cheie în 
motorul de căutare Altavista, în timp ce spre ei veneau 
țăcănind nişte tocuri ascuţite. Paşii aveau ceva sever: 
putere, i se părea -— autoritate, dar şi ceva insultător. În clipa 
următoare era acolo, mama despre care Micaela auzise 
atâtea, care îl luase pe Rekke de la şcoală ca să-l transforme 
în pianist de concert de renume mondial şi care multă 
vreme îi contracarase toate tentativele de a se retrage în 
habitatul său natural — logica şi analiza empirică. 

— Hans! strigă ea pe un ton sever. 

Rekke nici nu ridică privirea, dar Micaela o privea vrăjită. 
Să fi avut vreo 75 de ani? Totuşi, cu alură tinerească, zveltă, 
cu spatele drept, cu părul prins în sus, purtând cizme de 
călărie, o bluză albastră strâmtă şi o pereche de pantaloni 
negri la fel de strâmți. Micaelei îi venea să se îndrepte de 
spate sau pur şi simplu să facă o reverență, ca la vizita unei 
personalități importante. Femeia avea cu siguranță 1,80 
metri, era încă frumoasă; cumva, semăna cu Hans, dar avea 
un aer mai aspru. O ducea cu gândul la o balerină foarte 
experimentată, cu pomeţi ascuțiți şi ochi mari şi atenți. 

— Hans, nici măcar nu mă saluți? 

— Bună, mamă! Ai prins bibani? 

— Ce? Da, doi. Cum păcatele mele ştii? 

— Pietrişul pe care l-ai adus provine de pe cărarea de 
lângă cabana de pescuit de la ţară şi nu ştiu să ai altă 
treabă acolo decât să scoţi plasa de bibani. 

— Doamne, eşti din nou pe manie? 

N-are încotro, se gândi Micaela. 

— Sunt lucid, spuse el. Dă-mi voie să ţi-o prezint pe 
Micaela. Prietena şi colocatara mea. 


Femeia, Elizabeth Rekke, născută von Bülow, o măsură 
pe Micaela din cap până în picioare, vădit nemulțumită. Era 
nevoie de o privire de uliu să-ți dai seama de asta, iar 
Micaela o avea în acel moment; vedea bunăvoința jucată, 
dar şi disprețul ascuns. 

— În sfârşit, draga mea! exclamă ea întinzându-i mâna. 
Am tot auzit de tine. 

Micaela dădu din cap şi se întrebă cum să-i răspundă cu 
un compliment. Se mulțumi cu un „mă bucur”. 

— Eşti o tânără cu totul fermecătoare. Îmi place chipul 
tău. Dar când Hans are timp şi nu e ocupat cu prostiile lui, 
ar trebui să te ia în oraş şi să te îmbrace un pic. Noi avem 
un alt stil aici, în Ostermalm. 

— În primul rând, suntem plini de prejudecăţi şi ne 
credem superiori, comentă Rekke. Dar mă bucur totuşi să te 
văd, mamă. 

Îşi ridică privirea spre ea. 

— Şi sunt mândru că de data asta ai curățat singură 
năvodul. Lotte era liberă? 

Elizabeth Rekke îşi privi mâinile. 

— Ce... nu, nici vorbă. Dar nu puteam s-o las să se 
descurce singură. Năvodul s-a încâlcit ceva cumplit. Tocmai 
a sunat Vivian Sparre, scandalizată că circulă pe internet o 
imagine în care Magnus rânjeşte în fața lui Putin. Cred că ar 
putea da dovadă de mai multă demnitate. 

— Habar n-ai tu! murmură Rekke şi se ridică cu privirea 
întunecată. Îmi pare rău, mamă, trebuie să fug. Voiai ceva 
anume? 

— Of, Doamne, trebuie să vreau ceva anume, Hans? 
Eram îngrijorată şi nu răspunzi când sun. Nu pot pricepe 
cum de ţi-ai abandonat cariera. Ai fi putut deveni orice 
doreai. 

— Şi tu, mamă. Dar niciodată nu e prea târziu. Când o să 
avem timp, o să vin cu Micaela, să te luăm şi să-ți 


schimbăm lookul. Acum, în anii 2000, s-a mai schimbat 
stilul. Ştiai că am primit înapoi colierul pe care i l-am dat 
Idei Aminoff? 

— Nu-mi spune de fata aia îngrozitoare! Cred că ar trebui 
să te împaci cât mai repede cu Lovisa. 

— Vare, Vare, redde mihi legiones meas, murmură Rekke 
şi se îndepărtă. 

Începu să scotocească prin lăzi şi buzunarele gecii, pe 
birouri şi sub haine, la început păstrându-şi încăpățânat 
calmul. 

Dar curând se întâmplă ceva cu toată ființa lui. Mâna 
începu să-i tremure. Ochii îi rătăceau şi alerga prin 
apartament, răscolind şi întorcând cu susul în jos tot ce 
vedea. Aproape ca într-un dans, mama lui şi doamna 
Hansson se învârteau în jurul lui. Micaela era sigură că 
asista la o scenă care se desfăşurase de multe ori înainte. 

— Ah, Doamne, ce cauţi, Hans? întrebă Elizabeth Rekke. 

— Cheile de la maşină, nu? interveni doamna Hansson. 

— Da, exact, răspunse Rekke. 

— Le-am ascuns de tine, Hans. Nu cred că ai fost în 
formă destul de bună ca să conduci. Şi, sincer, Hans, nici 
acum n-ar trebui să urci într-o maşină. 

— Nu am de ales, Sigrid. Te rog, dă-mi-le acum, spuse el 
cu o autoritate aşa de iritată în voce, că doamna Hansson 
nu făcu decât să aprobe din cap şi merse să le aducă de 
undeva din străfundurile apartamentului. 

Apoi Rekke îi spuse Micaelei să vină cu el şi plecară 
amândoi în timp ce doamnele protestau înăuntru. 

— Mergem la Trosa, zise el când coborâră din lift. 


Patruzeci şi patru 


La naiba cu toate! Trebuia să-l fi sunat pe Hans înainte să 
urce în avion. Acum îl sunase el şi-l prinsese cu pantalonii 
în vine. leşea din aeroportul Arlanda cu sacoul pe umăr şi 
cravata desfăcută, atârnându-i ca un mic fular peste piept. 
Se simțea ca o nulitate, lucru neobişnuit pentru el. Dar 
acum era rău. Ca să-şi salveze pielea, îşi pusese fratele într- 
un pericol grav şi depăşise limita, chiar şi a lui. Doamne, 
cum de s-a ajuns aici? 

Se prăbugşise cerul peste el. leşi cu paşi grăbiţi din sala de 
sosiri şi sări într-un taxi, răstindu-se la şofer să-l ducă pe 
Grevgatan. Era mai bine să dea ochii direct cu Hans şi să 
reducă daunele cât mai mult posibil. Dar nu mai putea face 
prea multe. Sau poate că da, mai era totuşi ceva de făcut. Îşi 
sună omul de la Serviciul Naţional de Securitate, clarifică 
situația şi îl rugă să îl aibă în vedere pe Hans şi să-i asigure 
protecția. Apoi se simți mai bine, chiar dacă doar pentru 
câteva clipe. 

Avusese o conversaţie scurtă cu fratele său şi în mare 
vorbise el, dar Hans apucase să zică, pe un ton respingător 
de rece, că aflase mai multe despre moartea Idei Aminoff, 
ceea ce era o altă oroare. 

— Cum? Nu, nu e nimic, vezi-ți de treaba ta, se răsti el la 
şofer, un bărbat mai în vârstă cu perciuni lungi, care 
întreba ce s-a întâmplat. 

Cât de enervant că luase taxiul ca orice om obişnuit! 
Trebuia să-i fi rugat pe cei de la minister să-l aştepte cu o 
maşină. Dar se simţise vinovat şi nu la fel de influent ca de 
obicei. lar acum mai era şi traficul aglomerat şi avea 
senzaţia că e pe cale să explodeze. Îl asaltau crâmpeie de 
memorie, amintirile de la nunta aia nenorocită de demult 
din Djurgården, când o mulțime de idioţi împroşcau 
şampanie şi îşi rupeau hainele de pe ei. Caricatura unei 


petreceri de papagali de lux. Se îmbătase ca să reziste, 
ajunsese acasă târziu şi tocmai adormise îmbrăcat când îi 
sunase telefonul. Îşi amintea cum întinsese mâna spre 
noptieră şi ridicase receptorul. 

Era Gabor Morovia şi părea tulburat, iar Magnus fireşte 
că ar fi trebuit să intre imediat la bănuieli. Gabor nu era 
niciodată tulburat. Era tot numai calcul rece. Durase ceva 
până să înțeleagă ce spunea. Gabor se afla pesemne şi el în 
Stockholm şi îşi cerea scuze, ceea ce de fapt era şi mai 
ciudat. El nu era omul care să ceară scuze. Spunea că 
fusese nedrept şi că mersese prea departe cu Hans. 

— Dar Hans nu e în Helsinki? întrebase Magnus. 

— Nu, i se întâmplă ceva rău, continuă Gabor. Am nevoie 
de ajutor. 

Şi sigur că lui Magnus ar fi trebuit să i se pară suspect. 

Dar abia se trezise, era încă beat şi nu ştia programul 
turneului lui Hans. Concertul de la Helsinki putea foarte 
bine să fi fost ieri sau alaltăieri şi poate îi trecuse prin cap şi 
că n-ar fi fost rău să-l ajute pe Morovia. Avea nevoie de 
avantaje în relaţia cu fratele lui şi de aceea pornise spre 
adresa dată de Gabor, Torstenssonsgatan 6. Mergea ca într- 
un vis; o parte din el încă părea să doarmă când formă 
numărul de interfon şi urcă două etaje. 

Pe trepte, găsi un pantof negru cu toc înalt. Cam bizar, 
însă nu se gândi prea mult la el. Venea de la o petrecere la 
care lumea azvârlea haine în jur şi, fără a se sinchisi să 
ridice pantoful, sună la uşă. Morovia deschise şi îl găsi 
ferchezuit şi proaspăt ras, de parcă ziua lui abia începea în 
loc să se încheie. 

— Ce s-a întâmplat? întrebă Magnus. 

Gabor nu răspunse. Doar îi dădu drumul înăuntru, 
închise uşa şi arătă spre un pat dublu aflat în dreapta. Pe 
pat era Ida Aminoff, întinsă pe spate, cu colierul ei sclipitor 
la gât. Deşi era evident că se simțea rău, avea o expresie 


provocatoare. Rochia neagră era trasă peste coapse, iar un 
picior - cel care încă avea pantoful - se sprijinea pe pat, în 
timp ce celălalt atârna pe lângă. 

Avea rochia descheiată la piept şi respira greoi, ţinându-şi 
mâna dreaptă la gât. Părea confuză şi chinuită şi bâiguia 
ceva despre Hans, că îi cere iertare, i se păru lui, un „îl 
iubesc”, câteva cuvinte care aduceau mai degrabă a 
disperare decât a iubire. Apoi adăugă: 

— Ajută-mă, te rog! 

Dar atunci Magnus se întoarse cu o mişcare bruscă. 

— Trebuie să chemăm un doctor. 

Gabor se uită spre el calm şi neclintit, cum fusese şi când 
îl întâmpinase. 

— Calm. E vorba doar de prea multe opiacee şi alcool. Am 
crezut că m-ai putea ajuta să o fac să-şi revină. Am la mine 
naloxon, rezolvă problema cu dificultatea de respiraţie, 
spuse el, şi poate suna bine, însă ceva era cu siguranță în 
neregulă. 

Dacă Gabor o putea ajuta, de ce nu o făcuse deja şi de ce 
sunase pe cineva care nu ştia nimic despre supradoze şi 
dificultăți de respirație? 

— Ce crezi că faci? strigă Magnus. Ce se întâmplă aici? 

— O ajut, răspunse Gabor ducându-şi mâna la buzunarul 
interior, însă era doar o mişcare de distragere a atenției. 

Magnus se prăbuşi în genunchi. Lovitura venise din senin 
şi acum abia mai respira. Totuşi, înțelese imediat că nu el 
era în pericol. Ida era în pericol. Se uita la ea de pe podea şi 
întinse o mână în timp ce Gabor se apleca peste ea, o 
săruta, o prindea de piept şi o atingea între picioare. 
Resimţea totul ca pe o insultă înfiorătoare. Ida încerca 
disperată să scape de el, dar era prea slăbită. Magnus se 
ridică împleticit, primi încă o lovitură şi căzu din nou, şi de- 
abia când se adună cât de cât îl văzu pe Gabor cum se lasă 
peste Ida, o prinde de nas şi de gură şi ține strâns. 


Nu a durat mult. Nici n-ar fi putut dura; Magnus nici 
măcar nu apucase să se ridice în picioare înainte ca trupul 
Idei să tresară. Era ceva cumplit în acea tresărire, o 
convulsie scurtă şi fără sunet, însă de-a dreptul înfiorătoare. 
Când Magnus ajunse la pat, chipul ei era schimbat. Avea o 
altă expresie, respingătoare, şi nu mai respira. Era moartă. 
Magnus nu mai ştia ce făcuse. Doar că sărise la Gabor. N- 
avea nicio şansă şi poate era mai mult pierdut cu firea decât 
mânios, iar după câteva momente înnebunitoare, când se 
lăsase înfrânt, Gabor îl țintuise într-o îmbrățişare turbată 
şoptindu-i: 

— Acum suntem legați, Magnus, ne prăbuşim împreună 
sau mergem mai departe împreună. 

Gabor ar fi putut la fel de bine să-i înfigă un cuțit în 
spate. La scurt timp după aceea, când, neavând de ales, 
Magnus țâşnise afară din apartament şi se ciocnise afară de 
William Fors, nu credea că avea să supraviețuiască 
experienţei. Credea că nimic nu avea să mai fie la fel. Însă 
zilele trecuseră, apoi lunile şi anii. Cumva, viața continua, 
mai ales când poliția decisese că fusese o supradoză - iar 
Hans, în măsura în care fusese în stare să se ocupe, tot 
căuta indicii la petrecerea de nuntă. Dar acolo nu era nimic, 
numai piste amăgitoare. Gabor se ținuse ascuns toată seara 
şi apoi ştia foarte bine cum să-şi bine dispună victimele 
propriului şantaj. Ştia cum să le ofere avantaje şi treptat 
Magnus clădise o relație cu Morovia, o relație provizorie, 
încerca el să se convingă, dar în care dădeau şi luau unul 
de la altul, legați fiind de amintirea sinistră. 

Era de mult o realitate şi primejdia trecuse. Dar era naiv 
să creadă asta. Hans era Hans. Putea urma orice fir al 
întâmplărilor, chiar şi la distanță de decenii. Magnus privi 
pe geam tot mai nerăbdător. Anevoios, foarte anevoios, se 
apropiau de Östermalm. Îi sună telefonul — era Kleeberger, 
care se întreba unde o întinsese, însă Magnus nu era în 


stare să-i răspundă. Dintre toți oamenii, se gândea tocmai la 
Putin: măcar dacă l-ar împuşca diavolul ăla pe Morovia! Ce-l 
împiedica? 

Era exasperant cât dura drumul. Peste tot semafoare 
roşii, străzi cu sens unic, alte cozi, pietoni care abia se 
mişcau şi şoferi senili. De ce naiba trebuia să suporte toate 
astea? Putin ar fi curățat oraşul. Dar iată că ajunseră până 
la urmă pe Grevgatan, străduța ce ducea la Strandvägen. 
Magnus tocmai îşi repeta ce avea să-i spună fratelui său 
când taxiul frână brusc, iar el trase o înjurătură. 

Erau cât pe-aci să dea peste vreun idiot şi, în clipa 
următoare, văzu că idiotul era Hans, însoțit de menajera lui 
latino sau ce-o fi fost. 


Patruzeci şi cinci 


Rekke şi-ar fi putut permite o maşină mai bună, îşi zise 
ea. Dar îşi dădu seama că nu era ca la ei, în Husby. 

Acolo maşina era marea afacere. Dacă voiai să arăţi că ai 
reuşit în viață, îți luai o maşină tare. Dar pentru Rekke nu 
părea să conteze. Nu putuse nici măcar să-i spună ce model 
este. „Volvo”, mormăi el şi ieşi din garaj cu aceeaşi nevroză 
smucită ca înainte, şi în momentul următor aproape că 
intrară într-un taxi. 

— Calm, spuse ea. Calm. 

Dar Rekke numai calm nu era. Se opri brusc, se repezi 
afară, iar Micaela era convinsă că o să se ia la harță cu 
şoferul, oricât de puţin îi stătea în caracter. Dar nu 
incidentul de trafic îl înfuria. De pe bancheta din spate a 
taxiului cobori fratele lui, care se opri pe trotuar. Rekke îl 
privi furios, iar Magnus făcu un gest cu mâna dreaptă şi 
mormăi ceva despre protecție. 


— N-am nevoie de nicio protecţie, dar am şi o fiică, sau ai 
uitat? 

Magnus îl privi îngrozit. 

— [I s-a întâmplat ceva Juliei? 

— Sper că nu. 

— Îmi pare foarte rău, n-am vrut niciodată să... 

Rekke îl puse la punct. 

— Deja ţi-am auzit toate scuzele şi nu mai sunt în stare 
să le aud şi acum. Dar de îndată ce am timp, vreau să ştiu 
exact cum şi-a exercitat Morovia influența asupra ta. Apoi 
mă gândesc... 

Rekke tăcu şi privi spre maşină, la Micaela. 

— Da? răspunse Magnus. Ce anume? 

Rekke voia să arunce ceva fatidic, de genul care va fi 
pedeapsa ta, Magnus. Însă nu apucă să mai spună nimic. 
Poarta clădirii se deschise şi ieşi Elizabeth Rekke, cu 
înfăţişarea ei severă, departe de a reuşi să-l facă pe Magnus 
să se simtă mai bine. 

— Să fiu al naibii! bombăni el. O bagi pe mama în asta? 

Rekke se uită absent la mama lui şi se întoarse din nou 
spre Magnus. 

— Bag cu plăcere pe toată lumea. Dacă i se întâmplă ceva 
Juliei, îmi voi petrece restul vieții zdrobindu-vă pe tine şi pe 
Morovia. 

Magnus se uită la mama lui, de parcă de data asta i-ar fi 
căutat ajutorul. 

— Doar o iubesc pe Julia. Spune-mi ce pot să fac. 

— Doamne, ce e cu Julia? strigă Elizabeth Rekke 
grăbindu-se spre ei. 

Rekke nici nu se uită la ea. 

— Poţi să te dai la o parte, Magnus. Ţine-ţi telefonul 
aproape, spuse el, ţintuindu-l cu privirea pe fratele lui. 

— Sigur, sigur, răspunse el. 


Rekke se urcă în maşină şi porni în trombă. Nici el, nici 
Micaela nu spuseră nimic. Erau amândoi preocupaţi de 
gânduri, temeri şi planuri alternative, dar în cele din urmă, 
când erau pe E4 şi Rekke acceleră, iar cerul părea să se 
întunece, Micaela nu mai putu să se abțină. Spuse cu voce 
joasă, înverşunat: 

— Mi-e greu să cred că Lucas i-ar face rău Juliei. Vrea 
doar să mă preseze pe mine. Nu are niciun motiv să o 
rănească. 

Rekke îi aruncă o privire rapidă. 

— De ce spui asta? 

Micaela căzu pe gânduri. De ce spusese asta? 

— Pentru că atunci când Lucas face ceva oribil, e ca 
urmare a unui plan bine pus la punct. Cred că putem fi 
liniştiți până când dă un semn. Nu este impulsiv. 

— Aşa să fie? replică el şi Micaela îşi dădu seama că avea 
dreptate, măcar parțial. 

Lucas nu se controla pe cât de bine voia să lase impresia, 
însă venea după aceea cu o justificare bună. Din multe 
puncte de vedere, era ca o bombă care stătea să explodeze. 
Cu toate astea, nu voia să-i dea apă la moară lui Rekke. 

— A scăpat nepedepsit, spuse ea. A avut întotdeauna grijă 
să nu facă lucruri nebuneşti. 

Rekke bombăni ceva. 

— Sau te îngrijorează că ar putea să se alieze cu Morovia? 

— Da, răspunse el. Mi-e teamă de asta. 

— Lucas detestă să-şi bage alții nasul, mai ales tipi ca 
Morovia. Vrea să aibă el controlul. 

— Uiţi un lucru. Lucas nu e la fel de deştept ca sora lui. 

Îi zâmbi melancolic. 

— Morovia e atras de tineri ca Lucas. Observă dorința lor 
de a fi văzuți şi le suceşte minţile. Iar apoi îi îneacă în bani. 

Micaela trase aer în piept. 

— Deci chiar crezi că lucrează cumva împreună? 


— Mi-e teamă că da. Am identificat o adresă în Trosa şi, 
chiar înainte să plecăm, am verificat-o. Este proprietatea 
unei fundaţii din Elveţia, ceea ce mă îngrijorează. Dar poate 
greşesc, să sperăm că greşesc. 

Tăcu şi strânse volanul, iar ea tăcu, pentru că nu mai 
găsi nimic de spus. Nu-l mai văzuse la volan înainte, iar 
acum îl putea studia dintr-un alt unghi. Era o persoană 
foarte contradictorie. Gesturile lui lăsau să se întrevadă o 
bogată experiență a lumii, dar existau şi multe semne că era 
pe punctul de a ceda. Îşi mişca mâna stângă în sus şi-n jos 
pe corp şi tot căuta prin sertarele din bord fără să găsească 
nimic, apoi continua cu buzunarele şi, până la urmă, dădu 
peste o pastilă mică pe care o înghiți. 

— Eşti abstinent, spuse ea. 

Rekke încuviință. 

— Să conduc eu? 

— Nu, e bine să am o preocupare. 

Micaela îl bătu uşor pe umăr. 

— Şi, până la urmă, Claire Lidman pare să fie în viaţă, 
spuse ea. 

— Da, să sperăm. 

— Dar te-a supărat bărbatul cu părul oxigenat din 
imaginile de pe camerele de supraveghere? 

Rekke aprobă din cap fără să pară dornic să continue, 
dar, odată ce deschisese subiectul, Micaela nu se putu opri. 
Şi fiul lui Claire, Jakob. Ai văzut ceva şi la el, nu? 

— Da, poate. 

La naiba, ce dificil devenise dintr-odată! îşi spuse ea. 

— Ce ai văzut? 

Murmură ca pentru sine: 

— Ceva. Dar şi că e un băiat talentat, evident, care a 
trecut prin ceva dramatic şi dezastruos. 

— Cum ţi-ai putut da seama? 


— După braţe, sprâncene, modul lui de a privi lumea, 
felul în care îşi strângea genunchii. Dar îndată ce... 

Ezită o clipă. 

— ...0o aduc acasă pe Julia, o să mă uit mai bine, ca să fiu 
sigur. Am o bănuială. 

— De ce trebuie să fii atât de criptic? 

— S-ar putea să mă amăgesc. 

Îl privi în timp ce el continua să scotocească după tablete 
pe care nu era sigur că le găseşte. 

— Deci Morovia a omorât-o şi pe Ida ta. 

— Aşa se pare. 

— Iar Magnus ştia? 

— Cred că a fost martor. 

— Ar trebui să ne sugrumăm frații, comentă ea. 

Rekke zâmbi fără să vrea şi apăsă pe acceleraţie în timp 
ce lovea cu îndemânare cu toate degetele în volan. Părea că 
pe drum mărşăluieşte o mică orchestră de toboşari. 

e 

În dimineaţa acelei zile de 22 martie, Claire zăbovise mai 
mult în fața oglinzii şi, în ciuda căldurii, îşi pusese un 
pardesiu roşu făcut pe comandă la Londra. Dar nu se 
îngrijea doar de propriul aspect. Cumpărase un costum de 
in pentru Jakob şi îi pusese o cămaşă proaspăt călcată şi o 
cravată înnodată mai lejer. O fi fost el într-adevăr mic şi 
firav, dar putea arăta şi matur, şi adorabil cu figura lui 
serioasă. În orice caz, n-ar strica să arate cât mai bine 
posibil. În aer plutea o undă de neliniște. 

Invitaţia lui Morovia fusese, fireşte, la fel de amabilă ca de 
obicei; pe cartea poştală era scris de mână Mi-ar face plăcere 
să vă văd la micul-dejun şi la festivități la reşedinţa mea din 
Veneţia. Dar de mult nu se mai întâlniseră toţi trei, iar ceea 
ce-şi amintea de la ultima întâlnire, de la Paris, îi lăsa un 
gust amar. Gabor fusese duşmănos pe față şi îl trăsese de 
păr pe Jakob fără motiv. 


Fusese evident un aranjament îngrozitor de la început. 
Dar era singura cale de scăpare pe care o văzuse. Dacă nu-ţi 
poți evita duşmanul, nu-ți rămâne decât să te aliezi cu el. 
Fusese un act de disperare, nimic altceva, iar ea ştia că 
Gabor îi urmăreşte şi evident că nu mai era nevoie s-o 
amenințe. Amenințarea era acolo, la fiecare pas, la fiecare 
suflare, în prezenţa permanentă a celor petrecute în lanul de 
porumb din Italia. 

Îndesă ceva lenjerie de corp, cosmetice şi o carte în 
bagajul de mână. N-o interesa să ia prea mai multe lucruri. 
Calculase rece să se întoarcă în aceeaşi seară sau să se 
cazeze la un hotel în drum spre casă. Se duse în hol şi îl 
chemă pe Jakob, care veni fără tragere de inimă. leşiră 
împreună în dimineața răcoroasă şi urcară în maşină, un 
vehicul fără pretenţii, un Passat închiriat cu un permis fals 
primit de la angajaţii lui Gabor. Ea şi Jakob stăteau 
primăvara lângă Rosenheim, în sudul Germaniei. O luară 
prin Austria şi nordul Italiei, până la Veneţia. Credea că îşi 
ascunsese anxietatea destul de bine în timpul călătoriei, dar 
se temea că şi Jakob făcuse la fel. 

Când au lăsat maşina în parcarea de la Santa Croce, i se 
citea angoasa în ochi. 

— Grăbeşte-te un pic, iubire! îl îndemnă ea. 

Jakob îşi ţâra picioarele şi abia se mişca, ținându-şi 
mâinile încrucişate la piept. Când se întoarse să-l facă să 
meargă mai repede, călcă greşit, iar genunchiul accidentat 
începu s-o doară şi trebui să se rezeme de un zid. Băiatul 
veni repede la ea. 

— Nu mergem înapoi? întrebă el. 

Ea îl privi drăgăstos. Jakob avea acum 13 ani; nu era 
foarte scund, dar era destul de firav, cu ochi mari negri şi 
păr brunet buclat. Nu-i mergea pe cât de bine se aşteptase 
ea la şcoală. Se afla în lumea lui şi, de fapt, nu avea amici. 
Stătea mai mult acasă, cu jocurile şi computerul lui. Întreba 


permanent: „Eşti supărată pe mine, mamă?” şi era de multe 
ori agitat, iar lucrurile i se stricau mai tot timpul în mână 
sau se pierdeau. 

— Ce este? întrebă el. 

— Nimic, doar că mă doare genunchiul. 

— Ţi-e teamă de el, nu-i aşa? 

— Nu. Nu mi-e teamă. Dar vom avea grijă să fie o vizită 
scurtă. 

Apoi porniră unul lângă celălalt spre debarcaderul aflat 
nu foarte departe. Acolo, pe o bancă, stătea fumând Ricardo 
Bruni, îmbrăcat cu o geacă maro de piele. De fapt îi plăcuse 
întotdeauna Ricardo; făcea notă discordantă în toată 
grămada aia omogenă de bărbați macho şi femei tinere şi 
frumoase cu care se înconjura Gabor. Era un gay delicat şi 
guraliv, care, spre deosebire de Gabor, îi spunea numai 
lucruri drăguțe lui Jakob. Totuşi, ultimele dăți simțise 
repulsie şi față de el, poate chiar din cauza modului în care 
se uita la Jakob. 

— Fuga, fuguța! spuse Ricardo când se apropiară. 

Claire şi Jakob se aplecară şi urcară în ambarcațiunea ca 
un iaht care-i aştepta şi dispărură sub punte. Nu aveau voie 
să se arate în timpul drumului şi oricum ea n-avea chef de- 
aşa ceva. Era ora 14:15, iar ea se uită la Jakob. 

Oricât de rău se simțea, nu putea să nu se uite cu ochi 
mari în jurul lui. Bietul băiat! O viață pe fugă nu-i oferea 
prea multe distracţii. Pe de altă parte, era şi minunat de 
frumos afară. Plutiră pe Canal Grande, văzând casele care 
se oglindeau în apă într-un caleidoscop multicolor. Treceau 
pe lângă bărci cu turişti şi gondole, pe sub poduri şi bolți, 
văzând în depărtare cupolele Bazilicii San Marco. Claire se 
gândea la Samuel, şi la viața ei de dinainte, şi la sora ei, 
Linda. 

Coborâră la vila lui Gabor, intrară rapid în casă şi urcară 
două etaje. Gabor îi aştepta în salonul cel mare, care 


semăna cu o biserică, cu picturi pe plafon. Claire observă că 
bărbatul nici măcar nu se uita la Jakob. O flata numai pe 
ea, ceea ce îi sporea nervozitatea. Când o ajută să-şi scoată 
pardesiul roşu, Claire făcu o mişcare neatentă, iar din 
poşetă îi căzu cartea de şah pe care o luase cu ea. Gabor o 
ridică şi arătă spre titlu: 

— Sicilian Love? 

Îşi smulse cartea înapoi; nu era treaba lui. 

— Interesant, continuă el. 

— Ce vrei? 

Gabor nu răspunse. Doar zâmbi rece şi se uită pentru 
prima oară la Jakob - scârbit, i se părea lui Claire, iar asta o 
speria. Îl ținu pe băiat lipit de ea când Gabor îi conduse pe 
terasă, unde găsiră o masă mare, ticsită cu fructe de mare, 
buratta, bruschetta, prosciutto, o abundență de apetitive 
italiene şi de şampanie. Ricardo, care ieşise şi el, îi umplu 
un pahar. 

— Nu beau astăzi, spuse ea. O să conduc până acasă. 

— Serios? reacționă Gabor, vag ameninţător, iar atunci 
Claire îl luă de mână pe Jakob şi se gândi că trebuie să fie 
puternică. 

Îşi îndreptă rochia şi se aşeză cu spatele spre canal şi 
oraş. Era ora 14:30, în data de 22 martie, cu câteva ore 
înainte să fie surprinsă într-o fotografie de vacanţă. 


Patruzeci şi şase 


Sunase Jonas Beijer, care chiar făcuse un efort. Audi-ul 
lui Lucas fusese văzut intrând în Trosa, ceea ce confirma 
bănuielile lui Rekke după ce descifrase urma însemnării de 
pe post-itul de la Julia. 

— Högbergsgatan, spuse el. Mergem să ne uităm. Micaela 
încuviință şi se întrebă dacă să sune şi să se asigure că 


echipa de serviciu e pregătită pentru o intervenţie. Dar se 
hotări să mai aştepte. 

Încă nu credea că Lucas i-ar fi făcut rău Juliei şi nici nu- 
şi putea imagina că ar fi putut amesteca pe cineva ca 
Morovia în problemele lui personale. Ba chiar era de părere 
că ar fi trebuit să-i lase în pace pe Lucas şi pe Julia. Nu 
putea ieşi bine dacă dădeau năvală în mijlocul întâlnirii lor. 

Şi nici n-avea arma la ea. N-o purta niciodată când era 
liberă şi ce putea face Rekke dacă Lucas o lua razna? Nimic. 
Nimeni n-avea nicio şansă împotriva lui Lucas într-o luptă 
corp la corp, ştia oricine din Husby, şi nu s-ar mira deloc 
dacă fratele ei ar avea un pistol prin maşină. 

— Ar trebui să aşteptăm să primim mai întâi un mesaj de 
la Lucas, spuse ea. l-am trimis vreo zece SMS-uri până 
acum. O să răspundă curând. 

Rekke aprobă din cap şi scormoni din nou după pastile în 
maşină. Mai devreme începuse să picure, iar acum ploua 
de-a binelea şi Micaela porni ştergătoarele. Rekke imită 
sunetul - tac, tic - cu tonalitatea perfectă şi spuse că erau 
ca un metronom pentru gândurile lui. Apoi nu mai scoase 
niciun cuvânt şi, adânciţi fiecare în gândurile lui, intrară în 
Trosa. Ea nu mai pusese piciorul pe aici, dar auzise că era 
un fel de paradis al clasei de mijloc, un loc de vacanţă cu 
case vechi de lemn, pe lângă nişte mici lacuri. Pe marginea 
drumului, spre zona cu case, mergeau două fete de vârsta 
Juliei, prinse într-o discuție foarte însuflețită. 

— Îmi pare rău, începu ea. 

— Cum... 

Rekke se uită mirat la ea, încă adâncit în gândurile lui. 

— „că te-am târât în povestea asta. 

— Presupun că de fapt ne-am târât unul pe altul. 

— Dar tu ai un copil şi e mult mai grav. 

— Da, răspunse el. E adevărat. 


Încetiniră ca să caute adresa şi Micaela înțelese destul de 
repede că au ajuns la destinație. Audi-ul lui Lucas era în 
fața casei, dar o neliniştea că mai erau şi un Mercedes şi un 
Land Rover. Să-i dea semnalul de alarmă lui Jonas? Nu, era 
prea devreme, din câte ştia nu fusese comisă nicio 
infracțiune. Şi bineînțeles că găseai maşini scumpe pe 
strada asta. Toţi erau bogați aici, idioţi nenorociți. 

Era încordată, evident, şi enervată că Rekke parcase 
neglijent şi coborâse fără să închidă bine uşa, iar centura de 
siguranță se prinsese în portieră. Dar neajunsurile lui ca 
şofer erau compensate de fineţea observaţiilor. Rekke studie 
maşinile şi casa cu o privire pătrunzătoare. Se lăsă în 
genunchi pe aleea lată de un metru care ducea spre intrare 
şi cercetă pământul. 

Văzu şi Micaela că pe acolo trecuseră de curând mai 
multe persoane. Dar urmele erau aşa de multe şi de vagi, că 
nu reuşi să extragă alte informaţii din ele şi se uită la 
Rekke, care se ridică şi mai încordat. 

— Parcă ţineai legătura cu un coleg, nu? 

— Exact. 

— Poate îl suni şi-i spui că acum intrăm în casa asta. 

— Categoric nu intrăm. Par să fie mulți înăuntru. Dar, 
da... îi dau un semn. 

Se retrase să-i trimită un SMS lui Jonas Beijer, cu o 
scurtă explicaţie şi cu adresa. Apoi se întoarse din nou spre 
Rekke, care stătea în dreptul intrării, privind din nou 
urmele de pe aleea pietruită. Părea şi mai palid acum. 

— Cam ai dreptate, spuse el. 

— În legătură cu ce? 

— Că n-ar trebui să intrăm. Văd urmele a cinci oameni, 
unul este Julia. Ceilalți patru sunt bărbați, dar nu asta mă 
îngrijorează. Mai degrabă... 

Tăcu şi arătă vag spre pământ. 


— E talpa aceea stângă, continuă el. Felul în care este 
înclinată şi răsucită. Îmi pare rău, Micaela. 

— Nu, spuse ea. 

Însă era deja prea târziu. Rekke trase cu putere de uşă, 
iar ea înjură în gând. Era convinsă că e o greşeală. Dar 
acum nu mai avea de ales şi, oricum, nu se întâmplă nimic. 
În casă era linişte, iar ea strigă: 

— Alo, poliția, intrăm! 

Ceea ce era o prostie din partea ei. Doamne, ce căutau 
acolo? Nu putea ieşi decât prost. 

Cu inima bătând cu putere, se uită în jur. O scară ducea 
la etaj, iar în stânga era o cameră de zi decorată banal. Dar 
nu se auzeau paşi, nimic nu arăta că ar fi cineva acolo, în 
ciuda urmelor de pe potecă, iar Rekke se aplecă din nou. 
Cercetă podeaua şi trase o linie cu degetul arătător pe 
parchet. 

O luă la stânga, spre camera de zi. Micaela încă nu vedea 
niciun semn că ar fi cineva înăuntru, nici vreo geantă sau 
haine, niciun fel de dezordine. Dar după sufragerie mai era o 
încăpere, şi acolo se auzea ceva, o respiraţie, a cuiva care 
stătuse complet nemişcat, fiindcă ea nu observase nicio 
mişcare. 

— Alo?... 

— Surioară. 

Vocea era mai întunecată ca de obicei şi poate şi mai 
amară, iar în momentul următor îi auzi paşii. Mergea repede 
şi când îl văzu, nu semăna deloc cu Lucas cel controlat pe 
care îl ştia. Era furios, roşu la față şi veni direct la ea şi o 
prinse strâns de braț. 

— Ce cauţi aici? întrebă el. 

Se uită spre Rekke şi aruncă o privire rapidă în spate; se 
întâmplase ceva acolo. Era evident, dar Micaela nu pricepea 
ce şi încerca fără succes să se elibereze din strânsoarea lui. 

— Unde e Julia? 


— De unde naibii ştiați că suntem aici? Au bârfit idioţii 
ăia de-acolo? întrebă el privind rapid spre interiorul casei. 

Ce idioţi? se întrebă ea în gând. Dar n-a zis nimic. 
Trebuia să înțeleagă, aşa că se eliberă cu o smucitură 
furioasă, dar primi pe dată un ghiont puternic. Lucas părea 
pe punctul de-a o lua razna. 

— Ce s-a întâmplat? întrebă ea. 

— Eu nu am atins-o şi dacă s-a întâmplat ceva, atunci e 
din cauza ta. Ai stricat totul. 

Îl împinse ca să intre în bucătărie, însă se dovedi suficient 
ca Lucas să-şi iasă din fire. O lovi peste față, iar ea ripostă 
şi îşi strânse pumnii; în clipa aceea, n-o speria câtuşi de 
puţin. Era pe deplin hotărâtă să meargă mai departe şi s-o 
găsească pe Julia. Însă chiar atunci se petrecu ceva ce nu 
putea fi trecut cu vederea. Lucas zbură în perete şi în fața 
lui apăru Rekke. 

Cei doi se uitară unul la altul preț de câteva secunde, iar 
Micaela nu se miră când văzu că Lucas îşi recăpătă 
controlul. Pentru el, acesta era modul firesc de măsurare a 
forțelor şi evident că normal ar fi fost ca Rekke să se retragă 
şi să aplaneze situația, recurgând la inteligență. În schimb, 
adoptă cea mai proastă strategie cu putinţă şi-l apostrofă pe 
Lucas: 

— Nu te atingi de ea! spuse el. 

Micaela înțelese imediat că situația va escalada, mai ales 
când Rekke adăugă: 

— Dă-te la o parte! 

Lucas se aşeză în uşa bucătăriei, blocând drumul. 

— Altfel ce? şuieră el. 

— O să fii surprins, răspunse Rekke, mutându-şi privirea. 
Julia! 

— Tata! se auzi o voce parcă dinspre grădină. 

— Ce o să mă surprindă, profesore? întrebă Lucas 
ameninţător. 


Rekke nu răspunse. Intră în bucătărie, vădit înnebunit de 
vocea Juliei, fără să-i pese că Lucas îi stătea în cale. Îl 
împinse, dar se dovedi o idee şi mai proastă. Lucas îşi ieşi 
din minți şi se aruncă violent spre Rekke, iar Micaela nu se 
putea gândi decât că era ca în maşină. Lucas nu pierdea 
niciodată o luptă. Aşa spunea toată lumea. Nu numai 
pentru că era bine antrenat şi violent, dar îi şi lipsea dramul 
de ezitare pe care-l aveau alții. Nu făcea decât să lovească şi 
să ţintească punctele slabe. Imediat, Rekke ajunse pe jos, 
aparent lipsit de apărare, iar Micaela se repezi să intervină. 
Însă atunci se petrecu ceva bizar: Rekke se transformă. Era 
ceva ce nu avea să uite multă vreme. 


Patruzeci şi şapte 


Claire ştiuse, evident, de la bun început. N-avea niciun 
sens să caute protecţie la bărbatul care voia să-i omoare. 
Totuşi, exista o logică întunecată. O intuise deja în privirea 
lui Gabor pe drumul pietruit de lângă Limena. Exista acolo o 
asigurare de viață; în vocea lui spartă, în mâna care 
tremura, în reacția puternic emoțională care contrasta aşa 
de mult cu răceala lui obişnuită. 

Un fiu, un substitut al persoanei pierdute putea să îi țină 
în viață şi multă vreme crezuse că avea dreptate. Gabor 
arătase o latură nouă mai umană cu Jakob, iar duşmănia 
pe care i-o purta ei dispăruse sau luase o pauză. Dar nimic 
nu dura. În ochii lui Gabor se vedea tot mai des o notă de 
dezamăgire când îl privea pe băiat şi îl compara permanent 
cu Jan, ceea ce nu era niciodată în avantajul lui Jakob. 

Dacă Jan era puternic, atletic şi deschis, Jakob era 
tocmai opusul lui: vulnerabil, firav şi retras, trăsături care 
se accentuau cu trecerea anilor. Defectele lui se înmulțeau, 
în timp ce aura mitică din jurul fiului mort devenea tot mai 


puternică, iar acum, de când ajunseseră la Veneţia şi se 
aşezaseră pe terasă, părea să nu mai simtă decât dispreț 
curat. Gabor îl privea pe Jakob cu dezgust. Lui Claire îi 
venea să ia furculița şi să îi străpungă mâna cu ea. 

— E mai bun decât tine, spuse ea printre dinţi. 

— Cine? întrebă Gabor prefăcându-se că nu înţelege. 

— Jakob. 

— El? împroşcă Gabor. O fi bun să facă anumite lucruri 
practice, tâmplărie simplă poate, deşi sigur e prea nervos şi 
pentru asta. 

— Nu vorbi aşa în fața lui! protestă ea şi-l luă de mână pe 
băiat sub masă. 

Gabor făcu un semn că mai vrea şampanie, iar Ricardo se 
grăbi să-l servească. 

— Vorbesc cum vreau, replică Gabor. Băiatul e o nulitate 
la sport şi habar n-are de arte mai elevate, cu atât mai puțin 
de matematică. 

— Nu ştii nimic despre el. 

— E fricos. 

— Nu s-a simţit bine, deloc ciudat dată fiind copilăria de 
care ai avut grijă să aibă parte. 

— Fiul meu nu trebuie să se simtă rău. Trebuie să-şi facă 
curaj şi să se ridice. Îmi amintesc de Jan... 

— Mă doare undeva de Jan, şuieră ea şi se uită la Jakob, 
care coborâse privirile. Acum noi suntem aici, Gabor, şi te 
poftesc să spui de ce ne-ai rugat să venim. Altfel, plecăm 
imediat. N-avem de gând să stăm aici ca să fim jigniti. 

— M-ai dezamăgit de trei ori, Claire, de trei ori. Nu poți să 
ceri nimic. 

Claire simți un fior de teamă. 

— Şi, mă rog, cum le-ai numărat? 

— l-am luat un fir de păr ultima oară când ne-am văzut. 

— Poftim? făcu ea bulversată. 


— Am luat un fir de păr şi l-am trimis la un laborator din 
Berlin. A fost comparat cu un fir de păr de-al meu. 

— Ce vrei să spui? izbucni ea. 

— M-ai folosit. 

— Este fiul tău, Gabor. 

— La început, mi-a plăcut. Eram aşa de confuz pe vremea 
aia, că m-am minţit singur. Am văzut asemănări care nu 
existau. Dar apoi, Claire, mi s-a limpezit privirea şi am 
descoperit insuficiența ființei lui, caracterul slab. Da, uită-te 
la el! Nici nu ne poate privi în ochi. Se foieşte ca un ţipar. 

— Nu mai vorbi aşa! 

Gabor sorbi din pahar. 

— Nu este al meu, Claire. Am primit vestea acum câteva 
săptămâni. 

Claire nu putea să priceapă şi cu atât mai puţin să se 
bucure, cum ar fi făcut în altă situaţie. În momentul acela, 
nu vedea decât primejdia. 

— N-are cum, spuse ea. Doar am văzut... 

— Ce ai văzut? 

Se uită la Jakob, care clipea agitat spre pardoseală. 

— Te-am văzut pe tine în el. 

— Nu sunt acolo. M-ai minţit. 

— Eram convinsă, Gabor, convinsă. 

— Dar acum ştim şi nu am uitat, Claire, că ai fost la 
poliție. Nu uit niciodată. 

— Ce-o să faci? 

— Încă nu m-am hotărât. 

Claire îl prinse de mână pe Jakob. 

— Nu? 

— Nu, răspunse el şi deodată zâmbi, aproape fermecător. 
Ştii la ce mă gândesc? 

Ea clatină din cap. 

— Cartea ta, Claire. 

— Ce carte? 


— Polugaievski. Sicilian Love. Mi-a amintit de vechile 
noastre partide. 

Ea se uită neliniştită în jur. 

— Te-am învins întotdeauna, continuă el. Dar mă 
gândesc adesea la seara din Stockholm. 

— Când m-ai violat. 

— Când am jucat şah. Atunci aproape m-ai bătut. 

— Nu ştiu ce să zic. 

— Dar ţi-ai dat silința să câştigi. 

— Mda, poate. 

— Şi asta vrei şi acum. Să scapi din situaţia în care ai 
intrat şi să câştigi. 

Claire înghiți în sec, iar Gabor se lăsă pe spate satisfăcut, 
făcând din nou un semn cu mâna bărbaţilor care îi serveau. 

— Vreau doar să plec, Gabor. Vreau să ne laşi în pace. 

— Să stau liniştit şi să aştept să-mi înfigi din nou cuțitul 
în spate, Claire? 

— Nu m-aş mai duce la poliţie, ştii foarte bine. Fac totul 
să-mi protejez băiatul. 

Gabor o ţintui cu privirea. 

— Ştii că şi Kremlinul e pe urmele mele. Putin în 
persoană. Pun să se guste tot ce mănânc. Mă uit permanent 
în jur, întrebându-mă ce primejdii să previn. Nu îmi asum 
riscuri. 

— Dar eu nu sunt Putin. Sunt total inofensivă. 

— Chiar aşa? Nu eşti mai degrabă mai periculoasă decât 
majoritatea? Dar sigur... Poate totuşi îți dau o şansă. Ca o 
mulțumire pentru visele pe care mi le-ai oferit odată. Mă 
gândeam să vă decidem soarta într-o partidă de şah. 

Claire îl prinse şi mai puternic de mână pe Jakob. 

— Nu vreau, Gabor. 

— Dragă Claire, continuă el. Nu eşti în poziţia în care să 
pui condiţii. 

Strigă direct: 


— Kristof! 

Kristof era un alt apropiat al lui, un tânăr bine antrenat, 
cu ceva brutal în privire şi o cicatrice palidă sub buză. Chiar 
dacă nu o speria mai mult decât Ricardo, nu avea şi o a 
doua față, cum avea colegul lui. Oricât ar fi căutat, nu găsea 
nimic amabil sau blând la el. 

— Pregăteşte repede o tablă de şah, Kristof, cea mai 
frumoasă pe care o găseşti. 

Kristof se retrase să caute. Teama îi strângea ca o 
frânghie gâtul lui Claire. Gabor adora jocurile pline de 
cruzime. Se zvonea că îşi lăsase una din victimele din 
Sankt-Petersburg să joace zaruri, miza fiind chiar propria 
viață. 

— Pe ce jucăm, mai exact? întrebă ea. 

— Pe voi. Pe libertatea voastră. 

— Chiar nu vreau. 

— Mi-e teamă că deja am început. 

Claire închise ochii. 

— Bine. Dar dacă câştig, ne laşi în pace. 

Gabor zâmbi sigur pe sine. 

— Da. 

— Şi dacă va fi remiză? 

— Atunci unul dintre voi vă fi liber. 

— Nu vreau, Gabor! protestă ea înspăimântată. Nu pot. 

— Nu trebuia să mă trădezi. 

Kristof reveni şi eliberă un capăt al mesei, strânse fața de 
masă şi instală o tablă de şah cu piesele deja aşezate. 
Atmosfera era tot mai neplăcută, dar Kristof părea 
entuziasmat. Ricardo şi ceilalți dinăuntru schimbau priviri 
curioase, iar Claire înțelese că nu mai avea rost să 
protesteze. 

În schimb se întrebă, concentrându-se brusc, dacă ar 
avea vreo şansă. Posibilitatea să-l ia prin surprindere. Îşi lua 
mereu minuţios notițe de şah şi în orele de singurătate de 


când fugise din Suedia, rejucase vechile partide cu Morovia 
- întotdeauna alături de Jakob, ca şi acum. 

— Aş prefera să joc cu negrele, spuse ea. 

— Serios, vrei să-mi dai un avantaj? 

Gabor întoarse tabla. 

— Sau sunt ceva trucuri siciliene pe care le-ai învățat din 
cartea lui Polugaievski? 

— Am învățat câteva trucuri, răspunse ea cu un zâmbet 
forțat şi privi tabla de şah. 

Piesele erau splendide, figuri chinezeşti sculptate, cu 
trăsături personalizate şi chipuri amabile, cu excepţia 
reginelor, care aveau expresii ucigătoare. 

— Deci dacă voi câştiga, ne laşi în pace. 

— Da. Ne luăm adio. 

— Şi nu mai trebuie să ne uităm peste umăr sau să ne fie 
frică. 

— Câtă vreme nu vă gândiţi să vă întoarceți împotriva 
mea, da, vă promit. Dar să începem. 

Ea aprobă din cap fără a înțelege pe deplin în ce-a intrat, 
dar poate nu se putea abține să joace. Avusese mereu 
senzaţia că era posibil să-l învingă, iar momentul ar putea fi 
acum, când îşi dorea din tot sufletul să se elibereze de el. 

El deschise cu un pion la e4, iar ea răspunse imediat cu 
pionul la c5. Apoi continuară fără ceas sau alte reguli. 

Expresia lui Gabor se schimba, devenea mai îndârjită, iar 
Claire nici nu se aştepta la altceva. Vrea să mă zdrobească, 
îşi spuse ea. Vrea să-şi arate superioritatea înainte să mă 
distrugă. Aşa că se concentră cât mai bine. Însă curând a 
fost surprinsă de cu totul altceva. Jakob, care în timpul 
întregii discuții stătuse cu privirile în podea, acum ridicase 
capul şi observa tabla de şah cu aceeaşi concentrare ca şi 
ea, iar Claire îşi dădu seama că mai văzuse asta. Dar nu-şi 
permitea să se gândească acum. Trebuia să se concentreze. 


Gabor juca tot mai agresiv şi neortodox; avea să fie greu, 
mai dificil decât îşi putuse imagina şi, cu toate că n-ar fi 
trebuit să-şi lase gândurile să hoinărească, se gândi la 
Samuel. 

Samuel Lidman era din nou la sală şi-şi strângea centura. 
Azi avea exerciții pentru picioare şi ura zilele astea, dar nu 
renunța. Ca de obicei, îşi încărca greutățile la limită şi, dacă 
l-ar fi întrebat cineva de ce, n-ar fi ştiut ce să răspundă; ar fi 
zis doar că rutina e rutină şi că aşa făcuse mereu. 

Ca în zilele lui mai bune din tinerețe, începea cu 
genuflexiuni cu bara. Încărca 150 de kilograme pe bară şi se 
aşeza sub instalația de susținere. Acum e momentul, îşi 
spuse. Nu mai putea decât să strângă din dinţi şi să spere 
că îl vor ţine genunchii şi arterele. Ridică afurisitele de 
greutăți gâfâind, suflând din greu şi împroşcând salivă, în 
timp ce bara îi oscila pe umeri. La naiba, ce grea era! Îşi 
trase sufletul şi se pregătea să repete mişcarea, când auzi 
telefonul sunând în geantă. 

Nu mă întrerupe, îşi spuse. Sper că nu. Şi totuşi... îşi 
aminti ce spusese Morovia. Te iubeşte. Alungă gândul. Nu 
mai visa cu ochii deschişi! Era o aiureală. Evident că n-are 
cum să fie Claire. De ce s-ar întoarce după atâţia ani, doar 
pentru că se întâmplase s-o vadă el într-o fotografie? Era 
ridicol. Erau prostii. La naiba... deja îşi pierduse 
concentrarea şi făcu câțiva paşi poticniți în față. Dar era clar 
mai mult decât putea duce. Văzu negru în fața ochilor şi 
simți cum îl lasă genunchii; cu o mişcare disperată, reuşi să 
arunce bara în față, spre perete şi oglinzi. 

Cu un tunet asurzitor, sticla se sparse, iar el căzu pe-o 
parte, în timp ce bara sălta de parcă ar fi căpătat o viață 
proprie. După câte se părea, se şi lovise; îl durea coapsa, 
parcă şi capul. Cei din jur veniră în fugă, dar lui nu-i păsa 


decât de apelul telefonic şi, încă întins pe jos, scotoci în 
geantă, strigând în acelaşi timp că totul era în regulă. 

Trebuia doar să verifice ceva, la naiba, spuse el, şi se uită 
la mobil. Numărul era cunoscut. Simţea că e rău-prevestitor 
şi totodată dătător de speranţă. Apoi înțelese. Era numărul 
Aliciei Kovâcs şi, făcând un efort, se ridică, împinse lumea la 
o parte, trase aer în piept şi sună înapoi, cu inima bătând 
cu putere. Poate totuşi e ceva, se gândi. Altfel, de ce-ar 
suna? 

— Alicia Kovâcs, spuse o voce în receptor. 

— M-ai sunat. 

— Doamne, cum te simți? Gâfâi. 

— Eram la sală. Despre ce e vorba? 

Alicia Kovâcs tăcu şi sentimentul deveni mai puternic. 
Ceva se întâmplase, ceva important. Nu ştia dacă era de 
bine sau de rău, însă ceva era. Îşi desfăcu centura şi încercă 
să-şi controleze respirația şi durerea. Închise ochii. 

— Am vorbit cu cineva care ar vrea să te întâlnească, 
continuă Kovâcs. 

Samuel se gândi că se întâmplă, se întâmplă cu adevărat. 

— Claire, îngăimă el. 

— Nu vreau să spun nimic, cel puţin nu la telefon. Însă 
dacă poți veni la birou într-o oră, puteţi să vă vedeţi. O să 
aveți multe de vorbit. 

— Da, fireşte, se bâlbâi el şi simţi că trebuie să ajungă la 
o toaletă şi la o oglindă să se aranjeze. 

Trebuie să arate cât mai bine cu putință, oricât de rău îl 
dureau coapsa şi capul. 


Patruzeci şi opt 


Lucas se aruncă spre Rekke. Îl împinse cu putere şi-l lovi 
cu pumnii, întreaga acțiune părând să se desfăşoare în 


viteză. Lucas era agresiv şi musculos, în timp ce Rekke era 
costeliv, nu tocmai tânăr şi destul de instabil. Încasă două 
lovituri, una în față, cealaltă la umăr, şi se împletici în 
spate. 

Dar pară a treia lovitură, făcu un pas în lateral şi în 
momentul acela avu loc o transformare evidentă. Avea tot 
corpul în stare de alertă, pregătit şi luă o poziție care părea 
exersată, cu mâinile încordate pe lângă trup. Se uita de jur- 
împrejur, ca şi cum ar fi absorbit informaţie, iar piciorul 
stâng îi zvâcnea ca atunci când analiza câte o situaţie. 

Probabil că Lucas simţise schimbarea. Ezită înainte de a 
ataca din nou şi de data aceasta adoptă o postură mai 
precaută şi rămase în gardă, ca un boxer care-şi caută 
poziţia. Îi dădu ocol lui Rekke şi ţâşni brusc, iar tactica ar fi 
trebuit să dea rezultate, pentru că era rapid şi violent, însă 
dădu imediat de belea. 

Rekke se trase într-o parte şi ripostă, prinzându-l pe 
Lucas de braț şi împingându-şi piciorul drept în față, în 
timp ce-şi răsucea corpul, astfel încât să se apropie şi să-l 
poată prinde bine pe adversar. 

Apoi lovi, fără să mai stea pe gânduri, iar Lucas căzu cu 
un bufnet asurzitor. Micaelei nu-i venea să creadă ce vedea; 
părea imposibil. 

Pur şi simplu părea că pe jos e cine nu trebuie, şi tot cine 
nu trebuie era şi deasupra, gata să atace din nou. 

— Ce dracu”! bombăni Lucas. 

— Exact, spuse Rekke. Mânia ne orbeşte. Ira nos caecos 
facit. 

Lucas se ridică, provocat şi mai tare de ton şi de expresia 
în latină. Rekke îl lăsă să se ridice şi să-şi recapete 
echilibrul înainte să atace şi să-l arunce iar la pământ, de 
data asta lovindu-l destul de tare la cap. Nimic grav, însă 
clar îl amețise, iar când se ridică, Lucas se clătină şi căzu 
din nou. 


— Eşti puternic, comentă Rekke, parcă vrând să-l 
încurajeze. Dar prea impulsiv şi previzibil. Înainte să ataci, 
îți zvâcnesc umerii. Corpul te trădează, aş zice că ai putea 
să mai lucrezi aici, iar acum eşti năucit şi cam ametit, iar eu 
am de gând să profit. 

Îl ridică pe Lucas şi-l împinse în perete şi tocmai se 
pregătea să spună ceva despre Julia. 

— Julia, apucă să zică. 

Dar atunci se întâmplă ceva. Rekke împietri, ciuli urechile 
şi îi dădu drumul lui Lucas. Micaela era îngrijorată că 
rămăsese într-o poziție vulnerabilă, însă şi fratele ei părea 
să fi sesizat ceva şi acum auzi şi ea nişte paşi, însoțiți de o 
răsuflare uşor şuierată. 

— Sol, şi acum fa diez, murmură Rekke şi chiar atunci 
apăru cel despre care Micaela auzise atâtea şi care devenise 
deja o forță mitică în conştiinţa ei. 

— Sunt impresionat, Hans, ai rămas în formă, spuse el. 
Îţi urez bun-venit. De fapt, nu credeam că o să găseşti locul 
ăsta. Dar, ca de obicei, mă surprinzi. 

— Lasă-mi fata în pace, altfel te omor! 

— Chiar mă omori? replică Morovia zâmbind şi se 
întoarse spre Micaela, căreia acum i se făcu frică de-a 
binelea. 

Se uita la ea ca un animal de pradă care-şi contemplă 
victima, iar din spatele lui veniră doi bărbați înarmați. 
Micaela îl recunoscu imediat pe unul dintre ei: era bărbatul 
cu păr oxigenat care apărea în imaginile de pe camerele de 
supraveghere din Veneţia. 

e 

Claire privi tabla de şah. Putea obţine uşor o remiză, dar 
nu era o opțiune. Gabor spusese că unul dintre ei şi-ar 
pierde libertatea, poate chiar viața; era cumplit. Era nevoită 
să apeleze la instinctul de învingător şi să joace mai bine 
decât jucase toată viaţa ei. Închise ochii o clipită. 


Când îi deschise, privi tabla cu ochii strălucitori, brusc 
nerăbdătoare şi tot mai furioasă. O să-l zdrobească, nici mai 
mult, nici mai puțin, şi în clipa următoare văzu ceva, o 
mutare care i se părea strălucită. Putea muta calul, atacând 
în acelaşi timp tura şi calul lui Gabor şi preluând controlul. 
Chiar atunci, simți un ghiont dintr-o parte: era Jakob. 
Băiatul se purtase ciudat de când începuse partida şi privea 
tabla cu ochi sticloşi. Lui Claire nu-i era uşor să înțeleagă ce 
făcea el. Ştia că era interesat de partidele ei de şah, dar nu 
se prea putea ridica la nivelul ăsta; poate că încerca doar să 
înțeleagă tensiunea din atmosferă. 

— Da, iubire. Ce este? 

Băiatul nu răspunse, însă aruncă o privire cu înţeles spre 
tabla de şah şi o prinse de mâna care ţinea calul. Să ceară o 
pauză şi să vadă ce-i cu el? Nu, trebuie să se concentreze 
asupra jocului şi să profite de ocazie, de posibilitatea de a fi 
în avantaj, şi de aceea îi îndepărtă blând mâna, pregătindu- 
se să facă mutarea. Atunci Jakob rosti primul lui cuvânt de 
la începutul partidei: 

— Nu. 

Pe chipul lui Morovia se aşternu o expresie sarcastică. 

— Încearcă să te-ajute? 

Claire se uită întrebătoare la Jakob. 

— Ei, hai, lasă-l să te ajute, să putem termina la timp. 

— Jucăm noi doi, Gabor. Nu-l amesteca pe băiat. 

— Vezi, nici tu n-ai încredere în el. Ştii că nu-i bun de 
nimic. 

— Bestie! mormăi Claire, cât pe ce să sară la el, dar îşi 
recăpătă controlul. Cred că e mult mai inteligent decât 
huliganul tău de judocan, mârâi ea cu voce tare. 

Ochii lui Gabor sclipiră de mânie. 

— Să nu îndrăzneşti! 

— Îndrăznesc mai mult decât crezi. Şi am încredere în 
băiatul meu. Aşa că, Jakob, ajută-mă aici. 


Băiatul cobori privirea, profund deranjat de atenţia care i 
se acorda, dar mormăi ceva ce nu auzi niciunul dintre ei. 

— lartă-mă, ce-ai spus? 

— Să retragi regina la b4, murmură el, iar ea îi zâmbi 
afectuos, întrebându-se însă ce naiba făcea acolo. 

De ce să-l stânjenească astfel pe băiat? Să retragă cu 
regina ar însemna să renunţe la şansa de-a fi în avantaj. 
Totuşi făcu exact cum îi spusese, poate doar pentru a nu-i 
da dreptate lui Gabor. Voia să-i arate cât credea în Jakob, 
deşi înjura în sinea ei că se lăsase provocată. Mutarea risca 
să o coste victoria şi poate chiar viața. 

Samuel stătea în fața oglinzii din sala de gimnastică şi 
făcea tot ce putea să se aranjeze mai bine, însă fără mare 
succes. Probabil că-şi julise obrazul când căzuse: avea un 
semn chiar sub ochiul stâng, care accentua efectul de 
roşeață, oarecum de beție, al înfățişării. 

Pe deasupra, jumătatea stângă a feței şi asta era cel mai 
rău era mai lăsată decât dreapta. Arăta asimetric, nu-i aşa, 
şi bătrân? Lucruri cărora nu le acordase atenţie în ultimii 
ani deveneau dureros de văzut acum, când avea perspectiva 
reîntâlnirii cu Claire. Dar torsul lui pe de altă parte... îşi 
scoase sacoul şi rămase doar în cămaşă în fața oglinzii. De 
la gât în jos încă arăta de 30 de ani. Claire ar trebui să fie 
impresionată măcar de asta. Îşi pieptănă părul pe spate 
pentru a masca chelia ce devenise vizibilă în creştetul 
capului. 

Apoi o luă din loc. Soarele ieşise din nou după ploaie şi 
era o zi superbă, iar el se simțea plin de speranţă. Ce-ar fi 
să ajungă într-adevăr s-o vadă? Ce să-i spună? S-a hotărât 
că în niciun caz vreun cuvânt duşmănos. O să fie 
înţelegător. Îi făcuse îngrozitor de mult rău, dar n-o s-o 
judece. O să asculte şi o să se pună în situația ei. Trebuie să 
existe o explicație. 


Grăbi pasul. Şi-o amintea mai limpede decât în ultimii 
ani. Stătea în fața lui complet lipsită de aura de 
vulnerabilitate care-o înconjurase întotdeauna în amintirea 
lui. Dar, în scurt timp, începu să-şi facă griji. Poate că o să 
fie pedepsit că are gânduri atât de vesele şi pline de 
speranță. Cobori privirea spre trotuar şi picioarele lui, şi 
observă că şchiopăta. Simţea cum i se prelinge transpirația 
pe frunte şi pe pieptul cămăşii; nu trebuia să ajungă acolo 
asudat sau, mai rău, să miroasă. 

Claire era sensibilă la mirosuri. Izbucni într-un râs 
nervos. Nu conta transpirația, dar nu se ştie niciodată. 
Detaliile puteau fi hotărâtoare, iar când trecu un taxi — se 
afla în Odenplan -—, îl opri şi încercă să se calmeze. 
Hotărâtoare pentru ce? Trebuie să se liniştească. Chiar îşi 
închipuia că o să se întoarcă brusc, după 14 ani? Astea 
erau speranțe nebuneşti. Doar nu ştia nimic. Absolut nimic. 
Poate nici nu era vorba de Claire. Sau mai degrabă, ar fi un 
miracol dacă ar fi ea. Şi totuşi... O să aveți multe de vorbit, 
spusese Alicia Kovâcs. Claire trebuie să fie. Îşi împreună 
mâinile şi se rugă, aşa cum făcea Claire când se simțea 
slabă. Iisuse şi Maica lui Dumnezeu, fă să fie Claire. 

Taxiul o luă pe Birger Jarisgatan şi coti pe Strandvägen. Îl 
rugă pe şofer să oprească cu 100 de metri înainte, să aibă 
timp să se pregătească. Se uită la ceas; ajunsese mult prea 
devreme. Dar o să-l înțeleagă, nu? N-avea cum să nu ajungă 
la timp, când în joc era viața lui. Grăbi pasul şi intră cu 
pieptul împins în față în cabinetul de avocatură, unde dădu 
peste fata care-l servise cu Amarone. Ea îl privi îngrozită, iar 
el era îşi dădu seama de ce. Sigur arăta ca un sălbatic. 

— Îmi pare rău că am ajuns aşa devreme, spuse el. 

Fata se uită la ceasul de pe perete şi spuse cam fără tact 
„Da, aşa e”, ceea ce îl enervă. Din fericire, situaţia a fost 
remediată imediat. Alicia Kovács tocmai cobora scările 


zâmbind larg şi asigurându-l că nu-i nicio problemă, 
ajunsese chiar la timp. 

— Persoana cu care o să te vezi e aici. 

— Poftim? 

— Sus, în biroul lui Gabor, unde ai mai fost, completă ea. 

Cu inima bătând nebuneşte şi gâfâind, Samuel urcă 
scările şi ajunse la uşă. 

Înainte să păşească înăuntru, închise ochii şi, când îi 
deschise, privi prin încăpere fără să înțeleagă ce vede. 


Patruzeci şi nouă 


Fără să ştie de ce, Micaela îşi imaginase că Morovia 
semăna cu Rekke: înalt, ascuțit, intens — dar mai întunecat, 
nu doar în privința coloritului, ci şi ca vibrație, iar imaginea 
ei nu era tocmai greşită. Era mai scund şi mai îndesat, cu o 
călcătură mai uşoară, aproape feminină, şi mişcări elegante 
şi rafinate. Purta un costum gri cu vestă şi o eşarfă în jurul 
gâtului. Avea trăsături aproape frumoase şi destul de 
luminoase, părul negru şi des şi privirea pătrunzătoare ca a 
lui Rekke. 

Ochii lui îşi schimbau culoarea, iar buzele erau pline şi 
senzuale; în rest, părea distins şi caustic şi, orice-ar fi zis 
Micaela, făcea o impresie puternică. Părea să domine 
încăperea şi nimic în privirea lui nu arăta că ar fi mirat să-l 
vadă pe Lucas umilit şi pus la pământ. Dar probabil nu-i 
păsa de asta, după cum nici ei nu-i mai păsa. Parcă toată 
lumea se îngusta şi tremura în fața întâlnirii lui cu Rekke. 

— Hans, n-ai idee ce mult îmi doream să te văd într-o 
asemenea stare de concentrare totală! spuse Morovia şi 
Micaela simți imediat ceva în piept. 

Vocea şi aura lui aveau într-adevăr o putere hipnotică. 
Dar Rekke nu doar că nu se sinchisi să răspundă, ci se şi 


uită pe lângă Morovia, spre bărbaţii din spatele lui şi spre 
bucătărie; evident, avea nevoie de o perspectivă asupra 
situației. Dar tot păru să fie o provocare clară. Nici măcar 
nu voia să se uite la Morovia. Nu voia decât să arate, cu 
toată ființa, cât de mult îl detestă. 

— Nu vrei să răspunzi? întrebă Morovia. 

— Nu vreau decât să stau de vorbă cu fiica mea. 

Morovia mai făcu un pas spre el. 

— Mi-e teamă că va trebui să facem lucrurile în felul meu. 
Dacă se întâmplă să mai dea buzna şi alții, n-o să-i fie bine. 

Se uită la Micaela şi zâmbi din nou. 

— Înţeleg, spuse ea, şi întinse mâna. 

I-o strânse fără să vrea, neştiind unde să-şi fixeze 
privirea. Însă Morovia se întoarse imediat spre Rekke. 

— Trebuie să te felicit pentru alegerea interesantă a 
partenerei. Nu-i chiar din lumea ta, nu? 

— Poţi să mi te adresezi direct mie, interveni ea. 

— Sigur că pot. Dar practic asta-i discuția mea cu Hans 
şi, ca atare, am să vorbesc cu el. Aş putea adăuga şi că tot 
ce se întâmplă acum cu Julia e responsabilitatea mea. Ridic 
povara vinovăţiei de pe umerii fratelui tău, Lucas. 

— Du-mă la ea! îl întrerupse Rekke fără a-şi întoarce 
privirea spre el. 

— Mă provoci? întrebă Morovia. 

— O să fac tot ce e necesar ca s-o iau înapoi. 

— E destul de mult, din păcate. Dar mai întâi să o vedem; 
e o fată frumoasă, sensibilă, nu-i aşa? 

Rekke nu răspunse nici de data asta. Se uită doar în jur 
când intrară în bucătăria mare, care dădea spre o terasă, şi 
se înfiora imediat. Dincolo de uşă, lângă piscină, se vedea 
Julia, ghemuită într-un halat albastru larg, legată şi 
imobilizată de două inele de metal fixate în pământ. Era 
palidă şi speriată, iar lângă ea era bărbatul cu părul 
oxigenat. Avea o armă în mână, iar pe pavajul de piatră de 


lângă piscină se aflau o canistră gri şi o cameră de filmat, 
care-i dădeau fiori Micaelei. 

— Julia! spuse Rekke şi se repeziră afară amândoi. 

— Tată! şuieră ea. lartă-mă! 

— E numai şi numai vina mea, răspunse el. 

— Mai degrabă a mea, murmură Micaela în timp ce Rekke 
se apropia de Julia cu braţele deschise. 

Blondul înarmat îl opri, iar Rekke păru să decidă să nu se 
lupte de data asta. Îi aruncă însă priviri furioase lui 
Morovia, care afişa acelaşi zâmbet sigur de sine şi făcu un 
gest amplu cu mâna. 

— Poate nu este scena cea mai grandioasă care mi-a 
trecut prin cap. Dar este de ajuns şi întotdeauna am 
reflectat la... 

— Poți să-ți ţii gura, Gabor? îl întrerupse Rekke. Poţi 
spune ce vrei de fapt? 

— Vreau răzbunare, Hans. Nu e evident? Dar mai întâi 
vreau să-ți mulțumesc. Duşmanii ne ţin în alertă şi în viață. 
Avem nevoie unii de alții ca să nu ne pierdem agerimea, nu-i 
aşa? 

— Scuteşte-mă de aberaţiile tale filosofice despre putere. 

Gabor clătină din cap, ca şi cum felul în care-l trimisese 
la plimbare Rekke i se părea aproape înduioşător. 

— Consideră că e o şansă, Hans. Nimic nu e hotărât 
dinainte şi întotdeauna există speranță. Aşa că profită de 
ocazie şi vorbeşte cu mine. Mă gândesc uneori la pisica ta. 

— Sigur că da. 

— M-a ajutat să-mi găsesc calea. Mulţi au ars de atunci, 
dar pisica ta a fost prima. Ştii la ce m-am gândit de multe 
ori? 

Rekke nu răspunse; îi zâmbi mâhnit Juliei şi murmură 
încă un „iartă-mă”. 

— Că ţi-ai botezat pisica Ahasverus, continuă Morovia. 
Era o proiecție, nu-i aşa? Ahasverus erai tu. Condamnat să 


rătăceşti veşnic şi să vezi totul. Condamnat să cauţi 
claritate, dar să găseşti mereu numai întuneric. Condamnat 
să rezolvi mistere, dar să realizezi mereu că întrebarea e mai 
interesantă decât răspunsul, enigma mai strălucitoare decât 
soluționarea ei. 

— Eşti de-a dreptul nebun! 

— Dar de-a lungul drumului ai întâlnit iubirea. Îţi dau 
dreptate. Ai avut-o pe Ida şi apoi... 

Aruncă o privire în direcția Juliei. 

— Printr-un capriciu al sorții, ai avut un copil deodată cu 
mine şi bănuiesc că o iubeşti pe fiica ta aşa cum l-am iubit 
şi eu pe Jan. 

— Îmi pare rău pentru ce s-a întâmplat, Gabor, spuse 
Rekke şi se uită pentru prima oară în ochii lui Morovia. 

— Mulţumesc, Hans. Deci îți pasă un pic? E aproape 
emoţionant. Însă bineînţeles că este prea târziu. 

— Nu e niciodată prea târziu să-ți pui la îndoială părerile, 
răspunse Rekke cu vocea spartă. 

— Oh, ba da. Dar înainte să ne ocupăm de Julia, vreau să 
ne continuăm discuţia. Consideră că e o ofertă de câteva 
minute pentru tine şi asociata ta. O căutaţi pe Claire 
Lidman, nu-i aşa? 

— Nu fac decât să-mi salvez fiica. 

— Lasă-mă să rectific. O căutați pe Claire Lidman înainte 
ca viața să vă pună în fața altei probleme. Hai să vă 
povestesc. Promit să am grijă de Julia deocamdată. Ricardo, 
îi poţi da un pic de apă şi nişte calmante? Întreab-o dacă 
vrea şi ceva de mâncare. 

Rekke aruncă din nou o privire neliniştită spre fiica lui şi 
murmură: 

— O să se rezolve, draga mea, o să ieşim din asta. 

Gabor se lumină la față, de parcă îi plăcuseră cuvintele. 

— Absolut, ai şi posibilitatea asta. O să-ţi dau o şansă. I- 
am dat una şi lui Claire şi a profitat de ea, deşi... n-o să 


stric acum povestea. O iau de la început. Sau vrei să auzi 
întâi povestea Idei? 

— Vreau numai să aud ce trebuie să fac ca s-o iau pe 
Julia de aici. 

Gabor Morovia făcu un pas înainte şi cobori privirea spre 
mâini, unde se vedea un inel cu piatră neagră care sărea în 
ochi. 

— Te uiţi la inelul meu, nu-i aşa? Este în memoria lui 
Jan, are data gravată. A murit la ora 15:15, pe 23 februarie. 
Avea nouă ani şi ultimul lucru pe care l-a spus a fost „Ilartă- 
mă, tată!”, de parcă ar fi fost vina lui. 

Morovia se întoarse din nou spre Rekke. 

— Cred că ţi-ar fi plăcut băiatul. Dar... 

Făcu un semn din cap spre Rekke, care tot arunca priviri 
spre Julia. 

— N-o să te plictisesc cu suferințele mele; o să ne 
concentrăm pe suferințele tale, cea de-acum şi cea care o să 
vină. 

— Du-te dracului! 

— Da, da, dar dacă nu vrei să auzi de Ida sau de Claire, 
lasă-mă atunci să-ți răspund la întrebare. E ceva ce poți 
face? Dă-mi ceva substanţial în schimbul fiicei tale şi o să 
mă gândesc. 

— la viața mea. 

— Să-ţi iau ţie viața? 

Morovia râse teatral. 

— Cuvinte de erou. Dar nu ajunge, şi apoi, cu cine mă 
mai joc dacă dispari tu? Nu, Hans, trebuie să-mi oferi ceva 
mai bun. Dă-mi nişte secrete. Ce i-ai spus lui Herman 
Camphausen de l-ai pus pe urmele mele? Şi cine le-a dat 
informații criminalilor lui Putin? 

Rekke îşi trecu mâna prin păr. 

— Nu i-am spus lui Herman nimic ce să nu fi ştiut deja, 
răspunse el. Şi nu ştiu cine a dezvăluit informaţii. Dar nu 


mă face să cred că asta ar schimba ceva. Tu nu te răzbuni 
cu adevărat, Gabor. Tu cauţi doar pretexte să faci rău şi să 
trezeşti ce e mort în tine. Răzbunarea e doar o himeră cu 
care îți maschezi sadismul. Dar îți pot da ceva. 

— Ce anume Hans, ce? 

— Compasiune, Gabor. Încerci să-ţi vindeci rănile, dar le 
adânceşti şi mai mult. Veritas odium parit. Şi nu găseşti 
altceva decât ură. 

Morovia pufni. 

— Nu uita că te-am văzut luptându-te. Te-am auzind 
interpretând muzică. Te-am privit în ochi când m-ai dat 
afară din cabina ta din culise. Şi în tine pulsează la fel de 
multă ură. O văd în tine şi ştiu că ai vrut dintotdeauna să te 
măsori cu mine. 

Rekke mai făcu doi paşi spre Julia. 

— Ştii mai puține decât crezi tu, Gabor. Ca orice tiran 
meschin, nu faci decât să-ţi proiectezi perversiunile. Habar 
n-ai ce gândesc eu în acest moment. Aroganţa te face 
vulnerabil, spuse el, şi îi aruncă Micaelei o privire care părea 
imperativă, iar în clipa următoare atacă. 

Îl dezarma pe blond şi îl aruncă în piscină cu o mişcare 
rapidă. Apoi se întoarse spre Morovia, pregătit de luptă. 
Parcă ar fi fost în fața unei oglinzi. Morovia îi copie 
fulgerător poziţia de atac şi, într-o clipă, erau pregătiți să se 
arunce unul asupra celuilalt. Dar Micaela nu apucă să vadă 
ce se întâmplă. Alergă după arma care se afla la vreo zece 
metri, lângă colțul piscinei, însă nu apucă să ajungă la ea, 
pentru că Julia strigă disperată: 

— În spatele tău! 

Se întoarse. Celălalt om al lui Morovia, un bărbat 
musculos cu privire rece, avea un pistol îndreptat spre ea. 
Micaela rămase ca paralizată câteva clipe, căutând o cale de 
ieşire, când Julia strigă din nou. 

— Lucas! 


Da, unde naiba era Lucas? Acolo — acum îl văzu în pragul 
diferite. Dar nu reacționă la strigătul Juliei, părând 
şovăielnic şi furios. 

— Ajută-ne! Doar nu eşti de partea idioților, strigă Julia şi 
nu era deloc o mutare prost gândită. 

Nu era stilul lui să lege tinere frumoase şi să le amenințe 
cu moartea, dar Lucas, diavolul laş, nu făcea decât să stea 
nemişcat, aparent confuz, apoi o luă la fugă. O şterse cu o 
înjurătură şi chiar atunci Morovia îl atacă din nou pe Rekke, 
făcându-l să se împleticească în spate. 

Deveni repede evident că Gabor era mai puternic şi mai 
rapid şi că se dedicase cu seriozitate şi hotărâre artelor 
marțiale. Situația părea complet fără ieşire, mai ales când 
blondul se târi afară din piscină şi, plin de apă, se aplecă 
după arma de pe dalele de piatră. 

Însă Rekke părea să caute alternative; se trase în spate şi 
îi făcu Juliei un semn cu capul. Apoi se lansă într-o 
manevră ce părea exersată. Lovi pistolul din mâna 
bărbatului şi îl atacă pe Morovia cu o serie de lovituri cu 
pumnii şi cu piciorul. Morovia se lumină la față amuzat, ca 
şi cum ar fi fost absolut convins că avea să câştige. Ripostă 
şi totul părea ca un dans, ca parte a unei coregrafii. 

Micaela făcu un pas în față şi îl lovi pe blond în cap, însă 
ajunseră amândoi în piscină şi, neputând să intervină în 
niciun fel, privi cum Rekke primeşte o lovitură violentă în 
abdomen şi se îndoaie de mijloc. 

Apoi se întâmplă ceva de neconceput, ceva ce Micaela ar fi 
putut să prevadă, însă o şocă profund. Cel de-al doilea 
bărbat, cel cu privirea înghețată, cel care îndreptase pistolul 
spre ea, făcu un pas şi, la un semn al lui Morovia, luă 
canistra de lângă Julia. Deschise capacul, o ridică sigur pe 
el şi vărsă conţinutul pe Julia. În ciuda ţipetelor şi haosului 


general care urmă, nimic nu era mai pregnant decât mirosul 
inconfundabil de benzină. 
e 

Claire pierduse inițiativa când îşi retrăsese regina şi făcea 
tot ce putea să repare pagubele pe care credea că le 
produsese. Dar în timp ce-şi consolida noua poziție, văzu 
ceva pe chipul lui Gabor. Nu era mare lucru, doar o 
schimbare de nuanţă a ochilor lui verzi. Însă era clar că îl 
deranja ceva şi brusc înțelese că îi dejucase planul, sau mai 
degrabă i-l dejucase Jakob. 

Mutarea lui Jakob o salvase dintr-o capcană pe flancul 
drept; simţi cum i se pune sângele în mişcare şi intră în 
priză. Parcă toate eforturile pe care le făcuse în serile de 
singurătate dădeau roade, iar acum începuse să intuiască 
ce trebuia să facă. 

Mintea îi zbârnâia ca niciodată şi în timp ce ea muta 
rapid, Gabor nu se grăbea; şi totuşi îi anticipa mutările. 

Ea era în avantaj şi, oricum privea lucrurile, nu putea 
vedea decât că el pierde şi se gândi să-l întrebe dacă se dă 
bătut. Dar îi era teamă de reacția lui. 

Nu avea idee cum ar face față unei înfrângeri amorul lui 
propriu. Îi promisese libertatea în cazul în care câştiga, aşa 
că perseveră obsesiv. Tot restul lumii dispăru. Vedea doar 
tabla de şah şi mări şi mai mult ritmul. Văzu că avea 
posibilitatea să parcurgă toată tabla cu pionul şi să obţină o 
nouă damă. Nu încăpea îndoială, asta era. 

— Putem face remiză, spuse el. 

Se uită perplexă la Gabor. 

— Glumeşti? Eşti pe cale să pierzi. N-ai cum să nu-ți dai 
seama. 

Gabor ignoră remarca, prefăcându-se că nu aude şi, în 
loc s-o privească în ochi, se întoarse spre Jakob cu o privire 
nemulțumită. 

— Eu nu pierd niciodată, spuse el. 


Claire nu ştiu ce să spună, dar se strădui să nu 
izbucnească. 

— Dă dovadă de demnitate şi ia-o bărbăteşte, Gabor. Eşti 
un jucător mai bun decât mine, dar de data asta n-ai fost 
destul de bun. 

Arătă spre tablă, ca să-i demonstreze situația imposibilă 
în care se afla. 

— Şi mi-ai promis... continuă ea. 

Gabor ridică mâna, iar ea tăcu, pentru a înțelege mai bine 
ce se petrece. 

— Pe deasupra, ai avut ajutor, spuse el. Conform regulilor 
jocului, înseamnă că ai trişat. 

Lui Claire nu-i venea să-şi creadă urechilor. 

— Am avut ajutorul băiatului despre care ai zis că nu-i 
bun de nimic şi l-am primit la îndemnul tău. 

Gabor privi peste canal şi îşi îndreptă gulerul cămăşii. 

— Nu-i bun de nimic, spuse el. 

Claire se strădui să rămână nemişcată. 

— N-ai niciun drept să spui asta! 

— Dar ăsta e adevărul. Uită-te la el. Nici măcar nu poate 
privi oamenii în ochi. Se bâlbâie şi se foieşte. Este ciudat, 
Claire. Şi slab. 

— Destul de puternic să-ți ghicească jocul, răspunse ea, 
simțind cum i se încing obrajii. 

— E patetic. 

— Nu-l cunoşti, şuieră ea fără să-şi mai poată controla 
vocea. 

— Fac doar ce trebuie şi, de altfel, partida noastră s-a 
terminat. Puteţi să plecați. 

Claire se uită la el, cu gura uscată şi inima bătându-i 
puternic. 

— Deci recunoşti că ai pierdut? 

— Este remiză. Ai câştigat pe jumătate. 


Păstrează-ţi calmul, îşi spuse ea, este un moment decisiv, 
nu-l nărui. 

— Putem sta să analizăm pozițiile, dacă doreşti, spuse ea. 

— N-am niciun chef, răspunse el şi începu să strângă 
piesele. 

— Nu! strigă ea şi îşi puse mâna pe a lui. 

Lui îi displăcu evident contactul şi îi dădu mâna deoparte. 
Apoi se ridică, iar Claire nu avu încotro şi se ridică şi ea. Îi 
făcu semn şi lui Jakob, dar el rămase cu picioarele 
încrucişate. 

— Cum am spus, uită-te la el! spuse Gabor. 

— Monstrule! şuieră ea şi clar nu era deloc o mişcare 
bună. 

Cuvintele ei nu făcură decât să-l ajute pe Gabor să se 
calmeze. Poate că-l putea învinge la şah, dar n-ar câştiga 
niciodată într-un astfel de joc psihologic. Evident că acum el 
zâmbea ca şi cum ar fi fost gazda perfectă, care ştia cum să 
trateze un invitat ce spusese ceva nepotrivit. 

— A fost minunat că ați venit! Dar acum trebuie să vă 
mulțumesc. Dă-mi voie să-ți aduc haina şi geanta. Te ocupi 
tu de fiul tău sau îl rog pe Ricardo să te ajute? 

— Se descurcă foarte bine, răspunse ea şi îl ajută pe 
Jakob să se ridice. 

Jakob se dovedi mai îndărătnic decât se aştepta ea, dar 
îşi îndreptă spatele şi o urmă resemnat în camera boltită de 
unde îşi recuperă haina şi geanta. 

Gabor îi întinse mâna, iar ea îi răspunse şi îl privi în ochi, 
văzându-l cum îi zâmbeşte aproape cu tristețe. Dacă n-ar fi 
ştiut cu cine are de-a face, Claire ar fi considerat că e un 
zâmbet amabil. 

— Acum ne laşi în pace? Suntem în siguranță? 

— Adio, Claire! spuse el fără să-i dea drumul la mână. Şi 
adio, Jakob! 


Era cât se poate de clar că nu-i răspunsese şi ea se 
întrebă dacă să repete. Dar nu făcu decât să dea din cap, 
apoi se întoarse, îl luă de mână pe Jakob şi coborâră scările 
în spirală cu paşi grăbiţi, cam imprudențţi. Cartea de şah îi 
căzu din nou din geantă, iar Gabor veni în grabă şi o ridică. 

— Poate că nu mai ai nevoie de ea. E clar că ai studiat-o 
temeinic, spuse el, şi asta era, presupuse ea, tot ce putea 
obține din partea lui drept recunoaştere a înfrângerii. 

Dar nu comentă. Îşi luă cartea în mâna dreaptă şi se 
îndreptă cu Jakob spre Piaţa San Marco. 


Cincizeci 


Samuel fusese atât de convins că o să o vadă pe Claire, 
încât nu înțelegea ce vede. Ce-şi imaginase se contopea cu 
persoana din fața lui, ceva incomprehensibil, o siluetă ca de 
înger cu brațe firave care apăreau şi dispăreau şi se 
pierdeau în lumina soarelui care venea dinspre fereastră. 

Dar când îşi recăpătă suflarea şi clipi de câteva ori, îşi 
dădu seama că era un băiat cu păr ondulat şi ochi mari, 
vioi. Era îmbrăcat într-un costum bej şifonat, care îi venea 
perfect, dar care părea prea serios pentru el. Costumul şi 
silueta agitată dădeau impresia că era doar un copilaş, în 
pofida înălțimii. Îşi clătina capul înainte şi înapoi, îşi 
încolăcea piciorul drept peste cel stâng, părând să n-aibă 
echilibru, şi risca să cadă din clipă în clipă. 

— Cine eşti? întrebă băiatul în engleză şi, pentru că 
Samuel nu răspunse, continuă: 

— Mi-au spus că e important să te întâlnesc. Dar nu au 
vrut să-mi spună mai multe. Ştii unde e mama mea? A 
dispărut pur şi simplu şi mi-au spus că habar n-au unde e. 
Dar cred că m-au minţit. Au zis că tu o cunoşti. N-ar fi 
dispărut aşa dacă nu s-ar fi întâmplat ceva grav. 


Cuvintele se revărsau din el, iar lui Samuel îi venea să 
plece. Era furios că băiatul nu era Claire. Se simțea victima 
unei înşelăciuni îngrozitoare şi, dacă şi-ar fi ascultat 
instinctele, ar fi ţipat la băiat şi ar fi ieşit trântind uşa. Dar 
reuşi să se controleze suficient ca să-şi dea seama că ar fi 
fost insensibil. Băiatul era la fel de disperat ca şi el şi pe 
obraji îi şiroiau lacrimile. Se sucea ca un şarpe şi îi trecu 
prin cap un gând straniu: băiatul era imaginea lui în 
oglindă. A propriei tulburări. 

— Cine este mama ta? întrebă el. 

— Sara Miller. 

Băiatul făcu un pas ezitant spre el şi păru cât pe ce să 
cadă în nas, iar Samuel se pregăti să-l prindă. 

— Ce? Cine? 

— Am stat cu un om bătrân, continuă băiatul, ca şi cum 
nu l-ar fi auzit. N-am mai fost la şcoală din martie şi nimeni 
nu mi-a dat nicio explicație. Mi-au zis doar să aştept şi să 
am grijă. Dar azi-dimineaţă... 

Băiatul era tot mai palid. 

— Cred că mai bine ai sta jos, îl întrerupse Samuel şi îl 
ajută să se aşeze în fotoliul în care stătuse Morovia cu 
câteva ore în urmă. 

Se aşeză lângă el şi se întrebă dacă n-ar trebui s-o cheme 
pe Alicia Kovâcs. Băiatul părea să aibă nevoie de ajutor. 

— Ce s-a întâmplat azi-dimineață? 

— Mi-au zis să merg la aeroport. Abia am apucat să 
împachetez şi am zburat cu un avion privat. L-am văzut pe 
tat... 

Se răzgândi. 

— ... pe Morovia, dar n-a vrut să stea de vorbă cu mine. 
S-a uitat de parcă l-aş fi dezamăgit foarte rău. 

— Morovia e tatăl tău? 

— Nu, dar aşa am crezut multă vreme. Sau cel puţin aşa 
zicea mama că ar trebui să-i spun. Însă îi era frică, eu aşa 


cred. M-a lăsat să-l întâlnesc pentru că aşa am fi fost mai în 
siguranţă. 

— Şi pe mama ta o cheamă Sara Miller? 

Băiatul clătină din nou din cap, iar Samuel avu impresia 
că era în pragul unei crize. 

— I se spune şi Claire câteodată. Aşa o chema înainte. 

— Doamne Dumnezeule! izbucni Samuel. 

— Ai cunoscut-o? 

— Am fost soțul ei, răspunse el şi apoi se corectă: Sunt 
soțul ei. 

— Soțul ei? 

Băiatul păru şi mai dezorientat. 

— Eu şi mama ta am fost căsătoriți, continuă Samuel, 
străduindu-se să rămână la obiect. Dar ea a dispărut şi 
mulți ani am crezut că a murit. Bănuiesc că s-a ascuns... 

— De Morovia, completă băiatul şi dintr-odată păru mai 
liniştit şi mai mare. 

— Da, probabil, spuse Samuel simțind cum îi apăreau o 
mie de întrebări în minte. 

Dar le ţinu pentru sine. Nu voia să distrugă ceva ce, cu 
toată dezamăgirea de mai devreme, părea dintr-odată ceva 
valoros, ca un fel de substitut pentru Claire. 

— Am iubit-o, mărturisi el. 

Băiatul păru să reflecteze. 

— Tu eşti cel puternic? întrebă el. Şi care poate repara 
absolut orice? 

— Nu ştiu dacă mai pot repara foarte multe acum. Dar 
sunt destul de puternic. 

Samuel făcu un gest stângaci, arătându-şi bicepsul. 

— Toată lumea spune că ar trebui să fac şi eu sport. 
Morovia zice că sunt slab. 

— Cred că arăţi bine. 

— Nu, răspunse el atât de trist, că lui Samuel îi veni să-i 
cuprindă mâinile. 


— Ce prostii sunt astea? Aşa simte toată lumea care a 
trecut prin greutăți. Simţi că nu eşti în stare de nimic, dar 
de fapt... 

— Mama mi-a povestit despre tine, îl întrerupse băiatul. 

— Adevărat? 

Samuel tresări. Nu voia să audă; totul se întâmpla prea 
repede. Nu pricepea cum, brusc, vorbea aşa de multe cu 
băiatul. Trebuie să fie o formă de refugiu, îşi zise el, o 
eschivare de la toate întrebările care ardeau în el: Unde era 
Claire? Ce se întâmpla de fapt? 

— A spus că nu a învățat niciodată să gătească pentru că 
tu te ocupai de tot. A devenit handicapată, aşa a zis. 

— Îmi pare rău că am făcut-o handicapată. 

— Cred că spunea asta într-un fel drăguţ. 

Simti un nod în gât. 

— Ce s-a întâmplat cu mama ta? 

— Am fost la Veneţia. 

Samuel se aplecă, într-o stare de încordare maximă. 

— Ce aţi făcut acolo? 

— Am fost în vizită la... Morovia, continuă băiatul, 
strâmbându-se dezgustat. 

— Ce s-a întâmplat? 

— Am mâncat şi ei au jucat şah. Părea important, ca şi 
cum jucau pentru ceva decisiv. Libertatea noastră, spunea 
mama. 

— Libertatea voastră. 

— Da. Mama era încordată de parcă era pe viață şi pe 
moarte şi a fost cât pe ce să intre într-o capcană. Dar am 
ajutat-o un pic şi după aia a fost în avantaj. 

Samuel se uita la băiat ca şi cum n-ar fi auzit bine. 

— Ai ajutat-o tu? N-am mai auzit de cineva care s-o ajute 
pe Claire la şah. 

— Am recunoscut partida, semăna puţin cu cea dintre 
Capablanca şi Marotti de la Londra, din 1922. 


Samuel se uită la el cu gura căscată. 

— Te pricepi? 

— Da, răspunse el serios, fără să pară mândru. N-am 
avut prea multe de făcut şi de fapt n-am avut niciodată 
prieteni. Am studiat partide vechi de şah şi am jucat singur. 

— Singur. 

— Şi câteodată cu un calculator. 

Samuel înghiți în sec. 

— Trebuie să fii un geniu. Pe Claire nu o ajuţi. Te laşi pe 
spate şi o admiri. 

Băiatul zâmbi trist şi spuse din nou pe un ton de adult: 

— Are lipsurile ei. 

Samuel îi întoarse zâmbetul trist. 

— E adevărat. Are. Ce s-a întâmplat? 

— Mai avea doar şase mutări până la mat când Morovia a 
întrerupt partida şi a propus remiză. 

— Nu voia să se vadă pierzând? 

Băiatul se uită pe fereastră. 

— Nu. A fost ceva sinistru şi Morovia a spus o groază de 
lucruri oribile. 

— Ca de exemplu? 

— Trebuie să spun? 

— Nu. 

— Apoi ne-am cărat de acolo. Mama se grăbea foarte tare. 

— Şi aţi ajuns în Piaţa San Marco? 

— Piaţa San Marco? 

— Am văzut o fotografie cu ea. 

— Da? Dar eu nu ştiu locurile de-acolo. Mama era 
stresată şi mergea repede. Erau o mulțime de clădiri şi o 
mulțime de oameni şi păsări şi abia reuşeam să mă țin după 
ea, dar am auzit pe cineva strigându-mă. Era unul din 
băieții lui Morovia, îl chema Ricardo... 

Îi era evident greu să povestească şi începu din nou să 
clatine din cap. 


— Şi? 

— M-am oprit. M-am gândit că poate am uitat ceva şi 
când am vrut să fug din nou la mama, n-am mai găsit-o. 
Dispăruse şi am strigat-o din toate puterile şi am auzit-o o 
dată strigând „Jakob, Jakob!” Dar n-am înțeles de unde 
venea vocea. Am fugit aiurea ore în şir şi am întrebat şi am 
încercat să o sun. Dar dispăruse. 

— Doamne! exclamă Samuel şi iar îi veni să-i ia mâinile 
băiatului, dar rămase nemişcat pe fotoliu. Ce s-a întâmplat 
apoi? 

— A apărut Morovia şi a zis că mama a fost obligată să 
plece departe, dar nu l-am crezut şi l-am lovit şi m-am 
certat cu el şi l-am zgâriat şi am strigat că-l uram şi atunci 
doar a plecat. După aia au venit alți oameni care m-au luat 
şi am ajuns să locuiesc la o doamnă destul de drăguță din 
Milano. Dar nu cred că m-a putut suporta. Am spart lucruri 
şi am încercat să evadez de mai multe ori, aşa că m-au 
mutat la un moş care a spus că era rudă cu Morovia şi cu 
cele două slugi ale lui. 

— Şi după aia te-au pus să zbori până aici? 

— Da, eram sigur că până la urmă o să mă întâlnesc cu 
mama. Nu în Suedia ați locuit? 

— Aici, nu departe. 

— Dar nu mai vine. Am aşteptat în biroul ăsta ore întregi. 
Ce să fac? 

Samuel nu avea idee ce-ar fi trebuit să facă puştiul, dar 
în acel moment sesiză la ochii şi colțurile gurii lui ceva care- 
l ameți. Dar nu, era ridicol. Iar lua dorințele drept realitate. 
Oricum, nu apucă să se gândească prea mult la asta. Uşa se 
deschise şi intră Alicia Kovâcs, arătând de parcă şi ea era 
victima tumultului interior; era palidă şi avea ochii umflați. 

— Cred că ar fi bine dacă aţi pleca acum, spuse ea. 

Samuel se ridică. 

— Ce vrei să spui? 


— Sunt îngrijorată, răspunse ea cu ton scăzut. Aveţi grijă 
să fiți în siguranţă. E în cea mai proastă dispoziție. 

Cine e în cea mai proastă dispoziție? se întrebă Samuel. 
Dar de fapt nu era nevoie să întrebe. Înțelese, îl luă de mână 
pe băiat şi plecară. 

Julia înțelese imediat că era benzină. Toată lumea 
încremenise, iar ea clipea disperată, ca să nu îi intre în ochi. 
Dar mai găsi totuşi un dram de putere să acționeze sau, în 
lipsa posibilității de acțiune, să gândească, să se 
concentreze. Ridică ochii spre bărbatul care turnase lichidul 
peste ea. Purta un hanorac verde, era musculos şi cu 
privirea rece, însă mâinile îi tremurau, ceea ce era un semn 
bun, îşi spuse ea. Era presat şi trebuia să fie atent la prea 
multe lucruri - arma pe care şi-o pusese în toc, tot haosul 
din jurul lui şi ceva ce tocmai scosese din buzunarul 
blugilor şi încerca să folosească: un obiect metalic de mici 
dimensiuni, cu o strălucire argintie care o făcu să se arunce 
înainte şi înapoi. O brichetă. 

Putea să ardă în orice secundă şi se strădui din răsputeri 
să nu se zvârcolească îngrozită. Încercă să gândească clar şi 
să vadă dacă n-ar putea să se elibereze şi să se arunce în 
piscină. Dar n-avea timp. Bărbatul făcu o mişcare 
înfiorătoare cu degetele. Avea să se întâmple şi chiar dacă 
realiză că undeva strigau şi tatăl ei, şi Micaela, mai auzea şi 
altceva. Era vocea hipnotică a lui Morovia şi cuvintele lui, 
rostite calm şi solemn, cu un vibrato de bas şi un vag 
fluierat în respirație. 

— Vreau s-o vezi arzând cum a ars şi Jan al meu, Hans. 
Vreau să avem parte de aceeaşi suferință. 

Era ceva atât de greu de conceput, avea senzația că ar fi 
cuprins-o deja flăcările. Se smuci din nou violent, dar era 
imobilizată. Însă atunci văzu ceva curios. Tatăl ei se ridică şi 
îşi înălță braţul, parcă făcând semn cu mâna sau luându-şi 


rămas-bun. Apoi se dădu în spate un metru, în timp ce 
Morovia luă poziție de atac în fața lui. Dar se mai petrecea şi 
altceva. Vedea totul cu încetinitorul şi cu o claritate 
uimitoare: mişcări, oscilații, amenințări şi speranța unei 
salvări - Micaela ieşind din piscină, o armă îndreptată 
asupra ei, altcineva care ieşea din apă. Totul prevestea ce 
avea să se întâmple şi oricât de puţin îşi dorea să 
recunoască, nu încăpea îndoială că banda lui Morovia era în 
avantaj, erau trei contra doi, plus armele şi o brichetă. 

Dar tatăl ei şi Micaela porniseră atacuri susținute în 
direcția ei. În secunda următoare, cineva trase un glonţ. 
Ceva căzu în apă, iar Julia nu înțelegea ce se petrece, doar 
că tatăl ei se lupta cu Morovia şi că Micaela se repezea spre 
ea şi că se auzea ceva îngrijorător, ceva metalic căzut pe jos. 
Să fie bricheta? Urma să ardă? 

Era sigură doar că mai fuseseră trase şi alte focuri de 
armă: 

— Termină naibii, las-o în pace! 

Şi atunci tresări convinsă că venise poliția să-i salveze, 
dar nu era aşa. 

Nu era niciun polițist. Era Lucas, care venea dinspre 
grădină cu un pistol în mână şi ceva nebunesc în privire. 


Cincizeci şi unu 


Lui Claire i se păru că zăreşte o față cunoscută şi se 
îngrijoră, dar alungă repede gândul. Avea alte motive mai 
grave să-şi facă griji. Era convinsă că Gabor avea să vină 
după ea; trebuia să caute protecție. 

Se interesase dinainte şi ştia că e o secție de poliție nu 
departe, pe Rampa Santa Chiara. O să-l alerteze pe Lars 
Hellner la Stockholm, iar el avea să aranjeze totul, îşi spuse 
ea, şi trecu în grabă pe lângă un grup de japonezi care 


ascultau un ghid. Un sud-european aflat aproape o fluieră, 
iar ea îşi înălță capul mândră, lăsând să se înțeleagă că îi 
era indiferentă orice formă de atenție. Oare Jakob venea în 
urma ei? Ar fi fost un coşmar să-l piardă şi se întoarse. Un 
porumbel se ridică bătând puternic din aripi şi de undeva se 
auzi zgomotul unui aparat foto. Răsuflă uşurată, Jakob era 
lângă ea. 

— Cum te simți, iubire? 

— De ce ne grăbim aşa? 

— Sunt un pic stresată, dar totul e bine acum. Vino, 
dragul meu! îl îndemnă ea şi îi întinse mâna. 

Însă Jakob nu voia s-o prindă de mână, iar asta era ceva 
nou. Nu mai voia să o țină de mână pe mama lui, iar ea 
rămase tulburată şi încetini pasul. Îi zâmbi de parcă 
porniseră doar într-o aventură inocentă, dar nu reuşea să se 
liniştească, iar Jakob observă, fireşte. 

— A fost greşit să-l baţi? întrebă el. 

— Dimpotrivă. Unul ca el trebuie să mai şi piardă şi ne-a 
promis... 

— Libertate, completă el. 

— Da, răspunse ea, întrebându-se ce-a vrut de fapt să 
spună Gabor, dar alungă gândul. 

Trebuia să se grăbească şi să ajungă repede la secția de 
poliţie şi se uită rapid în jur. În fața ei stătea unul din 
amărâțţii ăia îmbrăcaţi în auriu care se prefăceau că sunt 
statui ca să câştige câţiva euro. Ce muncă! apucă ea să-şi 
spună şi se izbi de cineva. Nu credea că e din vina ei. Îşi 
ceru scuze totuşi, dar chiar atunci simți un ghiont din 
spate, un ghiont violent, neplăcut, dureros. Se înfurie pe loc. 

În loc să se certe, se întoarse să se uite după Jakob. Nu îl 
văzu şi intră în panică, începând să strige tare, când simţi 
ceva umed şi cleios sub rochie şi îşi duse mâna la şold. 
Dumnezeule, sângera! Dar avea să se ocupe de asta mai 
târziu. Acum trebuia să-l găsească pe Jakob, însă când o 


luă la fugă, începu să se clatine, iar două braţe o prinseră şi 
o duseră rapid şi hotărât spre o terasă aflată în stânga. 
Acolo se prăbuşi, în timp ce în jur se întuneca totul. 

Micaela era udă leoarcă şi se aruncă nebuneşte la 
pământ, convinsă că s-a terminat cu ei. N-aveau nicio 
şansă, iar acum mai avea şi o armă îndreptată asupra ei. 
Poate va muri. Dar întâi trebuie s-o salveze pe Julia şi să o 
aducă în apă; era singurul lucru care o preocupa. 

Chiar atunci, căzu ceva pe jos. Nu înțelese ce, pentru că 
în jur era prea multă agitație, dar apoi văzu: era bricheta 
aprinsă. Flăcările izbucniră cu o întârziere de o secundă, iar 
ea se rostogoli şi le acoperi, fără să-i pese că o să ia foc. 

Se auzeau împuşcături şi crezu că de data asta o nimerise 
un glonț; n-aveau cum s-o rateze, cum stătea acolo, complet 
lipsită de apărare. Dar înăbugşise focul şi simțea sub piept 
bricheta. Auzi paşi care se apropiau şi se întrebă dacă o să 
fie împuşcată în ceafă şi executată ca un câine. Apoi ridică 
privirea, dar nu pricepu ce vedea. 

Bărbatul solid cu hanorac verde care ținuse bricheta se 
lăsă în genunchi, ținându-se de abdomen; dar asta nu era 
tot. Tipul care apărea în imaginile de pe camerele de 
supraveghere de la Veneţia tocmai ieşea din piscină, dar se 
clătină şi căzu înapoi în apă. Peisajul se schimbase complet, 
iar în uşa bucătăriei stătea fratele ei, cu un pistol în mână. 

— Idioţi! bombăni el îndreptând arma spre Morovia, care 
se împleticea în spate după o nouă lovitură a lui Rekke. 

— Lucas! strigă ea. 

— Surioară, răspunse el şi se apropie de ea, iar Micaela 
îşi dădu seama că în momentul acela nu era foarte clar ce 
avea să se întâmple. 

Lucas îi salvase şi trăsese în atacatori, dar nu era simplu 
de ştiut cine era prieten şi cine era duşman pentru el. Nu 
încăpea îndoială că Morovia îl înşelase şi făcuse ceva odios, 


care nu făcea parte din pactul lor, dar nimeni nu-l umilise 
mai mult decât Rekke. Pe Rekke îl ura cel mai mult şi văzu 
în ochii fratelui său că îşi pierduse cumpătul şi era în stare 
de orice. 

Îşi mişcă arma într-o parte şi-n alta, iar în cele din urmă 
o îndreptă spre Rekke. 

— Împuşcă-l! strigă Morovia. 

— Nu, nu, ripostă Rekke şi făcu un pas în față. Eşti mai 
deştept de atât, Lucas. 

Îşi scoase pieptul în față, ca şi cum îi oferea o ţintă. 
Micaela se îndoia că era o strategie bună şi trase aer în 
piept, în timp ce Lucas era cu degetul pe trăgaci. 

— Tu ai început, se răsti Lucas. Ai aburit-o pe sor-mea cu 
pălăvrăgeala ta idioată de psiholog. 

Rekke mai făcu un pas în față, aparent calm, iar Micaela 
se temea că aşa l-ar putea provoca pe Lucas. 

— Poate, răspunse Rekke. Dar gândeşte-te bine. Acum 
eşti un erou, ceea ce va fi în avantajul tău. Fortes fortuna 
adiuvat. Norocul îi ajută pe cei puternici. Dacă mă împuşti, 
se complică lucrurile. 

— N-o să spun un cuvânt despre tine dacă-l laşi pe tata 
în pace! strigă Julia. 

— Şi eu nu mai sap în mizeriile tale, izbucni şi Micaela, 
simțind că putea promite orice, dar nu părea să ajute. 

Lucas se înfuria şi mai tare aducându-şi aminte ce-i 
făcuse ea. Totuşi murmură: 

— Aşa şi trebuie, surioară. 

— Promit, adăugă ea. 

Lucas aprobă din cap, se strădui să-şi recapete 
autocontrolul şi de data asta îndreptă arma spre Morovia, 
care stătea calm lângă ei, cu o expresie de ură şi mândrie pe 
chip. Imediat, Rekke îşi duse mâna la ureche şi murmură ni, 
no, într-o imitație a sunetului sirenelor de poliție, cu o 
tonalitate perfectă. 


Maşinile se apropiau. Rekke se repezi să dezlege funia de 
la mâinile şi picioarele Juliei şi să-i scoată halatul îmbibat 
cu benzină, în timp ce Micaela şi Lucas, într-o alianță subită 
şi neaşteptată, îl priveau pe Morovia, urmărindu-i atent 
mişcările. 

După doar un minut, colegii de la Serviciile de Securitate 
năvăliră înăuntru, urmaţi de un Magnus Rekke roşu la față, 
care mai mult se foia în jur, evitând cu grijă să-l privească 
în ochi pe fratele său. Pe de altă parte, lui Hans nu-i păsă de 
Magnus. Era preocupat în totalitate să aibă grijă de Julia. În 
scurt timp, după ce mai ajunseră şi alți poliţişti, se instală 
un vacarm general. Brusc, toată casa era plină de poliţişti, 
iar Micaela, Rekke şi Julia ieşiră fără să arunce nici măcar o 
privire către Morovia şi soldații săi. 

Era târziu, în după-amiaza zilei de 7 iunie, iar Micaela 
văzu că Samuel Lidman o sunase de şase ori. 


Cincizeci şi doi 


Micaela, îmbrăcată într-o rochie neagră care o strângea, 
ieşi din Catedrala Catolică de pe Folkungagatan. Era 12 
iulie şi majoritatea cunoscuților erau în concediu, dar ea se 
întorsese la serviciu şi nu ducea lipsă de lucruri de făcut. 

Fusese o ceremonie convențională, puţin cam lungă. I se 
păruse emoționant, cu toate că nu o întâlnise niciodată pe 
femeia care era înmormântată. Însă poate că asta era din 
cauză că în față stătuse Samuel Lidman, lângă un băiat de 
13 ani pe care tocmai îl cunoscuse, dar care fusese lipit de 
el de parcă acesta era deja întreaga lui lume. 

Rămăşiţele lui Claire Lidman fuseseră găsite cu trei 
săptămâni în urmă în Lacul Garda, la nord de Veneţia, şi 
fuseseră aduse în Stockholm. Ținând cont de relaţia ei 


volatilă cu credința, nu fusese clar de la început dacă avea 
să fie o slujbă catolică. Însă sora ei, Linda, insistase şi până 
la urmă ieşise bine. Preotul nu spusese prostii prea mari şi 
muzica fusese frumoasă, iar Micaela se bucura că venise. 
Privi spre Medborgarplatsen şi o salută din cap pe Rebecka 
Wahlin, care trecu pe lângă ea îmbrăcată în ceva ridicol de 
elegant; Micaela simţi că rochia ei e şi mai strâmtă, şi mai 
ieftină decât în realitate. Apoi îşi lăsă privirea să rătăcească 
o clipă. 

Se duse spre băiat, Jakob, care se ascunsese în spatele 
lui Samuel. Era îmbrăcat cu un costum de in negru şi avea 
în mână un trandafir, pe care probabil uitase să-l aşeze pe 
sicriu. Părea să-şi dorească să fie departe. 

— Bună, Jakob! Îmi pare foarte rău. 

Ştia că nu era uşor să-l facă să vorbească şi se gândi să 
îşi transmită doar condoleanțele şi să o şteargă acasă. Dar 
băiatul se agită. 

— Profesorul nu e aici? întrebă el. 

— Nu, a apărut ceva, răspunse ea enervată că Rekke, deşi 
urma să o însoțească, se abătuse brusc din drum, probabil 
pentru ceva legat de Magnus. 

— Voiam să-l întreb ceva, continuă Jakob. 

— Ce anume? 

— Samuel a spus că profesorul a văzut ceva anume în 
imaginile cu mine de pe camerele de supraveghere din 
Veneţia. 

Micaela zâmbi. 

— Ţi-a observat lobii urechii, Jakob. Sunt apropiați de 
obraz, ca la Samuel. 

Băiatul căzu o clipă pe gânduri. 

— Deci a înțeles ceva pentru care Morovia a avut nevoie 
să facă un test ADN. 

Ea îşi deschise braţele. 


— Nu era sigur, îşi închipuie tot felul de lucruri. E pe cale 
să intre iar într-o stare maniacală. 

— Ce înseamnă asta? 

— Că tot umblă şi trage concluzii despre toate. Câteodată 
are privirea pătrunzătoare şi nu-l înşală. Alteori, o ia razna. 

Băiatul stătu să se gândească, iar Micaela îi puse o mână 
pe umăr. Apoi îl îmbrățişă pe Samuel şi îi văzu pe tată şi pe 
fiu plecând împreună. Au nevoie unul de altul, aşa stingheri 
şi speciali cum sunt amândoi, cu privirile fugind în toate 
părțile, ca să evite să se uite în ochii oamenilor, îşi zise ea. 

Aruncă o privire la ceas şi îşi dădu seama că are timp să 
ajungă în Grevgatan înainte să plece la lucru. Porni cu pas 
grăbit spre Slussen, ca să ia metroul spre casă. Când era pe 
Gâtgatsbacken, îi sună telefonul; era maică-sa, iar Micaela 
răspunse fără tragere de inimă. Erau nişte discuţii date 
naibii în ultima vreme. Maică-sa se plângea tot timpul că 
Lucas era tratat prea dur la interogatorii, când, de fapt, „el 
era marele erou şi aşa mai departe”, iar Micaela nu se 
îndura să-i spună că scăpase ridicol de uşor, date fiind 
circumstanțele. Era o ruşine totală, pur şi simplu. 

— Da, mamă, ce e? 

Nu trebuia să întrebe. 

— Nu pricep de ce îl tot presează pe frati-tu, iar 
adevăratul ticălos scapă aşa uşor. 

— Morovia nu scapă deloc, răspunse ea. O să înfunde 
puşcăria, n-ai grijă. 

— Dar are avocaţi faimoşi, nu i-a luat apărarea chiar 
Berlusconi? 

— Asta nu ştiu. 

— Dar aşa e lumea. Bogaţii scapă, şi ăştia ca noi sunt 
prinşi. 

— Simplifici prea mult lucrurile, mamă. 


— Spun doar cum se vede din afară. Şi Vanessa zice la 
fel. Tocmai m-am întâlnit cu ea la Dolores. Dacă-ai şti ce 
bine arată cu noua coafură, n-ar fi rău să... 

— Închid. 

— Iartă-mă, vorbesc prostii. Sunt încordată când vorbesc 
cu tine, acum, că ai ajuns aşa departe. 

— Termină! 

Coti spre metrou. 

— Deşi sunt mândră, bineînţeles. Mă bucur foarte mult 
că eşti din nou împreună cu contele tău. 

— Acum e şi conte? 

— În orice caz, încă aştept o invitaţie. N-ai idee câte 
lucruri interesante aş avea de spus. Dar ce voiam să zic, 
carino... 

— Da? 

— Că Lucas de-abia mai vine pe aici de când cu toate 
astea, nu că aş avea nevoie. Tocmai am terminat un tablou 
fantastic pe care cred că îl pot vinde. În rest, cum e cu fata 
aia? Se simte mai bine? 

— De cât ai nevoie? 

— Nu mult, deloc. Aproape ca data trecută, când te 
grăbeai aşa de tare. 

— Vin mâine după serviciu, spuse ea, şi închise, apoi 
cobori la metrou fără să aibă idee că maică-sa avea dreptate 
cel puţin într-o privință. 

Se auzi soneria. În sfârşit, murmură Rekke. Magnus 
întârziase două ore şi nu răspunsese nici la telefon, nici la 
e-mailuri, ceea ce nu părea de bun augur. Dar venise Julia, 
iar el se lumină la față şi o îmbrățişă. 

— Arăţi bine, spuse el, şi era adevărat în multe privințe. 

Julia era îmbrăcată cu pantaloni de bumbac şi o bluză 
închisă la culoare, şi nu mai era la fel de slabă. 

— În schimb, tu arăţi cam distrus. 


— Ce, nu, eram doar îngrijorat pentru tine, ca de obicei. 
Dar intră, să te scalzi în iubirea mea nevrotică. Ai mâncat de 
prânz? 

— Aşteptai pe altcineva, nu-i aşa? 

Rekke îi povesti că trebuie să vină Magnus, dar întârziase 
exagerat de mult. 

— Atunci probabil că nu prea are veşti bune? întrebă ea. 

Bune pentru el probabil, dar nu neapărat şi pentru mine, 
îşi zise Rekke, îndreptându-se către bucătărie. 

Deschise frigiderul să vadă ce-i poate oferi. 

— Ar trebui să-l pui la punct, continuă Julia şi se aşeză la 
masă. 

Rekke se încruntă o clipă. 

— Magnus va fi chemat să depună mărturie în procesul 
împotriva lui Morovia, ceea ce o să-i facă probleme serioase. 
Mă mulțumesc cu atât deocamdată. 

Şi cu adevărul, spuse în sinea lui. Cea mai bună variantă 
posibilă de adevăr. 

— Dar ascunde ceva? 

— Adevărat. 

— Şi-i e ruşine. 

— Putem considera că e un progres, răspunse el 
încercând să ghicească ce era în farfuria din frigider, ceva 
făcut de doamna Hansson, fireşte. 

Să fie lasagna? Sau musaca? 

— Ce spui de acest lucru foarte apetisant şi destul de 
lipsit de calorii? întrebă el arătând farfuria. 

— Nu mi-e foame. 

— Eşti sigură? întrebă şi imediat ciuli urechile. Se aude 
liftul. 

— E Magnus? 

Ascultă paşii ce se apropiau dinspre lift. 

— E Micaela, răspunse el. Cu tempoul ei de optime 
punctată. Şi... Magnus. Vin împreună. 


— Ciudat! 
— Cum...? Da. 
Deveni neatent şi simţi că paşii nu aduceau veşti bune. 


Cincizeci şi trei 


Când dădu peste el la intrarea în bloc, Magnus se purtă 
neobişnuit de rece. Dar era de înțeles, dat fiind ce ştiau 
acum despre el. Totuşi, Micaela era de părere că s-ar putea 
strădui mai mult, măcar din instinct de autoconservare, 
dacă nu din alte motive. Nu avea nimic de câştigat dacă o 
trata ca pe un nimeni. 

— Unde-ai găsit asta? întrebă el, uitându-se la rochia ei 
neagră şi strâmtă. 

Micaela hotărî să-i răspundă la fel de muşcător. 

— Am fost la înmormântarea lui Claire Lidman. Tu ce-ai 
mai făcut? 

Magnus tresări neplăcut surprins, ceea ce era ceva. 

Pe deasupra, se uita agitat peste umăr, de parcă i-ar fi 
fost teamă să nu fie urmărit, iar când privi şi ea, văzu într- 
adevăr o femeie de vârstă mijlocie care îi fixa cu privirea. 
Femeia era fermecătoare şi îmbrăcată spectaculos, cu un 
sacou de catifea verde şi o fustă neagră cu nasturi argintii, 
crăpată într-o parte, dar părea timorată şi întoarse repede 
privirea. 

— Scorpie! îngăimă Magnus. 

Formă numărul de acces şi intrară amândoi în clădire. 
Când urcară în lift, Micaela văzu şi mai bine cât de tulburat 
era. Gâfâia şi înjura în barbă, iar ea se întrebă dacă să 
spună ceva. Hotări să nu-şi bată capul şi cobori din lift cu 
câțiva paşi înaintea lui. Rekke le deschise uşa; îşi scosese 
sacoul negru şi ţinea în mână o farfurie cu ceva gătit. 
Micaela o zări şi pe Julia înăuntru. 


— Povesteşte-mi despre înmormântare, Micaela, spuse el. 
Dar mai întâi, Magnus, explică-mi ce s-a întâmplat. 

— Aş avea nevoie întâi de o bere. 

Rekke parcă se întreba dacă fratele lui merită o bere. Apoi 
aprobă din cap, merse în bucătărie, puse farfuria pe blat şi 
scoase două Peroni din frigider. I le întinse pe amândouă lui 
Magnus şi îl rugă să se aşeze. 

— Uite. 

— Nu cred că e bine să fie şi Julia de față. 

— Cu siguranţă o să fiu de față, interveni Julia. 

— Cred că mai bine mă întorc mai târziu. 

Rekke luă un deschizător şi un pahar şi îl servi pe 
Magnus. 

— Nu e mai bine deloc, spuse el. Bucură-te că nu eşti 
închis. De la o vreme, vorbesc în fiecare zi cu Herman 
Camphausen şi ştiu foarte bine ce ai făcut. Dar acum, 
spune-ne ce ai de spus. Julia nu pleacă nicăieri. 

Magnus îşi dădu berea pe gât şi se şterse pe buze. 

— Rusia a cerut extrădarea lui Morovia, spuse el. 

— Am auzit. 

— Exact, au existat presiuni foarte mari şi, între noi fie 
vorba, o serie de negocieri pentru gazul rusesc, iar eu nu am 
fost implicat în niciun fel. 

— Evident că nu, răspunse Rekke sarcastic. Tu nu eşti 
decât un şef de cabinet timid. 

— Şi bineînțeles că noi n-am fost de acord. Au avut loc 
infracțiuni pe teritoriul Suediei, care trebuie anchetate 
înainte. 

— Dar...? 

Rekke bătu darabana nervos în masă. 

— Am acceptat însă ca Morovia să poată fi interogat de 
anchetatorii ruşi şi până la urmă a fost mutat într-un loc 
mai sigur sau, în orice caz, într-un loc considerat mai sigur, 
şi cu această ocazie... 


Magnus tăcu, îşi mai turnă bere în pahar şi clipi nervos. 

— Spune odată. 

— Sigur... Spun. Încă nu e clar ce s-a întâmplat şi presa 
nu ştie nimic. Dar presupun că motivul e o combinație de 
presiuni şi mită. Am reținut doi poliţişti şi un gardian de la 
închisoare. 

— Ce naiba, a evadat? 

Micaela aproape că striga. 

— Şi-a cumpărat evadarea, mai degrabă, răspunse 
Magnus evitându-i privirea. Îmi pare îngrozitor de rău. 
Interpolul a demarat o operațiune de căutare şi o să vă 
asigurăm cumva protecţia, deşi mă îndoiesc că Morovia va 
îndrăzni să se întoarcă. 

— Prostii! se răsti Micaela. Acum o să-şi dorească şi mai 
tare să se răzbune. 

— O să luăm măsuri, bombăni Magnus. 

Rekke nu spuse nimic. Toţi tăceau. Brusc, parcă le 
lipseau cuvintele, iar în aer se simțea calmul dinaintea 
furtunii. În cele din urmă, vorbi Rekke şi în tonul lui nu se 
simţea furie, ci un calm calculat. 

— Ce convenabil e că ai scăpat de mărturia la proces! 
spuse el în şoaptă. 

— Aş fi fost dispus să... încercă Magnus. 

— Nu, n-ai fi fost deloc dispus, îl întrerupse Rekke. Dar 
bea-ţi berea acum şi pleacă de-aici. Trebuie să ne ocupăm 
de Julia. 

— Nu trebuie să se ocupe nimeni de mine. 

— Nu, se înțelege. Dar mai avem... 

— O vizită, completă Julia. 

Micaela se uită mirată la ei. 

— Ah, da? 

— Da, continuă Rekke. Clic-clac. O femeie, peste 40 
bănuiesc, cu paşi cam nervoşi, dar cu silueta uşoară. Deja 


s-a întors o dată din drum, dar o să vină. O nelinişteşte 
ceva. 

— Am văzut-o în stradă, spuse Micaela. 

Magnus se ridică şi bâigui că ar trebui să plece şi „să se 
ocupe de balamucul ăla”. Salută din cap şi încercă s-o 
îmbrăţțişeze pe Julia, care se feri. Apoi zâmbi jenat şi se 
îndreptă spre uşă. 

Nu era cea mai bună ieşire a lui. Dar, deşi plecă uşor 
adus de spate, încovoiat de mâhnire şi umilință, pe buze i se 
aşternu un zâmbet tainic. Scăpase uşor, îşi spuse el, şi nu 
se mai sinchisi să o salute pe doamna de la uşă. Intră 
repede în lift, bucuros să plece de acolo, în timp ce fratele 
său se ridică să primească noua vizită. 

Era ora 13, iar Micaela ar fi trebuit să se grăbească să 
ajungă la serviciu, dar se hotări să rămână totuşi, să vadă 
ce voia femeia. Era ceva straniu cu ea. 

Exact cum bănuise Rekke, avea vreo 40 de ani sau ceva 
mai puțin şi purta, cum remarcase Micaela mai devreme, 
haine exagerat de elegante, de parcă mergea la o petrecere. 
Avea părul strâns şi lipit de creştet, ceea ce îi scotea în 
evidență chipul cu trăsături ferme. Deşi era zveltă, avea 
mişcări smucite şi şovăitoare. Părea dezorientată când îl 
privi pe Rekke şi-i strânse ferm mâna. 

— Îmi pare rău că deranjez. Vă întrerup din ceva, nu-i 
aşa? întrebă ea privind spre Julia şi Micaela. 

Rekke zâmbi cordial şi se aşeză. 

— Dimpotrivă. Veniţi chiar la momentul potrivit. Toţi 
avem nevoie să ne gândim la altceva. V-a fost întreruptă 
masa de prânz? 

Femeia se uită perplexă la Rekke. 

— De unde ştiţi? 

— Sunteţi îmbrăcată ca şi cum ați vrea să impresionați pe 
cineva şi e ora prânzului. Dar e şi mai evident că tocmai ați 
auzit ceva care v-a 


Femeia rămase consternată. 

— Doamne, v-a sunat? 

— În niciun caz. Văd că v-aţi scos de curând verigheta de 
pe deget, aşa că doar bănuiesc. Sunt cam maniac, cinstit 
vorbind, şi sunt agitat şi eu, din cu totul alte motive. Dar 
gata cu speculaţiile. Cum se face că ne-aţi căutat? 

— Am auzit de dumneavoastră, profesore Rekke. Şi de 
dumneavoastră, Micaela, adăugă ea pe un ton uşor 
apologetic. Se spune că puteţi rezolva probleme şi sunt 
amestecată în cea mai bizară poveste cu... da, chiar cu 
fostul soț, iar acum tocmai am auzit un lucru de-a dreptul 
nebunesc. Da, îmi voi cere iertare dinainte. O să pară un 
adevărat roman polițist. 

Rekke îi aruncă o privire Micaelei şi îi zâmbi cordial 
doamnei. 

— Mi se pare că e un început bun, spuse el, şi începu să- 
şi salte piciorul stâng. 

